<header data-type="book">
<h1>醫宗金鑑·訂正仲景全書傷寒論註</h1>
<dl class="元資料">
<div><dt>作者</dt><dd><data value="吳謙">吳謙</data>等</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1742">公元1742年</data></dd></div>
<div><dt>底本</dt><dd>《御纂醫宗金鑑》，光緒十八年（1892）上海五彩書局石印本（<a href="https://repository.lib.cuhk.edu.hk/tc/item/cuhk-995843">香港中文大學圖書館掃描本</a>），卷一至卷十七；《欽定四庫全書·子部五·醫家類·御纂醫宗金鑑》卷一至卷十七（<a href="https://www.kanripo.org/ed/KR3e0090/WYG/">漢リポ掃描及文字化本</a>）</dd></div>
<div><dt>品質</dt><dd>75%</dd></div>
</dl>
</header>

<h1>凡例</h1>
<p>一、《傷寒論》與《金匱要略》原是一書，自林億校刊遂分為二，殊失先賢之意，後趙開美仍合為一書。今復其舊，使後學知傷寒與雜證原非有二也。</p>
<p>一、全書經文，諸家舊本，或字有增減，或節有分合，或重出不書衍文，或正誤各不相同。是集則以《仲景全書》為準，而參之各家，以昭畫一。</p>
<p>一、《傷寒論》、《金匱要略》，法律本自井然，但系千載遺書，錯誤頗多，雖經歴代註家編次詮解，然各執己見，位置無常，難以為法。茲集《傷寒》分經，仍依方有執《條辨》，而次序先後，則更為變通。《金匱》門類，悉照林億校本，而綱領條目，則詳為分別。並不拘泥前人，惟在啟發後學，足裨實用。</p>
<p>一、經中凡錯簡遺誤，文義不屬，應改、補、刪、移者，審辨精核，皆詳於本條經文之下。其有全節文義不相符合，絕難意解者，雖勉加註釋，終屬牽强，然其中不無可採之句。故另匯二帙：一曰《正誤》；一曰《存疑》。附之卷末，以備參考。《金匱要略》仿此。</p>
<p>一、書中辭精義奧，註釋誠難。若徒尚辭華，必支離蔓衍，何以闡發微言！是註惟期簡易明顯，發揮經旨，間或旁參互證，亦惟援引本經，不事虛文，用滋眩惑。</p>
<p>一、《傷寒論》自成無己創註以來，踵之者百餘家；《金匱要略》自趙良衍義後，繼之者十餘人。各有精義，羽翼經文。然或涉浮泛，或近隱晦，醇疵並見，難以適從。茲汰其重複，刪其冗沓。取其精確，實有發明者，集註於上，用資考證。</p>
<p>一、上古有法無方，自仲景始有法有方。其規矩變化之妙，立法成方之旨，各有精義，皆當明晰。茲於每方必審究其立方主治之理，君臣佐使之相輔，功能性味之相合，一一解於其後。即方中用水之甘瀾、麻沸，火之宜文、宜武，煎之緩急，漬之遲速，服之頻頓，莫不各有適病之宜。前人或置而不論者，必備錄而詳解之。</p>
<p>一、是集《傷寒》，則首六經，次合病、並病，次差後勞復、食復、陰陽易，次壞病、温病、痙、濕、暍、霍亂，次可汗不可汗、可吐不可吐、可下不可下，次平脈、辨脈法，此一書之次第也。首綱領，次具證，次出方，次因誤致變，次因逆成壞，此一篇之次第也。首經文，次註釋，次集註，次方藥，次方解集解，其經文有缺誤者，則加辨論於經文之下，以按字冒之，其與本條互相發明，而非專論本條者，加辨論於本註之後，亦以按字冒之，此逐條之次第也。俾後學了然心目，易於融會貫通。《金匱要略》序法仿此。</p>
<p>一、《金匱》二十五章，內有與《傷寒》文同者，十之一二，雖為重出，然亦間有義別之處。今將《傷寒論》中已有專註者，則不復贅釋，其與本經切要者，必重加發明，以闡揚其旨。</p>
<p>一、古人姓氏，有傳記詳明者，昭昭可考。若僅書其字，則無從知其名矣。夫以其人竭慮殫精，久而泯其跡，所不忍也。故於無考者書其字，可考者書其名，以示不沒其善之意。</p>

<h1>卷一</h1>
<p>《傷寒論》，後漢張機所著，發明《內經》奧旨者也。並不引古經一語，皆出心裁，理無不該，法無不備。蓋古經皆有法無方，自此始有法有方。啟萬世之法程，誠醫門之聖書！但世遠殘闕，多編次傳寫之誤。今博集諸家註釋，採其精粹，正其錯訛，刪其駁雜，補其闕漏，發其餘蘊，於以行之天下，則大法微言，益昭諸萬世矣！</p>

<h2>辨太陽病脈證并治上篇</h2>
<p>太陽主表，為一身之外藩，總六經而統榮衛。凡外因百病之襲人，必先於表。表氣壯，則衛固榮守，邪由何人！經曰：雖有大風苛毒，勿之能害是也。若表氣虛，則榮衛之氣不能御外，故邪得而乘之。經曰：虛邪不能獨傷人，必因身形之虛而後客之也。衛，陽也；榮，陰也。風，陽邪也；寒，陰邪也。邪之害人，各從其類，故中風則衛受之，傷寒則榮受之。衛分受邪，則有汗為虛邪，桂枝證也。榮分受邪，則無汗為實邪，麻黃證也。榮衛俱受邪，均無汗，皆為實邪，大青龍證也。大綱三法，用之得當，其邪立解，用違其法，變病百出。緣風為百病之長，故以風中衛列為上篇，寒傷榮與風寒兩傷，列為中、下二篇。其條目俱詳於本篇之下，俾讀者開卷了然，有所遵循也。</p>
<p>太陽之為病，脈浮，頭項强痛而惡寒。</p>
<p>【註】太陽，膀胱經也。太陽之為病，謂太陽膀胱經之所為病也。太陽主表，表統榮衛，風邪中衛，寒邪傷榮，均表病也。脈浮，表病脈也。頭項强痛惡寒，表病證也。太陽經脈，上額交巔，入絡腦，還出別下項，連風府，故邪客其經，必令頭項强痛也。惡寒者，因風寒所傷，故惡之也。首揭此條，為太陽病之提綱。凡上、中、下三篇內稱太陽病者，皆指此脈證而言也。</p>
<p>【按】榮衛二者，皆胃中後天之穀氣所生。其氣之清者為榮，濁者為衛。衛即氣中之剽悍者也；營即血中之精粹者也。以其定位之體而言，則曰氣血；以其流行之用而言，則曰營衛。營行脈中，故屬於陰也；衛行脈外，故屬於陽也。然營衛之所以流行者，皆本乎腎中先天之一氣，故又皆以氣言，曰營氣、衛氣也。</p>
<p>【集註】滑壽曰：脈在肉上行，主表也。</p>
<p>方有執曰：表即皮膚，榮衛麗焉。故脈見尺寸俱浮，知病在太陽表也。項，頸後也。惡寒者，該風而言也。風寒初襲而鬱於表，不能再勝風寒之外忤，故畏惡之。</p>
<p>程應旄曰：太陽經之見證，莫確於頭痛惡寒，故首揭之。</p>
<p>吳人駒曰：頭為三陽之通位，項為太陽之專位，有所障礙，不得如常之柔和，是為强痛。</p>
<p>太陽病，發熱，汗出，惡風，脈緩者，名為中風。</p>
<p>【註】太陽病，即首條脈浮，頭項强痛而惡寒之謂也。衛為表陽，風屬陽邪，風邪中人，則衛受之，從其類也。風中於衛，即發熱者。以風、衛皆陽，其性本熱，故變熱甚捷，不似傷寒待其閉鬱而始熱也。衛病不能固表，又為陽邪所蒸，故腠理疏而汗出也。汗出表虛，為風所忤，故惡風也。風性柔軟，故脈緩也。此承上條言太陽病又兼見此脈證者，名曰中風，以為中風病之提綱。後凡稱中風者，皆指此脈證而言也。</p>
<p>【集註】方有執曰：脈緩即下文陽浮而陰弱之謂。言既有如首條所揭之太陽病，加之發熱汗出，惡風而脈緩者，則其病乃是觸犯於風所致，故名中風。</p>
<p>汪琥曰：中風，非東垣所云中府、中藏、中血脈之謂。蓋「中」字與「傷」字同義。仲景論中，不直言傷風者，恐後學不察，以咳嗽、鼻塞、聲重之傷風，混同立論，故以「中」字別之也。脈緩當作浮緩看。浮是太陽病脈，緩是中風脈。中篇緊脈，亦當仿此。</p>
<p>太陽中風，陽浮而陰弱，陽浮者熱自發，陰弱者汗自出，嗇嗇惡寒，淅淅惡風，翕翕發熱，鼻鳴乾嘔者，桂枝湯主之。</p>
<p>【註】太陽中風，即上二條合而言之，又詳舉其證以出其治也。後凡稱太陽中風者，皆指此脈此證也。陰陽指榮衛而言，非指尺寸浮沉也。陽浮，即越人曰「三菽之浮，肺之浮也」。肺主皮毛，取之而得者，即衛分之浮也。六菽之浮，心之浮也。心主血脈，取之而得者，即營分之浮也。營分之浮較之衛分之浮，則無力而弱，故曰：陽浮而陰弱也。衛為風客，則衛邪强而發熱矣。故曰：陽浮者熱自發。營受邪蒸，則營不固而汗出矣。故曰：陰弱者汗自出。營衛不和，則肌表疏緩，故有嗇嗇之惡寒，淅淅之惡風，翕翕之發熱也。然在皮膚之表，非若傷寒之壯熱無汗，惡寒雖近烈火而不減，惡風雖處密室而仍畏也。皮毛內合於肺。皮毛不固，風邪侵肺，則氣壅而鼻鳴矣。胸中者，陽氣之本。衛陽為風邪所干，不能敷布，則氣上逆而為乾嘔矣。故宜桂枝湯，解肌固表，調和營衛也。</p>
<p>【集註】程應旄曰：嗇嗇惡寒者，肌被寒侵，怯而斂也。淅淅惡風者，肌因風灑，疏難御也。翕翕發熱者，肌得熱蒸，合欲揚也。嗇嗇、淅淅、翕翕字俱從皮毛上形容，較之傷寒之見證，自有浮、沉，淺、深之別。</p>
<p><u>桂枝湯方</u></p>
<p>桂枝（三兩）　芍藥（三兩）　甘草（炙，二兩）　生薑（切三兩）　大棗（擘，十二枚）</p>
<p>上五味，㕮咀三味，以水七升，微火煮取三升，去滓，適寒温，服一升。服已須臾，啜熱稀粥一升余，以助藥力。温覆令一時許，遍身漐漐，微似有汗者益佳，不可令如水流漓，病必不除。若一服汗出病差，停後服，不必盡劑；若不汗，更服，依前法；又不汗，後服，當小促其間，半日許，令三服盡。若病重者，一日一夜周時觀之。服一劑盡，病證猶在者，更作服。若汗不出者，乃服至二三劑。禁生冷、黏滑、肉麫、五辛、酒酪、臭惡等物。</p>
<p>【按】桂枝湯方，桂枝下有「去皮」二字。夫桂枝氣味辛甘，全在於皮，若去皮，是枯木矣，如何有解肌發汗之功？宜刪此二字。後仿此。</p>
<p>【方解】名曰桂枝湯者，君以桂枝也。桂枝辛温，辛能發散，温通衛陽。芍藥酸寒，酸能收斂，寒走陰營。桂枝君芍藥，是於發汗中寓斂汗之旨；芍藥臣桂枝，是於和營中有調衛之功。生薑之辛，佐桂枝以解表；大棗之甘，佐芍藥以和中。甘草甘平，有安內攘外之能，用以調和中氣，即以調和表裏，且以調和諸藥。以桂芍之相須，薑棗之相得，藉甘草之調和，陽表陰裏，氣衛血營，並行而不悖，是剛柔相濟以相和也。而精義在服後須臾啜稀粥以助藥力。蓋穀氣內充，不但易為釀汗，更使已入之邪不能少留，將來之邪，不得復入也。又妙在温覆令一時許，漐漐微似有汗，是授人以微汗之法也，不可令如水流漓，病必不除，是禁人以不可過汗之意也。此方為仲景群方之冠，乃解肌發汗、調和營衛之第一方也。凡中風、傷寒，脈浮弱，汗自出而表不解者，皆得而主之。其他但見一二證即是，不必悉具。故麻、葛、青龍發汗諸劑，咸用之也。若汗不出，麻黃證也。脈浮緊，麻黃脈也。固不可與桂枝湯。然初起無汗，已用麻黃發汗，汗解後復煩，脈浮數者；與下後脈仍浮，氣上衝者；及下後下利止，而身痛不休者，經中皆用此以解外。誠以此時表雖未解，腠理已疏，邪不在皮毛，而在肌肉。且經汗下，津液已傷，故脈證雖同麻黃，而主治當屬桂枝也。粗工妄謂桂枝湯專治中風，不治傷寒，使人疑而不用。又謂專走肌表，不治他病。不知此湯，倍芍藥、生薑，加人參，名桂枝新加湯，用以治榮表虛寒，肢體疼痛；倍芍藥加飴糖，名小建中湯，用以治裏虛心悸，腹中急痛；再加黃耆，名黃耆建中湯，用以治虛損虛熱、自汗盜汗。因知仲景之方，可通治百病也。適寒温服，啜熱稀粥以助藥力，欲使穀氣內充，易為釀汗也。温覆令一時許，微似有汗，不令如水流漓，謂不可過汗也。蓋取汗，在不緩不急，不多不少。緩則邪必留連，急則邪反不盡。汗多則亡其陽，汗少則病必不除。若一服汗出病差，謂病輕者，初服一升病即解也。停後服，不必盡劑，謂不可再服第二升，恐其過也。若不汗，更服，依前法，謂初服不汗出未解，再服一升，依前法也。又不汗後服，謂病仍不解，後服第三升也。小促其間，半日許令三服盡，謂服此第三升，當小促其服，亦不可太緩，以半日三時許為度，令三服盡，始適中其服之宜也。若病重者，初服一劑，三升盡，病不解，再服一劑，病猶不解，乃更服三劑，以一日一夜周十二時為度，務期汗出病解而後已。後凡有曰依服桂枝湯法者，即此之謂也。</p>
<p>太陽病，發熱汗出者，此為榮弱衛强，故使汗出。欲救邪風者，宜桂枝湯。</p>
<p>【註】此釋上條陽浮陰弱之義也。經曰：邪氣盛則實，精氣奪則虛。衛為風入則發熱，邪氣因之而實，故為衛强，是衛中之邪氣强也。營受邪蒸則汗出，精氣因之而虛，故為營弱，是營中之陰氣弱也。所以使發熱汗出也，欲救邪風者，宜桂枝湯。</p>
<p>【集註】方有執曰：上言陽浮而陰弱，此言營弱衛强。衛强即陽浮，營弱即陰弱，彼此互言而互相發明者也。救者，解救救護之謂。不曰風邪，而曰邪風者，以本體言也。</p>
<p>病人藏無他病，時發熱自汗出而不愈者，此衛氣不和也。先其時發汗則愈，宜桂枝湯。</p>
<p>【註】此釋上條榮衛不和之證，而又就其時發熱汗出者，以明其治也，藏，裏也。無他病，謂裏無他病也。有時發熱，有時不熱，有時汗出，有時不汗出，其表病流連而不愈者，非榮不和，是衛强不與榮和也。當於未熱未汗之時，預用桂枝湯解肌發汗，迎而奪之，以遏其勢，則熱退汗斂，而病自愈矣。</p>
<p>【集註】方有執曰：時以暫言。衛氣不和者，表有邪風而不和也。先其時者，言於未發熱之先也。</p>
<p>程知曰：陰虛諸病，亦時發熱自汗。若裏無他病，而時熱自汗，則為衛受風邪，未得解散，宜於將發之時，先用桂枝湯乘其欲動而擊之。</p>
<p>程應旄曰：桂枝為解肌之劑，而有時云發汗者，何也？以其能助衛氣升騰，使正氣得宣而汗出，與麻黃湯逐邪氣，使汗從外泄者不同。</p>
<p>汪琥曰：及其發熱自汗之時，用桂枝湯發汗則愈。苟失其時，則風邪入裏，病熱必深，桂枝湯非所宜矣。</p>
<p>病常自汗出者，此為榮氣和。榮氣和者外不諧，以衛氣不共榮氣諧和故爾。以榮行脈中，衛生脈外，復發其汗，榮衛和則愈，宜桂枝湯。</p>
<p>【註】此又釋上條榮衛所以不和之義也。言病有時常自出汗者，此為榮氣已和也。榮氣和而熱仍不解者，則是衛外之氣猶不諧，而不與榮氣共和諧也。所以榮氣雖和，而時時自汗出，病猶不解也。蓋以榮行脈中，衛行脈外，衛不和，則榮雖和而病不解。故復發其汗以抑衛而和榮，榮衛和而病自愈矣。亦宜桂枝湯。</p>
<p>【集註】方有執曰：此與上條同。上以暫言，此言常者，謂無時不然也。上言藏，藏為陰而主裏。此言榮，榮亦陰而主裏。以暫言，故其詞略；以常言，故其詞詳。兩相互發，義不殊也。</p>
<p>喻昌曰：此明衛受邪風，榮自汗出之理。凡汗出榮和，而發熱不解，是衛强不與榮和也。復發其汗，伸風邪從肌竅外出，斯衛不强而與榮和矣。正如中酒發狂，酒去其人帖然也。榮受寒邪，不與衛和，宜麻黃湯亦然。</p>
<p>吳人駒曰：上條發作有時，此則無時。而不自汗出，但熱不解者，亦屬榮衛不和。蓋榮衛相得之為和，而榮不得獨為之和也。</p>
<p>張錫駒曰：衛氣者，所以肥腠理，司開闔，衛外而為固也。今受邪風，不能衛外，故常自汗出而熱不解，此為榮氣和而衛不和也。</p>
<p>魏荔彤曰：前以桂枝解肌者，和其衛而時發熱之熱止；此以桂枝發汗者，和其衛而常自汗之汗止。蓋發其表而熱解矣。故總結之曰：榮衛和則愈。</p>
<p>太陽病，初服桂枝湯，反煩不解者，先刺風池、風府，却與桂枝湯則愈。</p>
<p>【註】太陽病，服桂枝湯，外證不解者，可更作服。今初服不惟不解，而反加煩，是表邪太盛。若遽與桂枝，恐更生煩熱。故宜先行刺法，疏其在經邪熱，然後却與桂枝，發其肌腠風邪，俾外內調和，自然汗出而解矣。</p>
<p>【集註】方有執曰：桂枝全在服法，發汗切要如經。若服不如法，汗不如經，病必不除，所以反煩。反者，轉也。言轉加熱悶也。風池穴在耳後陷者中，按之引於耳中，手足少陽脈之會，刺可入同身寸之四分。風府穴在項上入髮際，同身寸之一寸，大筋內宛宛中，督脈、陽維二經之會，刺可入同身寸之四分。</p>
<p>張志聰曰：風池、風府雖非太陽穴道，乃屬太陽經脈所循之部，故刺之以衰太陽之病勢。</p>
<p>魏荔彤曰：恐誤認此為已傳之躁煩，故標出以示人。言不解則太陽之證俱在，但添一煩，知其非傳裏之煩，而仍為表未解之煩也。</p>
<p>欲自解者，必當先煩，乃有汗而解。何以知之？脈浮，故知汗出解也。</p>
<p>【註】汗之不解而煩，太陽證仍在者，是表邪盛也；有陽明證者，是裏熱盛也。然亦有欲自解而未解先煩者，則又為邪正相爭，作汗之兆也。當其煩時，解與不解，固不可定，但診其六脈俱浮，則知邪欲還表，當汗出而解矣。</p>
<p>【集註】程知曰：天地鬱蒸而雨作，人身煩悶而汗作，當以脈浮決之。設脈不浮則煩，又為入裏之候矣。</p>
<p>程應旄曰：如診得脈浮，即是邪還於表之兆，切勿妄治其煩，使汗却而當解者反不解也。</p>
<p>沈明宗曰：夫自解證，有從衄解，有從下血而解，有從下利而解，有從小便暗除而解者。此即太陽戰汗之一端，或從脈辨，或從證參。仲景妙義，散見諸篇，務必合參則備。</p>
<p>病六七日，手足三部脈皆至，大煩而口噤不能言，其人躁擾者，必欲解也。</p>
<p>【註】病至六七日，手足陰陽三部脈皆至而浮，忽然大煩，口噤不能言，躁擾不寧者，此邪正俱實，爭勝作汗之象。故曰：必欲解也。</p>
<p>【集註】成無己曰：手足三部脈皆至，為正氣盛，邪氣雖甚，必欲解也。</p>
<p>著脈和，其人大煩，目重臉，內際黃者，此欲解也。</p>
<p>【按】臉字當是「瞼」字。瞼，眼弦也。作臉字，非。</p>
<p>【註】脈和而大煩者，其解未可卜也。若其人目重瞼者，是瞼覆下垂目欲合也，為陰來濟陽之兆。內際黃者，為胃氣來復之徵，故曰：此欲解也。</p>
<p>問曰：脈病欲知愈未愈者，何以別之？答曰：寸口、關上、尺中三處，大小、浮沉、遲數同等，雖有寒熱不解者，此脈陰陽為和平，雖劇當愈。</p>
<p>【註】脈偏勝則病，脈和平則愈。今寸口、關上、尺中三部脈，俱見浮沉、遲數、大小同等，陰陽和平之象，即有寒熱不解之病，雖劇亦當愈也。</p>
<p>【集註】《內經》曰：寸口、人迎兩者相應若引繩，大小齊等者，名曰平人。</p>
<p>程知曰：大小、浮沉、遲數同等，謂三部九候無相失也。蓋大不甚大，小不甚小，浮不甚浮，沉不甚沉，遲不甚遲，數不甚數，為沖和平等之象也。</p>
<p>病有發熱惡寒者，發於陽也；無熱惡寒者，發於陰也。發於陽者七日愈，發於陰者六日愈，以陽數七，陰數六故也。</p>
<p>【註】病謂中風、傷寒也。有初病即發熱而惡寒者，是謂中風之病，發於衛陽者也。有初病不發熱而惡寒者，是謂傷寒之病，發於榮陰者也。發於陽者七日愈，發於陰者六日愈，以陽合七數，陰合六數也。</p>
<p>【集註】方有執曰：此推原中風、傷寒之所以始，以要其所以終之意。凡在太陽皆惡寒也。發，起也。愈，瘳也。</p>
<p>程知曰：此辨太陽病有發熱有不發熱之故也。風，陽也；衛，亦陽也。寒，陰也；榮，亦陰也。中風、傷寒均為表證。而風入衛，則邪發於陽而為熱；寒入榮，則邪發於陰而不即熱。陽行速，故常過經而遲愈一日；陰行遲，故常循經而早愈一日。觀此，則風寒之辨了然矣。</p>
<p>魏荔彤曰：風傷衛，寒傷榮，既在太陽，則未有不發熱者，但遲速有間耳。至於惡寒則同也。發於陽、發於陰之義，不過就風為陽衛亦陽、寒為陰榮亦陰而言，殊未及於三陰也。</p>
<p>問曰：凡病欲知何時得，何時愈？答曰：假令夜半得病者，明日日中愈。日中得病者，夜半愈。何以言之？日中得病，夜半愈者，以陽得陰則解也。夜半得病，明日日中愈者，以陰得陽則解也。</p>
<p>【註】凡病之起，不外乎陰陽以為病，非陽勝陰，即陰勝陽。凡病之愈，亦不外乎陰陽以為和，非陽得陰解，即陰得陽解。陽得陰解者，謂日中得病，今日夜半愈也。陰得陽解者，謂夜半得病，明日日中愈也。</p>
<p>【集註】方有執曰：日中、夜半以大略言，余時可仿此意而推也。</p>
<p>太陽病，頭痛至七日以上自愈者，以行其經盡故也。若欲作再經者，鍼足陽明，使經不傳則愈。</p>
<p>【註】太陽病，頭痛至七日以上自愈者，以行其經盡故也，謂太陽受病，其邪傳行六日，三陽、三陰經盡，至七日以上，三陽、三陰之病日衰，大邪皆去，此不作再經，故自愈也。再者，再傳陽明經也，謂其邪已傳經盡，熱盛不衰，欲再轉屬陽明故也。鍼足陽明，以泄其熱，使其邪不再傳，則愈矣。</p>
<p>【集註】方有執曰：七日以上者，該六日而言也。</p>
<p>魏荔彤曰：方有執謂鍼以遏其邪，喻昌謂鍼以竭其邪，言遏、言竭，皆言泄之也。凡鍼刺者，泄其盛氣也。故前言刺風池、風府，亦主泄其風邪暴甚之意。因刺法乃治熱之善策，不欲人妄施汗、下、温三法也。言足陽明，自是胃之經穴，必有實欲再傳之勢，方可刺之。</p>
<p>閔芝慶曰：太陽受病，以次而終於厥陰為傳經盡。諸經受病，至七日以上自愈者，為行其經盡故也。今有自太陽再傳之說，若果傳遍六經，厥陰再傳太陽，太陽再傳陽明，則何不於厥陰未傳太陽之前，預鍼太陽；而必待傳陽明，然後鍼陽明哉！於此可知三陰從無再傳太陽之病，但轉屬陽明耳。</p>
<p>風家表解而不了了者，十二日愈。</p>
<p>【註】風家，謂太陽中風也。表解，謂用桂枝湯病已解也。不了了者，不清楚也。言用桂枝湯其表已解而猶不清楚者，在經餘邪未盡耳。十二日經盡之時，餘邪盡，自然愈也。</p>
<p>【集註】魏荔彤曰：此條申明太陽中風病愈後，風邪留滯之證，應聽其自愈也。</p>
<p>太陽病，頭痛，發熱，汗出，惡風者，桂枝湯主之。（重出，衍文。）</p>
<p>桂枝本為解肌，若其人脈浮緊，發熱，汗不出者，不可與也。常須識此，勿令誤也。</p>
<p>【註】夫桂枝湯本為解肌，中風表虛之藥也。若其人脈浮緊，發熱，汗不出者，乃傷寒表實之病，不可與也。常須識此為麻黃湯證，勿令誤與桂枝湯也。</p>
<p>【集註】程應旄曰：可與不可與，在毫釐疑似之間。誤多失之於倉卒，須常將營衛之分別處，兩兩互勘，陰陽不悖，虛實了然。不以桂枝誤治脈浮緊汗不出之傷寒，自不致以麻黃誤治脈浮緩汗自出之中風矣。</p>
<p>若酒客病，不可與桂枝湯。得之則嘔，以酒客不喜甘故也。</p>
<p>【註】酒客，謂好飲之人也。酒客病，謂過飲而病也。其病之狀：頭痛、發熱、汗出、嘔吐，乃濕熱熏蒸使然，非風邪也。若誤與桂枝湯服之，則嘔，以酒客不喜甘故也。</p>
<p>【集註】成無己曰：酒客內熱，喜辛而惡甘。桂枝湯甘，酒客得之，則中煩而嘔。</p>
<p>凡服桂枝湯吐者，其後必吐膿血也。</p>
<p>【註】凡酒客得桂枝湯而嘔者，以辛甘之品能動熱助涌故也。若其人內熱素盛，服桂枝湯又不即時嘔出，則益助其熱，所以其後必吐膿血也。然亦有不吐膿血者，則是所傷者輕，而熱不甚也。</p>
<p>【集註】劉宏璧曰：桂枝氣味甚薄，酒客不可與者，舉一以例其餘也。庸工不得其解，每遇熱盛之人，但去桂枝，於甘辛極熱之類，全無顧忌。仲景豈意後人如此之愚哉！即如產後不宜寒冷，所以舉一白芍之味酸微寒者以示戒。今只知除去白芍，於三黃寒涼等藥，反恣用無忌。殊不知聖人一語，該括無窮。味薄者尚不可與，其味厚者可知；微寒者既在宜禁，而大寒者尤所當戒。世俗不能引伸觸類，徒以鹵莽滅裂為事。可見上古醫書，非精詳玩味，烏能有得耶！</p>
<p>太陽病，發汗，遂漏不止。其人惡風，小便難，四肢微急，難以屈伸者，桂枝加附子湯主之。</p>
<p>【註】太陽中風，本當解肌，若大發其汗，如水流漓，因而遂漏不止。其人必腠理大開，表陽不固，故惡風也。液傷於內，膀胱津少，故小便難也。液傷於外，復加風襲，故四肢微急，難以屈伸也。宜桂枝加附子湯主之。服依桂枝湯法者，是於固陽斂液中，和營衛解風邪也。</p>
<p>【集註】方有執曰：此太陽中風誤汗之變證。小便難者，以汗漏不止，必亡陽、亡津液。亡陽則氣不足，亡津液則水道枯竭。且小便者，膀胱所司也。膀胱本太陽經，而為諸陽主氣，氣不足則化不行矣。</p>
<p>程知曰：此陽氣與陰液兩亡，復加外風襲人，與真武證微細有別。真武湯是救裏寒亡陽之失，急於回陽者；桂枝加附子湯是救表寒漏風之失，急於温經者。</p>
<p><u>桂枝加附子湯方</u></p>
<p>於桂枝湯方內，加附子一枚，餘依桂枝湯法。</p>
<p>【集解】柯琴曰：是方以附子加入桂枝湯中，大補表陽也。表陽密，則漏汗自止，惡風自罷矣。汗止津回，則小便自利，四肢自柔矣。汗漏不止與大汗出同，而從化變病則異。服桂枝麻黃湯，大汗出後，而大煩渴，是陽陷於裏，急當救陰，故用白虎加人參湯。服桂枝、麻黃湯發汗，遂漏不止，而不煩渴，是亡陽於外，急當救陽，故用桂枝加附子湯。要之，發汗之劑，用桂枝不當，則陽陷於裏者多；用麻黃不當，則陽亡於外者多。因桂枝湯有芍藥而無麻黃，故雖汗大出而元府尚能自閉，多不致亡陽於外耳。</p>
<p>服桂枝湯，大汗出後，大煩渴不解，脈洪大者，白虎加人參湯主之。</p>
<p>【註】大煩渴，陽明證也。洪大，陽明脈也。中風之邪，服桂枝湯，大汗出後不解，大煩渴脈洪大者，是邪已入陽明，津液為大汗所傷，胃中乾燥故也。宜與白虎加人參湯，清熱生津，而煩渴自除矣。</p>
<p>【集註】張璐曰：白虎湯，實解內蒸之熱，非治外經之熱也。昔人以石膏辛涼，能解利陽明風熱，若不佐以麻、葛之品，何以走外？此說似是而實非。蓋陽明在經之邪，縱使有大熱而不煩渴，自有葛根湯、桂枝加葛根湯等治法，並無藉於石膏也。</p>
<p><u>白虎加人參湯方</u>見陽明篇</p>
<p>太陽病，三日，發汗不解，蒸蒸發熱者，屬胃也。調胃承氣湯主之。</p>
<p>【註】太陽病，三日，發汗後熱不解，若仍陣陣發熱有汗而不解者，是太陽表證未罷也，則當以桂枝湯和之。今蒸蒸發熱，有汗而不解者，乃屬陽明裏證不和也，故用調胃承氣湯。</p>
<p>【集註】程應旄曰：太陽病，三日，經期尚未深也，何以發汗不解便屬胃也？蓋以胃燥素盛，故他表證雖罷，而汗與熱仍不解也。第徵其熱，如炊籠蒸蒸而盛，則知其汗必連綿濈濈而來，此即大便已硬之徵，故曰屬胃也。熱雖聚於胃，而未見潮熱、譫語等證，主以調胃承氣湯者，於下法內從乎中治，以其為日未深故也。</p>
<p>汪琥曰：言太陽病，不可拘以日數，但見屬胃之證，即可下也。病方三日，曾經汗矣，其熱自內騰達於外，非表邪不解，乃太陽之邪轉屬於胃，病熱不能解也。</p>
<p><u>調胃承氣湯方</u>見陽明篇</p>
<p>太陽病，發汗後，大汗出，胃中干，煩躁不得眠，欲得飲水者，少少與飲之，令胃氣和則愈。若脈浮，小便不利，微熱，消渴者，五苓散主之。</p>
<p>【註】太陽病，發汗後，或大汗出，皆令人津液內竭，胃中干，煩躁不得眠，欲得飲水，當少少與之，以滋胃燥，令胃氣和，則可愈也。倘與之飲，胃仍不和，若脈浮，小便不利，微熱消渴者，則是太陽表邪未罷，膀胱裏飲已成也，經曰：膀胱者，津液之府，氣化則能出矣。今邪熱熏灼，燥其現有之津，飲水不化，絕其未生之液，津液告匱，求水自救，所以水入即消，渴而不止也。用五苓散者，以其能外解表熱，內輸水府，則氣化津生，熱渴止而小便利矣。</p>
<p>【集註】張兼善曰：白虎治表證已解，邪傳裏而煩渴者。今脈浮身有微熱而渴，乃表邪未得全解，故用五苓。藉桂枝之辛散，和肌表以解微熱也。朮、澤、二苓之淡滲，化水生津以止燥渴也。</p>
<p>喻昌曰：脈浮當用桂枝，何以變用五苓耶？蓋熱邪得水，雖不全解，勢必衰其大半，所以熱微兼小便不利，證成消渴，則蓄飲證具，故不從單解而從兩解也。凡飲水多而小便少，謂之消渴。裏熱飲盛，不可單用桂枝解肌，故兼以利水，惟五苓有全功耳！</p>
<p>程應旄曰：「微熱」字對下條「發熱」字看，彼以發熱在表，則知犯本未深，故邪熱蓄而拒水。此曰微熱，則表熱犯本已深，故熱邪結而耗液。所以不惟與水與五苓主治有別，而前五苓、後五苓主治亦俱有別也。</p>
<p>中風發熱，六七日不解而煩，有表裏證。渴欲飲水，水入則吐者，名曰水逆，五苓散主之。</p>
<p>【註】中風發熱，六七日不解而煩者，是有表證也。渴欲飲水，水入則吐者，是有裏證也。若渴欲飲水，水入即消，如前條之胃干，少少與飲，令胃和則愈。今渴欲飲水，水入不消，上逆而吐，故名曰水逆。原其所以吐之之由，則因邪熱入裏，與飲相摶，三焦失其蒸化，而不能通調水道，下輸膀胱，以致飲熱相格於上，水無去路於下，故水入則吐。小便必不利也，宜五苓散辛甘淡滲之品，外解內利。多服暖水，令其汗出尿通，則表裏兩解矣。</p>
<p>【集註】方有執曰：中風發熱，必自汗出。六七日不解而煩者，汗出過多，亡津液，而內燥也。表以外證未罷言，裏以煩渴屬府言。欲飲水者，燥甚而渴，希救故也。水入則吐者，伏飲內作，故外水不得入也。蓋飲亦水也，以水得水，湧溢而為格拒，所以謂之水逆。與五苓散兩解表裏，汗出而愈也。</p>
<p>喻昌曰：傷風證原有汗，以其有汗也，延至日久，不行解肌之法，汗出雖多，徒傷津液，表終不解，轉增煩渴，邪入於府，飲水則吐，名曰水逆。乃熱邪挾積飲上逆，故外水格而不入也。服五苓，飲熱湯，得汗則表裏俱解，是一舉而兩得也。</p>
<p><u>五苓散方</u></p>
<p>豬苓（去黑皮，十八銖）　茯苓（十八銖）　澤瀉（一兩，六株）　白朮（十八銖）　桂（半兩）</p>
<p>上五味為散，更於臼中杵之，白飲和方寸匕服之，日三服，多飲暖水，汗出愈。</p>
<p>【方解】是方也，乃太陽邪熱入府，水氣不化，膀胱表裏藥也。一治水逆，水入則吐；一治消渴，水入則消。夫膀胱者，津液之府，氣化則能出矣。邪熱入之，與水合化為病。若水盛於熱，則水壅不化，水蓄於上，故水入則吐，乃膀胱之氣化不行，致小便不行也。若熱盛於水，則水為熱灼，水耗於上，故水入則消，乃膀胱之津液告竭，致小便無出也。二證皆小便不利，故均得而主之。若小便自利者，不可用，恐重傷津液，以其屬陽明之裏，故不可用也。由此可知五苓散非治水熱之專劑，乃治水熱小便不利之主方也。君澤瀉之鹹寒，鹹走水府，寒勝熱邪；佐二苓之淡滲，通調水道，下輸膀胱，則水熱並瀉也；用白朮之燥濕，健脾助土，為之堤防以制水也；用桂之辛温，宣通陽氣，蒸化三焦以行水也。澤瀉得二苓下降，利水之功倍，則小便利，而水不蓄矣。白朮藉桂上升，通陽之效捷，則氣騰津化，渴自止也。若發熱不解，以桂易桂枝，服後多服暖水，令汗出愈。是知此方不止治停水小便不利之裏，而猶解停水發熱之表也。加人參名春澤湯，其意專在助氣化以生津。加茵陳名茵陳五苓散，治濕熱發黃，表裏不實，小便不利者，無不效也。</p>
<p>【集解】程應旄曰：太陽為標，膀胱為本。中風發熱，標受邪也。六七日不解，標邪轉入膀胱矣。是謂犯本。五苓散與麻黃、桂枝二湯，雖同為太陽經之藥，一則解肌而治表，一則利小便而治裏，表與本所主各有別矣。</p>
<p>【按】此條謂有表裏證者，非發熱有汗，口乾煩渴，水入則消，小便自利，太陽、陽明之表裏證也。乃發熱無汗，口潤煩渴，水入則吐，小便不利，太陽、膀胱之表裏證也。此病雖未發明無汗小便不利之證，若汗出小便利，則渴飲之水得從外越下出，必無水逆之證。仲景用五苓散，多服暖水令汗出愈，其意在利水發汗，故知必有無汗小便不利之證也。</p>
<p>太陽病，小便利者，以飲水多，必心下悸；小便少者，必苦裏急也。</p>
<p>【註】太陽初病，不欲飲水，將傳陽明，則欲飲水，此其常也。今太陽初病，即飲水多，必其人平素胃燥可知。設胃陽不衰，則所飲之水，亦可以敷布於外，作汗而解。今飲水多，而胃陽不充，即使小便利，亦必停中焦，而為心下悸。若更小便少，則水停下焦，必苦裏急矣。</p>
<p>【集註】方有執曰：飲水多而心下悸者，心為火藏，水多則受制也。小便少則水停，所以裏急也。</p>
<p>汪琥曰：太陽病，小便利者，是膀胱之府無邪熱也。若其人飲水多，此熱在上焦，心火亢甚，小便雖利，而渴飲水多，則水停犯火，必心下悸。若其人飲水多而小便少，此熱在下焦，為太陽邪熱，隨經入府，水積不行，膀胱之裏，必苦急也。</p>
<p>發汗後，飲水多必喘，以水灌之亦喘。</p>
<p>【註】上條未發汗飲水多，胃熱津少也。此條發汗後飲水多，津亡胃干也。而不病心下悸、苦裏急者，蓋以水不停於中焦、下焦，而停於上焦，所以攻肺必作喘也。水灌者，以水澆洗也。飲水多者必喘，是飲冷，冷傷於內也。以水灌之亦喘者，是形寒，寒傷於外也，均傷肺，故俱喘。</p>
<p>【集註】魏荔彤曰：此申明本條喘急一證，有因水而成者。蓋渴而飲水多之喘，與不渴而灌之亦喘，其由雖不同，而致病則一也。</p>
<p>發汗後，不可更行桂枝湯。汗出而喘，無大熱者，可與麻黃杏仁甘草石膏湯。</p>
<p>【註】太陽病，下之後微喘者，表未解也，當以桂枝加厚朴杏仁湯，解太陽肌表，而治其喘也。太陽病桂枝證，醫反下之，下利脈促，汗出而喘，表未解得，當以葛根黃連黃芩湯，解陽明之肌熱，而治其喘也。今太陽病發汗後，汗出而喘，身無大熱而不惡寒者，知邪已不在太陽之表；且汗出而不惡熱，知邪亦不在陽明之裏。其所以汗出而喘，既無大熱，又不惡寒，是邪獨在太陰肺經，故不可更行桂枝湯，可與麻黃杏子甘草石膏湯，發散肺邪，而汗、喘自止矣。</p>
<p><u>麻黃杏仁甘草石膏湯方</u></p>
<p>麻黃（去節，四兩）　杏仁（去皮尖，五十枚）　甘草（炙，二兩）　石膏（綿裹，碎，半斤）</p>
<p>上四味以水七升，先煮麻黃減二升，去白沫，納諸藥，煮取三升，去滓，温服一升。</p>
<p>【集註】柯琴曰：石膏為清火之重劑，青龍、白虎皆賴以建功，然用之不當，適足以召禍。故青龍以無汗煩躁，得薑、桂以宣衛外之陽；白虎以有汗煩渴，須粳米以存胃中之液。今但內熱而無外寒，故不用薑桂。喘不在胃而在肺，故不需粳米。其意重在存陰，不慮其亡陽也。故於麻黃湯去桂枝之監制，取麻黃之專開，杏仁之降，甘草之和，倍石膏之寒，除內蘊之實熱，斯溱溱之汗出，而內外之煩熱與喘悉除矣。</p>
<p>下後不可更行桂枝湯。若汗出而喘，無大熱者，可與麻黃杏仁甘草石膏湯。</p>
<p>【註】此詳上條，受病兩途，同乎一治之法也。又有下後身無大熱，汗出而喘者，知邪亦不在表而在肺，故亦不可更行桂枝湯，可與麻黃杏仁甘草石膏湯以治肺也。彼之汗後喘，此之下後喘，雖其致病之因不同，而其所見之證不異，所以從其證，不從其因，均用此湯，亦喘家急則治其標之法也。</p>
<p>【集註】方有執曰：汗與下雖殊，其為反誤致變之喘則一。惟其喘一，故同歸一治也。</p>
<p>太陽中風，下利嘔逆，表解者，乃可攻之。其人漐漐汗出，發作有時，頭痛，心下痞硬滿，引脅下痛，乾嘔短氣，汗出不惡寒者，此表解裏未和也，十棗湯主之。</p>
<p>【按】下利之「下」字，當是「不」字。若是「下」字，豈有上嘔下利而用十棗湯峻劑攻之之理乎？惟其大便不利，痞硬滿痛，始屬裏病；小便不利，嘔逆短氣，始屬飲病，乃可攻也。發作之「作」字，當是「熱」字。若無熱汗出，乃少陰陰邪寒飲，真武湯證也。且「作」字與上下句文義皆不相屬。</p>
<p>【註】太陽中風，表邪也。不利嘔逆，裏飲也。表邪解者，乃可攻裏飲也。審其人微汗漐漐不輟，發熱有時，頭痛，若仍惡寒，是表未解，尚不可攻。若不惡寒，則為表已解矣。而更見裏未和之心下痞硬滿，引脅下痛，乾嘔短氣，水蓄無所從出之急證，故徑以十棗湯峻劑，直攻水之巢穴而不疑也。</p>
<p>【按】傷寒表未解，水停心下，嘔逆者，是寒束於外，水氣不得宣越也，宜小青龍湯汗而散之；中風表未解，水停心下而吐者，是飲格於中，水氣不得輸泄也，宜五苓散散而利之。此皆表未解，不可攻裏之飲證也。至如十棗湯與下篇之桂枝去芍藥加白朮茯苓湯二方，皆治飲家有表裏證者。十棗湯治頭痛、發熱、汗出、不惡寒之表已解，而有痞硬滿痛之裏未和，故專主攻裏也。桂枝去芍藥加白朮茯苓湯，治頭痛、發熱、無汗之表未解，而兼有心下滿微痛之裏不和，故不主攻裏，當先解表也。然其心下硬滿痛之微甚，亦有別矣。</p>
<p>【集註】杜任曰：十棗湯惟壯實者宜之，不宜輕用。</p>
<p>方有執：乃可攻之，以上喻人勿妄下早之意。漐漐汗出至短氣，言證雖有裏，猶未可下。直至汗出不惡寒，方是承上起下，言當下以出其治也。</p>
<p>喻昌曰：此證與結胸頗同。但結胸者，邪結於胸，其位高；此在心下及脅，其位卑。然必表解乃可攻之，亦與攻結胸之戒不殊也。藥用十棗，亦與陷胸湯相仿，因傷寒下法，多為胃實而設。胃實者邪熱內盛，不得不用硝黃以蕩滌之。今證在胸脅而不在胃，則蕩滌之藥無所用，故取蠲熱逐飲於胸脅之間，以為下法。</p>
<p>張志聰曰：頭痛，表證也。然亦有在裏者，如傷寒不大便五六日，頭痛有熱者，與承氣湯。與此節之汗出不惡寒而頭痛，為表解裏有飲，用十棗湯。則凡遇風寒頭痛，表未解之證，當審別矣。</p>
<p>程應旄曰：所可惑者，頭痛外惟身汗一證，表裏難辨。汗出發熱惡寒，則微有表；若汗出發熱不惡寒，則只從不惡寒處認證，知表已解，裏氣為飲邪摶結不和，雖頭痛亦屬裏邪上攻，非關表也。</p>
<p>魏荔彤曰：太陽之邪既入裏，宜下矣。又有不下胸膈，不下腸胃，而下心與脅下者，較下結胸部位稍卑，較下胃實部位又稍高，此下中之又一法也。須認明同一下也，證不同而法自別。蓋太陽、陽明之交，必辨表裏而施汗下。彼之在裏應下，乃邪熱挾食物為胃實；此之在裏應下，乃邪熱挾水飲為飲實。二者俱必待表解而後下，此大同也。</p>
<p><u>十棗湯方</u></p>
<p>芫花（熬）　甘遂　大戟　大棗（擘，十枚）</p>
<p>上三味等分，各別搗為散。以水一升半，先煮大棗肥者十枚，取八合，去滓，納藥末。强人服一錢匕，羸人服半錢，温服之，平旦服。若下少病不除者，明日更服，加半錢，得快下利後，糜粥自養。</p>
<p>【方解】仲景治水之方，種種不同，此其最峻者也。凡水氣為患，或喘、或咳、或悸、或噎、或吐、或利，病在一處而止。此則水邪留結於中，心腹脅下痞滿硬痛，三焦升降之氣阻隔難通。此時表邪已罷，非汗散之法所宜；裏飲實盛，又非淡滲之品所能勝；非選逐水至峻之品，以直折之，則中氣不支，束手待斃矣。甘遂、芫花、大戟三味，皆辛苦氣寒而稟性最毒，並舉而用之，氣味相濟相須，故可直攻水邪之巢穴，決其瀆而大下之，一舉而患可平也。然邪之所湊，其氣必虛，以毒藥攻邪，必傷及脾胃，使無沖和甘緩之品為主宰，則邪氣盡而大命亦隨之矣。然此藥最毒至峻，參朮所不能君，甘草又與之反，故選十棗之大而肥者以君之。一以顧其脾胃，一以緩其峻毒。得快利後，糜粥自養。一以使穀氣內充；一以使邪不復作。此仲景用毒攻病之法，盡美又盡善也。昧者惑於甘能中滿之說而不敢用，豈知承制之理乎！</p>
<p>太陽病，外證未解不可下也，下之為逆。欲解外者，宜桂枝湯。</p>
<p>【註】太陽病外證未解者，謂桂枝湯之表證未解也。凡表證未解，無論已汗未汗，雖有可下之證，而非在急下之例者，均不可下。下之為逆也。欲解外者，仍宜桂枝湯主之。</p>
<p>【集註】王肯堂曰：但有一毫頭痛惡寒，即為表證未解，不可下也。</p>
<p>程應旄曰：若下後外證未解者，仍當解外，有是證用是藥，不可以既下而遂謂桂枝湯不中與也。</p>
<p>汪琥曰：下之為逆，逆者，為病在外而反攻其內，於治法為不順也。</p>
<p>太陽病，先發汗不解，而復下之，脈浮者不愈。浮為在外，而反下之，故令不愈。今脈浮，故知在外，當須解外則愈，宜桂枝湯。</p>
<p>【註】太陽病，先發汗表未解，仍宜汗之，而復下之，治失其宜矣。脈浮者不愈，蓋以脈浮，邪在外而反下之，故令不愈也。今誤下未成逆，脈仍浮，故知邪尚在外，仍宜桂枝湯解外則愈也。</p>
<p>【集註】程應旄曰：愈不愈辨之於脈。其愈者，必其脈不浮而離於表也。若脈浮者，知尚在表，則前此之下，自是誤下，故令不愈。從前之誤，不必計較，只據目前。目前之證，不必計較，只據其脈。脈若浮，知尚在外，雖日久尚須解外則愈。有是脈，用是藥，亦不以既下而遂以桂枝湯為不中與也。</p>
<p>本發汗而復下之，此為逆也；若先發汗，治不為逆。本先下之，而反汗之，為逆；若先下之，治不為逆。</p>
<p>【註】立治逆之法，不外乎表裏；而表裏之治，不外乎汗下。病有表裏證者，當審其汗、下何先，先後得宜為順，失宜為逆。若表急於裏，本應先汗而反下之，此為逆也；若先汗而後下，治不為逆也。若裏急於表，本應先下，而反汗之，此為逆也；若先下而後汗，治不為逆也。</p>
<p>【集註】程知曰：言汗下有先後緩急，不得倒行逆施。</p>
<p>汪琥曰：治傷寒之法，表證急者即宜汗，裏證急者即宜下，不可拘拘於先汗而後下也。汗下得宜，治不為逆。</p>
<p>太陽病，下之，其脈促不結胸者，此為欲解也。脈浮者必結胸，脈緊者必咽痛，脈弦者必兩脅拘急，脈細數者頭痛未止，脈沉緊者必欲嘔，脈沉滑者協熱利，脈浮滑者必下血。</p>
<p>【按】脈促當是「脈浮」，始與不結胸為欲解之文義相屬。脈浮當是「脈促」，始與論中結胸、胸滿同義。脈緊當是「脈細數」，脈細數當是「脈緊」，始合論中二經本脈。脈浮滑當是「脈數滑」，浮滑是論中白虎湯證之脈，數滑是論中下膿血之脈。細玩諸篇自知。</p>
<p>【註】病在太陽，誤下，為變不同者，皆因人之藏氣不一，各從所入而化，故不同也。誤下邪陷，當作結胸，反不結胸，其脈浮，此裏和而不受邪，邪仍在表為欲解也。若脈促者，為陽結實邪之脈，故必結胸也。脈細數，少陰邪熱之脈；咽痛，少陰邪熱之證。誤下邪陷少陰，法當從少陰治也。脈弦，少陽之脈；兩脅拘急，少陽之證。誤下邪陷少陽，法當從少陽治也。脈緊，太陽脈；頭痛，太陽證。誤下邪仍在表，法當從太陽治也。脈沉緊，寒邪入裏之脈；欲嘔，胃陽格拒之證。有表誤下，邪陷在胃，法當從陽明治也。脈沉滑，宿食脈。有表誤下，協熱入裏下利，法當從協熱下利治也。脈數滑，積熱脈。有表誤下，邪陷入陰，傷營下血，法當從下膿血治也。</p>
<p>【按】脈促固陽脈也。若促而有力為實，則為結胸實邪之診；若促而無力為虛，則為胸滿虛邪之診。故論中有脈促結胸，頭汗小潮熱者，用陷胸湯攻之；脈促胸滿，汗出微惡寒者，用桂枝去芍藥加附子湯温之。觀此促脈虛實治法，則可以類推矣。</p>
<p>【按】咽痛，少陰寒熱俱有之證也。咽乾腫痛者為熱，不乾不腫而痛者為寒，故少陰論中有甘桔湯、通脈四逆湯二治法也。</p>
<p>【集註】方有執曰：凡在太陽皆表證也。誤下則變證雜出，而不可以一途拘之。</p>
<p>程知曰：不宜下而下之，諸變不可勝數，此之謂也。今咽痛脅急欲嘔，是寒邪入裏之變。頭痛熱利下血，是風邪入裏之變。所以然者，脈浮滑數為陽，沉弦緊細為陰也。</p>
<p>程應旄曰：據脈見證，各著一必字，見勢所必然。考其源頭，總在太陽病下之而來，故雖有已成壞病、未成壞病之分，但宜以活法治之，不得據脈治脈、據證治證也。</p>
<p>太陽病，二三日，不能臥，但欲起，心下必結。脈微弱者，此本有寒分也。反下之，若利止，必作結胸；未止者，四日復下之，此作協熱利也。</p>
<p>【按】四日復下之，「之」字，當是「利」字。上文利未止，豈有復下之理乎？細玩自知，是必傳寫之誤。</p>
<p>【註】太陽病，謂頭項强痛而惡寒也。二三日見不得臥，但欲起之證，謂已傳陽明也。心下，胃之分也。必結，謂胃分必有結也。若脈實大乃胃分有熱而結也，則當下之。今脈微弱，是胃分有寒而結也，法不當下，不當下而下之，謂之反下。二三日正當解太陽、陽明之表，反下之，表熱乘虛入裏，必自利。設利自止，是其入胃實而同燥化，必作結胸矣。今利未止，四日仍復下利，是其人胃虛而同濕化，故必作協熱利也。</p>
<p>【集註】程知曰：此表證誤下，有結胸、熱利之變，不可不慎也。脈既微弱，則是寒結心下，法當温散。醫見心下結，而下之使利，是治之反也。</p>
<p>汪琥曰：太陽病，二三日，不臥欲起，心下熱結，似乎可下，然脈微弱，其人本有寒分，豈可下乎？</p>
<p>太陽病，外證未除，而數下之，遂協熱而利；利下不止，心下痞硬，表裏不解者，桂枝人參湯主之。</p>
<p>【註】此承上條脈微弱，協熱利，互詳其證，以明其治也。外證未除，謂太陽病未除。而數下之，是下非一次也。裏因數下而虛，遂協表熱而利，利下不止，裏虛不固也。心下痞硬，裏虛而邪結也。外證既未除，是表不解也，故用桂枝以解表。利下痞硬，裏因下虛而從寒化也，其脈必如上文之微弱，故用參、朮、薑、草以温裏，此温補中兩解表裏法也。若其脈有力者，又當從甘草瀉心湯之法矣。</p>
<p>【集註】喻昌曰：誤下而致裏虛，外熱乘之，變而為利不止者，裏虛不守也。痞硬者，正虛邪實，中成滯礙，痞塞而不通也。以表未除，故用桂枝以解之。以裏適虛，故用理中以和之。此方即理中加桂枝而易其名，乃治虛痞下利之法也。</p>
<p>李中梓曰：經云，桂枝證醫反下之，利遂不止，與葛根黃芩黃連湯。此則又與桂枝人參湯，何用藥有温涼之異耶？蓋彼證但曰「下之」，此則曰「數下之」；彼證但曰「利下」，此則曰「利不止」。合兩論味之，自有虛實之分矣。</p>
<p>程知曰：表證誤下，下利不止，喘而汗出者，治以葛根、芩、連。心下痞硬者，治以桂枝、參、朮。一救其表邪入裏之實熱，一救其表邪入裏之虛寒，皆表裏兩解法也。</p>
<p>程應旄曰：協熱而利，向來俱作陽邪陷於下焦，果爾，安得用理中耶？蓋不知利有寒熱二證也。</p>
<p><u>桂枝人參湯方</u></p>
<p>桂枝（四兩）　甘草（炙，四兩）　白朮（三兩）　人參（三兩）　乾薑（三兩）</p>
<p>上五味，以水九升，先煮四味，取五升，納桂更煮，取三升去滓，温服一升，日再服，夜一服。</p>
<p>太陽病，桂枝證，醫反下之，利遂不止。脈促者，表未解也。喘而汗出者，葛根黃芩黃連湯主之。</p>
<p>【註】此承上條又言協熱利之脈促者，以別其治也。太陽病桂枝證，宜以桂枝解肌，而醫反下之，利遂不止者，是誤下，遂協表熱陷入而利不止也。若表未解，而脈緩無力，即有下利而喘之裏證，法當從桂枝人參湯以治利，或從桂枝加杏子厚朴湯，以治喘矣。今下利不止，脈促有力，汗出而喘，表雖未解，而不惡寒，是熱已陷陽明，即有桂枝之表，亦當從葛根黃芩黃連湯主治也。方中四倍葛根以為君，芩、連、甘草為之佐，其意專解陽明之肌表，兼清胃中之裏熱，此清解中兼解表裏法也。若脈沉遲，或脈微弱，則為裏寒且虛，又當用理中湯加桂枝矣。於此可見上條之協熱利，利不止，心下痞硬，表裏不解者，脈不微弱必沉遲也。</p>
<p>【按】協熱利二證，以脈之陰陽分虛實，主治固當矣。然不可不辨其下利之黏穢、鴨溏，小便或白或赤，脈之有力無力也。</p>
<p>【集註】成無己曰：病有汗出而喘者，謂自汗出而喘也，是邪氣外甚所致。若喘而汗出者，謂因喘而汗出也，是裏熱氣逆所致，故與葛根黃芩黃連湯，散表邪除裏熱也。</p>
<p>方有執曰：利與上條同。而上條用理中者，以痞硬、脈弱屬寒也。此用芩、連者，以喘汗、脈促屬熱也。</p>
<p>喻昌曰：太陽病，原無下法，當用桂枝解外，醫反下之，則邪熱之在太陽者，未傳陽明之表，已入陽明之裏。所以其脈促急，其汗外越，其熱上奔則喘，下奔則泄，故舍桂枝而用葛根，以專主陽明之表，加芩、連以清裏熱，則不治喘而喘止，不治利而利止。此又太陽、陽明兩解表裏之變法也。</p>
<p>汪琥曰：誤下虛其腸胃，為熱所乘，遂利不止，此非腸胃真虛證，乃胃有邪熱，下通於腸而作泄也。脈促者，脈來數時一止復來也，此為陽獨盛之脈也。脈促見陽，知表未解，此表乃陽明經病，非猶太陽桂枝之表證也。喘而汗出者，亦陽明胃府裏熱氣逆所致，非太陽風邪氣壅之喘，亦非桂枝湯汗出之證也。故當解陽明表邪，清胃府裏熱也。</p>
<p><u>葛根黃芩黃連湯方</u></p>
<p>葛根（半斤）　黃芩（三兩）　黃連（三兩）　甘草（炙，二兩）</p>
<p>上四味，以水八升，先煮葛根，減二升，納諸藥，煮取二升，去滓，分温再服。</p>
<p>【集解】柯琴曰：外熱不除，是表不解；下利不止，是裏未和。誤下致利，病因則同。一則脈微弱，心下痞硬，是脈不足而證有餘也；一則脈促而喘，反汗自出，是脈有餘而證不足也。表裏、虛實，當從脈辨，況弱脈見於數下後，則痞硬為虛，更可知也。故用理中之辛甘温補，止下利化痞硬，又加桂枝以解表。先煮四味，後內桂枝，和中之力饒，而解肌之氣銳，是於兩解中寓權宜法也。桂枝證本脈緩，誤下後而反促，陽氣內盛，邪蒸於外，故汗出也；熱暴於內，火逆上衝，故為喘也；暴注下迫，故為利也。故君清輕升發之葛根，以解肌而止利；佐苦寒清肅之芩、連，以止汗而定喘；又加甘草以和中。先煮葛根，後內諸藥，解肌之力純，而清中之氣銳，又與補中逐邪者殊法矣。</p>
<p>太陽病，下之後，脈促胸滿者，桂枝去芍藥湯主之。若微惡寒者，去芍藥，方中加附子湯主之。</p>
<p>【按】若微惡寒者，當是汗出微惡寒方合。若無「汗出」二字，乃表未解，無取乎加附子也。</p>
<p>【註】太陽病，表未解而下之，胸實邪陷，則為胸滿，氣上衝咽喉不得息，瓜蒂散證也。胸虛邪陷，則為氣上衝，桂枝湯證也。今下之後，邪陷胸中，胸滿脈促，似乎胸實而無沖喉不得息之證，似乎胸虛又見胸滿之證，故不用瓜蒂散以治實，亦不用桂枝湯以治虛，惟用桂枝之甘辛，以和太陽之表，去芍藥之酸收，以避胸中之滿。若汗出微惡寒，去芍藥，方中加附子主之者，以防亡陽之變也。</p>
<p>【按】上條脈促，喘而汗出不惡寒，下利不止，云屬實熱。此條脈促胸滿，汗出微惡寒，不喘不下利，反屬虛寒者何也？上條是裏熱蒸越之汗，故汗出不惡寒，陽實也，喘而下利，皆為熱也。此條乃表陽不固之汗，故汗出微惡寒，陽虛也，即不喘利亦為寒也。要知仲景立法，每在極微處設辨，恐人微處易忽也。今以微惡寒發其義，却不在汗出上辨寒熱，而在汗出惡寒、不惡寒上辨寒熱；不在脈促上辨寒熱，而在脈促之有力、無力辨寒熱。於此又可知不惟在胸滿上辨虛實，而當在胸滿之時滿、時不滿、常常滿而不減上辨虛實矣。</p>
<p>【集註】喻昌曰：此條之微惡寒，合上條觀之，則脈促、胸滿、喘而汗出之內，原伏有虛陽欲脫之機。故仲景於此條，特以「微惡寒」三字發其義。可見陽虛則惡寒矣；又可見汗不出之惡寒，即非陽虛矣。</p>
<p>程應旄曰：有陽盛而見促脈，亦有陽虛而見促脈者，當辨之於有力無力，仍須辨之於外證也。</p>
<p>沈明宗曰：誤下擾亂陰陽之氣則脈促，邪入胸膈幾成結胸，但結滿而未痛耳！故以桂枝湯單提胸膈之邪，使從表解。去芍藥者，惡其酸收，引邪內入故也。若脈促胸滿而微惡寒，乃虛而跼踖，陽氣欲脫，又非陽實之比，所以加附子固護真陽也。然傷風下後之惡寒，與未下之惡寒，迥然用別。而汗後之惡寒，與未汗之惡寒亦殊。</p>
<p><u>桂枝去芍藥湯方</u></p>
<p>於桂枝湯內去芍藥，餘依前法。</p>
<p><u>桂枝去芍藥加附子湯方</u></p>
<p>於桂枝湯方內去芍藥，加附子一枚，炮去皮，破八片，餘依前法。</p>
<p>太陽病下之，微喘者，表未解故也，桂枝加厚朴杏子湯主之。喘家作，桂枝湯加厚朴杏子佳。</p>
<p>【註】太陽病當汗，而反下之，下利脈促，喘而汗出不惡寒者，乃邪陷於裏，熱在陽明，葛根黃芩黃連湯證也。今太陽病當汗而反下之，不下利而微喘，是邪陷於胸，未入於胃，表仍未解也。故仍用桂枝湯以解肌表，加厚朴、杏子以降逆定喘也。喘家，謂素有喘病之人。遇中風而喘者，桂枝湯皆宜用之，加厚朴杏子為佳也。</p>
<p>【集註】方有執曰：喘者，氣逆於上，故呼吸不順而聲息不利也。微者，聲息緩，不似大喘之氣急也。以表尚在，不解其表，則喘不可定，故用桂枝解表，加厚朴利氣，杏仁下氣，所以為定喘之要藥。</p>
<p>喻昌曰：此風邪誤下作喘，治法之大要。其寒邪誤下作喘，當用麻黃、杏仁、石膏、甘草，即此可推。又曰：微喘表未解，則是表邪因誤下上逆，與虛證不同。</p>
<p>程應旄曰：喘之一證，有表有裏，不可不辨。下後汗出而喘，其喘必盛，屬裏熱壅逆火炎故也。下後微喘，汗必不大出，屬表邪閉遏氣逆故也；仍用桂枝湯解表，內加朴、杏以下逆氣。</p>
<p>魏荔彤曰：凡病人素有喘證，每感外邪，勢必作喘，故謂之喘家。</p>
<p><u>桂枝加厚朴杏仁湯方</u></p>
<p>於桂枝湯方內，加厚朴二兩，杏仁五十個，餘依桂枝湯方。</p>
<p>【按】戴原禮曰：太陽病有喘咳，無汗喘者，宜麻杏石甘湯；有汗喘者，宜桂枝加厚朴杏仁湯；無汗咳者，宜小青龍湯。少陽病無喘有咳，咳者，宜小柴胡湯加五味乾薑。陽明病無咳有喘，內實喘者，宜大承氣湯；下利者，宜葛根黃芩黃連湯。三陰惟少陰有喘咳，喘者宜四逆湯加五味、乾薑；咳者陰邪下利，宜真武湯加五味、乾薑；陽邪下利，宜豬苓湯。然喘皆危候也。</p>
<p>太陽病，下之後，其氣上衝者，可與桂枝湯，方用前法。若不上衝者，不可與之。</p>
<p>【註】太陽病，表未解而下之，裏實者，邪陷則為結胸，大陷胸湯證也；裏虛者，邪陷則為下利，桂枝人參湯證也。胸實者，邪陷則為胸中痞硬，氣上衝咽喉不得息，瓜蒂散證也。今胸虛邪陷於胸，故但為氣上衝，是表尚未罷，然無壅滿不得息痞硬之證，故不可吐下，仍當解表，可與桂枝湯，如法汗之。使陷胸之邪，不受外束，胸中之氣，得以四達，自不致內壅而上衝矣。若不上衝者不可與也。</p>
<p>【集註】方有執曰：氣上衝者，陽主氣而上升，風屬陽邪，下後入裏乘虛而上衝也。若不上衝，則非陽邪可知，故不可與。</p>
<p>病如桂枝證，頭不痛，項不强，寸脈微浮，胸中痞硬，氣上衝咽喉不得息者，此為胸有寒也，當吐之，宜瓜蒂散。</p>
<p>【註】病如桂枝證，乃頭項强痛，發熱汗出，惡風脈浮緩也。今頭不痛，項不强，是桂枝證不悉具也。寸脈微浮，是邪去表未遠，已離其表也。胸中痞硬，氣上衝喉不得息，是邪入裏未深而在胸中，必胸中素有寒飲之所致也。寒飲在胸，不在肌腠，解肌之法，無可用也。痞硬在胸，而不在心下，攻裏之法，亦無所施。惟有高者越之一法，使胸中寒飲一涌而出，故宜吐之以瓜蒂散也。</p>
<p>【集註】程應旄曰：痞硬一證，因吐下者為虛，不因吐下者為實。實邪痰飲填塞心胸，中、下二焦為之阻絕，自不得不從上焦為出路。所謂「在上者因而越之」是也。</p>
<p>汪琥曰：傷寒一病，吐法不可不講，所以仲景以此條特出之太陽上篇者，以吐不宜遲，與太陽汗證之法相等，當於二三日間，審其證而用此法也。</p>
<p>沈明宗曰：素有痰飲內積，稍涉風寒，引動其痰，即外如桂枝湯證，但無頭痛項强，知非風邪中表矣。</p>
<p>張錫駒曰：氣上衝咽喉不得息者，邪挾寒飲從太陽之氣而上越也。</p>
<p><u>瓜蒂散方</u></p>
<p>瓜蒂（熬黃，一分）　赤小豆（一分）</p>
<p>上二味，各別搗篩，為散已，合治之，取一錢匕，以香鼓一合，用熱湯七合，煮作稀糜，去滓，取汁和散，温頓服之。不吐者，少少加服，得快吐乃止。諸亡血虛家，不可與瓜蒂散。</p>
<p>【方解】胸中者，清陽之府。諸邪入胸府，阻遏陽氣，不得宣達，以致胸滿痞硬，熱氣上衝，燥渴心煩，嗢嗢欲吐。脈數促者，此熱鬱結也；胸滿痞硬，氣上衝咽喉不得息，手足寒冷，欲吐不能吐，脈遲緊者，此寒鬱結也。凡胸中寒熱與氣與飲鬱結為病，諒非汗下之法所能治，必得酸苦湧泄之品，因而越之，上焦得通，陽氣得復，痞硬可消，胸中可和也。瓜蒂極苦，赤豆味酸，相須相益，能疏胸中實邪，為吐劑中第一品也。而佐香豉汁合服者，藉穀氣以保胃氣也。服之不吐，少少加服，得快吐即止者，恐傷胸中元氣也。此方奏功之捷，勝於汗下，所謂汗、吐、下三大法也。今人不知仲景、子和之精義，置之不用，可勝惜哉！然諸亡血虛家，胸中氣液已虧，不可輕與，特為申禁。</p>
<p>病發於陽，而反下之，熱入因作結胸；病發於陰，而反下之，因作痞也。所以成結胸者，以下之太早故也。</p>
<p>【註】此總釋結胸與痞硬之因也。中風陽邪，故曰病發於陽也。不汗而反下之，熱邪乘虛陷入，因作結胸。傷寒陰邪，故曰病發於陰也。不汗而反下之，熱邪乘虛陷入，因作痞硬。所以成結胸與痞硬者，以表未解而下之太早故也。病發於陰，不言熱入者，省文耳。然病發於陽而誤下者，未嘗無痞硬；病發於陰而誤下之，亦時成結胸。良由人之氣體不同，或從實化，或從虛化也。</p>
<p>【集註】張兼善曰：風邪入裏則結胸，寒邪入裏則為痞。然此皆太陽病之所由來，非別陰證陽證也。</p>
<p>太陽病，脈浮而動數，浮則為風，數則為熱，動則為痛，數則為虛，頭痛發熱，微盜汗出，而反惡寒者，表未解也。醫反下之，動數變遲，膈內拒痛，胃中空虛，客氣動膈，短氣躁煩，心中懊憹，陽氣內陷，心下因硬，則為結胸，大陷胸湯主之。若不結胸，但頭汗出，余處無汗，躋頸而還，小便不利，身必發黃。</p>
<p>【按】「數則為虛」句，疑是衍文。</p>
<p>【註】太陽病，脈浮而動數，浮則為風邪脈也，數則為熱邪脈也，動則為諸痛脈也。頭痛發熱，太陽證也。熱蒸於陽，陽虛則自汗出，熱蒸於陰，陰虛則盜汗出，陰虛當惡熱，今反惡寒，故知此非陰虛之盜汗，乃表未解之盜汗，微微而出也。表未解當解表，醫反下之，遂使動數之熱脈變為寒遲。蓋動數乃表邪欲傳，因下而逆於膈中，故不傳而脈亦變也。表客陽邪，乘胃空虛，陷入胸膈而拒痛，短氣不能布息，煩躁，心中懊憹，心下因硬，徑從實化而為結胸矣。法當以大陷胸湯主之。若不從實化，不成結胸，但頭汗出至頸，余處無汗，則熱不得越也。小便不利，則濕不得瀉也，熱濕合化，故身必發黃也。</p>
<p>【集註】成無己曰：動數變遲，而浮脈獨不變者，以邪結胸中，上焦陽分，脈不得而沉也。</p>
<p>朱震亨曰：太陽病、表未解而攻裏，裏已虛矣。雖見浮而動數之陽脈，一經誤下，則必變為遲陰之脈矣。胃中空虛，短氣躁煩，虛之甚矣。借曰：陽氣內陷，心中因硬而可迅攻之乎？大陷胸之力，不緩於承氣，下而又下，寧不畏其重虛耶？即陽病實邪下後，若胃中空虛，客氣動膈，心中懊憹者，亦以梔子豉湯吐胸中之邪可也。況太陽誤下後，明有虛證乎！</p>
<p>按：震亨所論治，以梔子豉湯吐之，亦是未成結胸，從胸虛有熱而化者宜也。若從胸虛有寒而化者，不論已成未成結胸，則又當從《活人書》温補法矣，不可混施也。</p>
<p>方有執曰：太陽之脈本浮，動數者亦傳也。太陽本自汗，而言微盜汗，本惡寒，而言反惡寒者，稽久而然也。膈，心胸之間也。拒，格拒也。言膈氣與邪氣相格拒而為痛也。客氣，邪氣也。短氣，促氣不能布息也。懊憹，心為邪亂而不寧也。陽氣，客氣之別名也，以本外邪，故曰客氣。以邪本風，故曰陽氣。以裏虛因而陷入，故曰內陷。自「若不結胸」句至末，以變之輕者而言也。</p>
<p><u>大陷胸湯方</u></p>
<p>大黃（去皮，六兩）　芒硝（一升）　甘遂（另碾，一錢）</p>
<p>上三味，以水六升，先煮大黃，取二升，去滓，納芒硝，煮一兩沸，內甘遂末，温服一升，得快利，止後服。</p>
<p>【集解】方有執曰：上焦有高邪，必陷下以平之，故曰陷胸湯。平邪蕩寇，將軍之職也，以大黃為君；咸能軟堅，以芒硝為臣；徹上徹下，破結逐水，以甘遂為佐；惟大實者，乃為合法。如挾虛或脈浮，不可輕試。</p>
<p>太陽病，重發汗而復下之，不大便五六日，舌上燥而渴，日晡所，小有潮熱，從心下至少腹，硬滿而痛，不可近者，大陷胸湯主之。</p>
<p>【註】此承上條互發其義，以詳其證治也。太陽病，重發汗而復下之，津液傷矣。不大便五六日，胃府燥矣。舌上燥渴，胃中干也。日晡潮熱，胃熱盛也。從心下至少腹，硬滿而痛不可近者，謂胸腹之中上、下俱硬結實大痛，手不可近，故以大陷胸湯主之無疑也。</p>
<p>【集註】《內臺方議》曰：「日晡所」作「日晡所發」。</p>
<p>方有執曰：此明結胸有陽明內實疑似之辨。晡，日加申時也。小有，微覺有也。蓋不大便，燥渴，日晡潮熱，從心下至少腹硬滿而痛，皆似陽明內熱。惟小有潮熱，不似陽明大熱之甚。所以陽明必以胃家實為主，而凡有一毫太陽證在，皆不得入陽明例者，亦以此也。</p>
<p>程知曰：太陽結胸兼陽明內實，故用大陷胸湯，由胸脅以及腸胃，皆可蕩滌無餘。若但下腸胃結熱，而遺胸上痰飲，則非法矣。</p>
<p>吳人駒曰：一腹之中，上、下邪氣皆盛，證之全實者，其脈常沉伏，不可生疑畏，惟下之，而脈自漸出也。</p>
<p>小結胸，病正在心下，按之則痛，脈浮滑者，小陷胸湯主之。</p>
<p>【註】大結胸，邪重熱深，病從心下至少腹，硬滿痛不可近，脈沉實，故宜大陷胸湯，以攻其結，瀉其熱也。小結胸，邪淺熱輕，病正在心下硬滿，按之則痛，不按不痛，脈浮滑，故用小陷胸湯以開其結，滌其熱也。</p>
<p>【集註】程應旄曰：按陷胸條曰：「心下痛按之石硬」。又曰：「心下滿而硬痛」。此曰：「病正在心下」。則知結胸不拘在心下與胸上，只在痛不痛上分別，故痞證亦有心下硬者，但不痛耳。</p>
<p>張錫駒曰：湯有大小之別，證有輕重之殊。今人多以小陷胸湯治大結胸證，皆致不救，遂諉結胸為不可治之證。不知結胸之不可治，只一二節，余皆可治者，苟不體認經旨，必致臨時推諉，誤人性命也。</p>
<p>魏荔彤曰：小結胸無實熱之邪，但微熱而挾痰飲為患。故雖結胸而不能高踞胸巔，但正在心下而已；不能實力作痛，惟按之痛而已；診之不沉而深，惟浮而輕淺而已；不能作石硬，惟虛而結阻而已。所以大陷胸湯不應用，而另設小陷胸湯。高下、堅軟、輕重、沉浮之間，病機治法昭然已。又云：痞陰邪，結胸陽邪，然於陽邪中又有大小之分，學者審之。於凡寒熱雜合之證，無大實大熱。俱宜斟酌下法，勿孟浪也。</p>
<p><u>小陷胸湯方</u></p>
<p>黃連（一兩）　半夏（洗，半斤）　栝蔞實（大者，一枚）</p>
<p>上三味，以水六升，先煮栝蔞，取三升，去滓，納諸藥，煮取二升，去滓，分温三服。</p>
<p>【方解】黃連滌熱，半夏導飲，栝蔞潤燥下行，合之以滌胸膈痰熱，開胸膈氣結；攻雖不峻，亦能突圍而入，故名小陷胸湯。分温三服，乃緩以治上之法也。</p>
<p>傷寒六七日，結胸熱實，脈沉而緊，心下痛，按之石硬者，大陷胸湯主之。</p>
<p>【註】傷寒表不解，誤下成痞，此其常也。傷寒或有因誤下而成結胸者，乃其變也。今傷寒六七日，結胸不因誤下而成此熱實之證，若脈沉緊，裏實脈也。心下痛，按之石硬，裏實證也。此為脈病皆實，故以大陷胸湯主之也。</p>
<p>【集註】喻昌曰：「熱實」二字，形容結胸之狀甚明，見邪熱填實於胸而不散漫也，浮緊主傷寒無汗，沉緊主傷寒結胸，此與中風之陽邪結胸迥別，所以不言浮也。又曰：陽邪誤下成結胸，陰邪誤下成痞。然中風間有痞證，傷寒間有結胸證，又不可不知。</p>
<p>程應旄曰：雖曰陽邪內陷，然「陰陽」二字從虛實寒熱上區別，非從中風傷寒上區別，表熱盛實轉入胃府，則為陽明證；表熱盛實不轉入胃府，而陷入於膈，則為結胸證。故不必誤下始成也。不因下而成結胸者，必其人胸有燥邪，以失汗而表邪合之，遂成裏實。觀此條曰：「傷寒六七日」，又曰：「脈沉而緊」，則可知矣。</p>
<p>汪琥曰：或問脈沉緊，焉知非寒實結胸？答曰：胸中者，陽氣之所聚也。邪熱當胸而結，直至心下，石硬且痛，則脈不但沉緊，甚至有伏而不見者，烏可以脈沉緊為非熱耶？大抵辨結胸之法，但當憑證最為有準。</p>
<p>寒實結胸，無熱證者，與三物小陷胸湯，白散亦可服。</p>
<p>【按】無熱證之下，與三物小陷胸湯，當是「三物白散」，「小陷胸湯」四字，必是傳寫之誤。桔梗、貝母、巴豆三物，其色皆白，有三物白散之義，温而能攻，與寒實之理相屬；小陷胸湯，乃栝蔞、黃連。皆性寒之品，豈可以治寒實結胸之證乎？「亦可服」三字，亦衍文也。</p>
<p>【註】結胸證，身無大熱，口不燥渴，則為無熱實證，乃寒實也，與三物白散。然此證脈必當沉緊，若脈沉遲或證見三陰，則又非寒實結胸可比，當以枳實理中湯治之矣。</p>
<p>【集註】王肯堂曰：熱實結胸，及寒實結胸，《活人書》不拘寒熱，但用陷胸湯，不差者用枳實理中丸，即應手而愈。</p>
<p>方有執曰：「寒以飲言，飲本寒也，又得水寒，兩寒摶結而實於胸中，故謂無熱證也。</p>
<p>程知曰：結胸有大小之別，寒熱之異，不得概用硝、黃也。</p>
<p>鄭重光曰：水寒結實在胸，則心陽被據，自非細故，用三物白散下寒而破結，皆不得已之兵也。</p>
<p><u>三物白散方</u></p>
<p>桔梗（三分）　巴豆（去皮心，熬黑，研如脂，一分）　貝母（三分）</p>
<p>上件二味為末，納巴豆，更於臼中杵之，以白飲和服。强人半錢匕，羸者減之，病在膈上必吐，在膈下必利。不利，進熱粥一杯；利過不止，進冷粥一杯。</p>
<p>【方解】是方也，治寒實水結胸證，極峻之藥也。君以巴豆，極辛極烈，攻寒逐水，斬關奪門，所到之處，無不破也；佐以貝母，開胸之結；使以桔梗，為之舟楫，載巴豆搜逐胸邪，悉盡無餘。膈上者必吐，膈下者必利。然惟知任毒以攻邪，不量强羸，鮮能善其後也。故羸者減之，不利進熱粥，利過進冷粥。蓋巴豆性熱，得熱則行，得冷則止。不用水而用粥者，藉穀氣以保胃也。</p>
<p>傷寒十餘日，熱結在裏，復往來寒熱者，與大柴胡湯。但結胸無大熱者，此為水結在胸脅也，但頭微汗出者，大陷胸湯主之。</p>
<p>【註】傷寒十餘日，熱結在裏，若胸脅滿硬者，此結胸也。今不滿硬，復往來寒熱者，乃少陽表裏病，非結胸也，當與大柴胡湯兩解之。但結胸證，亦有水結者。水結胸不但表無大熱，裏亦無大熱也。有結胸狀，頭微汗出者，此水停於胸，為熱氣上蒸使然也。故曰水結在胸脅也。亦以大陷胸湯主之，飲熱並攻也。</p>
<p>【集註】方有執曰：水即飲也，以不實硬，故曰水結。胸脅亦裏也，以熱結不高，故曰在裏。</p>
<p>程知曰：此言熱結於裏兼少陽者，則不宜陷胸；水結於胸者，雖無大熱，猶宜大陷胸也。</p>
<p>程應旄曰：大柴胡與大陷胸，皆能破結。大柴胡之破結，使表分無留邪；大陷胸之破結，使裏分無留邪。</p>
<p>林瀾曰：此言水結胸之與熱結在裏不同也。十餘日，邪深入府之時，然熱結在裏，而猶有半表半裏之邪，作往來寒熱者，必以大柴胡兩解之。若但胸脅結滿，初無大熱，收斂入內者，此亦不得為大柴胡證，必水結胸脅也。何以知之？水結胸者，頭汗出，今但頭微汗，為水結胸明矣。與大陷胸湯。</p>
<p>結胸者，項亦强，如柔痙狀，下之則和，宜大陷胸丸。</p>
<p>【註】結胸從心上至少腹，硬滿痛不可近，則其勢甚於下者，治下宜急攻之，以大陷胸湯。結胸從胸上，滿硬項强，如柔痙狀，則其熱甚於上者，治上宜緩攻之，以大陷胸丸直攻胸肺之邪。煮服倍蜜，峻治緩行，下而和之，以其病勢緩急之形既殊，湯丸之制亦異也。故知此項强乃結胸之項强，下之則和，非柔痙之項强也。</p>
<p>【集註】成無己曰：項强者，為邪結胸中，胸膈結滿，但能仰而不能俯，是項强也。</p>
<p>程知曰：項强如柔痙者，胸中邪氣緊實，項勢常昂，有似柔痙之狀，然痙病身手俱張，此但項强原非痙也，借此以驗胸邪十分緊逼耳。</p>
<p>汪琥曰：下之則和者，言邪實去，胸中和而項自舒之意。若不云如柔痙，恐醫人認以為太陽經風寒之邪未解，反疑其當用發汗之藥。殊不知項雖强，表證已解，裏證甚急，治法宜下也。</p>
<p><u>大陷胸丸方</u></p>
<p>大黃（半斤）　葶藶子（熬，半升）　芒硝（半升）　杏仁（去皮尖，熬黑，半升）</p>
<p>上四味，搗篩二味，納杏仁、芒硝，合研如脂，和散。取如彈丸一枚，別搗甘遂末一錢匕，白蜜二合，水二升，煮取一升，温頓服之，一宿乃下。如不下，更服，取下為效。禁如藥法。</p>
<p>結胸證，其脈浮大者，不可下，下之則死。</p>
<p>【註】結胸證，若脈大，是為胃實，知結熱已實乃可下，下之則愈。今其脈浮大，是尚在表，知熱結未實，故不可下。若誤下之，未盡之表邪復乘虛入裏，誤而又誤，結而又結，病熱彌深，正氣愈虛，則死矣。</p>
<p>【集註】張兼善曰：結胸為可下之證，若脈浮大，心下雖結，表邪尚多，下之重虛其裏，外邪復聚則死矣。</p>
<p>程知曰：結胸亦有不可下者，宜審其脈以施治也。結胸為邪結上焦之分，得寸脈浮，關脈沉或沉緊，則為在裏可下也。若脈浮大，則邪猶在表，下之是令其結而又結也，故死。</p>
<p>結胸證悉具，煩躁者亦死。</p>
<p>【註】結胸證悉具，謂硬滿而痛，結在膈之上下也。悉具者，謂胸之下，少腹之上，左右兩脅，無不硬滿而痛也。較之大結胸為尤甚，此時宜急下之，或有生者；若復遷延，必至邪勝正負，形氣相離，煩躁不寧，下亦死，不下亦死矣。</p>
<p>【集註】方有執曰：結胸證全具，已主死矣。而更加以煩躁，即不再下，亦主死也。</p>
<p>程應旄曰：結胸證，妄下不可，失下亦不可。總在適當其宜，則去邪即所以安正也。</p>
<p>魏荔彤曰：此條乃承上條脈見浮大而言。必結胸證具，脈兼見浮大，而加以煩躁，方可卜其死。不然，煩躁亦結胸證中之一也，何遽云死耶！</p>
<p>問曰：病有結胸，有藏結，其狀何如？答曰：按之痛，寸脈浮，關脈沉，名曰結胸也。何謂藏結？答曰：如結胸狀，飲食如故，時時下利，寸脈浮，關脈小細沉緊，名曰藏結。舌上白苔滑者，難治。</p>
<p>【註】邪結三陽，名曰結胸；邪結三陰，名曰藏結。二者皆下後邪氣乘虛入裏所致，而其脈與證之狀則不同。其硬滿而按之痛，結胸證也。寸脈浮、關脈沉，結胸脈也。寸浮主胸主表，關沉主胃主裏，是知其邪由胸表陷入胃裏而結也。如結胸狀，飲食如故，時時下利，藏結證也。寸脈浮、關脈細小沉緊，藏結脈也。細小沉緊主藏結寒痛，是知其邪由胸表陷入藏裏而結也。藏結雖硬滿而痛，如結胸狀，然結胸病，屬裏壅塞，必不能飲食；藏結病，屬裏空虛，故飲食如故。結胸屬實熱，故硬痛不大便而脈沉石；藏結屬虛寒，故硬痛下利而脈細緊也。舌上白苔滑者，胸中無熱可知。藏結陰邪，得之為順，尚可以理中輩温之；結胸陽邪，得之為逆，不堪攻之，故難治也。</p>
<p>【集註】成無己曰：氣宜通也，以塞故痛。邪結陽分，則陰氣不得下通；邪結陰分，則陽氣不得上通。故知二者，皆按之痛硬也。</p>
<p>方有執曰：此設問答以明結胸、藏結之同異。藏結之時時下利者，陰邪結於陰藏而寒甚也。以寒甚，故脈小細緊，此其所以不同也。蓋結胸以陽邪結於陽，藏結以陰邪結於陰故也。</p>
<p>汪琥曰：結胸證，其人本胃中有飲食，下之太早，則食去不盡，外邪反入，結於胸中，以故按之則痛，不能飲食。藏結證，其人胃中本無飲食，下之太過，則藏虛，邪入與寒結於陰分，所以狀如結胸，持之不痛，能飲食，時下利也。</p>
<p>魏荔彤曰：人知此條為辨結胸，非指藏結而論，不知正謂藏結與痞有相類，而與結胸實有不同。蓋結胸陽邪也，痞與藏結陰邪也。痞則尚有陽浮於上，藏結則上下俱無陽，是皆誤下、誤吐之過也。</p>
<p>【按】此條「舌上白苔滑者難治」句，前人舊註皆單指藏結而言，未見明晰，誤人不少。蓋舌苔白滑，即結胸證具，亦是假實；舌苔干黃，雖藏結證具，每伏真熱。藏結陰邪，白滑為順，尚可温散；結胸陽邪，見此為逆，不堪攻下，故為難治。由此可知，著書立論，必須躬親體驗，真知灼見，方有濟於用。若徒就紙上陳言，牽强附會，又何異按圖索驥耶。</p>
<p>病脅下素有痞，連在臍旁，痛引少腹，入陰筋者，此名藏結，死。</p>
<p>【註】病藏結之人，若脅下素有痞連在臍旁，新舊病合，痛引少腹，入陰筋者，其邪又進厥陰，乃屬藏結之死證也。</p>
<p>【集註】程知曰：宿結之邪，與新結之邪交結而不解，痞連臍旁，脾藏結也；痛引少腹，腎藏結也；自脅入陰筋，肝藏結也；三陰之藏俱結矣，故主死。</p>
<p>藏結無陽證，不往來寒熱，其人反靜，舌上苔滑者，不可攻也。</p>
<p>【註】藏結無三陽證。不發熱，無太陽也；不往來寒熱，無少陽也；其人反靜，無陽明也。舌苔滑白，胸中有寒，故可温不可攻也。</p>
<p>【集註】方有執曰：苔滑本丹田有熱、胸中有寒而成。然丹田，陰也。胸中，陽也。熱反在陰而寒反在陽，所以為不可攻也。</p>
<p>程知曰：經於藏結白苔滑者，只言難治，未嘗言不可治也。只言藏結無熱舌苔滑者，不可攻，未嘗言藏結有熱舌苔不滑者，亦不可攻也。意者丹田有熱，胸中有寒之證，必有和解其熱，温散其寒之法。俾內邪潛消，外邪漸解者，斯則良工之苦心乎！</p>
<p>病在陽，應以汗解之，反以冷水潠之，若灌之，其熱被却不得去，彌更益煩，肉上粟起，意欲飲水，反不渴者，服文蛤散；若不差者，與五苓散。身熱皮粟不解，欲引衣自覆者，若水以潠之洗之，益令熱被却不得出，當汗而不汗則煩。假令汗出已，腹中痛，與芍藥三兩，如上法。</p>
<p>【註】病在陽，謂病發於陽而身熱也。此應以汗解之，而反以冷水潠之灌之，則身熱雖被劫而暫却，然終不得去，故熱煩益甚也。水寒外束，膚熱乍凝，故肉生膚粟，熱入不深，故意欲飲水反不甚渴也，故以文蛤散內疏膚熱。若不差，與五苓散外解水寒；則皮粟、身熱當解矣。若不解且惡寒，引衣自覆，是尚有表也。當以桂枝湯汗解之。假令服桂枝湯，汗已出，熱粟俱解，而腹中增痛，又為表已和裏未調也，宜與桂枝湯倍加芍藥，調裏以和其表。若渴欲飲水而不腹痛，則不須調太陰裏，而仍當調太陽府矣，宜仍取乎五苓也。</p>
<p><u>文蛤散方</u></p>
<p>文蛤（五兩）</p>
<p>上一味，為散，沸湯和一錢匕服，湯用五合。</p>
<p>【按】文蛤即五倍子也。</p>

<h1>卷二</h1>

<h2>辨太陽病脈證并治中篇</h2>
<p>太陽統攝之營衛，乃風寒始入之兩途，風則傷衛，寒則傷營。衛氣剽疾，統氣而行脈外，其用疏泄而屬陽，邪之犯也易，故其犯之也則有汗，為虛邪。營氣專精，統血而行脈中，其體固密而屬陰，邪之犯也難，故其犯之也則無汗，為實邪。夫冬固寒令也，然春月餘寒，秋末早寒，皆能致病，但有無汗，實邪證候顯然，即可謂之傷寒，不必盡屬隆冬也。然太陽經也，膀胱府也，由經視府，則經為表，而府為裏矣。上篇用桂枝湯解肌，所以治風傷衛之表也，而未及衛分之裏，故又立五苓散一方，佐桂枝以和衛分之裏焉。此篇用麻黃湯發汗，所以治寒傷營之表也，而未及營分之裏，故又立桃核抵當方，佐麻黃以攻營分之裏焉。至於汗下失宜，過之則傷正而虛其陽，不及則熱熾而傷其陰。虛其陽，則從少陰陰化之證多，以太陽少陰為表裏也。傷其陰，則從陽明陽化之證多，以太陽、陽明遞相傳也，此篇中所以又有四逆、承氣之治也。凡風傷衛之虛邪已列上篇，茲以寒傷營之實邪疏為中篇，使讀者先會大意於胸中，斯臨證處方，自不致誤矣。</p>
<p>太陽病，或已發熱，或未發熱，必惡寒，體痛，嘔逆，脈陰陽俱緊者，名曰傷寒。</p>
<p>【註】太陽病，即上篇首條脈浮，頭項强痛，惡寒之謂也。營，表陰也。寒，陰邪也。寒邪傷人則營受之，從其類也。已發熱者，寒邪束於皮毛，元府閉密，陽氣鬱而為熱也。未發熱者，寒邪初入，尚未鬱而為熱，頃之即發熱也。惡寒者，為寒所傷，故惡之也。必惡寒者，謂不論已熱未熱，而必惡寒也。寒入其經，故體痛也。胃中之氣被寒外束不能發越，故嘔逆也。寒性勁急，故脈陰陽俱緊也。此承上篇首條言太陽病，又兼此脈此證者，名曰傷寒。以為傷寒病之提綱。後凡稱傷寒者，皆指此脈證而言也。</p>
<p>【集註】方有執曰：或者，未定之辭；必者，定然之謂。曰或曰必者，言發熱早晚不一，而惡寒則定然即見也。</p>
<p>喻昌曰：仲景慮惡寒、體痛、嘔逆、又未發熱，恐誤認為陰經之證，故早於篇首揭明此語以辨之。</p>
<p>程應旄曰：傷寒陰陽俱緊之脈，大不同於中風陽浮而陰弱之緩脈矣。證與脈兼得其實，然後乃得正其名曰，此太陽傷寒之病，而非中風所能混也。</p>
<p>魏荔彤曰：傷寒、中風同一浮脈，而彼為浮緩，此為浮緊，陽邪舒散故緩，陰邪勁急故緊。同為在表之浮，而一緩一緊，風寒迥異矣。</p>
<p>太陽病，頭痛發熱，身疼腰痛，骨節疼痛，惡風無汗而喘者，麻黃湯主之。</p>
<p>【註】此承上條而詳言其證，以出其治也。太陽經脈起於目內眥，上額交巔，入絡腦還出，別下項，循肩膊內，挾脊抵腰中，至足小指出其端。寒邪客於其經，則營血凝澀，所傷之處，無不痛也。營病者惡寒，衛病者惡風，今營病而惡風者，蓋以風動則寒生，惡則皆惡，未有惡寒而不惡風，惡風而不惡寒者。所以仲景於中風、傷寒證中，每互言之，以是知中風、傷寒，不在惡寒、惡風上辨，而在微甚中別之也。無汗者，傷寒實邪，腠理閉密，雖發熱而汗不出，不似中風虛邪，發熱而汗自出也。陽氣被寒邪所遏，故逆而為喘。主之以麻黃湯者，解表發汗，逐邪安正也。</p>
<p>【集註】成無己曰：寒則傷營，頭痛身疼腰痛，以致牽連骨節疼痛者，太陽經營血不利也。</p>
<p>程應旄曰：頭痛發熱，太陽病皆然，而身疼腰痛，骨節疼痛，是寒傷營室，若風傷衛，則無是也。惡風，太陽病皆然，而無汗而喘，是陽被壅遏，若風傷衛，則無是也。得其所同，因以別其所異也。</p>
<p>沈明宗曰：太陽之邪從皮毛而入，鬱逆肺氣，以故作喘。且寒主收斂，傷營則腠理閉密，故用麻黃湯發之。</p>
<p><u>麻黃湯方</u></p>
<p>麻黃（去節，三兩）　桂枝（二兩）　甘草（炙，一兩）　杏仁（湯浸，去皮尖，七十個）</p>
<p>上四味，以水九升，先煮麻黃，減二升，去上沫，納諸藥，煮取二升半，去渣，温服八合，覆取微似汗，不須啜粥，余如桂枝法將息。</p>
<p>【方解】名曰麻黃湯者，君以麻黃也。麻黃性温，味辛而苦，其用在迅升；桂枝性温，味辛而甘，其能在固表。證屬有餘，故主以麻黃必勝之算也；監以桂枝，制節之師也。杏仁之苦温，佐麻黃逐邪而降逆；甘草之甘平，佐桂枝和內而拒外。飲入於胃，行氣於元府，輸精於皮毛，斯毛脈合精，溱溱汗出，在表之邪，必盡去而不留；痛止喘平，寒熱頓解，不須啜粥而藉汗於穀也。必須煮掠去上沫者，恐令人煩，以其輕浮之氣，過於引氣上逆也。其不用薑、棗者，以生薑之性橫散於肌，礙麻黃之迅升；大棗之性泥滯於膈，礙杏仁之速降，此欲急於直達，少緩則不迅，橫散則不升矣。然此為純陽之劑，過於發汗，如單刀直入之將，用之若當，一戰成功；不當，則不戢而召禍。故可一而不可再。如汗後不解，便當以桂枝代之。此方為仲景開表逐邪發汗第一峻藥也。庸工不知其制在温覆取汗，若不温覆取汗，則不峻也，遂謂麻黃專能發表不治他病。孰知此湯合桂枝湯，名麻桂各半湯，用以和太陽留連未盡之寒熱。去杏仁、加石膏，合桂枝湯。名桂枝二越婢一湯，用以解太陽熱多寒少之寒熱，若陽盛於內，無汗而喘者，又有麻黃杏仁甘草石膏湯，以解散太陰肺家之邪；若陰盛於內而無汗者，又有麻黃附子細辛甘草湯，以温散少陰腎家之寒。《金匱要略》以此方去桂枝，《千金方》以此方桂枝易桂，皆名還魂湯，用以治邪在太陰，卒中暴厥，口噤氣絕，下咽奏效，而皆不温覆取汗。因是而知麻黃湯之峻與不峻，在温覆與不温覆也。此仲景用方之心法，豈常人之所得而窺耶！</p>
<p>【集解】王肯堂曰：此方為元氣不虛者設也。如挾時氣者，宜十神湯；挾暑濕者，宜正氣湯；挾寒者，宜五積散；挾熱者，宜通聖散；挾食者，宜養胃湯；挾痰者，宜芎蘇散。按：肯堂之議誠當矣。然必證兼表裏，邪因錯雜，似傷寒而非傷寒者，乃可於諸方中斟酌選用。若脈證與麻黃、桂枝吻合，自當遵仲景之法治之。即元氣素虛，或平素有熱，不宜麻桂者，亦必如劉完素、張潔古法，緩緩消息治之，庶不誤人。臨病之工，宜詳審焉。</p>
<p>吳綬曰：凡傷寒，寒邪在表，閉其腠理，身痛拘急，惡寒無汗，須用麻黃辛苦之藥，開發腠理，逐寒邪，使汗出而解。惟夏月炎暑之時，雖有是證，宜加涼藥方可用，如防風通聖散、三黃石膏湯是也。</p>
<p>傷寒一日，太陽受之，脈若靜者，為不傳；頗欲吐，若躁煩，脈數急者，為傳也。</p>
<p>【註】傷寒一日，太陽受之，當脈浮緊，或汗或未汗，若脈靜如常，此人病脈不病，為不傳也。初病或嘔未止頗欲吐，若躁煩脈數急者，此外邪不解，內熱已成，病勢欲傳也。宜以大青龍湯發表解熱，以殺其勢；或表裏有熱證者，則當以雙解湯兩解之也。</p>
<p>【集註】沈明宗曰：此憑脈辨證，知邪傳與不傳也。脈浮而緊，為太陽正脈，乃靜是不傳他經矣。若頗欲吐，或躁煩而脈數急，則邪機向裏已著，勢必傳經為病也。</p>
<p>傷寒二三日，陽明、少陽證不見者，為不傳也。</p>
<p>【註】傷寒二日，陽明受之，三日少陽受之，此其常也。若二三日，陽明證之不惡寒、反惡熱、身熱心煩、口渴不眠等證，與少陽證之寒熱往來、胸脅滿、喜嘔、口苦、耳聾等證不見者，此為太陽邪輕熱微，不傳陽明、少陽也。</p>
<p>【集註】程知曰：傷寒一二日太陽，二三日陽明，三四日少陽，四五日太陰，五六日少陰，六七日厥陰，此第言其常耳！其中變證不一，有專經不傳者，有越經傳者，有傳一二經而即止者，有發於陽即入少陰者，有直中三陰者，有足經冤熱而傳手經者，有誤藥而傳變者。大抵熱邪乘經之虛即傳，若經實即不受邪而不傳；陽邪勝則傳，陰邪勝多不傳；故經謂脈靜為不傳，脈數急為欲傳也。又曰：足經自足上行胸腹頭背，主一身之大綱，故寒邪入之，即見於其經，若手經第行於胸手，不能主一身之大綱也。邪既入足經，必傳入手經，故感風寒之重者，頭項痛、肩、背、肘節亦痛也。聖人言足不言手，足可該手，手不可該足也，非不傳手也。夫五藏六府十二經，氣相輸，絡相通，豈有傳足而不傳手者哉！亦豈有傷足而不傷手者哉！虞天民謂：熱先手，寒先足。義亦可互通也。</p>
<p>程應旄曰：傷寒之有六經，無非從淺深而定部署。以皮膚為太陽所轄，故署之太陽；肌肉為陽明所轄，故署之陽明；筋膜為少陽所轄，故署之少陽云耳！所以華佗曰：傷寒一日在皮，二日在膚，三日在肌，四日在胸，五日在腹，六日入胃，只就軀殼間約略其淺深，而並不署太陽、陽明等名。然則仲景之分太陽、陽明等，亦是畫限之意，用以轄病也。</p>
<p>脈浮者，病在表，可發汗，宜麻黃湯。脈浮而數者，可發汗，宜麻黃湯。</p>
<p>【註】傷寒脈浮緊者，麻黃湯誠為主劑矣。今脈浮與浮數，似不在發汗之列，然視其病皆傷寒無汗之表實，則不妨略脈而從證，亦可用麻黃湯汗之。觀其不曰以麻黃湯發之、主之，而皆曰可發汗，則有商量斟酌之意焉。</p>
<p>【集註】方有執曰：傷寒脈本緊，不緊而浮，則邪見還表而欲散可知矣。發者，拓而出之也；麻黃湯者，乘其欲散而拓出之也。或脈浮而數，傷寒之欲傳也，而亦宜麻黃湯發汗者，言乘寒邪有向表之浮，當散其數，而不令其至於傳也。</p>
<p>程應旄曰：麻黃湯為寒傷營之主劑，然亦當於脈與證之間互參酌之，不必泥定「緊」之一字，始為合法也。脈浮無緊，似不在發汗之列，然視其證，一一寒傷營之表病，則不妨略脈而詳證，無汗，可發汗，定麻黃湯。若脈浮數，邪勢欲傳於裏，亦不妨略證而詳脈，無汗，可發汗，亦宜麻黃湯。就此二者之脈與證互參之，其有脈見浮緊，證具傷寒，二者俱符，又何麻黃湯之必在禁例哉！</p>
<p>劉宏璧曰：但脈浮不緊，何以知其表寒實也？必然無汗始可發也。脈數何以知其未入裏也？以脈兼浮故可汗也。</p>
<p>太陽病，外證未解，脈浮弱者，當以汗解，宜桂枝湯。</p>
<p>【註】太陽病外證未解，謂太陽病表證未解也。若脈浮緊，是為傷寒外證未解。今脈浮弱，是為中風外證未解也，故當以桂枝湯汗解之。</p>
<p>【集註】方有執曰：外證未解，謂頭痛、項强、惡寒等證猶在也。浮弱即陽浮而陰弱。此言太陽證凡在未傳變者，仍當從於解表，蓋嚴戒不得早下之意。</p>
<p>程知曰：外證未解，脈見浮弱，即日久猶當以汗解。然只宜桂枝解肌之法，不宜誤行大汗之劑。至於不可誤下，更不待言矣。</p>
<p>傷寒發汗已解，半日許復煩，脈浮數者，可更發汗，宜桂枝湯。</p>
<p>【註】傷寒服麻黃湯發汗，汗出已，熱退身涼解，半日許復煩熱而脈浮數者，是表邪未盡退而復集也，可更發汗。其不用麻黃湯者，以其津液前已為發汗所傷，不堪再任麻黃，故宜桂枝更汗可也。</p>
<p>【集註】方有執曰：傷寒發汗者，服麻黃湯以發之之謂也。解，散也；復，重復也。既解半日許，何事而復哉？言發汗或不如法，或汗後不謹風寒，而復煩熱，脈轉浮數也，故曰可更發汗。更，改也。言當改前法，故曰宜桂枝湯。</p>
<p>喻昌曰：用桂枝湯者，一以邪重犯衛，一以營虛不能復任麻黃也。</p>
<p>程應旄曰：改前發汗之法為解肌，則雖主桂枝，不為犯傷寒之禁也。</p>
<p>汪琥曰：仲景法脈浮而數者，可發汗，宜麻黃湯。然此條已曾用過麻黃湯矣，故當更方以發其汗，宜桂枝湯。</p>
<p>發汗病不解，反惡寒者，虛故也，芍藥甘草附子湯主之。</p>
<p>【按】發汗病不解之「不」字，當是衍文。蓋發汗病不解，則當惡寒，今曰反惡寒者，正所謂病解之義也。病解惡寒，始謂之虛。</p>
<p>【註】傷寒，發汗病不解，則當惡寒，非表虛也，是表邪猶在不解，仍當汗也。今發汗汗出，病已解，不當惡寒矣。反惡寒者，非表邪也，乃陽虛不能衛外所致，故以芍藥甘草附子湯主之。蓋用附子以扶陽，芍藥以補陰，甘草佐附、芍補陰陽而調營衛也。</p>
<p>【集註】方有執曰：未汗而惡寒，邪盛而表實；已汗而惡寒，邪退而表虛。汗出之後，大邪退散，榮氣衰微，衛氣疏慢，而但惡寒，故曰虛。</p>
<p><u>芍藥甘草附子湯方</u></p>
<p>芍藥（三兩）　甘草（炙，二兩）　附子（炮去皮，破八片，一枚）</p>
<p>以上三味，以水五升，煮取一升五合，去滓，分温服。</p>
<p>【集解】程應旄曰：傷寒發汗一法，原為去寒而設，若表已解，較前反惡寒者，非復表邪可知。緣汗外泄而表遂虛，故主之以芍藥甘草附子湯。芍藥得桂枝則發表，得附子則補表，甘草和中從陰分，斂戢其陽，陽回而虛者不虛矣。</p>
<p>發汗後惡寒者，虛故也；不惡寒但熱者，實也，當和胃氣，與調胃承氣湯。</p>
<p>【註】傷寒發汗，汗出病解，必不惡寒，亦不惡熱，始可為愈。若發汗後惡寒者，是陽虛也，宜用芍藥甘草附子湯主之。今發汗後不惡寒，但惡熱，則是胃實也，故與調胃承氣湯瀉熱以和胃也。</p>
<p>【集註】方有執曰：發汗後不惡寒，其人表氣强也。但熱、亡津液而胃中干，故曰實也。當和胃氣，以干在胃而實也。故曰與調胃承氣湯所以瀉實，而甘草則有瀉中調和之義。</p>
<p>程知曰：汗後惡寒，則為榮衛俱虛；汗後不惡寒但發熱，則為津干胃實，故有調胃通津之法。然曰當、曰與，則似深有酌量而不肯妄下，以重虛其津者。</p>
<p><u>調胃承氣湯方</u>見陽明篇</p>
<p>脈浮緊者，法當身疼痛，宜以汗解之。假令尺中遲者，不可發汗。何以知之然？以榮氣不足血少故也。</p>
<p>【註】脈浮緊者，寒傷榮之脈也；身痛者，寒傷榮之證也。脈證皆表實邪，則當發汗，宜麻黃湯。設若寸關脈浮緊，惟尺中遲者，則又不可發汗。何也？以其人平素榮氣不足血少故也。由此可知，脈陰陽不俱緊，不可輕汗也。</p>
<p>【集註】方有執曰：尺以候陰，遲為不足，榮主血，汗者血之液，尺遲不宜汗者，嫌奪血也。</p>
<p>張璐曰：尺中脈遲，不可用麻黃發汗，當頻與小建中湯和之。和之而邪解，不須發汗；設不解，不妨多與之，覆而汗之可也。</p>
<p>發汗後，身疼痛，脈沉遲者，桂枝加芍藥生薑各一兩、人參三兩新加湯主之。</p>
<p>【註】發汗後，身疼痛脈浮緊或浮數，乃發汗未徹，表邪未盡也，仍當汗之，宜桂枝湯。今發汗後身雖疼痛，脈見沉遲，是榮衛虛寒，故宜桂枝新加湯，以温補其榮衛也。</p>
<p>【集註】成無己曰：表邪盛則身疼，血虛亦身疼。其脈浮緊者邪盛也，脈沉遲者血虛也。盛者損之則安，虛者益之則愈。</p>
<p>喻昌曰：脈沉遲者，六部皆然，與尺遲大異。尺遲乃素虛，此為發汗新虛，故於桂枝方中，倍加芍藥生薑各一兩以去邪，加人參三兩以補正。名曰新加湯者，明非桂枝湯中之舊法也。</p>
<p>汪琥曰：身疼痛脈沉遲，焉知非中寒證？要知此證，乃太陽傷寒發汗後身疼不止，脈變沉遲，非中寒比也。</p>
<p><u>桂枝新加湯方</u></p>
<p>桂枝（一兩）　芍藥（四兩）　甘草（二兩）　人參（三兩）　生薑（切，四兩）　大棗（擘，十二枚）</p>
<p>上六味，以水一斗二升，微火煮取三升，去滓，分温服，如桂枝法。</p>
<p>【方解】是方即桂枝湯倍芍藥、生薑，加人參也。汗後身疼痛，是榮衛虛而不和也，故以桂枝湯調和其榮衛。倍生薑者，以脈沉遲榮中寒也；倍芍藥者，以榮不足血少故也；加人參者，補諸虛也。桂枝得人參，大氣周流，氣血足而百骸理；人參得桂枝，通行內外，補榮陰而益衛陽，表虛身疼未有不愈者也。</p>
<p>病發熱頭痛，脈反沉，若不差，身體疼痛，當温其裏，宜四逆湯。</p>
<p>【按】身體疼痛之下，當有「下利清穀」四字，方合當温其裏之文。觀太陰篇云：傷寒醫下之，續得下利清穀不止，身痛者，急當救裏，宜四逆湯。此雖未下，但脈反沉，可知裏寒，必是脫簡。</p>
<p>【註】病發熱頭疼，凡太陽表證也。脈當浮，今反沉，是太陽表證而得少陰裏脈也。凡太陽、少陰表裏皆寒無汗之病，均宜以麻黃附子細辛湯發之。若不差，不下利者，更以麻黃附子甘草湯和之；若下利清穀，即有身體疼痛之表未解，不可更汗，當温其裏，宜四逆湯。防其陽從陰化，變厥惕亡陽之逆，斷不可謂病在太陽，無可温之理也。</p>
<p><u>四逆湯方</u>見少陰篇</p>
<p>傷寒，若吐若下後，七八日不解，熱結在裏，表裏俱熱，時時惡風，大渴，舌上乾燥而煩，欲飲水數升者，白虎加人參湯主之。</p>
<p>【按】「傷寒」二字之下，當有「若汗」二字，蓋發汗較吐下更傷津液為多也。時時惡風，當是時汗惡風，若非汗字，則時時惡風，是表不解，白虎湯在所禁也。論中謂發熱無汗，表不解者，不可與白虎湯；渴欲飲水，無表證者，白虎加人參湯主之。讀者細玩經文自知。</p>
<p>【註】傷寒，若汗、若吐、若下後，七八日不解，以致熱結表裏，時汗惡風者，結熱在表未解也；大渴舌上乾燥而煩，欲飲水數升者，結熱在裏已彰也。故曰表裏俱熱，宜白虎加人參湯主之。以白虎能外解肌熱，內清裏熱也。加人參者，因汗、吐、下後，津亡氣弱，藉此以益氣生津也。</p>
<p>【按】大青龍湯治太陽表裏俱熱，表多裏少，故不渴也。白虎湯治陽明表裏俱熱，裏多表少，故大渴也。今大渴燥煩，時汗惡風，是熱在陽明又兼太陽也。而用白虎湯者，以陽明裏熱證多，太陽表熱證少也。若無汗微渴，則為太陽表證多，即表裏大熱，又當用大青龍湯矣。</p>
<p>【集註】喻昌曰：玩此條本文，熱結在裏，表裏俱熱，已自酌量，惟熱結在裏，所以表熱不除，況加大渴飲水，安得不以清熱為急耶！</p>
<p>程知曰：表熱者，身熱也；裏熱者，內熱也。以汗、吐、下後不解，故邪氣乘虛結為裏熱；惟結熱在裏，所以表熱不除，有惡風證也。大渴引飲，裏熱熾盛，安得不以白虎急解之。石膏辛寒，能清裏熱，兼散表熱也；惟其在汗、吐、下後，故必加人參以顧其正氣也。</p>
<p>汪琥曰：與白虎湯加人參扶正氣，以分解內外之邪熱。要之，此湯惟正氣虛而邪氣微者宜之；若邪氣甚者，不敢輕加人參也。</p>
<p><u>白虎加人參湯方</u>見陽明篇</p>
<p>發汗已，脈浮數，煩渴者，五苓散主之。</p>
<p>【按】脈浮數之下當有「小便不利」四字，若無此四字，則為陽明內熱口燥之煩渴，白虎湯證也。以其有小便不利煩渴，則為太陽水熱瘀結之煩渴，五苓散證也。況無小便不利證而用五苓散，則犯重竭津液之禁矣。太陽上篇，類此證者數條，惟一條水入即吐，水不下行，故無小便不利之文，此條應有「小便不利」四字。</p>
<p>【註】發汗已，為太陽病已發過汗也。脈浮數，知邪仍在表也。若小便利而煩渴者，是初入陽明胃熱，白虎湯證也。今小便不利而煩渴，是太陽府病，膀胱水蓄，五苓證也。故用五苓散，如法服之，外疏內利，表裏均得解矣。</p>
<p>【集註】方有執曰：已者言發汗畢，非謂表病罷也。煩渴者，膀胱水蓄，不化津液，故用四苓以利之；浮數者，外表未除，故憑一桂以和之，所以謂五苓能兩解表裏也。</p>
<p>傷寒汗出而渴者，五苓散主之；不渴者，茯苓甘草湯主之。</p>
<p>【註】此申上條或渴而不煩，或煩而不渴者，以別其治也。傷寒發汗後，脈浮數，汗出煩渴，小便不利者，五苓散主之，今惟曰汗出者，省文也。渴而不煩，是飲盛於熱，故亦以五苓散主之，利水以化津也。若不煩且不渴者，是裏無熱也。惟脈浮數汗出，小便不利，是榮衛不和也，故主以茯苓甘草湯和表以利水也。</p>
<p>【集註】鄭重光曰：傷寒本無汗，汗因發而出也。上條煩而渴，此條但渴不煩，裏證較輕，治亦不殊；若更不渴，則內無燥，裏病少而表證猶多也。故用桂枝湯之三，五苓散之一，示三表一裏之意，易名曰茯苓甘草湯者，乃桂枝五苓之變制也。</p>
<p><u>茯苓甘草湯方</u></p>
<p>茯苓（二兩）　桂枝（二兩）　生薑（切，三兩）　甘草（炙，一兩）</p>
<p>上四味，以水四升，煮取三升，去滓，分温三服。</p>
<p>【方解】是方乃仿桂枝、五苓二方之義，小制其法也。有脈浮數汗出之表，故主以桂枝。去大棗、芍藥者，因有小便不利之裏，恐滯斂而有礙於癃閉也。五苓去朮、澤、豬苓者，因不渴不煩，裏飲無多，惟小便一利可愈，恐過於燥滲傷陰也。</p>
<p>【集解】汪琥曰：五苓散、茯苓甘草湯二方，皆太陽標本齊病，表裏兼主之劑。何謂標？太陽之經是也。何謂本？膀胱之府是也。經在表，本在裏。五苓散，邪已入府表證已微，故方中只用桂枝一味以主表，其餘四味皆主裏之藥也。茯苓甘草證，邪猶在經，裏證尚少，故方中只用茯苓一味以主裏，其餘三味皆主表之藥也。</p>
<p>脈浮數者，法當汗出而愈，若下之，身重心悸者，不可發汗，當自汗出乃解。所以然者，尺中脈微，此裏虛，須表裏實，津液自和，便自汗出愈。</p>
<p>【註】傷寒未發熱，脈多浮緊，寒盛也。已發熱，脈多浮數，熱盛也。均宜麻黃湯發汗則愈。若不發汗而誤下之，不成逆壞者，必其人裏氣素實也。故惟見失汗身重之表，誤下心悸之裏，則不可復發其汗；當待其表裏自和，自然汗出而解。所以然者、因失汗表實，誤下裏虛，尺中脈微，表裏未諧，故不即解也。須待其裏亦實而與表平，平則和，和則陽津陰液自相和諧，所以便自汗出而愈也。使裏實之法，即下條用小建中湯法也。</p>
<p>【集註】喻昌曰：此亦先建中而後發汗之變法。要知仲景云：尺脈微者，不可發汗。又云：尺微者，不可下。無非相人津液之奧旨，所以誤下之，脈雖浮數不改，亟宜發汗者，亦必當諦其尺脈，不可率意徑情有如此者。</p>
<p>張璐曰：誤下身重心悸，縱脈仍浮數，亦不可復發其汗。設尺脈微，為裏陰素虛，尤宜戒也。脈浮而數，熱邪已甚，將欲作汗，今誤下之，故身重心悸，當與小建中和其津液，汗出而愈。</p>
<p>傷寒二三日，心中悸而煩者，小建中湯主之。</p>
<p>【註】傷寒二三日，未經汗下，即心悸而煩，必其人中氣素虛，雖有表證，亦不可汗之。蓋心悸陽已微，心煩陰已弱，故以小建中湯先建其中，兼調榮衛也。</p>
<p>【集註】王肯堂曰：傷寒二三日，心中悸而煩者，小建中湯主之。傷寒脈弦細，屬少陽，不可汗，汗之則譫語，胃不和則煩而悸。大抵先煩而後悸者是熱，先悸而後煩者是虛，治病必求其本者此也。</p>
<p>程應旄曰：可見陽去入陰，必有其先兆，善治者，急宜杜之於未萌。心中悸而煩，則裏氣虛而陽為陰襲，建中湯補虛和裏，保定中州，以資氣血為主。雖悸與煩，皆小柴胡湯中兼見之證，而得之二三日，裏證未必即具，小柴胡湯非所宜也。</p>
<p>魏荔彤曰：建中者治其本也。與建中後，徐審其在表，則仍當發汗，以中州既建，雖發汗陽亦不致亡矣。審其傳裏，則應下之，以中州既建，雖下陽亦不致陷矣。所謂急則從標，而緩則從本也。</p>
<p><u>小建中湯方</u></p>
<p>桂枝（三兩）　芍藥（六兩）　甘草（二兩）　生薑（切，三兩）　膠飴（一升）　大棗（擘，十二枚）</p>
<p>上六味，以水七升，煮取三升，去滓，納膠飴，更上微火消解，温服一升，日三服。嘔家不可用建中湯，以甜故也。</p>
<p>【方解】是方也，即桂枝湯倍芍藥加膠飴也。名曰小建中者，謂小小建立中氣也。蓋中氣雖虛，表尚未和，不敢大補，故仍以桂枝和營衛，倍芍藥加膠飴，調建中州，而不啜稀粥温覆令汗者，其意重在心悸中虛，而不在傷寒之表也。中州建立，營衛自和，津液可生，汗出乃解，悸煩可除矣。嘔家不可用，謂凡病嘔者不可用，恐甜助嘔也。</p>
<p>傷寒脈結代，心動悸，炙甘草湯主之。</p>
<p>【註】心動悸者，謂心下築築，惕惕然動而不自安也。若因汗下者多虛，不因汗下者多熱，欲飲水小便不利者屬飲，厥而下利者屬寒，今病傷寒，不因汗下而心動悸，又無飲熱寒虛之證，但據結代不足之陰脈，即主以炙甘草湯者，以其人平日血氣衰微，不任寒邪，故脈不能續行也。此時雖有傷寒之表未罷，亦在所不顧，總以補中生血復脈為急，通行營衛為主也。</p>
<p>【集註】成無己曰：脈之動而中止，能自還者，名曰結；不能自還者，名曰代，由血氣虛衰，不能相續也。</p>
<p>程知曰：此又為議補者，立變法也。曰傷寒，則有邪氣未解也。心主血；曰脈結代，心動悸，則是血虛而真氣不相續也。故峻補其陰以生血，更通其陽以散寒，無陽則無以綰攝微陰，故方中用桂枝湯去芍藥，而漬以清酒，所以挽真氣於將絕之候，而避中寒於脈弱之時也。觀小建中湯，而後知傷寒有補陽之方；觀炙甘草湯，而後知傷寒有補陰之法也。</p>
<p>程應旄曰：此又以脈論，邪氣留結曰結，正氣虛衰曰代。傷寒見此，而加以心動悸，乃真氣內虛，故用炙甘草湯，益陰寧血和榮衛以為主。又曰：太陽變證，多屬亡陽，少陽變證，兼屬亡陰，以少陽與厥陰為表裏，榮陰被傷故也。用炙甘草湯，和榮以養陰氣為治也。</p>
<p><u>炙甘草湯方</u></p>
<p>甘草（炙，四兩）　生薑（切，三兩）　桂枝（三兩）　麥門冬（半升）　麻子仁（半斤）　大棗（擘，十二枚）　人參（二兩）　阿膠（二兩）　生地黃（一斤）</p>
<p>上九味，以清酒七升，水八升，先煮八味，取三升，去滓，納阿膠，烊消盡，温服一升，日三服。一名復脈湯。</p>
<p>【集解】張璐曰：津液枯槁之人，宜預防二便秘澀之虞。麥冬、生地溥滋膀胱之化源；麻仁、阿膠專主大腸之枯約。免致陰虛泉竭，火燥血枯，此仲景救陰退陽之妙法也。</p>
<p>柯琴曰：仲景凡於不足之脈，陰弱者用芍藥以益陰，陽虛者用桂枝以通陽，甚則加人參以生脈，未有用麥冬者，豈以傷寒之法，義重扶陽乎？抑陰無驟補之法，與此以中虛脈結代，用生地黃為君，麥冬為臣，峻補真陰者，是已開後學滋陰之路矣。然地黃、麥冬味雖甘而氣則寒，非發陳蕃秀之品，必得人參、桂枝以通陽脈，生薑、大棗以和營衛，阿膠補血，酸棗安神，甘草之緩，不使速下，清酒之猛，捷於上行，內外調和，悸可寧而脈可復矣。酒七升，水八升，只取三升者，久煎之則氣不峻，此虛家用酒之法，且知地黃、麥冬得酒則良。此證當用酸棗仁，肺痿用麻子仁可也。如無真阿膠，以龜版膠代之。</p>
<p>未持脈時，病人叉手自冒心，師因教試，令咳而不咳者，此必兩耳聾無聞也，所以然者，以重發汗，虛，故如此。</p>
<p>【註】未持脈時，病人叉手自冒其心，師因教試，令咳而不咳者，此必兩耳聾無所聞也。其聾與叉手冒心同見，則非少陽之邪可知，乃重發汗，陽虛，故致此也。</p>
<p>【集註】喻昌曰：此示人推測陽虛之一端也。陽虛耳聾，宜急固其陽，與少陽傳經邪盛之耳聾迥別。</p>
<p>程應旄曰：諸陽受氣於胸中，而精氣上通於耳，今以重發汗而虛其陽，陽氣所不到之處，精氣亦不復注而通之，故聾。</p>
<p>發汗過多，其人叉手自冒心，心下悸，欲得按者，桂枝甘草湯主之。</p>
<p>【註】此申上條，以詳其證而明其治也。發汗過多，外亡其液，內虛其氣，氣液兩虛，中空無倚，故心下悸，惕惕然不能自主，所以叉手冒心，欲得自按，以護庇而求定也，故用桂枝甘草湯，以補陽氣而生津液，自可愈矣。</p>
<p>【集註】方有執曰：汗多則傷血，血傷則心虛，心虛則動惕而悸，故叉手自冒，而欲得人按也。桂枝走表，斂液宅心，能固疏漫之表；甘草和裏，補中益氣，能調不足之中。合二物以為方，蓋斂陰補陽之法也。</p>
<p>程知曰：此汗後心虛補陽法也。陽受氣於胸中，胸中陽氣衰微，故叉手冒心，心悸欲按也。</p>
<p>程應旄曰：汗為心液，不惟妄汗不同，即當汗而失其分數亦不可。叉手冒心欲得按者，因陽虛不能自主，而心下悸也。然心悸有心氣虛，有水氣乘，水乘先因心虛，今心下悸者，乃陽氣虛惕然自恐，欲得按以御之，故用桂枝甘草，載還上焦之陽，使迴旋於胸中也。</p>
<p>魏荔彤曰：此條乃發汗過多之禁也。風傷衛，固不宜汗出如水流漓矣。即寒傷營，宜發汗，亦只汗出表解斯已耳！不可聽其大汗不止，致有陽虛之變證也。仲景言，其人叉手自冒心，心下悸欲得按者，乃形容汗多亡陽之象也。</p>
<p><u>桂枝甘草湯方</u></p>
<p>桂枝（四兩）　甘草（炙，二兩）</p>
<p>上二味，以水三升煮取一升，去滓，頓服。</p>
<p>【集解】柯琴曰：汗出多，則心液虛，中氣餒，故悸。叉手自冒，則外有所衛，得按，則內有所依，如此不堪之狀，望之而知其為虛矣。桂枝本營分藥，得麻黃則令營氣外發而為汗，從辛也；得芍藥則收斂營氣而止汗，從酸也；得甘草則補中氣而養血，從甘也。故此方以桂枝為君，獨任甘草為佐，以補陽氣，生心液，甘温相得，斯氣血和而悸自平。不須附子者，以汗雖多，而未至於亡陽；不須芍藥者，以汗已止，而嫌其斂陰也。</p>
<p>發汗後，其人臍下悸者，欲作奔豚，茯苓桂枝甘草大棗湯主之。</p>
<p>【註】發汗後心下悸者，乃虛其心中之陽，本經自病也。今發汗後，臍下悸，欲作奔豚者，乃心陽虛，而腎水之陰邪，乘虛欲上干於心也。主之以茯苓桂枝甘草大棗湯者，一以扶陽，一以補土，使水邪不致上干，則臍下之悸可安矣。</p>
<p>【集註】程知曰：發汗後心下悸者，心液虛而腎氣將動也，腎氣欲上奔，故臍下先悸也。謂之豚者，指腎氣也。</p>
<p>喻昌曰：汗本心之液，發汗後臍下悸者，心氣虛而腎氣發動也。故取茯苓桂枝直趨腎界，預伐其邪，所謂上兵伐謀也。</p>
<p>汪琥曰：奔豚者，腎之積名也。發於少腹，上至心下，若豚狀，乃腎氣發動，有似乎奔豚之狀，非真臍下有積如豚也。</p>
<p><u>茯苓桂枝甘草大棗湯方</u></p>
<p>茯苓（半斤）　桂枝（四兩）　甘草（炙，一兩）　大棗（擘，十五枚）</p>
<p>上四味，以甘瀾水一斗，先煮茯苓，減二升，納諸藥，煮取三升，去滓，温服一升，日三服。</p>
<p>作甘瀾水法：取水二斗，置大盆內，以杓揚之，水上有珠子五六千顆相逐，取用之。</p>
<p>【方解】此方即苓桂朮甘湯，去白朮加大棗倍茯苓也。彼治心下逆滿，氣上衝胸，此治臍下悸，欲作奔豚，蓋以水停中焦，故用白朮，水停下焦，故倍茯苓。臍下悸，是邪上干心也。其病由汗後而起，自不外乎桂枝之法。仍以桂枝、甘草補陽氣，生心液，倍加茯苓以君之，專伐腎邪，用大棗以佐之，益培中土，以甘瀾水煎，取其不助水邪也。土强自可制水，陽建則能御陰，欲作奔豚之病，自潛消而默化矣。若已作奔豚，腎陰邪盛，又非此藥所能治，則當從事乎桂枝加桂湯法矣。</p>
<p>服桂枝湯，或下之，仍頭項强痛，翕翕發熱，無汗，心下滿，微痛，小便不利者，桂枝湯去桂加茯苓白朮湯主之。</p>
<p>【按】去桂當是去芍藥。此方去桂，將何以治仍頭項强痛、發熱無汗之表乎？細玩服此湯，曰餘依桂枝湯法煎服，其意自見。服桂枝湯已，温覆令一時許，通身漐漐微似有汗，此服桂枝湯法也。若去桂則是芍藥、甘草、茯苓、白朮，並無辛甘走營衛之品，而曰餘依桂枝湯法，無所謂也。且論中有脈促胸滿，汗出惡寒之證，用桂枝去芍藥加附子湯主之。去芍藥者，為胸滿也。此條證雖稍異，而其滿則同，為去芍藥可知矣。</p>
<p>【註】此條為汗下後表不解、而心下有水氣者立治法也。服桂枝湯或下之，均非其治矣。仍有頭項强痛，翕翕發熱，無汗之表證；心下滿，微痛，小便不利，停飲之裏證。設未經汗下，則是表不解，而心下有水氣，當用小青龍湯汗之；今已經汗下，表裏俱虛，小青龍湯非所宜也。故用桂枝湯去芍藥之酸收，避無汗心下之滿，加苓朮之燥滲，使表裏兩解，則內外諸證自愈矣。</p>
<p>【集註】《外臺方議》問曰：心下滿微痛，乃是欲成結胸，何緣作停飲治之？答曰：諸證皆似結胸，但小便不利一證，乃停飲也，故此條仲景只作停飲治之。</p>
<p>喻昌曰：服桂枝湯，病不解而證變，又或下之，則邪勢乘虛入裏，是益誤矣。在表之邪未除，而在裏之飲上逆，故仿五苓兩解表裏之法也。</p>
<p>張璐曰：此條頗似結胸，所以辨為太陽表證尚在者，全重在翕翕發熱無汗上。</p>
<p>林瀾曰：頭項强痛，經汗下而不解，心下滿，微痛，小便不利，此為水飲內蓄，故加苓、朮，得小便利，水飲行，腹滿減，而表證悉愈矣。如十棗湯證，亦頭痛，乃飲熱內蓄，表證已解，故雖頭痛，只用逐飲，飲去則病自安也。</p>
<p><u>桂枝去桂加茯苓白朮湯方</u></p>
<p>於桂枝湯方內去桂，加茯苓、白朮各三兩，餘依桂枝湯法煎服。小便利則愈。</p>
<p>【按】去桂去芍之義，詳見上條經文下正誤文內。</p>
<p>【方解】曰餘依桂枝湯法煎服，謂依桂枝湯法取汗也。小便利則愈，謂飲病必輸水道始愈也。此方即苓桂朮甘湯，而有生薑、大棗，其意專在解肌，利水次之，故用生薑大棗佐桂枝以通津液取汗也。苓桂朮甘湯，不用生薑、大棗，而加茯苓，其意專在利水，扶陽次之，故倍加茯苓，君桂枝，於利水中扶陽也，所以方後不曰依服桂枝湯法也。</p>
<p>傷寒若吐若下後，心下逆滿，氣上衝胸，起則頭眩，脈沉緊，發汗則動經，身為振振搖者，茯苓桂枝白朮甘草湯主之。</p>
<p>【註】傷寒若過發汗，則有心下悸，叉手冒心，臍下悸，欲作奔豚等證。今誤吐下，則胸虛邪陷，故心下逆滿，氣上衝胸也。若脈浮緊，表仍不解，無汗，當用麻黃湯，有汗當用桂枝湯，一汗而胸滿氣衝可平矣。今脈沉緊，是其人必素有寒飲相挾而成，若不頭眩，以瓜蒂散吐之，亦自可除。今乃起則頭眩，是又為胸中陽氣已虛，不惟不可吐，亦不可汗也。如但以脈之沉緊為實，不顧頭眩之虛，而誤發其汗，則是無故而動經表，更致衛外之陽亦虛，一身失其所倚，故必振振而搖也。主之以苓桂朮甘湯者，滌飲與扶陽並施，調衛與和營共治也。</p>
<p><u>茯苓桂枝白朮甘草湯方</u></p>
<p>茯苓（四兩）　桂枝（三兩）　白朮（二兩）　甘草（炙，二兩）</p>
<p>上四味，以水六升，煮取三升，去滓，分温三服。</p>
<p>【方解】身為振振搖者，即戰振身搖也；身振振欲擗地者，即戰振欲墮於地也。二者皆為陽虛失其所恃，一用此湯，一用真武者，蓋真武救青龍之誤汗，其邪已入少陰，故主以附子，佐以生薑、苓、朮，是壯裏陽以制水也；此湯救麻黃之誤汗，其邪尚在太陽，故主以桂枝，佐以甘草、苓、朮，是扶表陽以滌飲也。至於真武湯用芍藥者，裏寒陰盛，陽衰無依，於大温大散之中，若不佐以酸斂之品，恐陰極格陽，必速其飛越也；此湯不用芍藥者，裏寒飲盛，若佐以酸斂之品，恐飲得酸，反凝滯不散也。</p>
<p>發汗，若下之而煩熱、胸中窒者，梔子豉湯主之。</p>
<p>【註】發汗表未解，若下之，表邪入裏，既不從實化而為結胸氣衝，亦不從虛化而為痞硬下利，但作煩熱胸中窒者，以表邪輕，所陷者淺，故只為煩熱，胸中不快也。梔子苦能涌泄，寒能勝熱，豆豉輕腐上行，佐梔子使邪熱上越於口，庶一吐而胸中舒，煩熱解矣。</p>
<p>【集註】方有執曰：窒者，邪熱壅滯而窒塞，未至於痛，較痛為輕也。</p>
<p>程知曰：下之而陽邪內結，則以陷胸攻之；陰邪內結，則以瀉心開之；至虛熱上煩，則以梔豉湧之。未經下而胸中多痰，則以瓜蒂吐之；已經下而胸中虛煩，則以梔豉吐之。古人於虛實寒熱之法，既明且備如此。</p>
<p>林瀾曰：陽受氣於胸中，若汗若下，使陽氣不足，邪熱客於胸中，結而不散，煩熱窒塞，故宜此湯吐胸中之邪。</p>
<p>汪琥曰：胸中窒者，胸中有物也。下之而不出，以其物在膈上，故宜吐之。</p>
<p><u>梔子豉湯方</u></p>
<p>梔子（擘，十四枚）　香豉（綿裹，四合）</p>
<p>上二味，以水四升，先煮梔子，得二升半，納豉煮取一升半，去滓，分為二服，温進一服，得吐者，止後服。</p>
<p>下利後更煩，按之心下濡者，為虛煩也，宜梔子豉湯。</p>
<p>【註】此承上條誤下下利後，不見諸逆，惟更加煩者而言。然按之心下濡而不痞者，是虛煩也，故亦宜梔子豉湯。若按之不濡而痞硬，則又為實煩，當用大黃黃連瀉心湯矣。</p>
<p>【集註】方有執曰：更煩本有煩，不為利除而轉甚也。</p>
<p>林瀾曰：此利後餘熱之證也。曰下利後而利止者，必非虛寒之煩，乃熱遺於胸中也。按之心下濡，雖熱而非實熱，故用此以清其虛煩。</p>
<p>程應旄曰：熱利則煩，若得之利後而心下不硬者，此為虛煩，乃餘熱乘虛而客於胃中也。</p>
<p>發汗吐下後，虛煩不得眠，若劇者，必反覆顛倒，心中懊憹，梔子豉湯主之；若少氣者，梔子甘草豉湯主之；若嘔者，梔子生薑豉湯主之。</p>
<p>【註】未經汗吐下之煩多屬熱，謂之熱煩；已經汗吐下之煩多屬虛，謂之虛煩。不得眠者，煩不能臥也。若劇者，較煩尤甚，必反覆顛倒心中懊憹也。煩，心煩也。躁，身躁也。身之反覆顛倒，則謂之躁無寧時，三陰死證也；心之反覆顛倒，則謂之懊憹，三陽熱證也。懊憹者，即心中欲吐不吐，煩擾不寧之象也。因汗吐下後，邪熱乘虛客於胸中所致。既無可汗之表，又無可下之裏，故用梔子豉湯，順其勢以涌其熱，自可愈也。有前證若更加少氣者，是熱傷其氣也，加甘草以扶之；若嘔者，是熱迫其飲也，加生薑以散之。</p>
<p>【集註】方有執曰：虛煩不得眠者，大邪乍退，正氣暴虛，餘熱悶亂，胃中不和也。劇，極也。反覆顛倒，心中懊憹者，胸膈壅滯，不得舒快也。所以用梔子豉湯，高者因而越之之法也。</p>
<p>程應旄曰：發汗若吐若下，或胸中窒，或虛煩不得眠，或反覆顛倒，心中懊憹，皆屬三法後，遺熱壅遏在上，客於心胸，是以擾亂不寧也。並非汗不出之煩躁，大青龍無所用，諸法亦無所用，惟宜以梔子豉湯主之。蓋梔子氣味輕越，合以香豉能化濁為清，但使湧去客邪，則氣升液化，而鬱悶得舒矣。</p>
<p>汪琥曰：虛煩證奚堪再吐，不知虛者正氣之虛，煩者邪氣之實，邪熱鬱於胸中，是為邪實，吐證仍在，理宜更用吐法。所以「虛煩」二字，不可用真虛看，作汗、吐、下後暴虛看。</p>
<p><u>梔子甘草豉湯方</u></p>
<p>於梔子豉湯方內，加入甘草二兩，餘依前法，得吐，止後服。</p>
<p><u>梔子生薑豉湯方</u></p>
<p>於梔子豉湯方內，加生薑五兩，餘依前法，得吐，止後服。</p>
<p>傷寒下後，心煩腹滿，臥起不安者，梔子厚朴湯主之。</p>
<p>【註】論中下後滿而不煩者有二：一熱氣入胃之實滿，以承氣湯下之；一寒氣上逆之虛滿，以厚朴生薑甘草半夏人參湯温之。其煩而不滿者亦有二：一熱邪入胸之虛煩，以竹葉石膏湯清之；一懊憹欲吐之心煩，以梔子豉湯吐之。今既煩且滿，滿甚則不能坐，煩甚則不能臥，故臥起不安也。然既無三陽之證實，又非三陰之虛證，惟熱與氣結，壅於胸腹之間，故宜梔子、枳、朴，涌其熱氣，則胸腹和而煩自去、滿自消矣。此亦吐中寓和之意也。</p>
<p>【集註】程應旄曰：凡邪客胸，便上下不交，此與結胸心下痞相等，雖吐、下和解，各不同法，其為交通陰陽則一也。</p>
<p>沈明宗曰：下後微邪內陷，而無痰飲摶結，故無結胸下利。但邪陷胸膈，擾亂於上則心煩；邪入腹中，在下則腹滿；兩邪逼湊胸腹，所以心煩腹滿。用此一涌一瀉，亦表裏兩解法也。</p>
<p><u>梔子厚朴湯方</u></p>
<p>梔子（擘，十四枚）　厚朴（薑炙，四兩）　枳實（去穰，炒，四兩）</p>
<p>以上三味，以水三升半，煮取一升半，去滓，分三服，温進一服，得吐，止後服。</p>
<p>傷寒，醫以丸藥大下之，身熱不去，微煩者，梔子乾薑湯主之。</p>
<p>【按】梔子乾薑湯當是梔子豉湯，梔子豉湯當是梔子乾薑湯，斷無煩熱用乾薑，結痛用香豉之理。</p>
<p>【註】傷寒表邪未解，醫以丸藥大下之，不至結胸痞硬，猶未成逆也。然身熱不去，表仍未罷也；微煩者，熱陷於胸也。表熱之在胸者，既輕且微，故不可下，亦不可清，惟宜以梔子豉湯，微涌其熱，則微煩可除，而吐中有發散之意，身熱亦可解矣。</p>
<p>【集註】汪琥曰：丸藥誤下，邪熱不除，所以身熱不去，邪氣乘虛客於胸中，故令微煩也。</p>
<p><u>梔子乾薑湯方</u></p>
<p>梔子（擘，十四枚）　乾薑（二兩）</p>
<p>上二味，以水三升半，煮取一升半，去滓，分二服，温進一服，得吐者，止後服。</p>
<p>【按】此方乾薑當是香豉。余義詳前經文下正誤文內。</p>
<p>傷寒五六日，大下之後，身熱不去，心中結痛者，未欲解也，梔子豉湯主之。</p>
<p>【按】此方香豉當是乾薑。餘義亦詳前經文下正誤文內。</p>
<p>【註】傷寒五六日，邪氣在裏之時也。大下之後，若身熱去，心胸和，是為欲解矣。今身熱不去，邪仍在表也。心中結痛過下裏寒也，故曰未欲解也。但此表熱裏寒之證，欲温其裏，既礙表熱，欲解其表，又礙裏寒，故惟以梔子之寒，乾薑之熱，並舉而涌之，則解表温裏兩得之矣。豈尚有身熱結痛而不盡除者哉！此仲景立兩難治法，其妙如此，余可類推矣。</p>
<p>【集註】王肯堂曰：「身熱不去」四字宜玩。結胸身不熱，知熱不在表也，今身熱不去，惟宜越之而已。</p>
<p>程應旄曰：痛而云結，殊類結胸，但結胸身無大熱，知熱已盡歸於裏為實邪。此則身熱不去，則所結者，因下而結，客邪仍在於表，故云未欲解也。</p>
<p>凡用梔子湯，病人舊微溏者，不可與服之。</p>
<p>【註】若汗、吐、下後，懊憹少氣，嘔逆煩滿，心中結痛者，皆宜以梔子等湯吐之。以其邪留連於胸胃之間，或與熱、與虛、與飲、與氣、與寒相結而不實，則病勢向上，即經所謂「在上者因而越之」之意也。若未經汗、吐、下，而有是證，則為實邪，非梔子湯輕劑所能治矣，又當以瓜蒂散重劑主之也。若病人舊微溏者，雖有是證，但裏既久虛，不可與服；若與之，即使客邪盡去，亦必正困難支，蓋病勢向下，涌之必生他變也。本草不言梔子為吐劑，仲景用之以為吐者，何也？梔子本非吐藥，以其味苦能吐，故用之以涌其熱也。</p>
<p>【按】吐藥不止梔子也，諸藥皆可為之，惟要確審胸胃之邪，是寒是熱？是食是水？是痰是氣？因何阻滯，使胸胃陽氣不伸？遂以當用之藥而吐涌之，自可愈也。如欲吐寒，則以乾薑桂皮之類；吐熱，則以梔子苦茶之類；吐食，平胃食鹽之類；吐水，五苓生薑之類；吐痰稀涎，橘皮之類；吐氣流氣，枳朴之類。但形氣弱者，藥宜少，仍當佐以補中益氣等升藥為妥；形氣壯者藥宜多，更佐以瓜蒂、藜蘆等猛藥更效。凡煎吐藥湯及調散，或用酸米湯，或用白湯，或用稀米粥，須備十餘盅，令病者頓服一盅，即用指探吐藥出，再服一盅，亦隨用指探吐藥出，再服再吐，以順溜快吐為度，則頭額身上自有微汗，所有病證輕減，即為中病，不必盡服余藥。若過吐之，即使病盡除，恐損胸中陽氣也。近世之醫，以吐為古法不可用，久矣。皆因仲景之道不彰，其法失傳，無怪乎其不敢用也。夫不知其妙，而不敢用，猶之可也；若竟委之曰古法不可用，則不可也。蓋邪之在上者，非吐不愈。若如俗工所云，使病者畏不敢服，因循生變，致輕者重，重者死，夫誰之咎與？抑知汗、吐、下三法，用之誠當，其證無不立時取效。後之業醫者，又安可只言汗下兩法，而置吐法於不用，致使古法淪亡也耶！</p>
<p>【集註】程知曰：此言服梔子亦有禁忌也。病人舊微溏，裏虛也，又服苦寒，則不能上湧，而反下泄，故禁之。</p>
<p>張志聰曰：此言梔子而不言豉者，申明梔子之苦能下泄，故病人舊微溏，不可與服之也。</p>
<p>太陽病，脈浮緊，無汗，發熱，身疼痛，八九日不解，表證仍在，此當發其汗。服藥已，微除，其人發煩目瞑；劇者，必衄，衄乃解。所以然者，陽氣重故也。麻黃湯主之。</p>
<p>【按】張兼善曰：「麻黃湯主之」五字，不當在陽氣重之下，豈有衄乃解之後，而用麻黃湯之理乎？其說甚是。況服藥已之上，並無所服何藥之文，宜將此五字移於其上始合。</p>
<p>【註】太陽病，脈浮緊無汗，發熱身疼痛，八九日不解，謂傷寒表證仍在，當以麻黃湯發其汗也。服藥已，微除者，謂已發汗，邪雖微除，猶未盡除也，仍當汗之，若因循失汗，則陽邪久鬱營中，不得宣泄，致熱並於陽而發煩，熱鬱於陰而目瞑。劇者，謂熱極也。熱極於營，勢必逼脈中之血妄行為衄，衄則熱隨血去而解矣。所以然者，陽氣重故也。</p>
<p>【集註】程知曰：脈見浮緊，表證仍在，雖八九日，仍當以麻黃汗解，服湯已，其病微除，至於煩瞑劇衄，乃熱鬱於營，陽氣重盛，表散之藥，與之相摶而然。然至於逼血上衄，則熱隨血解矣。此言發汗當主以麻黃湯，非衄解之後，仍用麻黃湯也。</p>
<p>張璐曰：服藥已微除，復發煩者，餘邪未盡也。目瞑煩劇者，熱盛於經也，故迫血妄行而為衄，衄則餘熱隨血而解也。以汗後復衄，故為陽氣重也。或言汗後復衄，而熱邪仍未盡，重以麻黃湯散其未盡之邪，非也。若果邪熱不盡，則「衄乃解」三字從何著落？</p>
<p>太陽病，脈浮緊，發熱身無汗，自衄者愈。</p>
<p>【註】太陽病脈浮緊，發熱無汗，此傷寒脈證也，當發其汗。若當汗不汗，則為失汗。失汗則寒閉於衛，熱鬱於營，初若不從衛分汗出而解，久則必從營分衄血而愈也。故太陽病凡從外解者，惟汗與衄二者而已。今既失汗於營，則營中血熱妄行，自衄，熱隨衄解，必自愈矣。</p>
<p>【集註】方有執曰：此承上條復以其證之較輕者言，以見亦有不治而自愈者，所以曉人勿妄治，以致誤之意。太陽病脈浮緊，發熱身無汗，與上條同，而無疼痛，則比之上條較輕可知矣。所以不待攻治，得衄自愈也。汗本血之液，北人謂衄為「紅汗」，即此說耳。</p>
<p>程知曰：言得衄雖無汗必自愈也。人之傷於寒而為熱者，得衄發越故愈。</p>
<p>張璐曰：衄血成流，則邪熱隨血而散。奪血則無汗也。設不自衄，當以麻黃湯發之。發之而邪解，則不衄矣；發之而餘邪未盡，必仍衄而解。</p>
<p>傷寒脈浮緊，不發汗，因致衄者，麻黃湯主之。</p>
<p>【註】此承上條以出其治也。傷寒脈浮緊，法當發汗，若不發汗，是失汗也。失汗則熱鬱於營，因而致衄者，宜麻黃湯主之。若能於未衄之先，早用麻黃湯汗之，汗出則解，必不致衄。其或如上條之自衄而解，亦無須乎藥也。</p>
<p>【按】凡傷寒初起，但不甚惡寒，便知夾熱後多得衄。其熱多寒少者，則熱隨衄去，繼而汗出，表與熱均解也。其熱少寒多者，縱熱隨衄去，繼必不汗出，表仍不解。誠能用青龍、麻黃湯於未衄之先發之，則汗衄兩解矣。若已經衄後而汗不出，表不解，即用麻桂之藥，以和榮衛，亦須少兼芩、連、犀、地清陰涼血之品佐之，以護及陰血可也。然大衄之後，麻黃、青龍不可輕用，若用之不當，則犯衄家不可汗之戒矣。</p>
<p>【集註】《活人書》云：衄後脈浮者，宜麻黃湯；衄後脈微者，不可行麻黃湯，宜黃芩芍藥湯。蓋衄後脈浮，表未解也；脈微，表已解也。於此見仲景用麻黃湯於衄後之大旨。</p>
<p>方有執曰：傷寒脈浮緊者，寒多風少之謂也。上二條皆風多寒少，前條以服藥已微除，汗發不透而致衄，上條以較輕得自衄，此以寒多不發汗而致衄，三條之所以辨差分也。蓋寒多，則於法當發汗，而不發汗，熱鬱血亂，所以衄也。衄則陽邪之風散。麻黃湯者，發其尚未散之寒也。</p>
<p>程知曰：此言寒邪不發之衄，仍宜温散也。不發汗而致衄，是入榮之寒，不得泄越而然也。寒不盡則衄不止，故仍用麻黃，不必待其衄也。此與上條有寒熱之別。</p>
<p>程應旄曰：大抵傷寒見衄者，由其榮分素熱，一被寒閉，榮不受遏，從而上升矣。</p>
<p>傷寒不大便六七日，頭痛有熱者，與承氣湯。其小便清者，知不在裏，仍在表也，當須發汗。若頭痛者，必衄，宜桂枝湯。</p>
<p>【按】若頭痛之「若」字，當是「苦」字。苦頭痛，方為必衄之證。若是「若」字，則凡頭痛皆能致衄矣。</p>
<p>【註】傷寒不大便六七日，裏已實，似可下也。頭痛熱未已，表未罷，可汗也。然欲下則有頭痛發熱之表，欲汗則有不大便之裏，值此兩難之時，惟當以小便辨之。其小便渾赤，是熱已在裏，即有頭痛發熱之表，亦屬裏熱，與承氣湯下之可也；若小便清白，是熱尚在表也，即有不大便之裏，仍屬表邪，宜以桂枝湯解之。然傷寒頭痛不論表裏，若苦頭痛者，是熱劇於榮，故必作衄，衄則榮熱解矣。方其未衄之時，無汗宜麻黃湯，有汗宜桂枝湯汗之，則不衄而解矣。</p>
<p>【集註】汪琥曰：頭痛不已者，為風寒之邪上壅，熱甚於經，勢必致衄，須乘其未衄之時，酌用麻黃湯或桂枝湯以汗解之，而驗小便，實為仲景妙法。</p>
<p>魏荔彤曰：此條之衄，乃意料之辭，非已見之證也。</p>
<p>太陽病不解，熱結膀胱，其人如狂，血自下，下者愈。其外不解者，尚未可攻，當先解其外：外解已，但少腹急結者，乃可攻之，宜桃核承氣湯。</p>
<p>【註】太陽病不解，當傳陽明，若不傳陽明而邪熱隨經，瘀於膀胱榮分，則其人必如狂。如狂者，瘀熱內結，心為所擾，有似於狂也。當此之時，血若自下，下者自愈；若不自下，或下而未盡，則熱與瘀血，下蓄膀胱，必少腹急結也。設外證不解者，尚未可攻，當先以麻黃湯解外；外解已，但少腹急結痛者，乃可攻之，宜桃核承氣湯，即調胃承氣加桃核，所以攻熱逐血也。蓋邪隨太陽經來，故又加桂枝以解外而通榮也。先食服者，謂空腹則藥力下行捷也。</p>
<p>【按】太陽病不解，不傳陽明，邪熱隨經入裏，謂之犯本。犯本者，謂犯膀胱之府也。膀胱府之衛為氣分，膀胱府之榮為血分。熱入而犯氣分，氣化不行，熱與水結者，謂之犯衛分之裏，五苓散證也；熱入而犯血分，血蓄不行，熱與血結者，謂之犯榮分之裏，核核承氣湯證也。二者雖皆為犯本之證，二方雖皆治犯本之藥，而一從前利，一從後攻，水與血，主治各不同也。</p>
<p>【集註】喻昌曰：桃核承氣湯用桂枝解外，與大柴胡湯解外相似，益見太陽隨經之熱，非桂枝不解也。</p>
<p>程知曰：太陽病不解，隨經入府，故熱結膀胱。其人如狂者，瘀熱內結，心不安寧，有似於狂也。若血自下，下則熱隨瘀解矣。然必外證已解，乃可直攻少腹急結之邪，於調胃承氣中加桃核者，欲其直達血所也；加桂枝以通血脈，兼以解太陽隨經之邪耳！</p>
<p>汪琥曰：膀胱乃小腹中之物。膀胱熱結，在衛則尿不利，在榮則血不流，故作急結之形，為下焦蓄血之證諦也。所以用桃核承氣湯，乃攻下焦蓄血，治少腹急結之藥，實非通膀胱熱結之藥也。</p>
<p><u>桃核承氣湯方</u></p>
<p>桃核（去皮尖，五十個）　桂枝（三兩）　大黃（四兩）　芒硝（二兩）　甘草（炙，二兩）</p>
<p>上五味，以水七升，煮取二升半，去滓，納芒硝，更上火微沸，下火，先食温服五合，日三服，當微利。</p>
<p>太陽病六七日，表證仍在，脈微而沉，反不結胸，其人發狂者，以熱在下焦，少腹當硬滿。而小便自利者，下血乃愈。所以然者，以太陽隨經瘀熱在裏故也，宜下之以抵當湯。</p>
<p>【註】太陽病六七日，表證仍在者，脈當浮大。若脈微而沉，則是外有太陽之表而內見少陰之脈，乃麻黃附子細辛湯證也。或邪入裏，則為結胸、藏結之證。今既無太陽、少陰兼病之證，而又不作結胸、藏結之病，但其人發狂，是知太陽隨經瘀熱，不結於上焦之衛分，而結於下焦之營分也，故少腹當硬滿。而小便自利者，是血蓄於下焦也。下血乃愈者，言不自下者，須當下之，非抵當湯不足以逐血下瘀，乃至當不易之法也。</p>
<p>【集註】喻昌曰：蓄血而至於發狂，則熱勢攻心，桃核承氣不足以動其血，桂枝不足以散其邪，非用單刀直入之將，必不能斬關取勝也，故名其湯為抵當。抵者，至也。乃至當不易之良法也。</p>
<p>張璐曰：邪結於胸，則用陷胸以滌飲；邪結少腹，則用抵當以逐血。</p>
<p>程知曰：脈微而沉，邪結於裏也。表證仍在，而反不結胸，太陽隨經之邪，不結上焦，而結下焦。小便自利，血病而氣不病也。</p>
<p>程應旄曰：熱結於氣分，則為尿澀；熱結於血分，則為蓄血。血既蓄而不行，自非大下其血不愈。</p>
<p><u>抵當湯方</u></p>
<p>水蛭（熬，三十個）　虻蟲（熬，去頭足，三十個）　大黃（去皮，破六片，三兩）　桃核（去皮尖，二十個）</p>
<p>上四味，以水五升，煮取三升，去滓，温服一升。不下者更服。</p>
<p>太陽病，身黃，脈沉結，少腹硬滿，小便不利者，為無血也；小便自利，其人如狂者，血證諦，屬抵當湯。</p>
<p>【註】此承上條詳其脈證，互發其義也。太陽病，無論中風、傷寒，但身黃脈大，腹滿小便不利兼頭汗出者，乃濕熱之黃，非瘀血也。今身黃，脈沉結，少腹硬，小便自利，其人如狂者，則是血證，非濕熱也，故宜抵當湯以攻其血。</p>
<p>【集註】方有執曰：諦，審也。言如此為血證審實，無復可疑，必須抵當湯，勉人勿二之意。</p>
<p>程知曰：身黃，脈沉結，少腹硬，三者皆下焦蓄血之證。然尚與胃熱發黃證相近，故當以小便辨之。其少腹滿而小便不利者，則為無形之氣病，屬茵陳證也；其少腹硬而小便自利者，則為有形之血證，屬抵當無可疑矣。</p>
<p>汪琥曰：按本文云「小便不利者」之下，仲景不言治法。成註云：可與茵陳湯。《補亡論》云：與五苓散。《後條辨》云：屬茵陳五苓散。此三方可選而用之。</p>
<p>傷寒有熱，少腹滿，應小便不利，今反利者，為有血也，當下之，宜抵當丸。</p>
<p>【註】此承上條而言證之輕者，以互發其義而酌其治也。傷寒榮病，有熱不已，伏於榮中，其血不隨經妄行致衄，則必隨經下蓄膀胱。少腹者，膀胱之室也，故少腹滿。若小便不利，則為病在衛分，有停水也；今小便反利，則為病在榮分，有瘀血也，法當下之，宜以抵當湯。小其制為丸，緩緩下之，不可過用抵當湯也。</p>
<p>【集註】方有執曰：上條之方，變湯而為丸。名雖丸也，而猶煮湯焉。湯者，蕩也。丸者，緩也。變湯為丸，而猶不離乎湯，蓋取欲緩不緩，不蕩而蕩之意也。</p>
<p>程應旄曰：夫滿因熱入氣分，而蓄及津液者，應小便不利，今反利者，則知其所蓄非津液也，乃血也。血因熱而滿結，故用抵當湯，變易為丸，煮而連滓服之，使之直達血所，以下舊熱，蕩盡新瘀，乃除根耳！</p>
<p><u>抵當丸方</u></p>
<p>水蛭（熬，二十個）　虻蟲（熬，去翅足，二十個）　桃核（去皮尖，二十五個）　大黃（三兩）</p>
<p>上四味，搗篩為四丸，以水一升，煮一丸，取七合，服之。晬<span data-rev="校" data-ver="張文賢">（ㄗㄨㄟˋ，周歲）</span>時當下血，若不下者更服。</p>
<p>【集解】柯琴曰：膀胱為水府，血本無所容蓄者也。少腹者，膀胱之室也。熱結硬滿，當小便不利，而反利者，是病不在膀胱之內，而在少腹之內也。其隨經之榮血，因瘀熱結於少腹之裏，而非膀胱之裏也。所以小便雖利，而硬滿急結如故，是蓄血瘀於少腹也。熱淫於內，神魂不安，故發狂；血瘀不行，則榮不運，故脈微而沉；榮不運則氣不宣，故脈沉而結也；榮氣不周於身，則身黃。消穀善飢者，胃火熾盛也；大便反易者，血之濡也；色黑者，蓄血之化也；善忘者，血不榮智不明也。此皆瘀血之徵，非至峻之劑，不足以抵其巢穴，而當此重任，故立抵當湯。蛭蟲之善飲血者，而利於水，虻蟲之善吮血者，而猛於陸，並取水陸之善取血者以攻之，同氣相求；更佐以桃核之苦温，推陳致新，大黃之苦寒，蕩滌邪熱，故名抵當也。若熱雖盛而未狂，少腹滿而未硬，則宜小其制為丸，以緩治之。若外證已解，少腹急結，其人如狂者，是又為轉屬陽明之證，用調胃承氣加桃核、桂枝之行血者於其中，以微利之，使胃和則愈矣。此桃核承氣所以為治之緩也。</p>
<p>傷寒大下後，復發汗，心下痞，惡寒者，表未解也。不可攻痞，當先解表，表解乃可攻痞。解表宜桂枝湯，攻痞宜大黃黃連瀉心湯。</p>
<p>【註】傷寒大下後，復發汗，先下後汗，治失其序矣。邪熱陷入，心下痞結，法當攻裏。若惡寒者，為表未盡也。表既未盡，則不可攻痞，當先解表，表解乃可攻痞。解表宜桂枝湯者，以其為已汗已下之表也；攻痞以大黃黃連瀉心湯者，以其為表解裏熱之痞也。</p>
<p>【集註】《活人書》云：大抵結胸、痞皆應下，然表未解者，不可攻也。</p>
<p>方有執曰：表非初病之表，乃下後復汗，疏緩其表之表也。解猶救也，如解渴、解急之類是也。解表與發表不同，傷寒初病之表當發，故用麻黃湯；此以汗後之表當解，故曰宜桂枝湯。</p>
<p>張璐曰：大下之後復發汗，先裏後表，顛倒差誤。究竟已陷之邪痞結心下，證兼惡寒，表邪不為汗衰，即不可更攻其痞，當先行解肌之法以治外，外解已後，乃用大黃黃連攻其邪熱凝聚之痞，方為合法。</p>
<p><u>大黃黃連瀉心湯方</u></p>
<p>大黃（二兩）　黃連（一兩）</p>
<p>上二味，以麻沸湯二升漬之，須臾絞去滓，分温再服。</p>
<p>【方解】痞硬虛邪，而用大黃、黃連，能不起後人之疑耶？然仲景使人疑處，正是使人解處。蓋因後人未能細玩，不得其法，竟煎而服之，大悖其指矣。觀其以滾沸如麻之湯，漬大黃、黃連，須臾絞去滓，僅得其無形之氣，不重其有形之味，是取其氣味俱薄，不大瀉下。雖曰攻痞，而用攻之妙，不可思議也。</p>
<p>脈浮而緊，而復下之，緊反入裏，則作痞，按之自濡，但氣痞耳。</p>
<p>【註】傷寒脈浮緊，不汗而下之，浮緊之脈，變為沉緊；是為寒邪內陷作痞之診也。按之自濡者，謂不硬不痛，但氣痞不快耳。此甘草瀉心湯證也。</p>
<p>【集註】程應旄曰：誤下成痞，既誤在證，尤誤在脈，則救之之法，仍當兼憑夫脈與證而定治矣。緊反入裏，則浮緊變為沉緊，表邪陷入而不散，徒怫鬱於心下，故作痞。</p>
<p>心下痞，按之濡，其脈關上浮者，大黃黃連瀉心湯主之。</p>
<p>【按】濡字上當有「不」字，若按之濡，乃虛痞也，補之不暇，豈有用大黃瀉之之理乎？</p>
<p>【註】此承上條以互明之也。按之自濡者，但氣痞耳！若心下痞，按之不濡，此為可攻之熱痞也。然其脈，關上不沉緊而浮，則是所結之熱亦淺，未可峻攻也，故以大黃黃連瀉心湯主之。</p>
<p>心下痞，而復惡寒汗出者，附子瀉心湯主之。</p>
<p>【註】心下硬痛，結胸也。硬而不痛，心下痞也。心下痞而復惡寒汗出者，非表不解，乃表陽虛也。故以大黃、黃連、黃芩瀉痞之熱，附子温表之陽，合外寒內熱而兼治之。其妙尤在以麻沸湯漬三黃，須臾絞去滓，納附子別煮汁。義在瀉痞之意輕，扶陽之意重也。</p>
<p>【集註】方有執曰：痞本陰邪內伏而虛熱上凝，復惡寒汗出，則表虛而陽不為護衛可知矣。瀉心湯固所以為清熱傾痞之用，加附子者，蓋欲斂其汗，而固其陽也。黃芩因附子而更加表裏兩解具見矣。</p>
<p>李中梓曰：以三黃之苦寒，清中濟陰，以附子之辛熱，温經固陽。寒熱互用，攻補並施而不悖，此仲景之妙用入神也。</p>
<p>程應旄曰：此條宜與傷寒大下後，復發汗，心下痞，惡寒者，表未解也，不可攻痞，當先解表，表解乃可攻痞，解表宜桂枝湯，攻痞宜大黃黃連瀉心湯合看。彼條用桂枝者，緣發汗汗未出，而初時之惡寒不罷，故屬表未和；此條加附子者，緣汗已出，惡寒已罷，而復惡寒汗出，故屬之表陽虛，須於異同處細細參看。</p>
<p><u>附子瀉心湯方</u></p>
<p>大黃（二兩）　黃連（一兩）　黃芩（一兩）　附子（炮，去皮，破，別煮取汁，一枚）</p>
<p>上四味，切三味，以麻沸湯二升漬之，須臾絞去滓，納附子汁，分温再服。</p>
<p>傷寒中風，醫反下之，其人下利，日數十行，穀不化，腹中雷鳴，心中痞硬而滿，乾嘔，心煩不得安。醫見心下痞，謂病不盡，復下之，其痞益甚。此非結熱，但以胃中虛，客氣上逆，故使硬也，甘草瀉心湯主之。</p>
<p>【註】毋論傷寒中風，表未解總不當下。醫反下之，或成痞，或作利。今其人以誤下之故，下利日數十行，水穀不化，腹中雷鳴，是邪乘裏虛而利也。心下痞硬而滿，乾嘔，心煩不得安，是邪陷胸虛而上逆也。似此痞利，表裏兼病，法當用桂枝加人參湯兩解之。醫惟以心下痞，謂病不盡，復下之，其痞益甚，可見此痞非熱結，亦非寒結，乃乘誤下中虛，而邪氣上逆、陽陷陰凝之痞也，故以甘草瀉心湯以緩其急，而和其中也。</p>
<p>【集註】沈亮宸曰：半夏瀉心、甘草瀉心，皆下後傷氣之過也。生薑瀉心，因於飲食；大黃瀉心，因於內熱；附子瀉心，因於外寒。證既不同，藥亦各異也。</p>
<p>喻昌曰：下利完穀，腹鳴嘔煩，皆誤下而胃中空虛之故也。設不知此義，以為結熱而復下之，其痞必益甚，故復以胃中虛，客氣上逆，昭揭病因。</p>
<p>程應旄曰：仲景結熱之疑難明，故特揭出胃中空虛，客氣上逆之故，以明其非。所以用辛温以調其陽，制住客氣，使不得上逆；用苦寒清肅，徹去客熱，使無阻留。庶兩勿羈縻，陰陽相和，否轉為泰矣。</p>
<p>汪琥曰：其人下利，日數十行，則胃中之物已盡，何得而不虛？況醫復下之，而痞益甚，愈可知其非實證矣。若是實證，當必曰硬而痛，不曰硬而滿矣。只此「滿」字，而虛實之證了然。</p>
<p>魏荔彤曰：前條因惡寒汗出，陽隨汗而在表，恐亡陽於外，故用附子以回陽；此條重在胃虛，陽微於中，故用甘草乾薑以益陽；亦表裏分治之急務也。而其固陽以為瀉邪之本，則一意耳。</p>
<p><u>甘草瀉心湯方</u></p>
<p>甘草（炙，四兩）　黃芩（三兩）　黃連（一兩）　乾薑（三兩）　半夏（洗，半斤）　大棗（擘，十二枚）</p>
<p>上六味，以水一斗，煮取六升，去滓，再煎取三升，温服一升，日三服。</p>
<p>【方解】方以甘草命名者，取和緩之意也。用甘草、大棗之甘，補中之虛，緩中之急；半夏之辛，降逆止嘔；芩、連之寒，瀉陽陷之痞熱；乾薑之熱，散陰凝之痞寒。緩中降逆，瀉痞除煩，寒熱並用也。</p>
<p>傷寒汗出，解之後，胃中不和，心下痞硬，乾噫食臭，脅下有水氣，腹中雷鳴下利者，生薑瀉心湯主之。</p>
<p>【註】傷寒汗出表解之後，餘邪轉屬陽明心下痞滿硬痛不大便者，必其人胃素燥熱，因而成實，攻之可也。今其人平素胃虛，兼脅下有水氣，即不誤下，而餘熱亦乘虛入裏，以致胃中不和，穀氣不化，故心下痞硬，乾噫食臭也。水氣不行，故腹中雷鳴下利也。主之以生薑瀉心湯者，其意重在散水氣之虛痞耳。</p>
<p>【集註】喻昌曰：篇中論結胸及痞之根源，云胃中空虛。此云胃中不和，以其未經誤下而致空虛耳。故但言不和也，然不和已足成痞，胃氣所關之巨，固若此哉！</p>
<p>程知曰：此為汗後，未經誤下，心中痞硬，水飲摶聚者，立治法也。外邪雖解，然必胃氣通和，始得脫然無恙。汗出解後，胃中不和，飲食摶結，故心中痞硬。中焦不能消穀，故乾噫食臭。土弱不能制水，故脅下有水氣旁流。腹中雷鳴者，摶擊有聲，下利而清濁不分也。故於瀉心湯內，君生薑以散之，法用再煮，取其熟而和胃也。</p>
<p>程應旄曰：汗多亡陽，人皆知之矣。然人身之陽，部分各有所主。有衛外之陽，為周身營衛之主，此陽虛，遂有汗漏不止，惡寒身疼痛之證；有腎中之陽，為下焦真元之主，此陽虛，遂有發熱眩悸，身瞤動，欲擗地之證；有膻中之陽，為上焦心氣之主，此陽虛，遂有叉手冒心、耳聾及奔豚之證；有胃中之陽，為中焦水穀化生之主，此陽虛，遂有腹脹滿，胃中不和，而成心下痞之證。雖皆從發汗後所得，然救誤者，須觀其脈證，知犯何逆，以法治之，不得以汗多亡陽一語，混同漫及之也。</p>
<p><u>生薑瀉心湯方</u></p>
<p>甘草（炙，三兩）　人參（三兩）　乾薑（一兩）　半夏（洗，半升）　黃芩（三兩）　黃連（一兩）　生薑（切，四兩）　大棗（擘，十二枚）</p>
<p>上八味，以水一斗，煮取六升，去滓再煎，取三升，温服一升，日三服。</p>
<p>【方解】名生薑瀉心湯者，其義重在散水氣之痞也。生薑、半夏散脅下之水氣，人參、大棗補中州之土虛，乾薑、甘草以温裏寒，黃芩、黃連以瀉痞熱，備乎虛水寒熱之治，胃中不和下利之痞，焉有不愈者乎？</p>
<p>傷寒五六日，嘔而發熱者，柴胡湯證具，而以他藥下之，柴胡證仍在者，復與柴胡湯。此雖已下之不為逆，必蒸蒸而振，却發熱汗出而解。若心下滿而硬痛者，此為結胸也，大陷胸湯主之。但滿而不痛者，此為痞，柴胡不中與之，宜半夏瀉心湯。</p>
<p>【註】結胸兼陽明裏實者，大陷胸湯證也；兼陽明不成實者，小陷胸湯證也。痞硬兼少陽裏實證者，大柴胡湯證也；兼少陽裏不成實者，半夏瀉心湯證也。今傷寒五六日，嘔而發熱者，是邪傳少陽之病也。既柴胡證具，乃不以柴胡和之，而以他藥下之，誤矣。若柴胡證仍在者，此雖已下，尚未成逆，則當復與柴胡湯，必蒸蒸而振戰，然後發熱汗出而解矣。蓋以下後虛中、作解之狀皆如是也。若下後心下滿而硬痛者，此為結胸，大陷胸湯固所宜也；若但滿而不痛，此為虛熱氣逆之痞，即有嘔而發熱之少陽證，柴胡湯亦不中與之。法當治痞也，宜半夏瀉心湯主之。</p>
<p>【集註】成無己曰：若下後陽邪傳裏者，則結於胸中為結胸，以胸中為陽受氣之分也。陰邪傳裏者，則留於心下為痞，以心下為陰受氣之分也。</p>
<p>程應旄曰：瀉心雖同，而證中具嘔，則功專滌飲，故以半夏名湯也。曰瀉心者，言滿在心下清陽之位，熱邪挾飲，尚未成實，故清熱滌飲，使心下之氣得通，上下自無阻留，陰陽自然交互矣。然樞機全在於胃，故復補胃家之虛，以為之斡旋，與實熱入胃而瀉其蓄滿者，大相徑庭矣。痞雖虛邪，乃表氣入裏，寒成熱矣。寒雖成熱，而熱非實，故用苦寒以瀉其熱，兼佐辛甘以補其虛，不必攻痞而痞自散。所以一方之中，寒熱互用，若陰痞不關陽鬱，即鬱而亦未成熱，瀉心之法概可用也。</p>
<p>汪琥曰：少陽病誤下，邪在半表半裏，居陰陽之間，故有痞結證。夫人身，膈以下屬陰，膈以上屬陽，少陽居清道而介乎膈之間，亦為半表半裏。此可徵少陽病誤下，邪氣乘虛入裏，而結胸痞氣所由分也。</p>
<p><u>半夏瀉心湯方</u></p>
<p>半夏（洗，半升）　黃芩（三兩）　乾薑（三兩）　人參（三兩）　黃連（一兩）　甘草（炙，三兩）　大棗（擘，十二枚）</p>
<p>上七味，以水一斗，煮取六升，去滓再煮，取三升，温服一升，日三服。</p>
<p>本以下之，故心下痞，與瀉心湯。痞不解，其人渴而口燥煩，小便不利者，五苓散主之。</p>
<p>【註】本以下之早，故成心下痞。如係結熱成實之痞，則宜大黃黃連瀉心湯，寒攻之法也；如系外寒內熱之痞，則宜附子瀉心湯，温攻之法也；如系虛熱水氣之痞，則宜生薑瀉心湯，散飲之法也；如系虛熱而嘔之痞，則宜半夏瀉心湯，折逆之法也；如系虛熱益甚之痞，則宜甘草瀉心湯，緩急之法也。今以諸瀉心湯，審證與之，而痞不解，則當審其人，若渴而口燥，心煩小便不利者，非辨證不明，藥力之不及也。蓋水飲內蓄，津液不行，故痞病不解耳。宜五苓散外發內利，汗出小便利則愈，於此可類推矣。</p>
<p>【集註】方有執曰：瀉心湯治痞而痞不解，則非氣聚之痞可知。渴而口燥、煩、小便不利者，津液澀而不行，伏飲凝結也。五苓散利水生津，津生而渴煩止，水利而痞自除，所以又為消痞滿之一法也。</p>
<p>程應旄曰：瀉心諸方，開結、蕩熱、益虛可謂備矣。然其治法實在上、中二焦，亦有痞在上而治在下焦者，斯又不同其法也。若痞之來路雖同，而其人口渴，躁煩，小便不利，則知下後胃虛，以致水飲內蓄，津液不行，痞無去路，非結熱也。以五苓散主之者，使濁陰出下竊，而清陽之在上焦者，自無阻留矣。況五苓散宣通氣化，兼行表裏之邪，使心邪不從心瀉，而從膀胱瀉，又一法也。</p>
<p>傷寒服湯藥，下利不止，心下痞硬，服瀉心湯已，復以他藥下之，利不止，醫以理中與之，利益甚。理中者，理中焦。此利在下焦，赤石脂禹餘糧湯主之；復利不止者，當利其小便。</p>
<p>【註】傷寒服湯藥，下利不止，心中痞硬者，誤下之所致也。下利痞硬，乃虛痞也，服瀉心湯已合法矣。而痞不愈，復以他藥下之，痞雖去而利不止，醫與理中湯温之，其利益甚。不知理中者，理中焦也，此利在下焦，屬滑脫也，故用赤石脂禹餘糧湯，澀滑固脫，利可止也。若止而復利，則當審其小便之利與不利。小便若利，當佐以温補之藥以收全功；小便不利，是水無去路，固澀日久，所以復利不止。則又當利其小便，使水道通而利自止矣。</p>
<p>【集註】鄭重光曰：湯者，蕩也，即下藥也。誤下利不止，心下痞硬，服瀉心湯為合法矣。乃復以他藥下之，誤而又誤，用理中開痞止利，原不為過，而利益甚者，以屢下傷腎，下焦失守也。故用石脂、禹糧固腸虛而收滑脫，利仍不止，當利其小便。蓋膀胱者，腎之府也。腎主二便，開竅於二陰，利小便者，令藏府各司其事，庶水穀分而下利自止也。</p>
<p><u>赤石脂禹餘糧湯方</u></p>
<p>赤石脂（碎，一斤）　太乙禹餘糧（碎，一斤）</p>
<p>上二味，以水六升，煮取二升，去滓，分温三服。</p>
<p>【方解】柯琴曰：甘、薑、參、朮，可以補中宮元氣之虛，而不足以固下焦脂膏之脫。此利在下焦，未可以理中之劑收功也。然大腸之不固，仍責在胃；關門之不緊，仍責在脾。此二味皆土之精氣所結，能實胃而澀腸。蓋急以治下焦之標者，實以培中宮之本也。要之，此證是土虛而非火虛，故不宜於薑、附。若水不利而濕甚，復利不止者，則又當利其小便矣。</p>
<p>傷寒發汗，若吐若下，解後，心下痞硬，噫氣不除者，旋覆代赭石湯主之。</p>
<p>【註】傷寒發汗，若吐若下，解後，設表裏俱清，自然胃和思食而愈。今邪雖解，而心下痞硬，胃虛結也。噫氣不除，胃氣逆也。然治痞之法，無出諸瀉心湯。故於生薑瀉心湯方中，去芩、連、乾薑，以病解無寒熱之邪也。佐旋覆代赭石者，所以補虛宣氣，滌飲鎮逆也。</p>
<p>【集註】方有執曰：解，謂大邪己散也。心下痞硬，噫氣不除者，正氣未復，胃氣尚弱，而伏飲為逆也。故用旋覆代赭石湯，以養正而散餘邪也。</p>
<p>喻昌曰：大意重在噫氣不除上。既心下痞硬，更加噫氣不除，則胃氣上逆，全不下行，有升無降。所謂弦絕者，其聲嘶；土敗者，其聲噦也。故用代赭石領人參下行，以鎮安其逆氣也。</p>
<p>汪琥曰：此噫氣，較前生薑瀉心湯之乾噫不同，是雖噫而不至食臭，故知其為中氣虛也。</p>
<p>沈明宗曰：誤下成痞，觀此之發汗解後，亦可成痞。蓋發汗、吐、下，皆傷內氣。然最虛之處，便是容邪之處，所以微邪從虛內陷，濁陰上逆衝心，則心下痞硬，而噫氣不除也。</p>
<p><u>旋覆代赭石湯方</u></p>
<p>旋覆花（三兩）　人參（二兩）　生薑（切，五兩）　代赭石（一兩）　半夏（洗，半升）　甘草（炙，三兩）　大棗（擘，十二枚）</p>
<p>上七味，以水一升，煮取六升，去滓再煎，取三升，温服一升，日三服。</p>
<p>【方解】羅天益曰：汗、吐、下解後，邪雖去而胃氣已虧矣。胃氣既虧，三焦因之失職，清無所歸而不升，濁無所納而不降，是以邪氣留滯，伏飲為逆，故心下痞硬，噫氣不除也。方中以人參、甘草養正補虛，生薑、大棗和脾養胃，所以安定中州者至矣。更以代赭石之重，使之斂浮鎮逆；旋覆花之辛，用以宣氣滌飲。佐人參以歸氣於下，佐半夏以蠲飲於上，濁降則痞硬可消，清升則噫氣可除矣。觀仲景治少陰水氣上凌，用真武湯鎮之；治下焦滑脫不守，用赤石脂禹餘糧湯固之；此胃虛氣失升降，復用此法理之，則胸中轉否為泰。其為歸元固下之法，各極其妙如此。</p>
<p>傷寒大吐大下之，極虛，復極汗出者，以其人外氣怫鬱，復與之水，以發其汗，因得噦。所以然者，胃中寒冷故也。</p>
<p>【註】傷寒大吐、大下之後，津液極虛。其人面赤，表氣怫鬱，渴欲引飲，復與湯水，以助發其汗，因得噦。所以然者，大吐、下已虛其中，又發其汗，陽從外亡，故曰胃中虛冷故也。宜以吳茱萸湯，温中降逆可也。</p>
<p>【按】胃主納，下通地道。若胃病失職，則不下輸大小腸，不納而反出也。物出無聲，謂之吐；聲物並出，謂之嘔；聲出無物，謂之乾嘔。乾嘔者，即噦也，以其有噦噦之聲，故名曰噦也。論中以嘔為輕，以噦為重。蓋以胃中有物，物與氣並逆，所傷者輕；胃中空虛，惟氣上逆，所傷者重故也。噦，與三陰證同見者，為虛為寒；與三陽證同見者，為實為熱。虛寒者，四逆、理中、吳茱萸等湯；實熱者，調胃、大小承氣等湯，擇而用之，勿謂噦者胃敗不可下也。論中云，傷寒噦而腹滿，視其前後，知何部不利，利之則愈是也。又世有謂噦為呃逆、吃逆、噫氣者，皆非也。蓋噦之聲氣，自胃出於口，而有噦噦之聲，壯而迫急也；呃逆之聲，氣自臍下衝上，出口而作格兒之聲，散而不續也。夫所謂呃逆者，即論中《平脈篇》所謂䭇，䭇者，氣噎結有聲也。觀呃逆之人，與冷水即時作格，噦則不然，自可知也。吃逆、噫氣者，即今之所謂噯氣也，因飽食太急，比時作噯，而不食臭，故名曰吃逆也。因過食傷食，過時作噯有食臭氣，故名曰噫氣也。噦䭇噯噫，俱有聲無物，雖均屬氣之上逆，然不無虛實寒熱、輕重新久之別也。甚至以咳逆為呃逆者，殊不知咳逆即今之喘嗽也，茲乃與呃逆混而為一，皆不考之過，而得失利害系焉！不可以不辨。乾嘔即噦，咳逆即喘嗽。詳在《金匱要略》中。</p>
<p>【集註】程應旄曰：噦之一證，有虛有實。虛自胃冷得之，緣大吐大下後，陰虛而陽無所附，因見面赤，以不能得汗，而外氣怫鬱也。醫以面赤為熱氣怫鬱，復與水而發汗令大出，殊不知陽從外泄而胃虛，水從內摶而邪格，胃氣虛弱矣，安得不噦！</p>
<p>汪琥曰：傷寒既大吐、大下之後，已極虛矣！復極發其汗者何也？以其人外氣怫鬱，面上之氣，恰如外來之邪怫鬱於表也。此係陽明胃府虛極，浮熱之氣上升於面，醫人認以為邪熱胃燥過極，不得汗，復與之水以助其汗，因而得噦。</p>

<h1>卷三</h1>

<h2>辨太陽病脈證并治下篇</h2>
<p>太陽中風者，風傷於衛也；傷寒者，寒傷於榮也。其說已詳上、中二篇。茲以風寒兩傷，榮衛俱病者，疏為下篇。蓋風寒二氣，多相因而少相離，有寒時不皆無風，有風時不皆無寒。風寒並發，邪中於人，則榮衛兼病，惟其證均無汗，皆謂之實邪，故立大青龍湯兩解之法，發其寒邪外閉，風邪內鬱，不汗出而煩躁之汗也。然必審其人脈不微弱，無少陰證者，乃可與之。若誤施之，則大汗淋漓，厥逆筋惕肉瞤，必致亡陽之變，故又立真武一湯，以救青龍之誤。夫表寒裏熱者，大青龍固所宜也。若表裏俱熱，則又非大青龍之所勝任，爰立白虎一湯，以輔青龍之不逮。至於寒熱輕微者，則更出桂枝二越婢一湯、麻黃桂枝各半湯、桂枝二麻黃一湯，皆兩解榮衛法也。合上、中二篇而熟讀之，則三法了然，以之施治，庶不紊耳。</p>
<p>太陽中風，脈浮緊，發熱惡寒，身疼痛，不汗出而煩躁者，大青龍湯主之。若脈微弱，汗出惡風者，不可服，服之則厥逆，筋惕肉瞤，此為逆也。</p>
<p>【註】太陽中風，脈當浮緩，今脈浮緊，是中風之病而兼傷寒之脈也。中風當身不痛，汗自出，今身疼痛，不汗出，是中風之病而兼傷寒之證也。不汗出而煩躁者，太陽鬱蒸之所致也。風，陽邪也，寒，陰邪也。陰寒鬱於外則無汗，陽熱蒸於內則煩躁，此風寒兩傷，營衛同病，故合麻、桂二湯中石膏，製為大青龍湯，用以解榮衛同病之實邪也。若脈微弱，汗出惡風者，即有煩躁，乃少陰之煩躁，非太陽之煩躁也。禁不可服，服之則厥逆、筋惕肉瞤之患生，而速其亡陽之變矣。故曰：此為逆也。</p>
<p>【集註】成無己曰：風並於衛者，為榮弱衛强，寒並於榮者，為榮强衛弱。今風寒兩傷，故為榮衛俱實，所以宜大青龍湯主之也。</p>
<p>喻昌曰：大青龍湯為太陽無汗而設，與麻黃湯證何異？因有煩躁一證兼見，則非此法不解。</p>
<p>程應旄曰：此湯非為煩躁設，為不汗出之煩躁設。若脈微弱，汗出惡風者，雖有煩躁證，乃少陰亡陽之象，全非汗不出而鬱蒸者比也。</p>
<p>傷寒，脈浮緩，身不疼，但重，乍有輕時，無少陰證者，大青龍湯發之。</p>
<p>【註】傷寒脈當浮緊，今脈浮緩，是傷寒之病兼中風之脈也。傷寒當身疼，今身不疼，是傷寒之病而兼中風之證也。身輕，邪在陽也；身重，邪在陰也；乍有輕時，謂身重而有時輕也。若但欲寐，身重無輕時，是少陰證也。今無但欲寐，身雖重，乍有輕時，則非少陰證，乃榮衛兼病之太陽證也。脈雖浮緩，證則無汗，屬實邪也，故亦以大青龍湯發之。前條以脈微汗出示禁，此條以無少陰證發明，蓋詳審慎重之至也。此二條，承上篇首條、次條，中篇首條、次條，再揭太陽風寒兩傷，以為下篇榮衛兼病之提綱。後凡稱太陽中風、傷寒，涉於榮衛同病者，皆指此二條而言也。</p>
<p>【集註】方有執曰：大青龍湯，一則曰主之，一則曰發之，何也？主之者，以煩躁之急疾，屬動而言；發之者，以但重之沉默，屬靜而言也。</p>
<p>喻昌曰：無少陰證，「但重乍有輕時」六字早已指明。言但身重而無少陰之欲寐，其為寒因可審，況乍有輕時，不似少陰之晝夜俱重。又兼風因可審，所以力驅其在表之風寒而無疑也。若脈微弱，身重欲寐，則內顧少陰且不遑矣，敢發之乎？又曰：細玩二條文義，傷風脈本浮緩，反見浮緊；傷寒脈本浮緊，反見浮緩，是為傷風見寒，傷寒見風，兩無疑矣。又當辨無少陰證相雜，則用青龍，萬舉萬當矣。故脈見微弱，即不可用大青龍，以少陰病脈必微細也。方氏註泥「弱」字，牽入中風之脈，陽浮陰弱為解。不思中風之脈，以及誤汗等證，太陽上篇已悉，此處但歸重分別少陰，以太陽膀胱經與少陰腎經合為表裏，其在陰虛之人，表邪不俟傳經，早從膀胱襲入腎藏者有之。況兩感夾陰等證，臨病猶當細察，設少陰不虧，表邪安能飛渡而見身重欲寐等證耶！故有少陰證者，不得已而行表散，自有温經散邪，兩相綰照之法，豈可徑用青龍之猛劑，立鏟孤陽之根乎！</p>
<p>魏荔彤曰：身重一證，必須辨明，但欲寐而常重，則屬少陰。誤發其汗，變上厥下竭者，少陰熱也；變筋惕肉瞤者，少陰寒也。其犯誤汗之忌一也。</p>
<p><u>大青龍湯方</u></p>
<p>麻黃（去節，六兩）　桂枝（二兩）　甘草（炙，二兩）　杏仁（去皮尖，四十枚）　生薑（切，三兩）　大棗（擘，十二枚）　石膏（碎，綿裹，如雞子大）</p>
<p>上七味，以水九升，先煮麻黃，減二升，去上沫，納諸藥，煮取三升，去滓，温服一升，取微似汗，汗出多者，温粉撲之。一服汗者，停後服。若復服，汗多亡陽，遂虛惡風，煩躁不得眠也。</p>
<p>【方解】名大青龍者，取龍興雲雨之義也。治風不外乎桂枝，治寒不外乎麻黃，合桂枝、麻黃二湯以成劑，故為兼風寒中傷者之主劑也。二證俱無汗，故減芍藥，不欲其收也；二證俱煩躁，故加石膏以解其熱也。設無煩躁，則又當從事於麻黃桂枝各半湯矣。仲景於表劑中加大寒辛甘之品，則知麻黃證之發熱，熱全在表；大青龍證之煩躁，熱兼肌裏矣。初病太陽即用石膏者，以其辛能解肌熱，寒能清胃火，甘能生津液，是預保陽明存津液之先著也。粗工疑而畏之，當用不用，必致熱結陽明，斑黃狂冒，紛然變出矣。觀此，則可知石膏乃中風、傷寒之要藥，故得麻、桂而有青龍之名，得知、草而有白虎之號也。服後取微汗，汗出多者，温粉撲之。一服得汗，停其後服，蓋戒人即當汗之證，亦不可過汗也。所以仲景桂枝湯中不用麻黃者，是欲其不大發汗也；麻黃湯中用桂枝者，恐其過汗無制也。若不慎守其法，汗多亡陽，變生諸逆，表遂空虛，而不任風，陰盛格陽，而更煩躁不得眠也。</p>
<p>【集解】許叔微曰：仲景治傷寒，一則桂枝，二則麻黃，三則青龍。桂枝治風，麻黃治寒，青龍兼治風寒，不拘時候，施與脈證相對者，無不應手而愈。今人皆能言之，而未曉前人處方用藥之意，多不敢用，無足怪也。</p>
<p>吳綬曰：大青龍湯，治傷寒發熱，惡寒不得汗出，煩躁不安，脈浮緊或浮數者，急用此湯發汗則愈，乃仲景之妙法也。譬若亢熱已極，一雨而涼，其理可見也。若不曉此理，見其躁熱，投以寒涼之藥，其害可勝言哉！若脈微弱汗出惡風者，不可用也；如誤用之，其害亦不淺。所以脈證不明者，多不敢用也。</p>
<p>脈浮而緊，浮則為風，緊則為寒，風則傷衛，寒則傷榮。榮衛俱病，骨節煩疼，當發其汗而不可下也。</p>
<p>【註】此發明風寒兩傷，榮衛俱病之義也。浮，風邪脈也；風，陽也；衛，陽也。緊，寒邪脈也。寒，陰也；榮，陰也。各從其類而傷之。榮衛俱病，骨節煩疼，是大青龍發汗之脈證，雖發熱煩躁，其熱在肌而不在胃，不可下也。</p>
<p>太陽病發汗，汗出不解，其人仍發熱，心下悸，頭眩身瞤動，振振欲擗地者，真武湯主之。</p>
<p>【註】此申首條，示人以救逆之法也。首條言誤汗，此條言過汗，互文以明其義也。蓋二證皆屬亡陽，故均當以真武湯主之，扶陽抑陰以救其逆也。大汗出，仍熱不解者，陽亡於上也；心下悸築築然動，陽虛不能內守也；頭眩者，頭暈眼黑，陽微氣不能升也；身瞤動者，蠕蠕然瞤動，陽虛液涸，失養於經也。振，聳動也。振振欲擗地者，聳動不已，不能興起，欲墮於地，陽虛氣力不能支也。</p>
<p>【集註】張璐曰：此為誤用大青龍因而致變者立法也。汗出雖多而熱不退，則邪未盡而正已大傷，況裏虛為悸，上虛為眩，經虛為瞤，身振振搖，無往而非亡陽之象，所以用真武，把關坐鎮之法也。</p>
<p>汪琥曰：或問治不在表，何以方中尚用生薑？蓋病自過汗而來，雖無鬱熱可發，其內外寒邪猶在，用生薑者，乃温中有發也。</p>
<p><u>真武湯方</u>見少陰篇</p>
<p>太陽病二日，反躁，反熨其背，而大汗出，大熱入胃，胃中水竭，躁煩，必發譫語，十餘日，振慄自下利者，此為欲解也。故其汗從腰以下不得汗，欲小便不得，反嘔欲失溲，足下惡風，大便硬，小便當數而反不數，及多大便已，頭卓然而痛，其人足心必熱，穀氣下流故也。</p>
<p>【註】太陽病中風、傷寒，二日不躁，今反躁者，是不得汗出而躁，大青龍湯證也。不以青龍湯發汗，反以火劫熨背，逼汗大出，火邪入胃，胃熱水竭，則煩躁譫語所必發也。十有餘日，邪正相持，持久必爭，爭必振慄作解，然解非汗出及下利，邪無從解也。若自下利，此為欲從裏解也；若自汗出，此為欲從表解也。今十餘日不自下利，而有欲小便不得，反嘔欲失溲者，是裏不解也；不自汗出，而下身無汗，足下惡風者，是表不解也。裏不解者，大便必硬，小便當數而反不數，則知水留胃中，久必腸潤，其久積之大便自應多下而解也。及多大便已，雖小便不得，諸病不解，其頭卓然而痛，是裏解表未悉解也。表未悉解者，是因火逼汗出，而從腰以下不得汗，乃上解而下未解也。故有小便不得，諸在下之病。今雖裏解，而其人頭卓然而痛者，是表之餘邪上逆也。足心必熱者，裏之餘熱下流也。穀氣者，即胃氣也，言胃中熱氣隨大便而下流也。此病皆由妄行火劫致變，難以拘定成規，當診犯何逆，隨證治之可也。</p>
<p>服桂枝湯，大汗出，脈洪大者，與桂枝湯如前法。若形似瘧，一日再發者，汗出必解，宜桂枝二麻黃一湯。</p>
<p>【註】服桂枝湯，大汗出，病不解，脈洪大，若煩渴者，則為表邪已入陽明，是白虎湯證也。今脈雖洪大而不煩渴，則為表邪仍在太陽，當更與桂枝湯如前法也。服湯不解，若形如瘧，日再發者，雖屬輕邪，然終是為風寒所持，非汗出必不得解，故宜桂枝二麻黃一湯，小發榮衛之汗。其不用麻黃桂枝各半湯者，蓋因大汗已出也。</p>
<p>【集註】方有執曰：服桂枝湯，證轉大汗出，脈轉洪大者，乃風多寒少，風邪欲散而以微寒持之，兩者皆不得解，而寒熱如瘧也。桂枝二麻黃一湯者，重解風而輕於散寒也。</p>
<p><u>桂枝二麻黃一湯方</u></p>
<p>桂枝（一兩十七株）　芍藥（一兩六銖）　麻黃（去節，十六銖）　甘草（一兩二銖）　杏仁（去皮尖，十六枚）　生薑（切，一兩六銖）　大棗（擘，五枚）</p>
<p>上七味，以水五升，先煮麻黃一二沸，去上沫，納諸藥，煮取二升，去滓，温服一升，日再服。</p>
<p>【集解】張璐曰：詳此方藥品，與各半不殊，惟銖分稍異，而證治攸分，可見仲景於差多差少之間，分毫不苟也。</p>
<p>太陽病，得之八九日，如瘧狀，發熱惡寒，熱多寒少，其人不嘔，清便欲自可，一日二三度發，脈微緩者，為欲愈也；脈微而惡寒者，此陰陽俱虛，不可更發汗，更下更吐也；面色反有熱色者，未欲解也，以其不能得小汗出，身必癢，宜桂枝麻黃各半湯。</p>
<p>【註】太陽榮衛兩傷，風多寒少之病，得之八九日，有如瘧狀之寒熱，熱多寒少，其人不嘔，小便清白者，此裏和不受邪，雖為欲愈，然必審其人。如瘧狀之寒熱，一日二三度，輕輕而發，診其脈微且緩，則知邪已衰，正欲復，表裏將和，始為欲愈也。若脈微不緩，是正猶未復，惡寒是邪猶未衰，尚不能自愈，但已為前之汗、吐、下，虛其表裏，不可更發汗、更下、更吐也。脈微惡寒，表裏俱虛，則面色當白，今色反赤，猶有餘邪怫鬱於表，不能得小汗出，宣發陽氣，故面赤身癢，未欲解也，宜桂枝麻黃各半湯，小小汗之，以和榮衛，自可愈也。</p>
<p>【集註】吳人駒曰：此不專事桂枝，而兼合乎麻黃者，謂其面熱身癢，邪在輕虛浮淺之處，惟麻黃能達也。</p>
<p><u>桂枝麻黃各半湯方</u></p>
<p>桂枝（一兩十六銖）　芍藥（一兩）　生薑（一兩）　甘草（炙，一兩）　麻黃（去節，一兩）　大棗（擘，四枚）　杏仁（去皮，尖，二十四枚）</p>
<p>上七味，以水五升，先煮麻黃一二沸，去上沫，納諸藥，煮取一升八合，去滓，温服六合。</p>
<p>脈浮而遲，面熱赤而戰惕者，六七日當汗出而解，反發熱者差遲，遲為無陽，不能作汗，其身必癢也。</p>
<p>【註】此承上條，發明面赤身癢之義也。表陽氣虛，故脈浮遲，邪氣怫鬱，故面熱赤，正虛邪盛相爭，故戰惕也。至六七日，則邪當衰，應汗出而解，若反發熱，是邪未衰，故差遲也。遲者，正不勝邪也。陽微怫鬱，其身必癢，以無陽氣，不能宣發作汗故也。</p>
<p>【集註】程知曰：此言陽虛不能作汗之脈也。浮則邪在肌表；遲則陽虛；氣怫鬱而不得越，則面熱赤；正與邪爭而不得出，則身戰惕。至六七日傳經盡，當汗解之時，乃不得汗，反發熱者，其差必遲。蓋陽虛不能領汗外出，其熱邪浮於肌膚，必作身癢也。</p>
<p>太陽病，發熱惡寒，熱多寒少，脈微弱者，此無陽也，不可發汗，宜桂枝二越婢一湯。</p>
<p>【註】太陽病發熱惡寒，熱多寒少，此為榮衛兼病，風邪多而寒邪少也。若脈浮緊，或脈浮數，是表有陽邪鬱蒸，則為無汗熱多之實邪，以大青龍湯汗之可也。今脈陽微陰弱，乃為虛邪之診，即有無汗熱多之實邪，亦不可用大青龍湯更汗也。蓋以脈微弱，是無太陽表脈也，故不可更大汗也。然既有無汗、熱多、寒少之表證，麻黃、桂枝、石膏之藥，終不可無，故只宜桂枝二越婢一湯之輕劑，令微微似汗，以解肌表而和榮衛也。</p>
<p>【集註】喻昌曰：此亦風多寒少之證。「無陽」二字，仲景言之不一。無陽乃無表、無津液之通稱也，故以不可更汗為戒。然非汗則風寒終不能解，惟取桂枝之二以治風，越婢之一以治寒，乃為合法耳。</p>
<p>汪琥曰：「不可更汗」四字，當是不可更大發汗意，因其人脈微弱無陽也。此方比上小發汗之方更輕。</p>
<p>吳人駒曰：微乃微甚之微，非微細之微，但不過强耳。既曰熱多，脈安得微？無陽者，謂表之陽邪微，故不可更大汗。熱多者，謂肌之熱邪甚，故佐以石膏。越婢者，發越之力如婢子之職，狹小其制，不似大青龍之張大也。</p>
<p><u>桂枝二越婢一湯方</u></p>
<p>桂枝（十八銖）　芍藥（十八銖）　甘草（炙，十八銖）　石膏（碎，綿裹，二十四銖）　麻黃（去節，十八銖）　大棗（擘，四枚）　生薑（一兩二銖）</p>
<p>上七味，以水五升，煮麻黃一二沸，去上沫，納諸藥，煮取二升，去滓，温服一升。本方當裁為越婢湯、桂枝湯合之，飲一升。今合為一方，乃桂枝湯二分，越婢湯一分。</p>
<p>【方解】此方即大青龍湯以芍藥易杏仁也，名雖越婢輔桂枝，實則大青龍湯之變制也。去杏仁，惡其從陽而辛散；用芍藥，以其走陰而酸收。以此易彼，裁而用之，則主治不同矣。以桂枝二主之，則不發汗，可知越婢一者，乃麻黃石膏二物，不過取其辛涼之性，佐桂枝二以和表而清肌熱，則是寓微汗於不發之中，亦可識也。非若大青龍湯以石膏佐麻黃，而為發汗驅肌熱之重劑也。</p>
<p>【按】桂枝二麻黃一湯，治形如瘧，日再發者，汗出必解，而無熱多寒少，故不用石膏之涼也。桂枝麻黃各半湯，治如瘧狀，熱多寒少，而不用石膏，更倍麻黃者，以其面有怫鬱熱色，身有皮膚作癢，是知熱不向裏而向表，令得小汗，以順其勢，故亦不用石膏之涼裏也。桂枝二越婢一湯，治發熱惡寒，熱多寒少。而用石膏者，以其表邪寒少，肌裏熱多，故用石膏之涼，佐麻桂以和榮衛，非發榮衛也。今人一見麻、桂，不問輕重，亦不問温覆與不温覆，取汗與不取汗，總不敢用，皆因未究仲景之旨。麻黃、桂枝只是榮衛之藥，若重劑温覆取汗，則為發榮衛之藥，輕劑不温覆取汗，則為和榮衛之方也。</p>
<p>【集解】吳人駒曰：發散表邪，皆以石膏同用者，蓋石膏其性寒，寒能勝熱，其味薄，薄能走表；非苦芩、連之輩，性寒味苦而厚，不能升達也。</p>
<p>傷寒，無大熱，口燥渴，心煩，背微惡寒者，白虎加人參湯主之。</p>
<p>【註】傷寒身無大熱，不煩不渴，口中和，背惡寒，附子湯主之者，屬少陰病也。今傷寒身無大熱，知熱漸去表入裏也。口燥渴心煩，知熱已入陽明也。雖有背微惡寒一證，似乎少陰，但少陰證，口中和，今口燥渴，是口中不和也。背惡寒，非陽虛惡寒，乃陽明內熱熏蒸於背，汗出肌疏，故微惡之也。主白虎湯，以直走陽明，大清其熱；加人參者，蓋有意以顧肌疏也。</p>
<p>【集註】喻昌曰：此條辨證最細。脈必滑而帶浮，渾身無大熱，又不惡寒，但背間微覺惡寒，是表邪已將罷。其人口燥渴心煩，是裏熱已大熾；更不可姑待，而當急為清解，恐遲則熱深津竭，無濟於事矣。</p>
<p>傷寒表不解，心下有水氣，乾嘔發熱而咳，或渴、或利、或噎、或小便不利，少腹滿，或喘者，小青龍湯主之。</p>
<p>【註】傷寒表不解，謂脈浮緊、頭痛、身痛、發熱、無汗、惡寒之證仍在也。心下有水氣，謂乾嘔而咳也。然水之為病不一，故曰或渴、或利、或噎、或小便不利，少腹滿，或喘者，皆有水氣之證，故均以小青龍湯，如法加減主之也。《經》曰：三焦者，決瀆之官，水道出焉；膀胱者，州都之官，津液藏焉，氣化則能出矣。太陽受邪，若無水氣，病自在經；若有水氣，病必犯府。病府，則膀胱之氣化不行，三焦之水氣失道；停上焦則或咳、或喘、或噎；停中焦則或渴、或乾嘔、或滿；停下焦則或小便不利，少腹滿，或下利。凡水所行之處，皆得而病之也。小青龍湯外發太陽之表實，內散三焦之寒飲，亦汗法中之峻劑，與大青龍湯並得其名。一以治太陽表實之熱躁，一以治太陽表實之寒飲也。</p>
<p>【集註】程知曰：此明傷寒表證未解，水積心下，散寒滌飲法也。</p>
<p>汪琥曰：《明理論》云：青龍主風寒兩傷之疾固已。傷寒表不解，則麻黃可以發；中風表不解，則桂枝可以散。惟其表不解，而又加之心下有水氣，則非二湯所能發散，必以小青龍湯，始可祛除表裏之邪氣爾。</p>
<p><u>小青龍湯方</u></p>
<p>麻黃（去節，三兩）　芍藥（三兩）　五味子（半升）　乾薑（二兩）　甘草（炙，三兩）　半夏（洗，半升）　桂枝（三兩）　細辛（三兩）</p>
<p>上八味，以水一斗，先煮麻黃，減二升，去上沫，納諸藥，煮取三升，去滓，温服一升。</p>
<p>加減法：若渴，去半夏加栝蔞根三兩。若噎者，去麻黃加附子一枚（炮）。若小便不利，少腹滿，去麻黃加茯苓四兩。若喘，去麻黃加杏仁半升，去皮尖。若微利，去麻黃加蕘花如一雞子，熬令赤色。</p>
<p>【按】加蕘花如雞子大，熬令赤色，此必傳寫之誤。蓋《本草》蕘花，即芫花類也。用之攻水，其力甚峻，五分可令人下行數十次，豈有治停飲之微利，而用雞子大之蕘花者乎？似當改加茯苓四兩。</p>
<p>【方解】太陽停飲有二：一中風有汗為表虛，五苓散證也；一傷寒無汗為表實，小青龍湯證也。表實無汗，故合麻、桂二方以解外。去大棗者，以其性滯也；去杏仁者，以其無喘也，有喘者，仍加之；去生薑者，以有乾薑也，若嘔者，仍用之。佐乾薑、細辛，極温極散，使寒與水俱得從汗而解；佐半夏逐痰飲，以清不盡之飲；佐五味收肺氣，以斂耗傷之氣。若渴者，去半夏加花粉，避燥以生津也；若微利與噎，小便不利，少腹滿，俱去麻黃，遠表而就裏也。加附子以散寒，則噎可止；加茯苓以利水，則微利止，少腹滿可除矣。此方與越婢湯同治水飲溢於表，而為腹脹水腫，宜發汗外解者，無不隨手而消。越婢治有熱者，故方中君以石膏，以散陽水也；小青龍治有寒者，故方中佐以薑、桂以散陰水也。</p>
<p>【集解】柯琴曰：兩青龍俱治有表裏證，皆用兩解法。大青龍是裏熱，小青龍是裏寒，故發表之藥相同，而治裏之藥則殊也。此與五苓同為治表不解，而心下有水氣。然五苓治水之蓄而不行，故專滲瀉以利水，而微發其汗，使水從下而去也；此方治水之動而不居，故備舉辛温以散水，而大發其汗，使水從外而出也。仲景發表利水諸法，精義入神矣。</p>
<p>趙良曰：溢飲之證，《金匱》云：當發其汗，小青龍湯治之。蓋水飲溢出於表，榮衛盡為之不利，必仿傷寒榮衛兩傷之法，發汗以散其水，而後榮衛行，經脈通，則周身之水可消，必以小青龍湯為第一義，於此可類推矣。</p>
<p>傷寒，心中有水氣，咳而微喘，發熱不渴，服湯已，渴者，此寒去欲解也，小青龍湯主之。</p>
<p>【按】「小青龍湯主之」六字，當在發熱不渴之下，始與「服湯已，渴者」之文義相屬。豈有寒去欲解，而更服小青龍湯之理乎？</p>
<p>【註】傷寒，心下有水氣，咳而微喘，發熱不渴，此為外傷寒邪，內停寒飲，宜以小青龍湯兩解之。服湯汗解已後渴者，乃已汗寒去內燥之渴，非未汗飲停不化之渴，故曰：寒去欲解也。當少少與水飲之，以滋其燥，令胃和自可愈也。</p>
<p>【集註】成無己曰：咳而微喘者，水寒射肺也。發熱不渴者，表證未罷也。與小青龍湯發表散水，服湯已渴者，裏氣温，水氣散，為欲解也。</p>
<p>方有執曰：發熱不渴，寒勝也，故以服湯已而渴，為寒去欲解，大意與上條相仿，故治亦同。</p>
<p>程知曰：此明水寒未解，治宜小青龍也。心下有水氣，寒在膈上也。故喘咳，發熱不渴，服湯已而渴，則水寒解矣。此解水氣之法，當用小青龍，非謂解後仍用小青龍也。</p>
<p>張璐曰：風寒挾水飲，為病在表者，故不渴。服湯後而渴者，是為寒去津傷欲解之徵，所以雖渴而不必服藥，但當靜俟津回可也。咳而微喘，為水飲上逆。今水去而渴，與水逆而渴不同。世本「小青龍湯主之」在「寒去欲解」也之下，錯簡也。</p>
<p>汪琥曰：上條云渴，是未服湯而渴，乃水停津液不化而渴。此條云渴，是服湯已而渴，乃汗後津液既亡而渴。渴既不同，豈可仍用上藥小青龍主之？當在「服湯已」之上可知。</p>
<p>下之後，復發汗，必振寒，脈微細，所以然者，以內外俱虛故也。</p>
<p>【註】發汗當於未下之先，今下之後，復發汗，必振寒。脈微細者，表裏皆虛也。所以然者，以下之失宜，則內守之陽虛，故脈微細也。以汗之失宜，則外固之陽衰，故振寒也。</p>
<p>【集註】鄭重光曰：治傷寒先汗後下，此定法也。若下後外邪不盡，不得已而復汗之，邪雖去而內外俱虛，是以脈細振寒，所傷滋大矣。</p>
<p>下之後，復發汗，晝日煩躁不得眠，夜而安靜，不嘔不渴，無表證，脈沉微，身無大熱者，乾薑附子湯主之。</p>
<p>【註】此承上條互詳脈證，以出其治也。既下之以虛其裏，復發汗以虛其表，陰陽兩虛，陽無所附。夜而安靜，不嘔不渴，是內無陽證也；無表證，身無大熱，脈沉微，是外無陽證也。表裏無陽，內外俱陰，惟有晝日煩躁不得眠，一假陽證，則是獨陰自治於陰分，孤陽自擾於陽分，非相勝乃相離也，故以乾薑附子湯，助陽以配陰。蓋以陰雖盛而未相格，陽氣微而自不依附也。</p>
<p>【集註】喻昌曰：上條但言振寒及微細之脈，未定所主之病，以虛證不一也。然振寒脈微細，陽虛已見一班。設晝日煩躁不得眠，其為虛陽擾亂可知；夜反安靜，不嘔不渴，則虛陽擾亂不兼外邪可知。脈沉微，身無大熱，則煩躁，為亡陽之診，乾薑附子在所必需。由此而推，日中安靜，夜而煩躁，則為陰病而陽不病，又可知矣。</p>
<p>程應旄曰：下之後，復發汗，晝日煩躁不得眠，虛陽擾亂，外見假熱也。夜安靜，不嘔不渴，無表證，脈沉微，身無大熱，陰氣獨治，內系真寒也。宜乾薑附子湯，直從陰中回陽，不當於晝日煩躁，一假熱證狐疑也。</p>
<p><u>乾薑附子湯方</u></p>
<p>乾薑（一兩）　附子（去皮，生用，破八片，一枚）</p>
<p>上二味，以水三升，煮取一升，去滓，頓服。</p>
<p>發汗若下之，病仍不解，煩躁者，茯苓四逆湯主之。</p>
<p>【註】此又承上條言。先汗後下，於法不逆，病應解而仍不解，反煩躁者，以別其治也。蓋汗、下俱過，表裏兩虛，陰盛格陽，故晝夜見此擾亂之象也。當以四逆湯，壯陽勝陰，更加茯苓以抑陰邪，佐人參以扶正氣，庶陽長陰消，正回邪退，病自解而煩躁安矣。大青龍證，不汗出之煩躁，乃未經汗下之煩躁，屬實；此條病不解之煩躁，乃汗下後之煩躁，屬虛。然脈之浮緊沉微，自當別之，恐其誤人，故諄諄言之也。</p>
<p>【集註】汪琥曰：傷寒汗下，則煩躁止而病解矣。若陰盛之煩躁，强發其汗，則表疏亡陽；復下之，則裏虛亡陰。衛陽失護，營陰內空，邪仍不解，更生煩躁，此亦虛煩虛躁，乃假熱之象也。只宜温補，不當散邪，故以茯苓四逆湯主之。</p>
<p><u>茯苓四逆湯方</u></p>
<p>茯苓（六兩）　人參（一兩）　甘草（炙，二兩）　乾薑（一兩半）　附子（生用，去皮，破八片，一枚）</p>
<p>上五味，以水五升，煮取三升，去滓，温服七合，日三服。</p>
<p>【方解】表裏之病，治不如法，先過汗後復過下，或下後復汗，誤而又誤，變成壞病。若其人陽盛而從熱化，則轉屬三陽，陽衰而從寒化，則系在三陰，此二條煩躁皆壞病也。煩躁，雖六經俱有，而多見於太陽、少陰者，太陽為真陰之標，少陰為真陽之本也。未經汗下而煩躁，多屬陽，其脈實大，其證熱渴，是煩為陽盛，躁為陰虛。已經汗下而煩躁，多屬陰，其脈沉微，其證汗厥，是煩為陽虛，躁為陰盛也。夫先下後汗，於法為逆，外無大熱，內不嘔渴，似乎陰陽自和，而實陽虛陰盛。所以虛陽擾亂於陽分，故晝日煩躁不得眠；盛陰獨治於陰分，故夜而安靜；脈沉微，是真陽將脫而煩躁也。用乾薑、附子，壯陽以配陰。薑、附者，陽中陽也，生用則力更銳，不加甘草，則勢更猛，比之四逆為更峻，救其相離故當急也。先汗後下，於法為順，病仍不解，遽增晝夜煩躁，亦是陰盛格陽之煩躁也，用茯苓四逆，抑陰以回陽。茯苓感太和之氣化，伐水邪而不傷陽，故以為君；人參生氣於烏有之鄉，通血脈於欲絕之際，故以為佐；人參得薑、附，補氣兼以益火；薑、附得茯苓，補陽兼以瀉陰；調以甘草，比之四逆為稍緩和，其相格故宜緩也。一去甘草，一加參苓，而緩急自別，仲景用方之妙如此。</p>
<p>太陽病，先下而不愈，因復發汗，以此表裏俱虛，其人因致冒，冒家汗出自愈。所以然者，汗出表和故也，得裏未和，然後復下之。</p>
<p>【註】太陽表病，當汗不汗，先下之而不愈，因復發其汗，以此表裏俱虛，因虛其人致冒，理必然也。冒家者，謂凡因病而昏冒者也。然冒家或有汗出自愈，其所以然者，非表裏俱虛，乃邪正皆衰，表裏自和故也。得汗出而自愈者，和於表也；得下利而自愈者，和於裏也。得裏未和，然後下之，宜調胃承氣湯和之。由此推之，得表未和，然後汗之，當以桂枝湯和之，自在言外矣。</p>
<p>【集註】程知曰：冒者，神識不清，如有物為之冒蒙也。得汗出，表和而邪解矣。得表和而裏未和，然後下之，明不得以其冒而認為入裏之邪，遂致妄下，亦不得以其冒而認為表之未解，復妄用汗也。</p>
<p>汪琥曰：得裏未和「裏」字，諸註指二便言。竊思經文中既云然後下之，此專指大便而言，若利小便，則不言下矣。其義可不辨而自明。</p>
<p>凡病，若發汗、若吐、若下、若亡血、若亡津液，陰陽自和者，必自愈。</p>
<p>【註】凡病，謂不論中風、傷寒一切病也，若發汗、若吐、若下、若亡血、若亡津液，施治得宜，自然愈矣。即或治未得宜，雖不見愈，亦不至變諸壞逆，則其邪正皆衰，可不必施治，惟當靜以俟之，診其陰陽自和，必能自愈也。</p>
<p>【集註】方有執曰：陰陽以脈言，而二便在其中。兩者和，則血氣無相勝負，故可必自愈。</p>
<p>程知曰：脈以左右三部勻停為無病。故汗、吐、下後，陰陽和者必自愈，不須過治也。</p>
<p>問曰：病有戰而汗出，因得解者何也？答曰：脈浮而緊，按之反芤，此為本虛，故當戰而汗出也。其人本虛，是以發戰；以脈浮，故當汗出而解也。若脈浮而數，按之不芤，此人本不虛，若欲自解，但汗出耳，不發戰也。問曰：病有不戰而汗出解者何也？答曰：脈大而浮數，故知不戰汗出而解也。問曰：病有不戰、不汗出而解者何也？答曰：其脈自微，此以曾發汁，若吐、若下、若亡血，以內無津液，此陰陽自和，必自愈，故不戰不汗出而解也。</p>
<p>【註】脈浮而緊，邪實也；按之反芤，正虛也。正虛邪實，邪與正爭，故發戰汗出而解也。脈浮而數，邪未實也；按之不芤，正不虛也。正不虛，邪未實，邪不能與正爭，故不戰汗出而解也。脈不芤，知不發戰也；脈不浮，知不汗出也；脈自微，知曾經發汗。若吐、若下、若亡血也，因內無津液，邪正俱衰，陰陽自和，故不發戰不汗出而解也。</p>
<p>問曰：傷寒三日，脈浮數而微，病人身涼和者何也？答曰：此為欲解也，解以夜半。脈浮而解者，濈然汗出也；脈數而解者，必能食也；脈微而解者，必大汗出也。</p>
<p>【註】脈浮而數，按之無力，當發戰，汗出而解，以其人本虛故也。脈浮而數，按之有力，當不發戰，但汗出而解，以其人本不虛故也。脈自微，曾經發汗，若吐、若下、若亡血，不發戰，不汗出而解，以其人邪正皆衰，陰陽自和故也。傷寒三日，未經汗、吐、下、亡血也，脈浮數而微，病人熱減身和，此謂欲解，解以夜半者，陽病至陰時則和也。蓋浮、數、微三脈，雖均為可解之脈，然解之徵，則不無別也。如脈浮，濈然汗出，則邪還於表而解；脈數能食，則胃和而解；脈微，必大汗出而解者，以其未經汗、吐、下，其人未虛，故均不發戰，津液未傷，故汗大出而解也。</p>
<p>【集註】方有執曰：三日，言遍三陽也。浮數，不傳陰也。微，邪氣衰也。夜半，陰盡陽生之時也。濈然，和而汗出貌。能食，胃氣回也。</p>
<p>太陽病未解，脈陰陽俱停，必先振慄，汗出而解。但陽脈微者，先汗出而解；但陰脈微者，下之而解。若欲下之，宜調胃承氣湯。</p>
<p>【註】太陽病未解，當見未解之脈，今不見未解之脈，而陰陽脈俱停，三部沉伏不見；既三部沉伏不見，則當見可死之證；而又不見可死之證，是欲作解之兆也。作解之兆，必先見振慄汗出而始解者，乃邪正交爭作汗故也。但作解之脈，不能久停，脈之將出，必有其先。先者何？先於三部上下、陰陽、沉伏不見處求之也。若從寸脈陽部微微而見者，則知病勢向外，必先汗出而解；若從尺脈陰部微微而見者，則知病勢向內，必自下利而解；如不自下利，若欲下之以和裏，宜調胃承氣湯主之。由此推之，則可知如不自汗出，若欲汗之以和表，宜麻桂各半湯主之也。觀若欲下之，宜調胃承氣湯，意甚輕活，無取於大下，俱在言外矣。</p>
<p>【集註】程應旄曰：振慄汗解，單指脈停者言。下邊兩解，不必有戰汗，是指其脈漸出而言也。</p>
<p>傷寒，腹滿譫語，寸口脈浮而緊，此肝乘脾也，名曰縱，刺期門。</p>
<p>【註】傷寒脈浮緊，太陽表寒證也。腹滿譫語，太陰、陽明裏熱也。欲從太陽而發汗，則有太陰、陽明之裏；欲從太陰、陽明而下之，又有太陽之表，主治誠為兩難，故不藥而用刺法也。雖然太陰論中，太陽表不解，太陰腹滿痛，而且桂枝加大黃湯，亦可法也。此肝乘脾，名曰縱，刺期門，與上文義不屬，似有遺誤。</p>
<p>傷寒發熱，嗇嗇惡寒，大渴欲飲水，其腹必滿，自汗出，小便利，其病欲解。此肝乘肺也，名曰橫，刺期門。</p>
<p>【註】傷寒發熱，嗇嗇惡寒，無汗之表也。大渴欲飲水，其腹必滿，停飲之滿也。若自汗出，表可自解，小便利滿可自除，故曰：其病欲解也。若不汗出，小便閉，以小青龍湯先解其外；外解已，其滿不除，十棗湯下之，亦可愈也。此肝乘肺，名曰橫，刺期門，亦與上文義不屬，似有遺誤。</p>
<p>太陽病欲解時，從巳至未上。</p>
<p>【註】凡病欲解時，必於其經氣之旺。太陽，盛陽也。日中陽氣盛，故從巳、午、未之旺時而病解。</p>

<h1>卷四</h1>

<h2>辨陽明病脈證并治全篇</h2>
<p>陽明主裏，內候胃中，外候肌肉，故有病經、病府之分。如論中身熱煩渴，目痛鼻乾不得眠，不惡寒，反惡熱者，此陽明經病也；潮熱譫語，手足腋下濈然汗出，腹滿痛，大便硬者，此陽明府病也。而其候各有三：經病則有邪已傳陽明而太陽之表未罷，兼見頭痛，惡寒，無汗之太陽證者；有太陽之邪已罷，悉傳陽明，但見壯熱有汗，心煩不眠，口渴引飲之陽明證者；有陽明之邪未已，復轉少陽，兼見胸脅痛，寒熱往來，口苦而嘔，目眩耳聾之少陽證者。府病則有太陽陽明，謂太陽病，或發汗，或吐，或下，或利小便，亡其津液，胃中乾燥，太陽之邪，乘胃燥而轉屬陽明，致小便反數，大便硬者，所為脾約是也；有正陽陽明，謂陽氣素盛，或有宿食，太陽之邪，一傳陽明，遂入胃府，致大便不通者，所為胃家實是也；有少陽陽明，謂病已到少陽，法當和解，而反發汗，利小便，亡其津液，胃中燥熱，復轉屬陽明，致大便結燥者，所為大便難者是也。其治陽明經病，則以葛根湯或桂枝加葛根湯發之，或以白虎湯清之，或以柴胡白虎湯和之，隨其證而施之可也。其治陽明府病，雖均為可下，然不無輕重之分，故或以三承氣湯下之，或麻仁丸通之，或蜜煎膽汁導之，量其病而治之可也，此陽明病之大略也。茲以在經、在府二者，詳疏於篇，俾讀者易為分別，則臨證施治，自不紊矣。</p>
<p>陽明之為病，胃家實是也。</p>
<p>【註】陽明經，內以候胃，外以候肌。言陽明之為病，由太陽之邪，傳於其經，則為陽明病外證；由太陽之邪，傳入胃府，則為胃家實也。</p>
<p>【集註】方有執曰：陽明，經也；胃，府也；實者，大便結為硬滿而不得也。雖則遲早不同，而非日數所可拘也。</p>
<p>傷寒三日，陽明脈大。</p>
<p>【註】傷寒一日太陽，二日陽明，三日少陽，乃《內經》言傳經之次第，非必以日數拘也。此云三日陽明脈大者，謂不兼太陽陽明之浮大，亦不兼少陽陽明之弦大，而正見正陽陽明之大脈也。蓋由去表傳裏，邪熱入胃，而成內實之診，故其脈象有如此者。</p>
<p>【集註】方有執曰：傷寒三日，該中風而大約言也。脈大者，陽明氣血俱多也。</p>
<p>沈明宗曰：此正陽明之正脈也。仲景謂三日陽明脈大，因陽明乃多氣多血之府，風寒傳入，邪盛於中，故脈顯大，是為陽明邪實之正脈。但病陽明務具此脈，方可下奪，或兼太陽之浮緊，少陽之弦細，或遲疾滑澀虛弱，乃屬氣血陰陽之虛，雖見大實大滿，亦當詳審顧慮，或以小承氣湯試之，或用蜜煎導法，不得直施攻下也。</p>
<p>本太陽初得病時，發其汗，汗先出不徹，因轉屬陽明也。</p>
<p>【註】陽明之病，本自太陽初得病時，發其汗，汗先出而不透徹，乃為汗不如法，故未盡之邪，因而轉屬陽明也。邪在經則為外證；邪入府則為胃家實矣。</p>
<p>【集註】方有執曰：此言由發太陽汗不如法，致病入胃之大意。</p>
<p>陽明病，若能食，名中風；不能食，名中寒。</p>
<p>【註】太陽之邪傳陽明病，有自中風傳來者，有自傷寒傳來者，當於食之能否辨之。若能食，名中風，是自中風傳來者，以風乃陽邪，陽能化穀，故能食也。不能食，名中寒，是自傷寒傳來者，以寒乃陰邪，不能化穀，故不能食也。</p>
<p>【集註】方有執曰：此以食之能否，驗風寒之辨。蓋陽明主水穀，風能食，陽能化穀也；寒不能食，陰不殺穀也。名，猶言為也。中寒，即傷寒之互詞，大意推原風寒自太陽傳來，其辨驗有如此者，非謂陽明自中而然也。</p>
<p>汪琥曰：仲景云：中寒與傷寒同義，非真寒證也。若系真中寒，是胃家虛冷，藥宜理中湯之類。今不能食，是胃氣實，但邪未入府，不作鬱熱耳。因名中寒，實與傷寒無異。</p>
<p>問曰：陽明病，外證云何？答曰：身熱汗自出，不惡寒反惡熱也。</p>
<p>【註】陽明病有外證有內證。潮熱、自汗、不大便，內證也；身熱、汗自出、不惡寒、反惡熱，外證也。今汗自出，是從中風傳來，故與中風之外證同；而身熱、不惡寒反惡熱，則知為陽明外證，故不與中風外證同也。然陽明之熱，發於肌肉，必蒸蒸而熱，又不似太陽之陣陣發熱，可知矣。</p>
<p>【集註】方有執曰：此以太陽中風，傳入陽明之外證言。</p>
<p>魏荔彤曰：病有太陽中風不解，傳入陽明者，何以辨之？故設問曰：陽明未知其裏之何時傳來？必先驗其外之何所見證？答曰：太陽病，有身熱，汗自出而惡風者，此太陽中風之本證也；若身熱，汗自出，竟不惡風寒而反惡熱，則病已去太陽而入陽明矣。此陽明病，由太陽中風而傳入者也。</p>
<p>問曰：病有得之一日，不發熱而惡寒者，何也？答曰：雖得之一日，惡寒將自罷，即自汗出而惡熱也。</p>
<p>【註】太陽病當惡寒，陽明病當惡熱。今陽明病，有初得之一日，不發熱而惡寒者，是太陽去表之邪未盡，故仍惡寒也。然去表未盡之邪，欲傳陽明，不能久持，故惡寒必將自罷，即日當自汗出而惡熱矣。</p>
<p>【集註】方有執曰：此以太陽傷寒，傳入陽明之外證言。</p>
<p>程應旄曰：陽明惡寒，終時帶表，至於府病則惡熱矣；表之罷否，須於此驗之。</p>
<p>鄭重光曰：此辨陽明傷寒之外證，不發熱而惡寒，起自傷寒也。惡寒將自罷，邪過表也。即自汗出，邪熱鬱於肌肉，腠理開，汗外泄也。</p>
<p>魏荔彤曰：太陽傷寒亦有傳入陽明者，又何以辨之？故設問曰：病有得之一日，起初之時，不見發熱，而但見惡寒者，何病也？答曰：得之一日惡寒，雖為太陽傷寒之證，而惡寒亦將自罷，即自汗出而惡熱，此是陽明病由太陽傷寒而傳入者也。可知太陽中風，則發熱惡風，汗自出為正病；太陽傷寒，則惡寒無汗為正病。若傳入陽明，則必以汗出、惡熱為正病也。</p>
<p>問曰：惡寒何故自罷？答曰：陽明居中，主土也。萬物所歸，無所復傳，始雖惡寒，二日即止，此為陽明病也。</p>
<p>【註】此釋上條陽明惡寒自罷之義。陽明屬胃居中，土也。土為萬物所歸，故邪熱歸胃則無所復傳，亦萬物歸土之義。陽明初病一日，雖仍惡寒，是太陽之表未罷也。至二日惡寒自止，則是太陽之邪已悉歸併陽明，此為陽明病也。</p>
<p>【集註】方有執曰：惡寒二日自止者，熱入裏而將惡熱，此以正陽陽明言也。</p>
<p>程應旄曰：六經雖分陰陽，而宰之者胃五藏六府，皆朝宗而稟令焉。一有燥熱，無論三陽傳來之邪，從而化熱，即三陰傳來之邪，亦轉屬而變熱。陰陽之邪，皆歸胃土，故曰：萬物所歸無所復傳也。</p>
<p>問曰：何緣得陽明病？答曰：太陽病，若發汗、若下、若利小便，此亡津液，胃中乾燥，因轉屬陽明；不更衣，內實，大便難者，此名陽明也。</p>
<p>【註】問曰：何緣得陽明胃實之病？答曰：由邪在太陽時，發汗，若下，若利小便，皆為去邪而設，治之誠當，則邪解而愈矣。如其不當，徒亡津液，致令胃中乾燥，則未盡之表邪，乘其燥熱，因而轉屬陽明。為胃實之病者有三：曰不更衣，即太陽陽明脾約是也；曰內實，即正陽陽明胃家實是也；曰大便難，即少陽陽明大便難是也。三者雖均為可下之證，然不無輕重之別，脾約自輕於大便難，大便難自輕於胃家實。蓋病脾約大便難者，每因其人津液素虧，或因汗下利小便，施治失宜所致。若胃實者，則其人陽氣素盛，胃有宿食，即未經汗下，而亦入胃成實也。故已經汗下者，為奪血致燥之陽明，以滋燥為主；未經汗下者，為熱盛致燥之陽明，以攻熱為急。此三承氣湯、脾約丸及蜜煎、土瓜根、豬膽汁導法之所由分也。</p>
<p>【集註】方有執曰：古人大便必更衣；不更衣，言不大便也。</p>
<p>程應旄曰：轉屬層次，不止有表罷、不罷之分；而表罷入裏，復有燥實、燥不實之辨，所以有不更衣之陽明病，有內實之陽明病，有大便難之陽明病也。其中有屬表、屬裏，所以下法有禁、有宜；受氣有裏實、裏燥，所以下法有應大、應小。</p>
<p>汪琥曰：或問太陽病若下矣，則胃中之物已去，縱亡津液，胃中乾燥，未必復成內實。答云：方其太陽初病時，下之不當，徒亡津液，胃中之物去之不盡，邪傳陽明而成燥糞，故有內實之證。</p>
<p>問曰：病有太陽陽明，有正陽陽明，有少陽陽明，何謂也？答曰：太陽陽明者，脾約是也；正陽陽明者，胃家實是也；少陽陽明者，發汗利小便已，胃中燥煩實，大便難是也。</p>
<p>【註】陽明可下之證，不止於胃家實也。其綱有三，故又設問答以明之也。太陽之邪，乘胃燥熱，傳入陽明，謂之太陽陽明，不更衣無所苦，名脾約者是也；太陽之邪，乘胃宿食與燥熱結，謂之正陽陽明，不大便，內實滿痛，名胃家實者是也；太陽之邪已到少陽，法當和解，而反發汗利小便，傷其津液，少陽之邪復乘胃燥，轉屬陽明，謂之少陽陽明，大便澀而難出，名大便難者是也。</p>
<p>【集註】程知曰：言三陽皆有入胃府之證也。陽明為水穀之海，中土為萬物所歸，故三陽經皆能入其府。邪自太陽傳入胃府者，謂之太陽陽明；即經所謂太陽病，若吐、若下、若發汗後，微煩，小便數，大便因硬者是也；由脾之斂約，故用小承氣微下以和之。邪自陽明經傳入胃府者，謂之正陽陽明；即經所謂發熱汗出，胃中燥硬譫語者是也，乃胃中邪實；故用大承氣以攻下之。邪自少陽轉屬胃府者，謂之少陽陽明；即經所謂少陽不可發汗，發汗則譫語，此屬胃者是也；系津液內竭，故用麻仁丸潤下，以和其津液也。若三陽外證未除，則陽明正治之法，又不可用矣。</p>
<p>陽明病，脈浮而緊者，必潮熱，發作有時；但浮者，必盜汗出。</p>
<p>【按】自汗是陽明證，盜汗是少陽證，盜汗當是自汗，文義始屬。</p>
<p>【註】陽明病在經，脈當浮長；入府，脈當實大。今脈浮而緊，潮熱有時者，是陽明病而見太陽傷寒脈也，則知是從傷寒傳來。太陽傷寒之邪未罷，必無汗，故雖見陽明潮熱發作有時之證，仍當從太陽陽明傷寒治之，宜麻黃加葛根湯汗之。若見潮熱發作有時之證，而脈但浮不緊，是陽明病而見太陽中風脈也，則知是從中風傳來。太陽中風之邪未罷，必自汗出，當從太陽陽明中風治之，宜桂枝加葛根湯解之。</p>
<p>【集註】沈明宗曰：此陽明證而見太陽脈也。脈浮而緊，太陽表寒未罷之脈；潮熱發作有時，則陽明裏證已具；但浮者，太陽風傷衛脈，故必汗出也。</p>
<p>陽明病，脈遲，汗出多，微惡寒者，表未解也，可發汗，宜桂枝湯。</p>
<p>【按】汗出多之下，當有「發熱」二字；若無此二字，脈遲，汗出多，微惡寒，乃是表陽虛，桂枝附子湯證也，豈有用桂枝湯發汗之理乎？必是傳寫之遺。</p>
<p>【註】陽明病脈當數大，今脈遲汗出多，設不發熱惡寒，是太陽表邪已解矣。今發熱微惡寒，是表猶未盡解也，故宜桂枝湯解肌以發其汗，使初入陽明之表邪，仍還表而出也。</p>
<p>【集註】程知曰：此言中風傳陽明，表邪未解，仍宜用桂枝湯以解肌也。</p>
<p>汪琥曰：此太陽病初傳陽明經，中有風邪也。脈遲者，太陽中風緩脈之所變，傳至陽明，邪將入裏，故脈變遲，汗出多者，陽明熱而肌腠疏也。微惡寒者，在表風邪未盡也。故仍從太陽中風例治之。又曰：雖從太陽例治，但既云陽明病，仲景法還宜用桂枝加葛根湯為是。</p>
<p>陽明病，脈浮，無汗而喘者，發汗則愈，宜麻黃湯。</p>
<p>【註】陽明病，脈應浮大，證應汗出。今脈但浮，表病脈也；無汗而喘，表實證也。是太陽之邪，未悉入陽明，猶在表也。當仍從太陽傷寒治之，發汗則愈，宜麻黃湯。</p>
<p>【集註】張璐曰：陽明榮衛難辨，辨之全藉於脈證。風邪之脈，傳至陽明，自汗已多，則緩去而遲在；寒邪之脈，傳至陽明，發熱已甚，則緊去而浮在。此皆邪氣在經之徵。若入府，則遲者必數，浮者必實矣。設不數不實，非胃實也，必不勝攻下矣。</p>
<p>汪琥曰：無汗而喘，但浮不緊，何以定其為陽明病？必其人目痛鼻乾，身熱不得眠，故云陽明病也。</p>
<p>魏荔彤曰：此太陽陽明之證，入陽明未深，故令其邪仍自表出，不至歸於胃而無所復傳也。</p>
<p>陽脈微而汗出少者，為自和也；汗出多者，為太過。陽脈實，因發其汗，出多者，亦為太過。太過者，為陽絕於裏，亡津液，大便因硬也。</p>
<p>【註】此承上條互詳其脈，以出其證也。脈陽微，謂脈浮無力而微也；陽脈實，謂脈浮有力而盛也。凡中風傷寒脈，陽微則熱微，微熱蒸表作汗；若汗出少者，為自和欲解，汗出多者，為太過不解也。陽脈實則熱盛，因熱盛而發其汗，出多者，亦為太過；汗出太過，則陽極於裏，亡津液，大便因硬而成內實之證矣。勢不得不用下法。故欲發其汗者，不可不早慮及此也。</p>
<p>【集註】喻昌曰：陽微者，中風之脈，陽微緩也；陽實者，傷寒之脈，陽緊實也；陽絕，即亡津液之互辭。仲景每於亡津液者，悉名無陽。玩本文陽絕於裏，亡津液，大便因硬甚明。傷寒發太陽膀胱經之汗，即當顧慮陽氣，以膀胱主氣化故也。發陽明胃經之汗，即當顧慮陰津，以胃中藏津液故也。所以陽明多有熱越之證，謂胃中津液隨熱而盡越於外，汗出不止耳。然則陽明病，不論中風，傷寒，脈微，脈實，汗出少而邪將自解，汗出多則陰津易致竭絕也。</p>
<p>陽明病法多汗，反無汗，其身如蟲行皮中狀者，此以久虛故也。</p>
<p>【註】陽明病法當汗多，反無汗，其身如蟲行皮中狀者，以其人胃氣久虛，邪鬱於太陽之表，陽明肌腠不能宣發作汗故也。宜葛根湯小劑微汗，和其肌表，自可愈也。</p>
<p>【集註】汪琥曰：按此條論仲景無治法。常器之云：可用桂枝加黃耆湯。郭雍云：宜用桂枝麻黃各半湯。不知上二湯，皆太陽經藥，今系陽明無汗證，仍宜用葛根湯主之。</p>
<p>魏荔彤曰：陽明病法應多汗，今反無汗，但見身如蟲行皮中狀者，此邪熱欲出表作汗，而正氣衰弱不能達之也。</p>
<p>陽明病，初欲食，小便反不利，大便自調，其人骨節疼，翕翕如有熱狀，奄然發狂，濈然汗出而解者，此水不勝穀氣，與汗共並，脈緊則愈。</p>
<p>【註】陽明病，初欲食，知其從中風熱邪傳來也，陽明受邪，當小便數，大便硬，今小便反不利，大便自調，知津未傷而胃自和，不成裏實也。既不成實，則在經之邪本輕，可自愈也。若其人骨節疼，翕翕如有熱狀，是太陽之表未除也。奄，忽也。忽然發狂，濈然汗出而解者，蓋以太陽傳來之邪本輕，陽明所受之邪自淺，津未傷而胃自和，仍當還表作解也。然必待發狂而解者，此胃中水氣不勝，初欲食之穀氣，穀氣長陽化熱，水不勝熱，釀汗共並而出，所以發狂作解也。凡將汗解，脈必先浮，今言脈緊則愈者，亦邪還於表，欲解應見之脈也。</p>
<p>傷寒發熱無汗，嘔不能食，而反汗出濈濈然者，是轉屬陽明也。</p>
<p>【註】傷寒發熱無汗，嘔不能食，為太陽之邪欲傳也。若無汗，為太陽陽明之表尚在，汗之可也。今反汗出濈濈然者，是邪已轉屬陽明之府，可下不可汗也。</p>
<p>【集註】成無己曰：傷寒發熱無汗，嘔不能食者，太陽受病也。若反汗出濈濈然者，是太陽之邪轉屬陽明也。故經曰：陽明病法多汗。</p>
<p>方有執曰：嘔不能食，熱入胃也。反汗出者，肌肉著熱，膚腠反開也。</p>
<p>程應旄曰：太陽本證現在，而反汗出濈濈然者，雖表證未罷，已是轉屬陽明也。濈濈，連綿之意，即俗云汗一身不了又一身是也。</p>
<p>傷寒脈浮，發熱無汗，其表不解，不可與白虎湯；渴欲飲水，無表證者，白虎加人參湯主之。</p>
<p>【註】傷寒之邪，傳入陽明，脈浮，發熱無汗，其表不解者，雖有燥渴，乃大青龍湯證，不可與白虎湯。即有陽明渴欲飲水熱證，應與白虎者，亦必審其無太陽表證，始可與也。加人參者，以其脈浮不滑，非有餘也；且欲於大解熱中，速生其津液也。</p>
<p>【集註】鄭重光曰：此申明用白虎湯之法。以白虎但能解熱而不解表，若稍帶外感，有無汗、惡寒、身痛、頭疼之表證，慎不可用也。</p>
<p><u>白虎加人參湯方</u></p>
<p>於白虎湯方內加人參三兩，餘依白虎湯方。</p>
<p>傷寒脈浮滑，此以表有熱裏有寒，白虎湯主之。</p>
<p>【按】王三陽云：經文「寒」字，當「邪」字解，亦熱也。其說甚是。若是「寒」字，非白虎湯證矣。</p>
<p>【註】此言傷寒太陽證罷，邪傳陽明，表裏俱熱，而未成胃實之病也。脈浮滑者，浮為表有熱之脈，陽明表有熱，當發熱汗出；滑為裏有熱之脈，陽明裏有熱，當煩渴引飲。故曰：表有熱裏有熱也，此為陽明表裏俱熱之證，白虎乃解陽明表裏俱熱之藥，故主之也。不加人參者，以其未經汗、吐、下，不虛故也。</p>
<p>【集註】程知曰：滑則裏熱，云浮滑則表裏俱熱矣。大熱之氣，得辛涼而解，猶之暑暍之令，得金風而爽，故清涼之劑，以白虎名之。又曰：厥陰條中有傷寒，脈滑而厥者，裏有熱也，白虎湯主之，可證此條之非裏有寒矣。</p>
<p>魏荔彤曰：此裏尚為經絡之裏，非藏府之裏，亦如衛為表，營為裏，非指藏府而言也。</p>
<p><u>白虎湯方</u></p>
<p>知母（六兩）　石膏（碎，一斤）　甘草（炙，二兩）　粳米（六合）</p>
<p>上四味，以水一斗，煮米熟，湯成去滓，温服一升，日三服。</p>
<p>【集解】柯琴曰：陽明邪從熱化，故不惡寒而惡熱；熱蒸外越，故熱汗出，熱爍胃中，故渴欲飲水；邪盛而實，故脈滑，然猶在經，故兼浮也。蓋陽明屬胃，外主肌肉，雖內外大熱而未實，終非苦寒之味所宜也。石膏辛寒，辛能解肌熱，寒能勝胃火，寒能沉內，辛能走外，此味兩擅內外之能，故以為君；知母苦潤，苦以瀉火，潤以滋燥，故用為臣；甘草、粳米調和於中宮，且能土中瀉火，稼穡作甘，寒劑得之緩其寒，苦劑得之平其苦，使二味為佐，庶大寒大苦之品，無傷損脾胃之慮也。煮湯入胃，輸脾歸肺，水精四布，大煩大渴可除矣。白虎為西方金神，取以名湯，秋金得令，而炎暑自解。方中有更加人參者，亦補中益氣而生津也。用以協和甘草、粳米之補，承制石膏、知母之寒，瀉火而土不傷，乃操萬全之術者也。</p>
<p>病人煩熱，汗出則解，又如瘧狀，日晡所發熱者，屬陽明也。脈實者，宜下之；脈浮虛者，宜發汗。下之與大承氣湯，發汗宜桂枝湯。</p>
<p>【註】病人，謂病太陽經中風、傷寒之人也。太陽病煩熱，汗出則應解矣。今又寒熱如瘧狀，每至日晡所即發潮熱。日晡者，乃申酉陽明旺時，故曰屬陽明也。證雖如此，當審其果盡歸陽明耶，抑或尚兼太陽也？故又當以脈辨之。若脈實者，邪已入裏，則汗出潮熱，為陽明下證，宜與大承氣湯下之；若脈浮虛者，邪尚在表，則寒熱如瘧，仍屬太陽當汗之證也，宜與桂枝湯汗之。</p>
<p>【集註】程知曰：病人得汗後，煩熱解，太陽之邪，將盡未盡，其人復如瘧狀，日晡時發熱，則邪入陽明審矣。然雖已入陽明，尚恐未離太陽，故必重辨其脈。脈實者可下；若脈浮虛者，仍是陽明兼太陽，便宜汗而不宜下也。</p>
<p>太陽病，若吐、若下、若發汗後，微煩小便數，大便因硬者，與小承氣湯和之愈。</p>
<p>【註】太陽病，若吐、若下、若發汗後不解，入裏微煩者，乃梔子豉湯證也。今小便數，大便因硬，是津液下奪也，當與小承氣湯和之。以其結熱未甚，入裏未深也。</p>
<p>【集註】喻昌曰：微煩小便數，大便因硬，皆是邪漸入裏之機，故用小承氣湯和之。</p>
<p>程應旄曰：吐、下、汗後而見煩證，徵之於大便硬，固非虛煩者比。然煩既微而小便數，當由胃家失潤，燥氣客之使然，胃雖實非大實也。以小承氣湯取其和也，非大攻也。</p>
<p><u>小承氣湯方</u></p>
<p>大黃（四兩）　厚朴（去皮，炙，二兩）　枳實（大者，炙，三枚）</p>
<p>以上三味，以水四升，煮取一升二合，去滓，分温二服。初服湯當更衣；不爾者，盡飲之。若更衣者，勿服之。</p>
<p>趺陽脈浮而澀，浮則胃氣强，澀則小便數，浮澀相搏，大便則硬，其脾為約，麻仁丸主之。</p>
<p>【註】趺陽，胃經脈也。趺陽脈浮而澀，陽浮則胃氣强，陰澀則小便數，陰陽相搏，則熱盛而液竭矣，故大便則硬也。其名為約者，謂脾為邪所約束，不能為胃行其津液，故名脾約也。以麻仁丸主之，養液潤燥，清熱通幽，其不敢恣行承氣者，以脈澀故也。</p>
<p>【集註】程知曰：言胃脈浮澀，不可大攻，宜用麻仁丸潤法也。趺陽，胃脈也。在足跗上，動脈應手。浮則陽熱盛而胃强，澀則陰津少而小便數。脾主為胃行其津液者也，胃陽强則脾陰弱，不能為胃行其津液，故約其食物，如一二彈丸也。此不當下而當潤之。</p>
<p>程應旄曰：麻仁丸潤燥通幽，傷寒不可恣行大承氣可知矣。所以然者，以其為太陽陽明，非正陽陽明胃家實者比也。推之少陽陽明，其不可以正陽明胃家實之法治之，更可知矣。</p>
<p>汪琥曰：以胃强脾弱為脾約作解，蓋以胃中之邪熱盛為陽强，故脈浮；脾家之津液少為陰弱，故脈澀。用麻仁丸者，以瀉胃中之陽而扶脾之陰也。</p>
<p><u>麻仁丸方</u></p>
<p>麻仁（二升）　芍藥（半斤）　枳實（半斤）　大黃（去皮，一斤）　厚朴（去皮，一斤）　杏仁（去皮尖，熬，別作脂，一升）</p>
<p>上六味，蜜合丸，如桐子大。飲服十丸，日三服，漸加，以和為度。</p>
<p>【集解】方有執曰：麻子、杏仁能潤乾燥之堅，枳實、厚朴能導固結之滯，芍藥斂液以輔潤，大黃推陳以致新，脾雖為約，此能疏之。</p>
<p>傷寒吐後，腹脹滿者，與調胃承氣湯。</p>
<p>【註】傷寒吐後，胸不脹滿而腹脹滿者，是表邪已盡，胃中壅熱故也。宜與調胃承氣湯，下其熱而和之。以無硬痛，故不用大小承氣也。</p>
<p>【集註】程知曰：言吐後腹脹滿宜調胃也，熱在上焦則吐，吐後腹脹滿，則邪不在胸，其為裏實可知。然脹滿而不硬痛，自不宜用急下之法，但與調胃承氣，和其胃熱可耳！《內經》云：諸脹腹大，皆屬於熱也。</p>
<p>程應旄曰：吐傷津液，燥氣不能下達，遂成土鬱，是以腹脹滿，用調胃承氣，一奪其鬱可耳！</p>
<p><u>調胃承氣湯方</u></p>
<p>大黃（去皮，酒浸，四兩）　甘草（炙，二兩）　芒硝（半升）</p>
<p>上三味，以水三升，煮取一升，去滓，納芒硝，更煮兩沸，少少温服之。</p>
<p>【方解】方名調胃承氣者，有調和承順胃氣之義，非若大小承氣專攻下也。經曰：熱淫於內，治以鹹寒；火淫於內，治以苦寒。君大黃之苦寒，臣芒硝之鹹寒，二味並舉，攻熱瀉火之力備矣。恐其速下，故佐甘草之緩；又恐其過下，故少少温服之，其意在不峻而和也。</p>
<p>陽明病，不吐不下，心煩者，可與調胃承氣湯。</p>
<p>【註】陽明病，謂已傳陽明，不吐、不下，心煩者，謂未經吐、下而心煩也，其為熱盛實煩可知。故與調胃承氣湯瀉熱，而煩自除也。</p>
<p>【集註】成無己曰：吐後心煩謂之內煩，下後心煩謂之虛煩，今陽明病不吐不下心煩，則是胃有鬱熱也，與調胃承氣湯以下其鬱熱。</p>
<p>喻昌曰：胃氣及津液，既不由吐、下而傷，則心煩明系胃中熱熾，故可與調胃承氣湯。</p>
<p>陽明發熱汗多者，急下之，宜大承氣湯。</p>
<p>【註】陽明病，不大便，發熱汗多不止者，雖無內實，亦當急下之。蓋因陽氣大蒸於內，恐致陰液暴亡於外，故以全津液為急務也，宜大承氣湯下之。</p>
<p>【集註】喻昌曰：汗多則津液外滲，加以發熱，則津液盡隨熱勢，蒸蒸騰達於外，更無他法以止其汗，惟有急下一法，引熱勢從大腸而出，庶津液不致盡越於外耳。</p>
<p>程應旄曰：此等之下，皆為救陰而設，不在奪實。奪實之下可緩，救陰之下不可緩。</p>
<p>沈明宗曰：陽明裏實，以潮熱微汗為正。茲見發熱汗多，乃裏熱熾盛之極，蒸騰胃中津液，盡越於外，非亟奪其邪以救津液不可，故宜大承氣湯急下也。</p>
<p><u>大承氣湯方</u></p>
<p>大黃（酒洗，四兩）　厚朴（炙，去皮，半斤）　枳實（炙，五枚）　芒硝（三合）</p>
<p>上四味，以水一斗，先煮二物，取五升去滓，納大黃更煮；取二升去滓，納芒硝，更上微火一兩沸。分温再服，得下，余勿服。</p>
<p>【方解】諸積熱結於裏而成滿痞燥實者，均以大承氣湯下之也。滿者，腹脅滿急䐜脹，故用厚朴以消氣壅；痞者，心下痞塞硬堅，故用枳實以破氣結；燥者，腸中燥屎乾結，故用芒硝潤燥軟堅；實者，腹痛大便不通，故用大黃攻積瀉熱。然必審四證之輕重，四藥之多少適其宜，始可與也。若邪重劑輕，則邪氣不服；邪輕劑重，則正氣轉傷，不可不慎也。</p>
<p>【集解】柯琴曰：諸病皆因於氣，穢物之不去，由於氣之不順也，故攻積之劑，必用氣分之藥，因以承氣名湯。方分大小有二義焉。厚朴倍大黃，是氣藥為君，名大承氣；大黃倍厚朴，是氣藥為臣，名小承氣。味多性猛，制大其服，欲令大瀉下也，因名曰大；味寡性緩，制小其服，欲微和胃氣也，因名曰小。且煎法更有妙義，大承氣用水一斗煮朴、枳，取五升去滓，納大黃，再煮取二升，納芒硝，何哉？蓋生者氣銳而先行，熟者氣純而和緩，仲景欲使芒硝先化燥屎，大黃繼通地道，而後枳、朴除其痞滿。若小承氣，以三味同煎，不分次第，同一大黃而煎法不同，此可見仲景微和之意也。</p>
<p>程知曰：調胃承氣，大黃用酒浸；大承氣，大黃用酒洗，皆為芒硝之鹹寒而以酒製之。若小承氣，不用芒硝，則亦不事酒浸洗矣。</p>
<p>陽明病，下之，心中懊憹而煩，胃中有燥屎者，可攻，腹微滿，初頭硬，後必溏，不可攻之。若有燥屎者，宜大承氣湯。</p>
<p>【註】陽明病，下之後，心中懊憹而煩者，若腹大滿，不大便，小便數，知胃中未盡之燥屎復硬也，乃可攻之。若腹微滿，不可攻也。誤攻必變脹滿不能食，飲水則噦等，逆矣。若果有燥屎，宜下者，以大承氣湯下之。</p>
<p>【集註】方有執曰：可攻以上，以轉矢氣言。懊憹，悔憹痛恨之意。蓋藥力不足以勝病，燥硬欲行而不能，故曰：可攻。言當更服湯以促之也。腹微滿以下，以不轉矢氣言。頭硬後溏裏熱輕也，故曰：不可攻之。言當止湯勿服也。</p>
<p>程知曰：言有燥屎，即可大攻下也。下後心中懊憹而煩者，虛煩也，當與梔子豉湯。若胃有燥屎，則非虛煩，故可攻。腹不甚滿，則無必攻之法，有燥屎則非先硬後溏者也，故可攻。又曰：便硬與燥屎不同。便硬者，大便實滿而硬；燥屎者，胃中宿食，因胃熱而結為燥丸之屎也。故便硬，猶有用小承氣者；若燥屎，則無不用芒硝之鹹寒也。</p>
<p>程應旄曰：未句乃申可攻句，以決治法。</p>
<p>得病二三日，脈弱，無太陽柴胡證，煩躁心下硬，至四五日，雖能食，以小承氣湯，少少與微和之，令小安。至六日，與承氣湯一升，若不大便六七日，小便少者，雖不能食，但初頭硬，後必溏，未定成硬，攻之必溏。須小便利，屎定硬，乃可攻之，宜大承氣湯。</p>
<p>【註】得病二三日，無太陽、少陽證，煩躁心下硬，至四五日，不大便，若脈大，屬正陽陽明，胃實之證也，下之無疑。今脈弱，雖胃和能食，不可輕下，只可與小承氣湯，少少與而微和之，令其小安。次日仍不大便，繼與小承氣湯促之。若六七日竟不大便而小便少者，即不能食，亦屬胃中尚未乾燥，屎未定硬，如大攻之，初見硬復必溏也。須待小便利，知屎定硬，乃可攻之，宜大承氣湯。</p>
<p>【集註】方有執曰：太陽不言藥，以有桂枝、麻黃之同也；少陽言藥，以專主柴胡也。凡以此為文者，皆互發也。以無太、少二經證，故知此屬陽明，以脈弱，故宜微和，至六日以下，乃歴敘可攻、不可攻之節度也。</p>
<p>程應旄曰：能食以結在腸間，而胃火自盛也。先以小承氣湯少少與之，和胃中之火，令少安後，以前藥增至一升，去腸中之結。既用小承氣矣，而又減去分數，接續投之，以脈弱之胃，其稟素虛，而為日又未久也。</p>
<p>張璐曰：此段之能食、不能食，全與辨風寒强弱無涉。言能食者，不可以為胃强而輕下；不能食者，不可以為胃中有燥屎而輕下也。</p>
<p>陽明病，脈遲，雖汗出不惡寒者，其身必重，短氣，腹滿而喘，有潮熱者，此外欲解，可攻裏也，手足濈然汗出者，此大便已硬也，大承氣湯主之。若汗多，微發熱惡寒者，外未解也，其熱不潮，未可與承氣湯，若腹大滿不通者，可與小承氣湯，微和胃氣，勿令大泄下。</p>
<p>【註】陽明病脈遲，雖汗出不惡寒，外證欲解而脈不實，尚未可攻也。若其人身重，熱困於體也；短氣而喘，熱壅於上也；腹滿潮熱，熱聚於中也，手足濈然汗出，大便已硬，熱結於下也，斯為外邪已解，內實已成，始可攻之，主以大承氣湯可也。若汗出，微發熱惡寒者，則外猶未解也，其熱不潮者，裏猶未實也，不可與承氣湯。即有裏急、腹大滿、不通等證，亦只宜與小承氣湯微和胃氣，勿令大泄下，蓋以脈遲故也。</p>
<p>【集註】方有執曰：潮熱，陽明旺於申酉戌，故熱作於此時，如潮之有信也。手足濈然而汗出者，脾主四肢而胃為之合，胃中燥實而蒸蒸騰達於四肢，故曰：大便已硬也。</p>
<p>林瀾曰：此節辨脈遲內結之，或宜大承氣攻之，或但可以小承氣微和之也。陽明病脈遲證，兼汗出不惡寒，身重短氣，腹滿而喘，似屬可攻。然必有潮熱者，為外證已解，裏證已具，手足濈然汗出者，為大便已硬，主以大承氣湯攻之奚疑！若汗出雖多，猶見發熱惡寒，則表尚在也，其熱不潮，汗亦非手足濈然之汗，安可與承氣以攻之乎！即腹大滿不通，亦只可與小承氣微和，勿令大泄下。此何以故？脈遲便非必下之脈，雖內結亦豈大承氣所宜哉！</p>
<p>陽明病，潮熱，大便微硬者，可與大承氣湯；不硬者，不可與之。若不大便六七日，恐有燥屎，欲知之法，少與小承氣湯，湯入腹中，轉矢氣者，此有燥屎也，乃可攻之；若不轉矢氣者，此但初頭硬，後必溏，不可攻之，攻之必脹滿不能食也。欲飲水者，與水則噦，其後發熱者，必大便復硬而少也，以小承氣湯和之。不轉矢氣者，慎不可攻也。</p>
<p>【註】陽明病，潮熱大便微硬者，可與大承氣湯；不硬者，不可與之也。若不大便六七日，恐有燥屎，欲知之法，少與小承氣湯，湯入腹中轉矢穢氣，則為有燥屎，乃可攻之。若不轉矢穢氣，此但初頭硬後必溏，是尚未成硬也，不可攻之，攻之必寒氣乘虛上逆，脹滿不能食也。欲飲水者，得水則噦，亦由虛寒之氣上逆，不能化水而下輸也。若其後所發潮熱不退，必是大便再硬，但已經下後，所硬者無多，只以小承氣湯和之可也。故凡服承氣湯不轉矢氣者，慎不可攻也。此蓋仲景戒人不可輕下之意。</p>
<p>【集註】方有執曰：此以潮熱、轉矢氣次第而詳言之，以決當下之候也。轉矢氣，反屁出也。脹滿，藥寒之過也。噦，亦寒傷胃也。復硬而少者，重下故也。末句重致叮嚀之意。</p>
<p>喻昌曰：若腹中氣仍不轉，則不但用大承氣大差，即小承氣亦差矣。</p>
<p>程知曰：上條曰：外欲解，可攻裏；曰：外未解，未可與承氣；曰：可與小承氣，微和胃氣，勿令大泄下。此條曰：可與；曰：不可與；曰：乃可攻之，不可攻之；曰：少與小承氣；曰：以小承氣和之，慎不可攻。多少商量慎重之意。故惟手足濈然汗出，大便燥硬者，始主之以大承氣，若小承氣，猶是微和胃氣之法也。</p>
<p>汪琥曰：轉矢氣，則知其人大便已硬，腸胃中燥熱之甚，故其氣不外宣，時轉而下；不轉矢氣，則腸胃中雖有熱，而滲孔未至於燥，此但初頭硬，後必溏也。</p>
<p>陽明病，譫語，發潮熱，脈滑而疾者，小承氣湯主之。因與承氣湯一升，腹中轉失氣者，更服一升，若不轉矢氣者，勿更與之。明日又不大便，脈反微澀者，裏虛也，為難治，不可更與承氣湯也。</p>
<p>【註】陽明病，譫語，潮熱，脈滑而疾者，是可攻之證脈也。然無濈濈然之汗出，與小便數、大便硬燥實等證，則不可驟然攻之，宜先與小承氣湯一升試之。若腹中轉矢穢氣，則知腸中燥屎已硬，以藥少未能遽下，所轉下者，但屎之氣耳！可更服一升促之，自可下也。若不轉矢氣，則勿更與服，俟明日仍不大便，診其脈仍滑疾，則更服之。今脈反見微澀，則是裏虛無氣，不能承送，故為難治，所以不可更與承氣湯也。</p>
<p>【集註】方有執曰：滑以候食，故為大便硬之診。疾者，屬裏熱也。微者，陽氣不充，無以運行。澀者，陰血不足，無以潤送。故曰：陽微不可下，無血不可下。此之謂也。</p>
<p>張璐曰：此條脈滑而疾，有譫語、潮熱，而無硬滿實證，只宜以小承氣湯下之，下之而脈反微澀，證變裏虛，故為難治。</p>
<p>傷寒若吐、若下後不解，不大便五六日，上至十餘日，日晡所發潮熱，不惡寒，獨語如見鬼狀。若劇者，發則不識人，循衣摸床，惕而不安，微喘直視。脈弦者生，澀者死。微者，但發熱、譫語者，大承氣湯主之。若一服利，則止後服。</p>
<p>【按】趙嗣真曰：《活人書》云：弦者，陽也；澀者，陰也。陽病見陽脈者生，在仲景脈法中，弦澀屬陰不屬陽得無疑乎？今觀本文內，脈弦者生之「弦」字，當是「滑」字。若是「弦」字，弦為陰負之脈，豈有必生之理？惟滑脈為陽，始有生理。滑者通，澀者塞，凡物理皆以通為生，塞為死。玩上條脈滑而疾者小承氣主之，脈微澀者，裏虛為難治，益見其誤。</p>
<p>【註】傷寒，若吐、若下後，津液已亡，而表不解，邪因入裏，不大便五六日，上至十餘日仍不大便，日晡所發潮熱，不惡寒者，此乃表邪悉罷，裏熱漸深也，仍宜大承湯，蕩盡餘邪，以存陰液，自可愈也。若因循失下，以致獨語如見鬼狀，病勢劇者，則不識人，循衣摸床，驚惕不安，微喘直視，見一切陽亢陰微，孤陽無依，神明擾亂之象。當此之際，惟診其脈滑者為實，堪下則生；澀者為虛，難下則死。若病勢微者，但見潮熱、譫語、不大便之證，而無前神昏等劇者，宜以大承氣湯下之，若一服利，即止後服，蓋恐其過也。</p>
<p>【按】循衣摸床，危惡之候也。一以陰氣未竭為可治，如太陽中風，火劫變逆，捻衣摸床，小便利者生，不利者死是也。一以陽熱之極為可攻，如陽明裏熱成實，循衣摸床，脈滑者生，澀者死是也。大抵此證，多生於汗、吐、下後，陽氣大虛，精神失守。經曰：四肢者，諸陽之本也。陽虛故四肢擾亂失所倚也，以獨參湯救之；汗多者，以參耆湯；厥冷者，以參附湯治之。愈者不少，不可概謂陽極陰竭也。</p>
<p>【集註】喻昌曰：此條舉譫語之勢重者為言。而勢重之中，復分二等：劇者主死；微者主生。故以大承氣湯下之。</p>
<p>程知曰：婁全善治循衣摸床，每以補益得愈，亦因其脈證之不足也。劉守真每以承氣治熱病，法雖祖於仲景，而辨證其未能如此詳悉，故開後人鹵莽之端。又曰：喘則氣欲上脫；微喘者邪實於內，而又不能大喘也。不識人循衣摸床，心欲絕也；動惕不安，肝欲絕也；微喘，肺欲絕也；直視，腎欲絕也。《內經》所謂三陰三陽，五藏六府皆受病，榮衛不行，藏府不通，故脈澀者死也。</p>
<p>汪琥曰：日晡所發潮熱者，府實燥甚，故當其經氣王時發潮熱也。獨語者，即譫語也。病人自言為譫，獨語如見鬼狀，乃陽明府實而妄見妄聞。劇者，甚也。成註云：熱甚昏冒正氣，故不識人。循衣摸床者，陽熱偏勝而躁動於手也。惕而不安者，胃熱沖膈，心神為之不寧也。又胃熱甚而氣上逆則喘，直視則邪干藏矣。故其生死之機，須於脈候決之。</p>
<p>陽明病，本自汗出，醫更重發汗，病已差，尚微煩不了了者，此大便必硬故也。以亡津液，胃中乾燥，故令大便硬，當問其小便日幾行，若本小便日三四行，今日再行，故知大便不久出。今為小便數少，以津液當還入胃中，故知不久必大便也。</p>
<p>【註】陽明病，本應自汗出，醫誤以為風邪，更重發汗，病已差，尚微煩不了了者，此大便必硬故也。然無或滿、或痛之苦者，以重汗亡津，胃中乾燥，故大便硬，本無宿食也。則當問其小便日幾行，若本一日三四行，今日只再行，可知大便不久則出。蓋小便數少，則津液當還胃中，故知不久必大便自出，不須藥也。</p>
<p>【集註】方有執曰：水穀入胃，其精者為津液，粗者成渣滓。水精滲出腸胃之外，清者為津液，濁者外而為汗，下而為小便。故汗與小便過多者，皆能奪乎津液，所以渣滓之為大便者，乾燥結硬而難出也。然二便者，水穀分行之道路，此通則彼塞，此塞則彼通，小便出少，則津液還停胃中，必大便潤而自出也。</p>
<p>陽明病，自汗出，若發汗，小便自利者，此為津液內竭，雖硬不可攻之，當須自欲大便，宜蜜煎導而通之。若土瓜根及大豬膽汁，皆可為導。</p>
<p>【註】此承上條詳其義以明其治也。陽明病，自汗出，或發汗、小便自利者，此為津液內竭，雖大便硬而無滿痛之苦，不可攻之，當待津液還胃，自欲大便，燥屎已至直腸，難出肛門之時，則用蜜煎潤竅滋燥，導而利之。或土瓜根宣氣通燥，或豬膽汁清熱潤燥，皆可為引導法，擇而用之可也。</p>
<p>【集註】成無己曰：津液內竭，腸胃乾燥，大便因硬，此非結熱，故不可攻，宜以潤藥外治而導引之。</p>
<p>張璐曰：凡系多汗傷津，及屢經汗下不解，或尺中脈遲弱，元氣素虛之人，當攻而不可攻者，並宜導法。</p>
<p>程應旄曰：小便自利者，津液未還入胃中，津液內竭而硬，故自欲大便，但苦不能出耳。須有此光景時，方可從外導法，漬潤其腸，腸潤則水流就濕，津液自歸還於胃，故不但大便通，而小便亦從內轉矣。</p>
<p><u>蜜煎導方</u></p>
<p>蜜七合，一味納銅器中，微火煎之，稍凝似飴狀，攪之勿令焦著，欲可丸，並手捻作挺子，令頭銳大如指，長二寸許。當熱時急作，冷則硬，以納穀道中，以手急抱，欲大便時乃去之。</p>
<p>《內臺方》用蜜五合，煎凝時，加皂角末五錢，蘸捻作挺，以豬膽汁或油潤穀道，納之。</p>
<p><u>豬膽汁方</u></p>
<p>大豬膽一枚，瀉汁和法醋少許，以灌穀道內，如一食頃，當大便，出宿食惡物甚效。</p>
<p>《內臺方》不用醋，以小竹管插入膽口，留一頭用油潤，納入穀道中，以手將膽捻之，其汁自入內，此方用之甚便。</p>
<p><u>土瓜根方</u>（缺）</p>
<p>【按】土瓜，即俗名赤雹也。《肘後方》治大便不通，採根搗汁，用筒吹入肛門內。此與上豬膽汁方同義。《內臺方》用土瓜根削如挺，納入穀道中，誤矣。蓋蜜挺入穀道能烊化而潤大便，土瓜根不能烊化，如削挺用之，恐失仲景製方之義。</p>
<p>傷寒六七日，目中不了了，睛不和，無表裏證，大便難，身微熱者，此為實也。急下之，宜大承氣湯。</p>
<p>【註】少陰病，得之二三日，口燥咽乾，急下之，宜大承氣湯者，乃因熱勢甚速，消灼腎水，津液不能到咽，故不必待其有可下之證而急下之，是下其熱，以救將絕之水；緩則腎水乾竭，陽必無依，躁冒自焚而死也。目中不了了而睛和者，陰證也；睛不和者，陽證也。今傷寒六七日，目中不了了，睛不和者，是腎水為胃陽所竭，水既不能制火，則火上熏於目，而眸子朦朧，為之不了了也。此熱結神昏之漸，危惡之候也。雖外無陽證，惟身微熱，內無滿痛，只大便難，亦為熱實，故曰：此為實也。急以大承氣湯下之，瀉陽救陰，以全未竭之水可也。睛不和者，謂睛不活動也。</p>
<p>【集註】方有執曰：了了，猶瞭瞭也。《素問》曰：陽明主肉，其脈俠鼻絡於目。《靈樞》曰：足陽明之正，上循咽出於口，還系目系合於陽明也。又曰：足陽明之筋，其支者，上頸上俠口合於頄，下結於鼻，上合於太陽。太陽為目上綱，陽明為目下綱，所以目中不了了，睛不和，知胃實也。急下者，任脈循面入目，督脈上系兩目中央，諸脈皆屬於目，而人之精神注焉，是以宜急下也。</p>
<p>喻昌曰：少陰有急下三法以救腎水：一本經水竭，一木邪涌水，一土邪凌水。陽明亦有急下三法以救津液：一汗多津越於外，一腹滿津結於內，一目睛不慧，津枯於中。合兩經下法以觀病情生理，如身在冰壺腹飲上池矣。</p>
<p>張錫駒曰：陽火亢極，陰水欲枯，故使目中不了了而睛不和。急下之，所以抑亢極之陽火，而救垂絕之陰水也。</p>
<p>魏荔彤曰：陽明燥屎應下，胃實應下，俱詳考其脈證矣。乃有表裏無他證，獨於陽明胃脈所發見端倪處，體認其證，如傷寒六七日，太陽已罷，陽明已成，其目昏暗朦昧，若隔雲霧而不了了明白者，此證名為睛不和也。陽明熱盛，循經絡而發其昏朦之象，以致睛失其光，此內熱盛而為實，其機已兆，兼以大便硬而難，身有微熱者，則胃實已真，故曰：此為實也，急下之，宜大承氣湯。</p>
<p>病人小便不利，大便乍難乍易，時有微熱，喘冒不能臥者，有燥屎也，宜大承氣湯。</p>
<p>【註】陽明病之人，小便自利，大便當硬，小便不利，大便不硬。是知硬不硬，不在熱不熱，而在液之竭與不竭也。今小便不利，而大便乍難乍易者，蓋熱將欲作結，而液未竭也。有時微熱者，熱入裏也；喘者，熱乘肺也；冒者，熱乘心也；不能臥者，熱並陽也，此皆一派熱結便硬之徵。神昏譫狂之漸，雖無滿痛，亦必有燥屎，宜大承氣湯下之，自愈也。</p>
<p>【集註】王三陽曰：此證不宜妄動，必以手按之臍腹有硬塊，喘冒不能臥，方可攻之。何也？乍難乍易故也。</p>
<p>林瀾曰：既微熱時作，喘冒不能臥，則有燥屎已的。自宜下逐裏實為急，安可復以小便利、屎定硬，始可攻之常法拘哉！</p>
<p>汪琥曰：此條病未經下而有燥屎，乃醫人不易識之證。成無己云：小便利則大便硬，此有燥屎乃理之常。今病人小便不利，大便乍難乍易，何以知其有燥屎耶？蓋大實、大滿之證，則前後便皆不通。大便為燥屎壅塞，其未堅結者，或有時而並出，故乍易；其極堅結者，終著於大腸之中，故乍難。燥屎結積於下，濁氣攻衝於上，以故時有微熱；微熱者，熱伏於內不得發泄也。後條辨云：濁氣乘於心肺，故既冒且喘也；不得臥者，胃有燥屎所擾，即胃不和則臥不安也。凡此者，皆是有燥屎之徵，故云：宜大承氣湯。</p>
<p>病人不大便五六日，繞臍痛，煩躁，發作有時者，此有燥屎，故使不大便也。</p>
<p>【註】病人不大便五六日，繞臍痛者，是腸胃中燥屎結無去路，故繞臍痛也。煩躁發作有時者，是燥屎穢熱上攻則煩躁，不攻則不煩躁，故發作有時也。不須以小承氣湯試之，直以大承氣湯下其燥屎，大便利自可愈也。</p>
<p>【集註】方有執曰：病人，謂凡有病之人。而證犯如此者，則皆當如此治之。此示人辨凡百胃實之大旨也。</p>
<p>程應旄曰：攻法，必待有燥屎，方不為誤攻。所以驗燥屎之法，不可不備，無恃轉矢氣之一端也。病人雖不大便五六日，屎之燥與不燥未可知也。但繞臍痛，則知腸胃干，屎無去路，滯澀在一處而作痛；煩躁發作有時者，因屎氣攻動，則煩躁發作；又有時伏而不動，亦不煩躁，而有繞臍痛者，斷其不大便當無差矣。何大承氣湯之不可攻耶！</p>
<p>大下後，六七日不大便，煩不解，腹滿痛者，此有燥屎也。所以然者，本有宿食故也，宜大承氣湯。</p>
<p>【註】此承上條以明其治也。下之未盡，仍當下之，乃大下之後，六七日後不大便。煩亦不解，腹仍滿痛者，此有燥屎下之未盡也。所以然者，本有宿食故也，宜大承氣湯復下之自愈也。</p>
<p>【集註】程知曰：大下之後，宜乎病解矣，乃復六七日不大便，煩不解面腹滿痛，此必有燥屎未盡而然。蓋宿食因熱復為之結硬也。</p>
<p>陽明病，下之，其外有熱，手足温，不結胸，心中懊憹，飢不能食，但頭汗出者，梔子豉湯主之。</p>
<p>【註】陽明經病下之，身熱未除，手足温，不結胸者，是所陷之邪淺也。心中懊憹，飢不能食，但頭汗出者，是陽邪蒸鬱於胸膈間也。宜梔子豉湯涌其熱也。</p>
<p>【集註】程知曰：其外有熱者，經邪未解也；手足温者，熱入未深也。</p>
<p>程應旄曰：懊憹擾胃，故飢不能食。熱鬱氣蒸，故但頭汗出。</p>
<p>魏荔彤曰：表邪未全入裏，乃即以為胃實而遽下之，則其外仍有熱，究不能隨下藥而蕩滌也。於是雖熱而不潮，手足雖温而無濈然之汗出，則是在表者，仍在表而下之，徒傷其裏耳！即不至於全在太陽者，誤下成結胸，而心下懊憹，飢不能食，但頭汗出，其陽明蒸蒸之熱，為陰寒之藥所鬱，俱凝塞於胸膈之上，其證已昭然矣。但病仍帶表，既不可再下，且已入裏，又不可復發汗，惟有主以梔子豉湯，仍從太陽治也。</p>
<p>傷寒嘔多，雖有陽明證，不可攻之。</p>
<p>【註】傷寒三陽多有嘔證，以其風寒之表未除，胸中陽氣為寒所鬱，故皆不可攻下也。其乾嘔而惡寒發熱者，屬太陽也；喜嘔而寒熱往來者，屬少陽也。今雖只有惡熱、不惡寒、大便硬之陽明證，而嘔多亦不可攻之，其氣逆在上而未斂，為實也。</p>
<p>【集註】沈明宗曰：惡寒發熱之嘔屬太陽，寒熱往來之嘔屬少陽，但惡熱不惡寒之嘔屬陽明。然嘔多則氣已上逆，邪氣偏侵上脘，或帶少陽，故雖有陽明證，慎不可攻也。</p>
<p>陽明中風，口苦咽乾，腹滿微喘，發熱惡寒，脈浮而緊，若下之，則腹滿小便難也。</p>
<p>【註】陽明，謂陽明裏證。中風，謂太陽表證也。口苦咽乾，少陽熱證也。腹滿，陽明熱證也。微喘，發熱惡寒，太陽傷寒證也。脈浮而緊，傷寒脈也。此為風寒兼傷表裏同病之證，當審表裏施治。太陽、陽明病多，則以桂枝加大黃湯兩解之；少陽、陽明病多，則以大柴胡湯和而下之。若惟從裏治，而遽以腹滿一證，為熱入陽明而下之，則表邪乘虛復陷，故腹更滿也；裏熱愈竭其液，故小便難也。</p>
<p>【集註】程知曰：此言陽明兼有太陽、少陽表邪，即不可攻也。陽明中風，熱邪也。腹滿而喘，熱入裏矣。然喘而微，則未全入裏也。發熱惡寒，脈浮而緊，皆太陽未除之證，口苦咽乾，為有少陽之半表半裏，若誤下之，則表邪乘虛內陷，而腹益滿矣。兼以重亡津液，故小便難也。</p>
<p>程應旄曰：此條與太陽大青龍證同。太陽以風寒持其營衛，故有煩躁證而無腹滿證；此以風寒持住陽明，故有腹滿證而無煩躁證。然口苦、咽乾，實與煩躁同其機兆也。</p>
<p>陽明病，脈浮而緊，咽燥口苦，腹滿而喘，發熱汗出，不惡寒反惡熱，身重，若發汗則躁，心憒憒反譫語；若加温鍼，必怵惕煩躁不得眠，若下之，則胃中空虛，客氣動膈，心中懊憹，舌上苔者，梔子豉湯主之。若渴欲飲水，口乾舌燥者，白虎加人參湯主之。若脈浮發熱，渴欲飲水，小便不利者，豬苓湯主之。陽明病，汗出多而渴者，不可與豬苓湯，以汗多胃中燥，豬苓湯復利其小便故也。</p>
<p>【註】此承前條互發其義，以明其治也。前條表證居多，戒不可誤下；此條表裏混淆，脈證錯雜，不但不可誤下，亦不可誤汗也。若以脈浮而緊，誤發其汗，則奪液傷陰；或加燒鍼，必益助陽邪，故譫語煩躁，怵惕憒亂不眠也；或以證之腹滿、惡熱而誤下之，則胃中空虛，客氣邪熱，擾動胸膈，心中懊憹，舌上生苔，是皆誤下之過，宜以梔子豉湯一涌而可安也。若脈浮不緊，證無懊憹，惟發熱，渴欲飲水，口乾舌燥者，為太陽表邪已衰，陽明燥熱正甚，宜白虎加人參湯，滋液以生津。若發熱渴欲飲水，小便不利者，是陽明飲熱並盛，宜豬苓湯利水以滋干。然陽明病，法當多汗，因汗出多，致小便少而渴者，不可與豬苓湯。蓋以汗多胃燥，無水不能下行，乃水涸之小便少，非水蓄之小便不利也，恐豬苓湯更利其小便，則益竭津液而助燥矣。</p>
<p>【按】太陽病，煩熱無汗而渴，小便利者，大青龍湯證也；小便不利者，小青龍湯去半夏加花粉、茯苓證也。太陽病，煩熱有汗而渴，小便利者，桂枝合白虎湯證也；小便不利者，五苓散證。陽明病，煩熱無汗而渴，小便利者，宜葛根湯加石膏主之；小便不利者，以五苓散加石膏、寒水石、滑石主之。陽明病，煩熱有汗而渴，小便利者，宜白虎湯；小便不利者，以豬苓湯。少陽病寒熱無汗而渴，小便利者，當以小柴胡湯去半夏加花粉；小便不利者，當以小柴胡湯加茯苓。太陰無渴。少陰陽邪，煩嘔小便赤而渴者，以豬苓湯；少陰陰邪下利，小便白而渴者，以真武湯。厥陰陽邪消渴者，白虎加人參湯；厥陰陰邪，轉屬陽明，渴欲飲水者，少少與之則愈。證既不同，法亦各異，當詳審而明辨之。</p>
<p>【集註】喻昌曰：發熱以上與前條同，而汗出，不惡寒，反惡熱，身重，四者皆陽明之見證，所以汗、下、燒鍼俱不可用。舌上苔，則膈熱甚，故湧以梔子豉而徹去其膈熱，斯治太陽而無礙陽明矣。若前證更加口乾舌燥，則宜用白虎湯以解熱生津；更加小便不利，則宜以豬苓湯，以導熱滋干也。其汗多而渴，不可與豬苓湯者，以熱邪傳入陽明，必先耗其津液；加以汗多復奪之於外，又利小便更奪之於下，則津液有立亡之患，故示戒也。</p>
<p>程應旄曰：熱在上焦，故用梔子豉湯；熱在中焦，故用白虎加人參湯；熱在下焦，故用豬苓湯。</p>
<p><u>豬苓湯方</u></p>
<p>豬苓（去皮）　茯苓　阿膠　澤瀉　滑石（碎，各一兩）</p>
<p>上五味，以水四升，先煮四味，取二升，去滓，納阿膠烊消，温服七合，日三服。</p>
<p>【集解】趙羽皇曰：仲景制豬苓一湯，以行陽明、少陰二經水熱。然其旨全在益陰，不專利水。蓋傷寒表虛，最忌亡陽，而裏虛又患亡陰。亡陰者，亡腎中之陰，與胃家之津液也。故陰虛之人，不但大便不可輕動，即小水亦忌下通，倘陰虛過於滲利，則津液反致耗竭。方中阿膠質膏，養陰而滋燥；滑石性滑，去熱而利水；佐以二苓之滲瀉，既疏濁熱而不留其壅瘀，亦潤真陰而不苦其枯燥，是利水而不傷陰之善劑也。故利水之法，於太陽用五苓者，以太陽職司寒水，故加桂以温之，是暖腎以行水也；於陽明、少陰用豬苓者，以二經兩關津液，特用阿膠、滑石以潤之，是滋養無形以行有形也。利水雖同，寒温迥別，惟明者知之。</p>
<p>脈浮而大，心下反硬，有熱。屬藏者攻之，不令發汗；屬府者不令溲數。溲數則大便硬，汗多則熱愈，汗少則便難，脈遲尚未可攻。</p>
<p>【註】屬藏，謂屬裏也；屬府，謂屬表也。溲，謂小便也。脈浮而大，太陽、陽明脈也。浮屬表，大屬裏，今太陽脈浮之表未解，而心下反硬，陽明之裏又急，權乎汗、下可也。設裏有熱實，攻之無疑，不須先汗以解外也。如無熱實，而有脈浮之表，不但不令攻之，即小便不利，亦不令利小便，仍當解外也。蓋恐溲數汗多，亡其津液，致大便硬，則熱愈實也。若汗少脈遲，即有便硬，裏尚未實，亦未可攻也。</p>
<p>【集註】王肯堂曰：論言脈浮大，反發汗反下之為逆。此以心下硬有熱，知傳邪入裏，故舍脈而從證也。大便則許攻之，小便則不許利何也？曰：攻大便則內熱除，利小便則津液傷也。</p>
<p>林瀾曰：心下硬與腹硬滿不同。腹硬邪已結聚成實，此但在心下，自與非下不可者異矣。府與藏對舉而言，見一為入裏，一猶屬表之義也。</p>
<p>陽明病，脈遲，食難用飽，飽則微煩頭眩，必小便難，此欲作穀疸。雖下之，腹滿如故，所以然者，脈遲故也。</p>
<p>【註】陽明病不更衣，已食如飢，食輒腹滿脈數者，則為胃熱，可下證也。今脈遲，遲為中寒，中寒不能化穀，所以雖飢欲食，食難用飽，飽則煩悶，是健運失度也。清者阻於上升，故頭眩，濁者阻於下降，故小便難。食鬱濕瘀，此欲作穀疸之徵，非陽明熱濕，腹滿發黃者比。雖下之腹滿暫減，頃復如故，所以然者，脈遲中寒故也。</p>
<p>【集註】方有執曰：遲為寒不化穀，故食難用飽。濕鬱而蒸，氣逆而不下行，故微煩頭眩，小便難也。疸，黃病也。穀疸，水穀之濕蒸發而身黃也。</p>
<p>張璐曰：下之腹滿如故，蓋腹滿已是邪隱，脈遲則胃不實，徒下其糟粕，病既不除，而反害之耳！夫陽明證本當下，陽明而至腹痛，尤當急下。獨此一證下之，腹滿必如故者，緣脈遲則胃氣空虛，津液不充，其滿不過虛熱內壅，非結熱當下之比也。可見脈遲胃虛，不但下之無益，即發汗利小便之法，亦不可用，惟當用和法，如甘草乾薑湯，先温其中，然後少與調胃微和胃氣可也。</p>
<p>程應旄曰：熱蓄成黃之腹滿，下之可去。此則穀氣不得宣泄，屬胃氣虛寒使然，下之益虛其虛矣。故腹滿如故。</p>
<p>陽明病，若中寒者，不能食，小便不利，手足濈然汗出，此欲作固瘕，必大便初硬後溏，所以然者，以胃中冷，水穀不別故也。</p>
<p>【註】陽明病內熱，則不大便，能食，小便利，手足濈然汗出，是可下之證也。今中寒不能食，小便不利，雖手足濈然汗出，不可下也，此為中寒欲作固瘕。何以知之？以大便必初硬而後溏也。所以然者，胃中虛冷，水穀不分，故小便不利而大便必溏也。</p>
<p>【按】不能食與上條食難用飽，同一不能腐熟水穀也。小便不利與上條小便難，同一不能下輸膀胱也。惟手足濈然汗出，與上條飽則微煩、頭眩不同，彼欲作穀疸，此欲作固瘕，皆胃中寒冷。一以微煩頭眩，陽在中上，故不病瀉而病疸；一以手足汗出，陽在四肢，故不病疸而病瀉也。再上條中寒食難用飽，無汗小便難，欲作穀疸，以其尚能少食微煩，猶有陽氣故也。此條中寒不能食，手足冷汗，小便不利，欲作固瘕，則是寒濕不化，純陰故也。固瘕者，大瘕瀉也，俗謂之溏瀉。固者，久而不止之謂也。</p>
<p>【按】人之汗以天地之雨名之，陰陽和而後有雨，陽亢則熱而雨少，陰盛則寒而雨多，人之汗亦若是也。四肢手足屬土，土主脾胃，若脈大，其汗蒸蒸而熱，則為陽盛可下之證也；若脈遲，其汗漐漐而寒，則為陰盛可温之證也。</p>
<p>【集註】程應旄曰：水穀不別，屬濕熱偏滲者多。此點出胃中冷，欲人知病本於寒，宜從寒治，不在小便也。</p>
<p>太陽病，寸緩關浮尺弱，其人發熱汗出。復惡寒不嘔，但心下痞者，此以醫下之也；如其不下者，病人不惡寒而渴者，此轉屬陽明也。小便數者，大便必硬，不更衣十日，無所苦也，渴欲飲水，少少與之，但以法救之，渴者，宜五苓散。</p>
<p>【按】「但以法救之」五字，當是「若小便不利」方與上文小便數、下文「渴者」之義相合。此條病勢不急救之之文，殊覺無謂，必有遺誤。王三陽亦云：此處五苓散難用，不然經文「渴者？之下，當有闕文也。</p>
<p>【註】太陽病脈浮緩而弱，中風脈也；發熱汗出惡寒，中風證也。不嘔則裏氣和，緣何而有心下痞證？此必以醫下之故也。如其不經醫下，邪熱自傳於裏，病人不惡寒而渴者，此邪去太陽，已轉屬陽明也。若小便數者，大便必硬，然使不更衣十餘日，而無或滿或痛之苦，是仍屬虛燥不實之硬，不可議下，俟之可也。如或渴欲飲水，必是胃中乾燥，當少少與之以滋其胃可耳。其或小便不利而渴者，是又為水停不化，宜五苓散以導其所停之水矣。蓋病在膀胱，故仍治太陽而不治陽明也。</p>
<p>【集註】張兼善曰：十日不更衣，而不用攻伐何也？曰：此非結熱，雖不大便，而無潮熱、譫語可下之證，當須審慎，勿以日數久而輒為攻下也。</p>
<p>喻昌曰：寸緩、關浮、尺弱，發熱汗出惡寒，純是太陽中風未罷之證，設非誤下，何得心下痞結耶？如不誤下，而太陽證必漸傳經，乃至不惡寒而渴，邪入陽明審矣。然陽明津液既偏滲於小便，則大腸失其潤而大便硬，與腸中熱結自是不同，所以旬日不更衣無所苦也。</p>
<p>汪琥曰：小便數大便硬，仲景論中何以無治法耶？蓋此正是仲景不須用藥處，俟其陰陽自和，則小便漸少，大便必自出也。</p>
<p>陽明病，心下硬滿者，不可攻之；攻之利遂不止者死，利止者愈。</p>
<p>【註】此申上條痞硬不更衣十日無所苦，誤攻之變也。陽明病非胃家實，而心下硬滿者，不可攻之。若攻之，其人利不止者，則正脫而死。其人利自止者，邪退則猶可愈也。</p>
<p>【集註】汪琥曰：或問結胸證同是心下硬滿，又屬可下何也？蓋結胸證，心下硬滿而痛者，為胃中實，故可下；此證不痛，當是虛硬虛滿，與半夏瀉心湯之心下痞硬略同，故云不可攻也。</p>
<p>諸虛者，不可下，下之則大渴，求水者易愈，惡水者劇。</p>
<p>【註】虛者下之，是為重虛，陰津消亡，自然大渴。其求水者，陽氣猶存，故易愈；若惡水者，陽氣已絕，則難愈矣。</p>
<p>【集註】程應旄曰：諸虛者，陽津陰液，必有所亡，故下之則大渴；求水者亡陰，惡水者亡陽，故有愈劇之分。觀此知仲景慮誤下之助陰，甚於慮誤下之亡陰矣。</p>
<p>大下之後，復發汗，小便不利者，亡津液故也。勿治之，得小便利，必自愈。</p>
<p>【註】大下之後，復發其汗，重亡津液，小便當少，以水液內竭故也。勿治之，言勿利其小便也。須俟津液回而小便利，必自愈矣。</p>
<p>【集註】程知曰：言下後復發汗，有俟津液自回之法。若强責其小便，則膀胱之氣化不行，有增硬滿喘脹者矣。故宜以不治治之。</p>
<p>陽明病，下血譫語者，此為熱入血室。但頭汗出者，刺期門，隨其實而瀉之，濈然汗出則愈。</p>
<p>【註】婦人病傷寒，經血適至，則有熱入血室之證，宜刺期門；男子病傷寒，有下血譫語者，亦為熱入血室也。若熱隨血去，必通身汗出而解矣。若血已止，其熱不去，蓄於陽明，不得外越而上蒸，但頭汗出而不解者，亦當刺期門，隨其實而瀉之，則亦必通身濈然汗出而愈也。</p>
<p>【集註】方有執曰：血室、頭汗、期門，註皆見太陽篇中。陽明之脈其直者，從缺盆下乳內廉下，俠臍入氣街中。血室之脈起於氣街，上行至胸中而散。所以婦人經來，熱入血室，則似結胸而譫語，從陽明裏也。男子下血，熱入血室，但頭汗出亦譫語，從陽明外也，故並宜刺期門。</p>
<p>程應旄曰：下血則經脈空虛，熱得乘虛而入血室，譫語以血室雖衝脈所屬，而心經實血室之主，室被熱擾，故心神不清也。但頭汗出者，血下奪則無汗，熱上擾則汗蒸也。刺期門者，熱入陰分，實在陰，隨其實而瀉之，則榮氣和而心氣下通，故濈然汗出而解。</p>
<p>陽明病，口燥，但欲漱水不欲咽者，此必衄。</p>
<p>【註】陽明屬胃，開竅於口，陽明有熱，故口燥也。但欲漱水不欲咽者，雖燥而不渴，知熱在經而不在府，在血而不在氣也。熱在經血，迫血妄行，必致衄也。</p>
<p>【集註】喻昌曰：口中乾燥與渴異，漱水不欲咽，知不渴也。陽明病，口燥但漱水不欲咽，知邪入血分，陽明之脈起於鼻，故知血得熱而妄行，必由鼻而出也。</p>
<p>沈明宗曰：陽明病，口燥漱水而不欲咽，乃邪鬱於經，未入於府也。</p>
<p>脈浮發熱，口乾鼻燥，能食者，則衄。</p>
<p>【註】此承上條詳出脈證，以互發其義也。陽明病，脈浮發熱，口鼻乾燥，熱在經也。若其人能食，則為胃和，胃和則邪當還表作解也。然還表作解，不解於衛，則解於營，汗出而解者，從衛解也；衄血而解者，從營解也。今既能食、衄血，則知欲從營解也。</p>
<p>【集註】張錫駒曰：此論陽明經脈燥熱也。夫熱在經脈，故脈浮發熱，熱循陽明經脈而上，故口乾鼻燥，不傷胃氣，故能食。能食者則衄，言病不在胃府，非因能食而致衄也。</p>
<p>陽明證，其人喜忘者，必有蓄血。所以然者，本有久瘀血，故令喜忘。屎雖硬，大便反易，其色必黑者，宜抵當湯下之。</p>
<p>【註】經曰：血並於下，亂而喜忘。喜忘者，好忘前言往事也。今陽明病，其人喜忘者，本有久瘀之血，與熱上並於心，故令喜忘也。蓄血之屎雖硬，然大便反易，其色必黑，蓋以血與糟粕共並，故反易而色黑也。不用桃仁承氣湯，而用抵當湯大下之者，以其人本有久瘀之血故也。</p>
<p>【集註】張志聰曰：太陽蓄血在膀胱，故驗其小便之利與不利；陽明蓄血在腸胃，故驗其大便之黑與不黑。</p>
<p>張璐曰：大便色黑，雖曰瘀血，而燥結亦黑，但瘀血則黏如漆，燥結則晦如煤，此為明辨也。</p>
<p>鄭重光曰：太陽熱結膀胱證，輕者如狂，重者發狂。如狂者血自下，故用桃仁承氣湯，因勢而利導之；發狂者血不下，須用抵當湯。此條喜忘差減於狂，乃用發狂之重劑，何也？蓋太陽經少血，陽明經多血，所以宜用抵當湯峻攻。太陽云主之，乃確然不易之法，此云宜用，則證有輕重，在於臨時酌量耳。</p>
<p>病人無表裏證，發熱七八日，雖脈浮數者，可下之。假令已下，脈數不解，合熱則消穀善飢，至六七日不大便者，有瘀血，宜抵當湯。若脈數不解，而下不止，必協熱便膿血也。</p>
<p>【註】此承上條言蓄血喜忘，熱結而無表裏證者，當下之義也。病人無表裏證，是無太陽表、陽明裏證也。但發熱而無惡寒，七八日，雖脈浮數不可汗也。若屎硬可下之，假令已下，脈不浮而數不解，是表熱去裏熱未去也。至六七日又不大便，若不能消穀善飢，是胃實熱也，以大承氣湯下之。今既能消穀善飢，是胃和合熱，非胃邪合熱，故屎雖硬色必黑，乃有瘀血熱結之不大便也，宜有抵當湯下之。若脈數不解，不大便硬而下利不止，必有久瘀，協熱腐化而便膿血也，則不宜用抵當湯下之矣。</p>
<p>【集註】張璐曰：病雖七八日，尚發熱脈浮數，仍屬太陽表證。因誤下引邪內入，所以脈數不解，內外合邪而見消穀善飢。穀入既多，反至六七日不大便，且不煩渴，是知其證非熱結在胃，乃熱結在血。以其表證誤下，尚兼太陽隨經之熱未盡，故以抵當為至當也。若脈數不解而下利不止，又當隨其下血與不下血而異治之，倘血分之熱邪不除，必協熱而便膿血也。</p>
<p>傷寒發汗已，身目為黃。所以然者，以寒濕在裏不解故也，以為不可下也，於寒濕中求之。</p>
<p>【註】傷寒發汗已，身目為黃。所以然者，以表有寒裏有濕未解也。夫表寒裏濕，鬱而發黃，自非熱濕內瘀，鬱而成黃者比，故不可下。惟當於表寒裏濕中求其治法，宜發其表寒，利其裏濕可也。</p>
<p>【集註】喻昌曰：傷寒發汗已，熱邪解矣，何由反蒸身目為黃？所以然者，寒濕摶聚，適在軀殼之裏，故爾發黃也。裏者，在內之通稱，非謂寒濕深入在裏，蓋身目正屬軀殼，與藏府無關也。於寒濕中求之，求其寒濕中之治法也。</p>
<p>程應旄曰：其人素有濕邪在裏，表寒雖經發汗，而其為裏濕所持者，終在裏而無從解散也。發汗後之寒，與濕鬱蒸為熱，非實熱也，故不可下。仍當於寒濕中，責其或淺或深而治之可也。</p>
<p>傷寒瘀熱在裏，身必發黃，麻黃連軺赤小豆湯主之。</p>
<p>【註】傷寒表邪未解，適遇其人陽明素有濕邪，熱入裏而與濕合，濕熱蒸瘀，外薄肌表，身必發黃也。若其人頭有汗，小便不利，大便硬，則或清、或下、或利小便，自可愈也。今乃無汗小便利，是裏之瘀熱未深，表之鬱遏猶甚，故用麻黃連軺赤小豆湯，外發其表，內逐其濕也。</p>
<p>【集註】喻昌曰：傷寒之邪，得濕而不行，所以熱瘀身中而發黃，設泥「裏」字，豈有邪在裏而反治其表之理哉！</p>
<p>程應旄曰：凡傷寒瘀熱在裏者，由濕蒸而來，故身必發黃。此之瘀熱未深，只從表一邊開其鬱滯，而散除濕熱，麻黃連軺赤小豆湯是其主也。</p>
<p>林瀾曰：麻黃連軺一證，雖曰在裏，必因邪氣在表之時，有失解散，今雖發黃，猶宜兼汗解以治之也。</p>
<p>汪琥曰：夫寒邪自外而來，若挾內濕瘀於經絡之中，則鬱而變熱，故令其人身目發黃也。此條乃是太陽經傳來者，太陽傷寒，理宜用麻黃湯，只因邪傳陽明，熱瘀於裏，裏非胃府，以陽明經居太陽之裏，即《尚論篇》所云軀殼之裏是也。惟其裏有熱，所以方中用麻黃湯而去桂枝之辛熱，更加赤小豆、薑、棗之甘辛，以祛散在表之寒濕，復加連軺、生梓白皮之苦寒，以清解肌裏之瘀熱也。</p>
<p><u>麻黃連軺赤小豆湯方</u></p>
<p>麻黃（去節，二兩）　赤小豆（一升）　杏仁（去皮尖，四十枚）　生薑（切，二兩）　大棗（擘，十二枚）　甘草（炙，二兩）　生梓白皮（切，一升）　連軺（二兩）</p>
<p>以上八味，以潦水一斗，先煮麻黃，再沸去上沫，納諸藥，煮取三升，分温三服，半日則盡。</p>
<p>【方解】濕熱發黃無表裏證，熱盛者清之，小便不利者利之，裏實者下之，表實者汗之，皆無非為病求去路也。用麻黃湯以開其表，使黃從外而散。去桂枝者，避其熱也；佐薑、棗者，和其營衛也；加連軺、梓皮以瀉其熱，赤小豆以利其濕，共成治表實發黃之效也。連軺，即連翹根。無梓皮以茵陳代之。</p>
<p>【集解】周揚俊曰：此亦兩解表裏法也，故用外汗之藥，必兼滲濕之味。傷寒發黃者，必其人太陰素有濕熱，更兼寒邪未散，兩邪相合，因而蒸鬱為黃也。</p>
<p>傷寒七八日，身黃如橘子色，小便不利，腹微滿者，茵陳蒿湯主之。</p>
<p>【註】身黃濕熱之為病也，濕盛於熱，則黃色晦，熱盛於濕，則黃色明。如橘子色者，謂黃色明也。傷寒七八日，身黃色明，小便不利，其腹微滿，此裏熱深也。故以茵陳蒿治疸病者為君，佐以大黃，使以梔子，令濕熱從大小二便瀉出，則身黃腹滿自可除矣。</p>
<p>【集註】唐不岩曰：熏黃，陰黃也；橘子黃，陽黃也。</p>
<p>程知曰：此驅濕除熱法也。傷寒七八日，可下之時；小便不利，腹微滿，可下之證。兼以黃色鮮明，則為三陽入裏之邪無疑，故以茵陳除濕，梔子清熱，用大黃以助其驅除，此證之可下者，猶必以除濕為主；而不專取乎攻下有如此者。</p>
<p><u>茵陳蒿湯方</u></p>
<p>茵陳蒿（六兩）　梔子（擘，十四枚）　大黃（去皮，二兩）</p>
<p>上三味，以水一斗二升，先煮茵陳，減六升，納二味，煮取三升，去滓，分三服，小便當利，尿如皂莢汁狀，色正赤，一宿腹減，黃從小便出也。</p>
<p>傷寒身黃發熱，梔子蘖皮湯主之。</p>
<p>【註】傷寒身黃發熱者，設有無汗之表，宜用麻黃連軺赤小豆汗之可也；若有成實之裏，宜用茵陳蒿湯下之亦可也。今外無可汗之表證，內無可下之裏證，惟宜以梔子蘖皮湯清之也。</p>
<p>【集註】林瀾曰：傷寒身黃，胃有瘀熱，須當下之，此以發熱而熱未實，故宜梔子蘖皮湯解之。</p>
<p>汪琥曰：身黃兼發熱者，乃黃證中之發熱，而非麻黃、桂枝證之發熱也。熱既鬱而發黃，雖表而非純乎表證，但當清其鬱，以退其黃，則發熱自愈。</p>
<p>魏荔彤曰：此三條雖皆外寒挾濕之邪，瘀而成熱之證。然在表、在裏，濕勝、熱勝，尤當加意也，豈可概以為裏證而混下耶！</p>
<p><u>梔子蘖皮湯方</u></p>
<p>梔子（擘，十五枚）　甘草（炙，一兩）　黃蘖（二兩）</p>
<p>上三味，以水四升，煮取一升半，去滓，分温再服。</p>
<p>【按】此方之甘草，當是茵陳蒿，必傳寫之誤也。</p>
<p>陽明病被火，額上微汗出，而小便不利者，必發黃。</p>
<p>【註】陽明病無汗，不以葛根湯發其汗，而以火劫取汗，致熱盛津干，引飲水停，為熱上蒸，故額上微汗出，而周身反不得汗也。若小便利，則從燥化，必煩渴，宜白虎湯；小便不利，則從濕化，必發黃，宜茵陳蒿湯。</p>
<p>【集註】喻昌曰：陽明病，濕停熱鬱而煩渴有加，勢必發黃，然汗出熱從外越，則黃可免；小便多，熱從下泄，則黃可免。若誤攻之，其熱邪愈陷，津液愈傷，而汗與小便愈不可得矣。誤火之，則熱邪愈熾，津液上奔，額雖微汗，而周身之汗與小便愈不可得矣。發黃之變，安能免乎？</p>
<p>程知曰：太陽發黃，由寒鬱濕，濕不得解；陽明發黃，由濕瘀熱，熱不得越，故宜分經論治。</p>
<p>陽明病，無汗，小便不利，心中懊憹者，身必發黃。</p>
<p>【註】陽明病無汗，以熱無從外越也。小便不利，濕不能下泄也。心中懊憹，濕瘀熱鬱於裏也。故身必發黃，宜麻黃連軺赤小豆湯，外發內利可也。若經汗吐下後，或小便利，而心中懊憹者，乃熱鬱也，非濕瘀也。便硬者，宜調胃承氣湯下之；便軟者，宜梔子豉湯涌之可也。</p>
<p>【集註】方有執曰：無汗小便不利，則濕停懊憹，濕停熱鬱，所以知必發黃也。</p>
<p>張璐曰：外不得汗，下不得尿，而濕熱鬱於胸中不得泄，勢必蒸身為黃也。</p>
<p>陽明病，面合色赤，不可攻之，必發熱色黃，小便不利也。</p>
<p>【註】陽明經病，面合當色赤，是熱邪猶怫鬱在經，尚未入裏而成實也。故雖不大便，不可攻之。若攻之，則怫鬱在經之邪不解，必令發熱色黃。若其人裏燥，小便利則同燥化，當不發黃，而必大便硬矣。</p>
<p>【集註】方有執曰：合，應也。赤，熱色也。胃熱上行，面應赤色，攻則亡津液，故發熱色黃，因小便不利也。</p>
<p>程知曰：言熱在陽明之經，不可攻也。熱在於經，陽氣怫鬱在表也，攻之則經中之熱，未得表散，必發熱色黃，因小便不利也。</p>
<p>程應旄曰：熱阻於肌膚之間，故發熱而小便為之不利，鬱而成黃也。</p>
<p>陽明病，發熱汗出，此為熱越，不能發黃也。但頭汗出，身無汗，劑頸而還，小便不利，渴飲水漿者，此為瘀熱在裏，身必發黃，茵陳蒿湯主之。</p>
<p>【註】陽明病發熱汗出者，此為熱越，小便若利，大便因硬，不能發黃也。但頭汗出身無汗，是陽明之熱不得外越，而上蒸也；小便不利，濕蓄膀胱也；渴飲水漿，熱灼胃府也。此為濕熱瘀蓄在裏，外薄肌膚，故身必發黃也。茵陳蒿湯主之者，通利大小二便，使濕熱從下竅而出也。</p>
<p>【集註】方有執曰：越，散也。頭汗瘀熱發黃，註皆見太陽篇中。茵陳逐濕瘀之黃，桅子除胃家之熱，大黃推壅塞之瘀，三物者，苦以泄熱，泄熱則黃散矣。</p>
<p>程應旄曰：頭汗出，身無汗，劑頸而還，足徵陽熱之氣，鬱結於內而不得越，故但上蒸於頭，頭為諸陽之首故也。氣不下達，故小便不利，府氣過燥，故渴飲水漿。瘀熱在裏，指無汗言，無汗而小便利者屬寒，無汗而小便不利者屬濕熱，兩邪交鬱，不能宣泄，故盫而發黃。解熱除濕，無如茵陳、梔子清上，大黃滌下，通身之熱得泄，又何黃之不散耶？</p>
<p>傷寒脈浮而緩，手足自温者，是為系在太陰。太陰者，身當發黃；若小便自利者，不能發黃。至七八日大便硬者，為陽明病也。</p>
<p>【註】此太陰轉屬陽明證也。傷寒脈浮緩，手足熱者，太陽也。今手足自温，非太陽證，是為系在太陰也。然太陰脈當沉緩，今脈浮緩，乃太陽脈也。證太陰而脈太陽，是邪由太陽傳太陰也，故曰：系在太陰也。若小便自利者，則不從太陰濕化而發黃，至七八日大便硬者，則是從燥化，此為陽明也。</p>
<p>【集註】程應旄曰：陽明為病，本於胃家實。胃家之實，不特三陽受邪，能致其轉屬陽明，即三陰受邪，亦能致轉屬陽明，聊舉太陰一經例之：脈浮而緩，是為表脈，然無發熱、頭痛、惡寒等外證，而手足只温，是邪不在表而在裏。但入裏有陰陽之分，須以小便別之，小便不利，濕蒸熱瘀而發黃，以其人胃中原無燥氣也；小便自利者，胃干便硬而成實，以其胃中本有燥氣也。病雖成於七八日，而其始證却脈浮而緩，手足自温，實是太陰轉屬而來也。即太陰、陽明推之，少陰三大承氣證，厥陰一小承氣證，何非轉屬陽明之病哉！</p>
<p>魏荔彤曰：病在太陽，熱為濕鬱團聚於裏，必有歸著。既不能發黃，小便自利，則邪何歸乎？不得不歸之於萬物所歸之胃。至於七八日，小便自多，大便自硬，而為陽明病矣。</p>
<p>傷寒轉系陽明者，其人濈然微汗出也。</p>
<p>【註】凡傷寒，無論三陰、三陽，若轉系陽明，其人必有濈濈然微汗出之證，始為轉屬陽明也。</p>
<p>太陽病吐之，但太陽病當惡寒，今反不惡寒，不欲近衣，此為吐之內煩也。</p>
<p>【註】太陽病吐之表解者，當不惡寒，裏解者，亦不惡熱，今反不惡寒，不欲近衣者，是惡熱也。此由吐之後，表解裏不解，內生煩熱也。蓋無汗煩熱，熱在表，大青龍證也；有汗煩熱，熱在裏，白虎湯證也；吐下後心中懊憹，無汗煩熱，大便雖硬，熱猶在內，梔子豉湯證也；有汗煩熱，大便已硬，熱悉入府，調胃承氣湯證也。今因吐後，內生煩熱，是為氣液已傷之虛煩，非未經汗下之實煩也。以上之法，皆不可施，惟宜用竹葉石膏湯，於益氣生津中，清熱寧煩可也。</p>
<p>【集註】張璐曰：此以吐而傷胃中之液，故內煩不欲近衣。雖顯虛煩之證，較關上脈細數而成虛熱，脾胃兩傷者稍輕，雖不致逆，亦誤吐之過也。</p>
<p>太陽病，當惡寒發熱，今自汗出，反不惡寒發熱，關上脈細數者，以醫吐之過也。一二日吐之者，腹中飢，口不能食；三四日吐之者，不喜糜粥，欲食冷食；朝食暮吐。以醫吐之所致也，此為小逆。</p>
<p>【按】欲食冷食之下，當有「五六日吐之者」六字，若無此一句，則不喜糜粥欲食冷食，與朝食暮吐之文，不相聯屬。且以上文一二日、三四日之文細玩之，則可知必有「五六日吐之」一句，由淺及深之謂也。</p>
<p>【註】太陽病不解，當惡寒發熱，今自汗出，不惡寒發熱，是表已解也。關上脈細數，胃不和也。細者，胃氣虛。數者，胃氣熱。證脈不和，詢其故，知以醫吐之過也。一二日病在太陽，正氣未衰，吐之者，傷胃未深，故腹中知飢，口不能食也；三四日病在陽明，胃中已熱，吐之者，復傷津液，故不喜糜粥，欲食冷食也；五六日病將轉入陰經，正氣已衰，吐之者，胃中虛冷，故朝食暮吐也，此皆醫吐之所致，尚在可治。故曰：此為小逆也。</p>
<p>【集註】程知曰：本太陽病，醫吐之，則表邪乘虛傳入陽明，傷動胃氣，而關脈細數矣。</p>
<p>程應旄曰：陽明之氣，下行為順，上行為逆，以醫吐之所致，則非脾胃本來之病，此為小逆。更勿誤治，使小逆變成大逆也。</p>
<p>食穀欲嘔，屬陽明也，吳茱萸湯主之。得湯反劇者，屬上焦也。</p>
<p>【註】食穀欲嘔，屬陽明者，以胃主受納也。今胃中寒，不能納穀，故欲嘔也。以吳茱萸湯温中降逆，而止其嘔可也。若得湯反劇者，此必非中焦陽明之裏寒，乃上焦太陽之表熱也。吳茱萸氣味俱熱，藥病不合，故反劇也。法當從太陽、陽明合病，不下利但嘔之例治之，宜葛根加半夏湯。</p>
<p>【集註】方有執曰：食穀欲嘔，胃寒也，故曰屬陽明，言與惡寒嘔逆不同也。上焦，以膈言也。</p>
<p>病人脈數，數為熱，當消穀引食，而反吐者，此以發汗令陽氣微，膈氣虛，脈乃數也，數為客熱，不能消穀，以胃中虛冷，故吐也。</p>
<p>【註】病人脈數，數為有熱，則當消穀引食，今食而反吐者，蓋以身熱脈數，誤為表熱而發其汗，因使其人陽氣微，膈氣虛也。不知此脈之數，乃外邪客熱之數，非胃中實熱之數也，其不能消穀食而反吐者，乃胃中本虛冷故耳。</p>
<p>【集註】程知曰：此言汗後脈數吐食，當責胃之陽虛也。陽受氣於胸中，發汗過多，令陽氣微，膈氣虛，客熱外越，故脈數也。客熱不能消穀而吐者，當責其胃之虛冷，若因其數而投以清胃之藥，則左矣。</p>
<p>程應旄曰：見數脈而反吐者，數為熱脈，無力則為虛脈，隔虛陽客於上，不能下温，故令胃中虛冷。熱為客熱，寒為真寒，究其根由，只由發汗令陽氣微。然則陽氣之珍重何如而可誤汗乎？</p>
<p>陽明病，不能食，攻其熱必噦。所以然者，胃中虛冷故也。以其人本虛，攻其熱必噦。</p>
<p>【註】陽明病不能食者，為中寒，即有脈數客熱，上條既戒以不可汗，此又言亦不可攻。若攻其熱，則寒其胃陽，亦必作噦矣。所以然者，客熱雖除，胃亦虛冷故也。以其人本來胃虛，故攻其熱必噦。噦，即乾嘔也。</p>
<p>【集註】方有執曰：攻熱皆寒藥，故知必噦。胃中虛以不能食言，此亦戒謹之意。</p>
<p>林瀾曰：陽明譫語潮熱，不能食者，可攻，由燥屎在內也。乃亦有胃中虛冷不能食者，須詳別之，未可便以不能食為實證也。若誤攻之，熱去噦作矣。然則安得以陽明概為宜下哉！</p>
<p>若胃中虛冷，不能食者，飲水則噦。</p>
<p>【註】此承上條不攻亦噦之義也。若其人胃中虛冷，不能食者，雖不攻其熱，飲水則噦，蓋以胃既虛冷，復得水寒，故噦也，宜理中湯加丁香吳茱萸，温而降之可也。</p>
<p>【集註】喻昌曰：表熱裏寒，法當先救其裏，太陽經中亦用四逆湯，其在陽明更可知矣。此條比前條虛寒更甚，故不但攻其熱必噦，即飲水亦噦也。</p>
<p>汪琥曰：若胃中虛冷不能食，飲水則水寒相摶，氣逆而亦為噦矣，法當大温。</p>
<p>趺陽脈浮，浮則為虛，浮虛相摶，故令氣䭇，言胃氣虛竭也。脈滑則為噦，此為醫咎，責虛取實，守空迫血。脈浮，鼻中燥者，必衄血也。</p>
<p>【註】誤攻飲冷，皆可致䭇，固矣。今趺陽胃脈浮而不大，無力而虛，則是胃虛與邪相摶，即不誤下飲冷，亦令䭇也。若趺陽胃脈滑則為噦者，乃熱氣擁鬱之䭇，非胃氣虛竭之䭇，醫何可取實責虛，以自取其咎耶！若趺陽胃脈浮而鼻中燥者，此熱據營分，營熱迫血妄行，必作衄也。世有以噦為呃逆者，不知噦即乾嘔也，以其有噦噦之聲，故又名噦也。觀今病呃逆之人，與飲冷水則氣自臍下衝上，出口而作格兒格兒之聲，聲長時止者為實，可治；聲短不已者，為虛，難治。</p>
<p>【集註】方有執曰：此又出趺陽脈，而以噦與衄言，皆逼汗而不得汗之所致也。咎，過愆也。責虛，言求病於虛。取實，言反以虛為實而攻取之也。血屬陰而為內守，故曰守空。迫血，言劫汗也。</p>
<p>寸口脈浮大，而醫反下之，此為大逆。浮則無血，大則為寒，寒氣相摶，則為腸鳴，醫乃不知，而反飲冷水，令汗大出，水得寒氣，冷必相摶，其人必䭇。</p>
<p>【按】「令汗大出」四字，當是衍文。</p>
<p>【註】寸口脈浮大，指六脈皆浮大也。六脈皆浮大，則非陽明按之大脈，乃太陽不按之大脈也。醫反下之，此為大逆，則從前浮脈變而為無血之虛，大脈變而為胃冷之遲。虛寒相摶，則為腸鳴，醫乃不知。而反與飲冷水，其人得水寒之氣，冷與虛相摶於胃中，故必䭇也。䭇者，氣饐結有聲，即今之呃逆也。</p>
<p>【集註】程知曰：言邪氣在表妄下之變也。寸口浮大，而無硬滿藏熱之證，法應發汗，若反下之，此為大逆。既經妄下，則所謂浮者，至於內空而無血；所謂大者，變為裏虛而有寒，虛寒相摶，則為腸鳴。醫見脈大，以為有熱，飲以冷水，欲以水寒勝熱而作汗，裏先虛寒，又得冷水與之相摶，則冷結上焦，必至咽噎塞而氣逆矣。</p>
<p>傷寒噦而腹滿，視其前後，知何部不利，利之則愈。</p>
<p>【註】傷寒噦而不腹滿者，為正氣虛，吳茱萸湯證也。噦而腹滿者，為邪氣實，視其二便何部不利，利之則愈也。</p>
<p>【集註】成無己曰：噦而腹滿，氣上而不下也。視其前後有不利者，即利之以降其氣。前部小便也，後部大便也。</p>
<p>程知曰：前部不利，後人治以五苓；後部不利，後人治以承氣是也。</p>
<p>沈明宗曰：邪傳於胃，胃氣壅遏，兩氣相摶，氣逆上衝，則為噦矣。</p>
<p>張錫駒曰：傷寒至噦，非胃氣敗，即胃中寒。然亦有裏實不通，氣不得下泄，反上逆而為噦者，當詳辨之。</p>
<p>夫實則譫語，虛則鄭聲。鄭聲者，重語也。</p>
<p>【註】譫語一證，有虛有實。實則譫語，陽明熱甚，上乘於心，亂言無次，其聲高朗，邪氣實也。虛則鄭聲，精神衰乏，不能自主，語言重複，其聲微短，正氣虛也。</p>
<p>【集註】戴元禮曰：譫語屬陽，鄭聲屬陰。經曰：實則譫語，虛則鄭聲。譫語者，顛倒錯亂，言出無倫，常對空獨語，如見鬼狀。鄭聲者，鄭重頻煩，語雖謬而諄諄不已，老年人遇事則誶語不休，以陽氣虛不精明也。此譫語、鄭聲虛實之所以不同也。二者本不難辨，但陽盛裏實，與陰盛格陽，皆能錯語，須以他證別之，隨證施治可也。</p>
<p>婁全善曰：余用參、耆、歸、朮等劑治譫語，得愈者甚多，豈可不分虛實，一概用黃連解毒、大小承氣等湯以治之乎？（按：其所云亦鄭聲也。）</p>
<p>張錫駒曰：實則譫語者，陽明燥熱甚而神昏氣亂，故不避親疏，妄言罵詈也。虛則鄭聲者，神氣虛而不能自主，故聲音不正，而語言重複也。</p>
<p>傷寒四五日，脈沉而喘滿，沉為在裏，而反發其汗，津液越出，大便為難，表虛裏實，久則譫語。</p>
<p>【註】傷寒四五日，入裏之時也。脈沉而喘滿，乃為在裏之喘滿，而反發其汗，津液越出，則表虛也，汗出胃干，大便為難，則裏實也。久則胃熱熾盛，必發譫語也。</p>
<p>【集註】方有執曰：越出謂枉道而出也。</p>
<p>張璐曰：傷寒四五日，正邪熱傳裏之時，況見脈沉在裏之喘滿，而反汗之，必致燥結譫語矣。蓋燥結譫語，頗似大承氣證，此以過汗傷津，而不致大實大滿腹痛，只宜小承氣為允當耳！</p>
<p>陽明病，其人多汗，以津液外出，胃中燥，大便必硬，硬則譫語，小承氣湯主之。若一服譫語止者，更莫復服。</p>
<p>【註】此詳上條以明其治也。陽明病其人多汗，以津液外出，胃中乾燥，大便必硬，久則譫語，宜以小承氣湯主之，若一服利，譫語止，慎不可更服也。</p>
<p>【集註】張璐曰：多汗譫語，下證急矣。以其人汗出既多，津液外耗，故不宜大下。但當略與小承氣湯，和其胃氣，譫語自止，若過服反傷津液也。</p>
<p>沈明宗曰：此汗多胃燥，非同實治也。</p>
<p>汗出譫語者，以有燥屎在胃中，此為風也。須下者，過經乃可下之。下之若早，語言必亂，以表虛裏實故也。下之愈，宜大承氣湯。</p>
<p>【註】病自汗出而譫語者，以素有燥屎在胃中，此為太陽風邪之所傳也，須當下之。然必須太陽之邪，已過陽明之經，而入陽明之府，乃可下之。若下之早，則裏熱未結，不但熱去不盡，且虛其中，熱乘虛而上干於心，語言必亂。此表虛汗出，裏實譫語，所以必待過經入府，而後下之則愈，宜大承氣湯。</p>
<p>【集註】方有執曰：過經，謂寧遲遲，非謂必待十三日後也。</p>
<p>程知曰：此言譫語不當下早也。既出汗矣而譫語，則必有燥屎在胃，此當屬風。風為陽邪，陽邪入裏，故譫語。然須六七日乃可下之，下之早，則風邪未解於表，盡入於裏，裏邪燥實，語言更亂也。</p>
<p>陽明病，譫語有潮熱，反不能食者，胃中必有燥屎五六枚也；若能食者，但硬爾。宜大承氣湯下之。</p>
<p>【按】「宜大承氣湯下之」句，應在「必有燥屎五六枚」之下，始合當用大承氣湯下之之義。若但便硬而用大承氣湯下之，殊失仲景顧慮誤下、慎下之旨。</p>
<p>【註】陽明病譫語有潮熱，反不能食者，知胃中必有燥屎已結實也，宜大承氣湯下之。若能食者，知胃將和，但大便硬耳！當導之，不可下也。</p>
<p>【集註】張璐曰：此以能食、不能食辨燥結之微甚也。潮熱譫語，皆胃中熱甚所致。胃熱則能消穀，今反不能食，此必熱傷胃中津液，氣化不能下行，燥屎逆攻於胃之故，宜大承氣湯，急祛亢極之陽，以救垂絕之陰。若能食者，胃中氣化自行，熱邪不盛，津液不致大傷，大便雖硬，不久自行，不必用藥，反傷其氣也。</p>
<p>下利譫語者，有燥屎也，宜小承氣湯。</p>
<p>【註】下利裏虛，譫語裏實，若脈滑大，證兼裏急，知其中必有宿食也。其下利之物，又必稠黏臭穢，知熱與宿食合而為之也，此可決其有燥屎也，宜以小承氣湯下之。於此推之，可知燥屎不在大便硬與不硬，而在裏之急與不急，便之臭與不臭也。</p>
<p>【集註】汪琥曰：下利者，腸胃之疾也。若譫語，則胃家實，與厥陰無與，乃腸中有燥屎不得下也。治宜小承氣湯者，此半利半結，只須緩以攻之也。又曰：或問既下利矣，則熱氣得以下泄，何由而致譫語有燥屎也？答曰：此係陽明府實大熱之證，胃中糟粕為邪所壅，留著於內，其未成硬者，或時得下，其已成硬者，終不得出，則燥屎為下利之根，燥屎不得出，則邪熱上乘於心，所以譫語。要之此證，須以手按臍腹當必堅痛，方為有燥屎之徵。</p>
<p>直視譫語，喘滿者死，下利者亦死。</p>
<p>【註】上條下利譫語為可治，此條下利譫語者死。要知譫語不死於下利，而死於直視也。直視者，精不注乎目也；譫語者，神不守乎心也，已屬惡候。加之喘滿，陽上脫也，故曰死。下利陰下脫也，故曰亦死也。</p>
<p>【集註】方有執曰：直視，精不榮於目也；譫語，神不主乎心也。喘則陽爭於上，利則陰爭於下，胃中土也，陰陽爭奪於上下，而中氣不守，故無法可治，而皆主死也。</p>
<p>發汗多，若重發汗者，亡其陽。譫語，脈短者死；脈自和者不死。</p>
<p>【註】太陽病，發汗過多，不解，又復重發其汗，以致氣液兩亡，熱邪乘燥傳入陽明而生譫語。譫語者，胃熱陽也；脈短者，氣衰陰也。陽病見陰脈，為陰勝於陽，故死也。若脈不短，為陰陽自和，故不死也。</p>
<p>【集註】喻昌曰：方註以此為太陽經脫簡，不知太陽經無譫語之例，必日久而兼陽明、少陽，方有譫語。故此言太陽經得病時，發汗過多，及傳陽明時，重發其汗，因有亡陽而譫語之一證也。亡陽之人，所存者陰氣耳，故神魂不定，而妄見妄聞，與熱邪乘心之候不同。脈短則陰陽不附。脈和則陰陽未離，其生死但從脈定耳。</p>
<p>汪琥曰：譫語者，脈當大實或洪滑，為自和。自和者，言脈與病不相背也，病雖甚不死。若譫語脈短，為邪熱盛，正氣衰，乃陽證見陰脈也，無法可施。</p>
<p>發汗多，亡陽譫語者，不可下，與柴胡桂枝湯和其營衛，以通津液後自愈。</p>
<p>【註】此又承上條以出其治也。譫語者，屬陽明熱實，可下之證也。若發汗過多，大亡氣液而發譫語者，乃津枯致燥之譫語，非熱甚內實之譫語，不可下也。裏有熱，宜白虎加人參湯。表不解，與柴胡桂枝湯和其營衛，以通津液後自愈也。</p>
<p>【按】發汗過多，亡陽譫語，以無大便硬滿痛，故不可下；以無身寒汗出惡寒，故不可温。於此可知發太陽汗出過多致譫語者，必無發熱汗出惡寒也。發陽明汗出過多致譫語者，必有潮熱惡熱不大便也。此則發少陽汗多致譫語者，即論中少陽不可發汗，發汗則譫語是也。然舍小柴胡湯別無治法，若只用柴胡又恐升散，非亡陽所宜，故合桂枝和其營衛，通其津液自可愈也。</p>
<p>陽明中風，脈弦浮大而短氣，腹都滿，脅下及心痛，久按之氣不通，鼻乾，不得汗，嗜臥，一身及面目悉黃，小便難，有潮熱，時時噦，耳前後腫，刺之小差，外不解，病過十日，脈續浮者，與小柴胡湯。脈但浮，無餘證者，與麻黃湯。若不尿，腹滿加噦者，不治。</p>
<p>【按】續浮之「浮」字，當是「弦」字，始與文義相屬，則可與小柴胡湯。若俱是「浮」字，則上之浮，既宜用小柴胡湯，下之浮又如何用麻黃湯耶？</p>
<p>【註】中風傳陽明，病太陽未罷，脈當浮緩。今脈弦浮大，弦，少陽脈也；浮，太陽脈也；大，陽明脈也，脈既兼見，證亦如之。腹滿，太陽陽明證也；脅下及心痛，久按之不通快，少陽證也；鼻乾，陽明證也；不得汗，太陽證也；嗜臥，少陰證也；面目悉黃，太陰證也；小便難，太陽府證也；潮熱，陽明裏證也；噦逆，胃敗證也；耳前後腫，少陽證也；短氣，氣衰證也，凡仲景立法無方之條，皆是此等陰陽錯雜，表裏混淆之證，但教人俟其病勢所向，乘機而施治也。故用刺法，待其小差，若外病不解，已成危候。如過十日，脈續弦不浮者，則邪機已向少陽，可與小柴胡湯和之，使陽明之邪從少陽而解。若脈但浮不大，而無餘證者，則邪機已向太陽，當與麻黃湯汗之，使陽明之邪從太陽而解。若已過十餘日，病勢不減，又不歸於胃而成實，更加不尿腹滿噦甚等逆，即有一二可下之證，胃氣已敗，不可治也。</p>
<p>【集註】程知曰：此條全是表證未解，而無汗出燥渴之證，故不可用白虎。雖有潮熱，而無硬滿譫語濈濈汗出之證，故不可用承氣。不如俟氣之自回，猶可漸引其邪從外出也。</p>
<p>程應旄曰：此條證以「不得汗」三字為主，故酌量於柴胡、麻黃二湯間，以通其久閉，總是要得汗耳！</p>
<p>脈浮而芤，浮為陽，芤為陰，浮芤相搏，胃氣生熱，其陽則絕。</p>
<p>【註】脈浮而芤，浮為陽盛，芤為陰虛。陽盛則發熱，陰虛則汗出，二者相搏，則胃氣生熱愈盛，胃中津液立亡。其陽則絕者，言陽亡津液絕也。</p>
<p>【集註】方有執曰：浮為氣上行，故曰陽；芤為血內損，故曰陽。胃中生熱者，陰不足以和陽，津液干而成枯燥也。</p>
<p>張璐曰：此言脾約當下不下，則浮澀轉為浮芤，津液竭而難下矣。其陽則絕，即陽絕於裏，亡津液之互辭也。</p>
<p>趙良曰：胃中陽熱亢甚，脾無陰氣以和之，孤陽無偶，不至燔灼竭絕不止耳。</p>
<p>沈明宗曰：此辨陽明津竭之脈也。浮為邪氣强，芤為陰血虛，陽邪盛而陰血虛，為浮芤相搏，胃氣生熱，故曰：其陽則絕。即亡津液之互詞也。若見此脈，當養津液，不可便攻也。</p>
<p>陽明病，反無汗，而小便利，二三日嘔而咳，手足厥者，必苦頭痛，若不咳不嘔，手足不厥者，頭不痛。</p>
<p>【註】陽明病，法多汗，反無汗而小便利，是寒氣內攻也。至二三日嘔而咳，寒邪上逆也；手足厥者，寒氣見於四肢也；氣上逆，則咳而苦頭痛矣。若不咳、不嘔、不厥，則頭不痛。此證之頭痛者標也，咳逆、手足厥者本也。</p>
<p>【集註】程知曰：無汗小便利，嘔咳肢厥頭痛，曷不謂太陽病？蓋初起無頭痛諸表證也。此頭痛是二三日後嘔咳而厥所致，非因頭痛致嘔咳而厥也。嘔、咳二證，太陽、少陽俱有之，其表證未解，則屬太陽病；其寒熱往來者，則謂之少陽病也。厥，則厥陰有之，但無嘔與咳也。</p>
<p>張璐曰：陽明無汗，嘔咳手足厥者，得之榮衛俱傷而邪入深也。然小便利，則邪不在內而在外，不在下而在上，故知必苦頭痛，仍宜小青龍主之。若不嘔、不咳、不厥而小便利者，邪必順水道而出，豈有逆攻巔頂之理哉！</p>
<p>林瀾曰：須識陽明亦有手足厥證，胃主四肢，中虛氣寒所致也。然頭苦痛而咳，自與陰寒但厥者異矣。此類數條最為難解。</p>
<p>吳人駒曰：嘔咳手足厥頭痛，皆由反無汗之故也。</p>
<p>陽明病，但頭眩，不惡寒，故能食而咳，其人咽必痛；若不咳者，咽不痛。</p>
<p>【註】陽明病，當惡熱不惡寒，若從傷寒傳來，則不能食，今從中風傳來，故能食也。傷寒挾寒邪，則有頭痛證，今中風挾風邪，則有頭眩證，理固然也。寒邪屬陰，若兼飲則咳而嘔，今不嘔而咽痛，則以風屬陽邪，風病則兼火，故咳而咽痛，以類相從也。</p>
<p>【集註】方有執曰：眩，風旋而目運也，風，故不惡寒能食。咳，逆氣也。咽門，胃之系也。胃熱而氣逆攻咽，則咳而咽傷也。</p>
<p>程知曰：陰邪下行，故無汗而小便利；陽邪上行，故不惡寒而頭眩。寒則嘔不能食，風則能食；寒則頭痛，風則咽痛，是風寒入胃之辨也。</p>
<p>程應旄曰：陽明以下行為順，逆則上行，故中寒則有頭痛證，中風則有頭眩證。以不惡寒而能食，知其鬱熱在裏也。寒上攻能令咳，其咳兼嘔，故不能食而手足厥；熱上攻亦令咳，其咳不嘔，故能食而咽痛，以胃氣上通於肺，而咽為胃府之門也。夫咽痛惟少陰有之，今以咳傷致痛，若不咳則咽不痛，況更有頭眩不惡寒之證，益可辨其為陽明之鬱熱也。</p>
<p>病人有寒，復發汗，胃中冷，必吐蚘。</p>
<p>【註】病人有寒，謂胃中寒也。復發汗，謂汗而復汗也。胃寒復汗，陽氣愈微，胃中冷甚，蚘不能安，故必吐蚘也，宜理中湯送烏梅丸可也。</p>
<p>【集註】程應旄曰：汗生於穀精，胃中陽氣所釀也。有寒復發汗，知胃陽不復存於內矣，蚘何能安？</p>
<p>發汗後，水藥不得入口為逆，若更發汗，必吐下不止。</p>
<p>【按】必吐下不止之「下」字，當是衍文。</p>
<p>【註】此承上條誤而又誤，必變而成逆也。胃中虛冷，本因誤汗，水藥不得入口，入口即吐而為逆也。若更發其汗，則胃逆益甚，不能司納。不特水藥入口方吐，且必無時而不吐逆也。</p>
<p>【集註】成無己曰：汗後水藥不得入口，為之吐逆。發汗亡陽，胃中虛冷也；若更發汗，則愈損陽氣，胃氣大虛，故吐不止。</p>
<p>程應旄曰：發汗後見此者，由未汗之先，其人已是中虛而寒，故一誤不堪再誤也。</p>
<p>脈浮而遲，表熱裏寒，下利清穀者，四逆湯主之。</p>
<p>【註】陽明病，脈浮而遲，浮主表熱，遲主裏寒。今其證下利清穀，則為裏寒太甚，法當温之，宜四逆湯主之。</p>
<p>【集註】汪琥曰：陽明經病，脈當從長，今脈但浮，此在表之熱凝也。府病脈當從數，今脈過遲，此在裏之寒甚也，故見下利清穀。其所利之穀食，色不變氣不臭，即完穀不化也。此裏寒已極，故與四逆湯也。</p>
<p>陽明病，欲解時，從申至戌上。</p>
<p>【註】凡陽明病，無論在經在府，必乘其旺時而解。申、酉、戌，陽明旺時也。經氣旺，則邪氣自退，故解也。</p>
<p>【集註】張志聰曰：經云：日西而陽氣衰，陽明之所主也。從申至戌上，乃陽明主氣之時，表裏之邪欲出，必隨旺時而解。</p>

<h1>卷五</h1>

<h2>辨少陽病脈證并治全篇</h2>
<p>少陽主春，其氣半出地外，半在地中，人身之氣亦如之，故主半表半裏也。半表者，謂在外之太陽也；半裏者，謂在內之太陰也。邪入其間，陰陽相移，寒熱交作，邪正相持，進退互拒，此際汗、吐、下三法俱在所禁，故立小柴胡湯和解法，加減施治。然小柴胡加減法中，又有口不渴身有微熱者，加桂枝以取汗，及下後胸脅滿微結，小便不利，渴而不嘔，頭汗出，往來寒熱者，用柴胡桂枝乾薑湯汗之。又有柴胡證具，而反下之，心下滿而硬痛者，此為結胸也，大陷胸湯主之；及柴胡證仍在者，先與小柴胡湯。嘔不止心下急，鬱鬱微煩者，為未解也，與大柴胡湯下之。更有本柴胡證，醫以丸藥，下之微利，胸脅滿而嘔，日晡潮熱者，小柴胡加芒硝湯下之等法。是仲景亦有汗、下之法，惟在臨證詳察，因病施治，不可執一也。</p>
<p>少陽之為病，口苦，咽乾，目眩也。</p>
<p>【註】少陽者，膽經也。其脈起於目銳眥，從耳後入耳中，挾咽出頤頷中。邪傷其經，故口苦、咽乾、目眩也，口苦者，熱蒸膽氣上溢也；咽乾者，熱耗其津液也；目眩者，熱熏眼發黑也。此揭中風、傷寒邪傳少陽之總綱，凡篇中稱少陽中風、傷寒者，即具此證之謂也。</p>
<p>【集註】林瀾曰：論中言少陽病，胸脅痛耳聾，往來寒熱，心煩喜嘔，胸脅痞硬，半表半裏之證詳矣。此何以曰口苦咽乾目眩也？大抵病於經絡者，此篇諸條已悉之矣，若膽熱府自病，則又必有此證也。</p>
<p>沈明宗曰：此雖少陽總證，然偏裏矣。少陽主膽，其脈循脅絡於耳，故胸脅痛而耳聾。仲景另出手眼，以補口苦、咽乾、目眩之裏證，乃括少陽風傷衛、寒傷榮，風寒兩傷而言也。</p>
<p>吳人駒曰：少陽者，一陽也。少陽之上，相火主之。若從火化，火盛則干，故口苦咽乾也。少陽屬木，木主肝，肝主目，故病則目眩也。</p>
<p>魏荔彤曰：膽府與少陽經為表裏，而非半表半裏之謂。半表者，對太陽之全表言；半裏者，對太陰之全裏言。故少陽在半表半裏之間，總以經絡之界為言。又曰：經中所謂不必悉具者，指或中餘證，而少陽經膽府之主病，未有不悉具而遽可指為少陽病成者。</p>
<p>少陽中風，兩耳無所聞，目赤，胸中滿而煩者，不可吐下，吐下則悸而驚。</p>
<p>【註】少陽，即首條口苦、咽乾、目眩之謂也。中風，謂此少陽病，是從中風之邪傳來也。少陽之脈，起目銳眥，從耳後入耳中；其支者，會缺盆，下胸中，循脅。表邪傳其經，故目赤耳聾，胸中滿而煩也。然此乃少陽半表半裏之胸滿而煩，非太陽證具之邪陷胸滿而煩者比，故不可吐、下，若吐、下則虛其中，神志虛怯，則悸而驚也。此揭中風邪傳少陽之大綱也。</p>
<p>【集註】程知曰：少陽惟宜和解，若吐之則虛其陽而悸，下之則虛其陰而驚。</p>
<p>汪琥曰：少陽有吐下之禁，只因煩滿，故誤行吐下之法。成註謂：吐則傷氣，氣虛者悸；下則亡血，血虛者驚。不知驚悸，皆主於心，誤吐且下，則津液衰耗，神志虛怯，故悸而驚也。</p>
<p>沈明宗曰：胸中煩滿似乎可吐，但在少陽，其邪已下胸循脅，吐之徒傷胸中之氣，使邪內並逼迫神明，則悸而驚也。</p>
<p>魏荔彤曰：此條論仲景不出方。小柴胡條中有心煩心下悸之證，想可無事他求也。汗、吐、下三法既不可行，則當和解之。小柴胡為少陽對證之藥，斯用之宜決耳！</p>
<p>傷寒，脈弦細，頭痛發熱者，屬少陽。少陽不可發汗，發汗則譫語。此屬胃，胃和則愈，胃不和，則煩而悸。</p>
<p>【註】不曰少陽傷寒，而曰傷寒，略言之也。謂此少陽病是從傷寒之邪傳來也。脈弦細，少陽之脈也。上條不言脈，此言脈者，補言之也。頭痛發熱無汗，傷寒之證也，又兼見口苦、咽乾、目眩少陽之證，故曰屬少陽也。蓋少陽之病已屬半裏，故不可發汗，若發汗，則益傷其津，而助其熱，必發譫語，既發譫語，則是轉屬胃矣。若其人津液素充，胃能自和，則或可愈；否則津乾熱結，胃不能和，不但譫語，且更煩而悸矣。此揭傷寒邪傳少陽之大綱也。</p>
<p>【集註】王肯堂曰：凡頭痛、發熱俱為在表，惟此頭痛、發熱為少陽者何也？以其脈弦細，故知邪入少陽之界也。</p>
<p>喻昌曰：少陽傷寒禁發汗，少陽中風禁吐、下，二義互舉，其旨益嚴。蓋傷寒之頭痛發熱，宜於發汗者，尚不可汗，則傷風之不可汗，更不待言矣。傷風之胸滿而煩，似可吐、下者，尚不可吐、下，則傷寒之不可吐、下，更不待言矣。脈弦細者，邪欲入裏，其在胃之津液已為熱耗，重復發汗，而驅其津液外出，安得不譫語乎？</p>
<p>汪琥曰：誤發其汗，譫語者，奪其津液而胃干，故言亂也。此少陽之邪，已轉屬胃。胃和則愈者，言當用藥以下胃中之熱，而使之和平也。胃不和，不但譫語，更加煩擾忪悸，此言胃熱上犯於心，故藏神不自寧也。</p>
<p>傷寒五六日，中風，往來寒熱，胸脅苦滿，默默不欲飲食，心煩，喜嘔，或胸中煩而不嘔，或渴，或腹中痛，或脅下痞硬，或心下悸，小便不利，或不渴，身有微熱，或咳者，小柴胡湯主之。</p>
<p>【註】此承上三條，互詳其證，以明其治也。傷寒中風三四日，見口苦、咽乾、目眩之證，與弦細之脈，知邪已傳少陽矣。若兼見耳聾目赤，胸滿而煩者，則知是從中風傳來也；若兼見頭痛發熱無汗者，則知是從傷寒傳來也。今五六日，更見往來寒熱，胸脅苦滿，默默不欲飲食，心煩喜嘔，則知是中風、傷寒兼見俱有之證也。少陽之邪，進可傳太陰之裏，退可還太陽之表，中處於半表半裏之間。其邪外並於表，半表不解則作寒，內並於裏，半裏不和則作熱；或表或裏無常，故往來寒熱不定也。少陽之脈，下胸循脅，邪湊其經，故胸脅苦滿也；少陽邪近乎陰，故默默也；少陽木邪病則妨土，故不欲飲食也；邪在胸脅，火無從泄，上逼於心，故心煩也；邪欲入裏，裏氣外拒，故嘔；嘔則木氣舒，故喜之也。此皆柴胡應有之證也。其餘諸證，時或有之，總宜以小柴胡湯主之，各隨見證以加減治之可耳！然既分中風、傷寒之傳，而不分其治者何也？蓋以太陽有營衛之分，故風寒之辨宜嚴，及傳陽明、少陽則無營衛之分，且其邪皆化熱，故同歸一致也。</p>
<p>【集註】成無己曰：邪在表裏之間，謂之半表半裏。傷寒中風者，是或傷寒或中風，非傷寒再中風，中風復傷寒也。五六日，邪自表傳裏之時，邪在表則寒，在裏則熱，今在半表半裏之間，未有定處，故往來寒熱也。邪在表心腹不滿，邪在裏則心腹脹滿，今言胸脅苦滿，亦是在表裏之間也。邪在表呻吟不安，邪在裏則內煩。經云：陽入之陰，則靜默默，由邪方自表之裏，在表裏之間也。邪在表則能食，邪在裏不能食，不欲食者，未至於必不能食，故亦為在表裏之間也。邪在表則不煩、不嘔，邪在裏則煩滿而嘔，煩而喜嘔者，邪在表方傳裏也。邪初入裏，未有定處，所傳不一，故有或見之證也。</p>
<p>方有執曰：五六日，大約言也。往來寒熱者，邪入軀殼之裏，藏府之外，兩界之隙地，所謂半表半裏，乃少陽所主之部位也。故入而並於陰則寒，出而並於陽則熱，出入無常，故寒熱間作也。太陽一經，有營衛之不同，所以風寒異治；陽明切近太陽，營衛之道在邇，風寒之辨尚嚴；少陽一經，越陽明去太陽遠矣，風寒無異治。經以傷寒、中風五六日，往來寒熱，交互為文者，發明風寒至此，同歸於一致也。</p>
<p><u>小柴胡湯方</u></p>
<p>柴胡（半斤）　黃芩（三兩）　人參（三兩）　半夏（洗，半升）　甘草（炙，三兩）　生薑（切，三兩）　大棗（擘，十二枚）</p>
<p>上七味，以水一斗二升，煮取六升，去滓再煎，取三升，温服一升，日三服。</p>
<p>加減法：若胸中煩而不嘔，去半夏、人參，加栝蔞實一枚。若渴，去半夏，加人參合前成四兩半，栝蔞根四兩。若腹中痛者，去黃芩加芍藥三兩。若脅下痞硬，去大棗加牡蠣四兩。若心下悸，小便不利者，去黃芩加茯苓四兩。若不渴，外有微熱者，去人參加桂枝三兩，温服微汗愈。若咳者，去人參、大棗、生薑，加五味子半升，乾薑二兩。</p>
<p>【方解】邪傳太陽、陽明，曰汗、曰吐、曰下，邪傳少陽惟宜和解，汗、吐、下三法皆在所禁，以其邪在半表半裏，而角於軀殼之內界。在半表者，是客邪為病也；在半裏者，是主氣受病也。邪正在兩界之間，各無進退而相持，故立和解一法，既以柴胡解少陽在經之表寒，黃芩解少陽在府之裏熱，猶恐在裏之太陰，正氣一虛，在經之少陽，邪氣乘之，故以薑、棗、人參和中而預壯裏氣，使裏不受邪而和，還表以作解也。世俗不審邪之所據，果在半表半裏之間，與所以應否和解之宜，及陰陽疑似之辨，總以小柴胡為套劑。醫家幸其自處無過，病者喜其藥味平和，殊不知因循誤人，實為不淺。故凡治病者，當識其未然，圖機於早也。</p>
<p>【集解】程應旄曰：方以小柴胡名者，取配乎少陽之義也。至於制方之旨及加減法，則所云上焦得通，津液得下，胃氣因和盡之矣。方中以柴胡疏木，使半表之邪得從外宣；黃芩清火，使半裏之邪得從內徹；半夏豁痰飲，降裏氣之逆，人參補內虛，助生發之氣；甘草佐柴、芩，調和內外；薑、棗佐參、夏，通達營衛。相須相濟，使邪不至內向而外解也。至若煩而不嘔者，火氣燥實逼胸也，故去人參、半夏，加栝蔞實也。渴者，燥已耗液逼肺也，故去半夏加栝蔞根也。腹中痛者，木氣散入土中，胃陽受困，故去黃芩以安土，加芍藥以戢木也。脅下痞硬者，邪既留則木氣實，故去大棗之甘而緩，加牡蠣之咸而軟也。心下悸，小便不利者，水邪侵乎心，故去黃芩之苦寒，加茯苓之淡滲也，不渴身有微熱者，半表之寒，尚滯於肌，故去人參加桂枝以解之也。咳者，半表之寒，湊入於肺，故去參、棗，加五味子，易生薑為乾薑以温之，雖肺寒不減黃芩，恐乾薑助熱也。總之邪在少陽，是半表半裏之熱，鬱而不升，故以小柴胡治之，所謂升、降、浮、沉則順之也。</p>
<p>傷寒中風，有柴胡證，但見一證便是，不必悉具。</p>
<p>【註】此承上而言，無論傷寒中風，邪傳少陽，病在半表半裏，有柴胡證，但見一證，便以小柴胡隨證加減治之，不必待其悉具也。</p>
<p>【集註】方有執曰：此承上條辨認少陽一經為病之大旨。</p>
<p>鄭重光曰：有柴胡證，但見一證便是，不必悉具者，言往來寒熱是柴胡證，此外兼見胸脅滿硬，心煩喜嘔，及諸證中凡有一證者，即是半表半裏，故曰嘔而發熱者，小柴胡湯主之。因柴胡為樞機之劑，風寒不全在表未全入裏者，皆可用，故證不必悉具，而方有加減法也。至若柴胡有疑似證，不可不審者，如脅下滿痛，本渴而飲水嘔者，柴胡不中與也；及但欲嘔，胸中痛微溏者，亦非柴胡證，此等又當細為詳辨者也。</p>
<p>傷寒三日，少陽脈小者，欲已也。</p>
<p>【註】傷寒該中風而言也。其邪三日，少陽受之，脈若大者，為邪盛欲傳，今脈小，為邪衰欲自已也。</p>
<p>【集註】程應旄曰：脈小則陽得陰以和，是邪盡退而正來復矣。</p>
<p>張錫駒曰：三日乃少陽主氣之期，脈小則病退也。</p>
<p>傷寒四五日，身熱惡風，頸項强，脅下滿，手足温而渴者，小柴胡湯主之。</p>
<p>【註】傷寒四五日，邪在三陽之時。身熱惡風，太陽證也；頸項强，太陽陽明證也；脅下滿，手足温而渴，陽明少陽證也。此為三陽合病之始，固當權其孰緩孰急，以施其治。然其人脅下滿，手足温而渴，是已露去表入裏，歸併少陽之機，故獨從少陽以為治也。主以小柴胡湯者，和解其表裏也。此三陽合病不必悉俱柴胡證，而當用柴胡之一法也。</p>
<p>【集註】方有執曰：三陽俱見病，而獨從少陽小柴胡以為治者，太陽、陽明之邪微，少陽近裏而裏證見，故從少陽一於和而三善備也。</p>
<p>喻昌曰：本當從三陽合併病之例而用表法，但手足温而加渴，是外邪逼湊於少陽，向裏之機已著，更用辛甘發散，則重增其熱而大耗其津矣。故從小柴胡之和法，便陽邪罷而陰津不傷，一舉而兩得也。小柴胡湯當從加減法，不嘔而渴者，去半夏加栝蔞根為是。</p>
<p>張志聰曰：手足温者，手足不冷也。非病人自覺其温，乃診者按之而得也。不然何以既曰身熱，而復云手足温耶？</p>
<p>汪琥曰：此條系三陽經齊病，而少陽之邪居多也。太陽傷寒已至四五日之時，不曰發熱惡風，只曰身熱者，此太陽之邪漸衰也。其兼陽明證不曰鼻乾不得臥，而只曰頸項强者，此陽明之邪，亦將衰也。惟脅下滿為少陽經之專證，況兼手足温而又渴，此為邪將傳裏之機已著也。</p>
<p>陽明病，發潮熱，大便溏，小便自可，胸脅滿不去者，與小柴胡湯。</p>
<p>【註】陽明病發潮熱，當大便硬、小便數也，今大便溏、小便如常，非陽明入府之潮熱可知矣。況有胸脅滿不去之少陽證乎？故不從陽明治，而從少陽與小柴胡湯主之也。</p>
<p>【集註】王肯堂曰：陽明為病，胃家實也。今便溏而言陽明病者，謂有陽明外證，身熱汗出，不惡寒反惡熱也。</p>
<p>程應旄曰：如得陽明病而發潮熱，似乎胃實之徵矣。但胃實必大便硬而小便數，今大便溏小便自可，是熱非入府之熱也，再以胸脅徵之，則主以小柴胡湯無疑矣。</p>
<p>陽明病，脅下硬滿，不大便而嘔，舌上白苔者，可與小柴胡湯，上焦得通，津液得下，胃氣因和，身濈然汗出而解。</p>
<p>【註】陽明病，不大便，脅下硬滿而嘔，是陽明傳少陽病也。若舌上黃苔澀者，為陽明之熱未盡，則當與大柴胡湯兩解之。今舌上白苔滑者，是已傳少陽，故可與小柴胡湯和解之。俾上焦得通，則嘔可止，津液得下，則便可通，胃氣因和而硬滿除，則身心濈然汗出而解矣。</p>
<p>【集註】程知曰：此言陽明兼少陽，宜用小柴胡也。不但大便溏為胃未實，即使不大便而嘔，亦為邪未入裏。硬滿在脅而不在腹，舌苔白而不黃，皆少陽之見證多。故當從小柴胡分解陰陽，則上下通和，濈然汗出，而表裏之邪為之一撤矣。</p>
<p>程應旄曰：脅下硬滿，不大便而嘔，是大柴胡湯證也。其用小柴胡湯者，以舌上白苔，猶帶表寒故也。若苔不滑而澀，則所謂舌上乾燥而煩，欲飲水數升，謂裏熱已耗及津液，此湯不可主矣。又曰：上焦得通，照脅下硬滿言；津液得下，照舌苔與嘔言；胃氣因和，照不大便言。上條陽明病，從潮熱上見，此條陽明病，從不大便上見。</p>
<p>凡柴胡湯病證而下之，若柴胡證不罷者，復與柴胡湯，必蒸蒸而振，却發熱汗出而解。</p>
<p>【註】凡柴胡湯病證，不與柴胡湯而反下之，不變他病，柴胡證仍在者，可復與柴胡湯則解。但以誤下，其證必虛，故解必蒸蒸而熱，振振而寒，邪正交爭，然後汗出而解也。</p>
<p>【集註】方有執曰：蒸蒸而振作戰汗也，必如此而後解者，以下後裏虛故也。</p>
<p>程知曰：邪氣還表，故蒸蒸而熱；下後正虛，故振振而動。</p>
<p>得病六七日，脈遲浮弱，惡風寒，手足温，醫二三下之，不能食，而脅下滿痛，面目及身黃，頸項强，小便難者，與柴胡湯，後必下重，本渴而飲水嘔者，柴胡湯不中與也，食穀者噦。</p>
<p>【按】「食穀者噦」四字，衍文。食穀嘔者有之，從無噦者。</p>
<p>【註】得病六七日，少陽入太陰之時也。脈遲太陰脈也，浮弱太陽脈也，惡風寒太陽證也，手足温太陰證也，醫不以柴胡桂枝湯解而和之，反二三下之，表裏兩失矣。今不能食，脅下滿痛，雖似少陽之證，而實非少陽也。面目及身發黃，太陰之證已具也；頸項强，則陽明之邪未已也。小便難者，數下奪津之候也。此皆由醫之誤下，以致表裏雜揉，陰陽同病，若更以有少陽脅下滿痛之一證不必悉具，而又誤與柴胡湯，則後必下重，是使邪更進於太陰也。雖有渴證，乃係數下奪津之渴。其飲水即嘔，亦非少陽本證之嘔，緣誤下所致，故柴胡湯不中與也。</p>
<p>【集註】程知曰：前言柴胡證，但見一證便是。此更言脅下滿痛，亦有不宜柴胡者，以為戒也。</p>
<p>程應旄曰：以一渴證辨之，前條之手足温而渴者，熱在裏，未經數下，自能消水。今本渴而飲水則嘔，知其渴為膈燥津亡之渴，數下中虛，不能消水，究於胃陽無涉。然則柴胡湯之於少陽，豈可云但見一證便是乎？又豈可云下之而柴胡證不罷者復與柴胡湯乎？</p>
<p>傷寒六七日，發熱微惡寒，支節煩疼，微嘔，心下支結，外證未去者，柴胡桂枝湯主之。</p>
<p>【註】傷寒六七日，發熱微惡寒，支節煩疼，微嘔，心下支結者，是太陽之邪傳少陽也。故取桂枝之半，以散太陽未盡之邪；取柴胡之半，以散少陽嘔結之實病。而不名桂枝柴胡湯者，以太陽外證雖未去，而病機已見於少陽裏也。故以柴胡冠桂枝之上，意在解少陽為主而散太陽為兼也。支者，側也，小也。支結者，即心下側之小結也。</p>
<p>【集註】方有執曰：支節，四肢骨節也。支結，言支飲摶聚而結也。發熱至微嘔，太陽之表也，故曰：外證未去。</p>
<p>程知曰：此邪入少陽，而太陽證未去者也。發熱惡寒，支節煩疼，太陽證也；乃惡寒而微，但支節煩痛，而不頭項强痛，則太陽證亦稍減矣。嘔而支結，少陽證也；乃嘔逆而微，但結於心下之偏旁，而不結於兩脅之間，則少陽亦尚淺也。若此者，惟當以柴胡湯和解少陽，而加以桂枝湯發散太陽，此不易之法也。</p>
<p><u>柴胡桂枝湯方</u></p>
<p>柴胡（四兩）　桂枝（一兩半）　人參（一兩半）　甘草（炙，一兩）　半夏（洗，二合半）　黃芩（一兩半）　芍藥（一兩半）　大棗（擘，六枚）　生薑（切，一兩半）</p>
<p>上九味，以水七升，煮取三升，去滓，温服一升。</p>
<p>【集解】柯琴曰：仲景書中最重柴、桂二方。以桂枝解太陽肌表，又可以調諸經之肌表；小柴胡解少陽半表，亦可以和三陽之半表。故於六經病外，獨有桂枝證、柴胡證之稱，見二方之任重不拘於經也。如陽浮陰弱條，是仲景自為桂枝證之註釋；血弱氣盡條，是仲景自為柴胡證之註釋。桂枝有壞病，柴胡亦有壞病。桂枝有疑似證，柴胡亦有疑似證。如病似桂枝證，腳攣急與胸中痞硬者，及病似柴胡證，本渴而飲水嘔，與但欲嘔胸中痛者是已。此條言傷寒六七日，寒熱當退之時，反見發熱惡寒諸表證，更見心下支結諸裏證，表裏不解，法當表裏雙解之矣。然惡寒微，則發熱亦微，可知支節煩疼，則一身骨節不疼；可知微嘔心下亦微結，故謂之支結，是表證雖不去而已輕，裏證雖已見而未甚。故取桂枝之半以散太陽未盡之邪，取柴胡之半以解少陽微結之證。口不渴身有微熱者，法當去人參，以六七日邪雖未解，而正已虛，故仍用之。外證雖在，而病機已見於裏，故方以柴胡冠桂枝之上，為雙解兩陽之輕劑也。</p>
<p>傷寒五六日，已發汗而復下之，胸脅滿微結，小便不利，渴而不嘔，但頭汗出，往來寒熱，心煩者，此為未解也，柴胡桂枝乾薑湯主之。</p>
<p>【註】傷寒五六日，已發其汗，表未解而復下之，若邪陷入陽明之裏，則必作結胸痞硬，協熱下利等證。今邪陷入少陽之裏，故令胸脅滿微結也。小便不利渴而不嘔者，非停水之故，乃汗下損其津液也。論中有身無汗，獨頭汗出，發熱不惡寒心煩者，乃陽明表熱鬱而不得外越之頭汗也。今但頭汗出，往來寒熱，心煩者，無陽明證，知為少陽表熱，鬱而不和，上蒸之頭汗也。此為少陽表裏未解之證，故主柴胡桂枝乾薑湯，以專解半表之邪，兼散半裏之結也。</p>
<p>【集註】林瀾曰：五六日，已經汗下之後，則邪當解。今胸脅滿微結，寒熱心煩者，是邪猶在半表半裏之間也。小便不利而渴，乃汗下後亡津液內燥也。若有熱飲，其人必嘔，今渴而不嘔，知非飲熱也。傷寒汗出則和，今但頭汗出，余處無汗者，津液不足而未和也，與柴胡桂枝乾薑湯，以解表裏而復津液也。</p>
<p>汪琥曰：傷寒頭汗出者，乃陽鬱於表，非陽虛於上也。</p>
<p><u>柴胡桂枝乾薑湯方</u></p>
<p>柴胡（半斤）　桂枝（三兩）　乾薑（二兩）　栝蔞根（四兩）　黃芩（三兩）　牡蠣（二兩）　甘草（炙，二兩）</p>
<p>上七味，以水一斗二升，煮取六升，去滓，再煎，取三升，温服一升，日三服，初服微煩，復服汗出便愈。</p>
<p>【方解】少陽表裏未解，故以柴胡桂枝合劑而主之，即小柴胡湯之變法也。去人參者，因其正氣不虛；減半夏者，以其不嘔，恐助燥也。加栝蔞根，以其能止渴兼生津液也；倍柴胡加桂枝，以主少陽之表；加牡蠣，以軟少陽之結。乾薑佐桂枝，以散往來之寒；黃芩佐柴胡，以除往來之熱，且可制乾薑不益心煩也。諸藥寒温不一，必需甘草以和之。初服微煩，藥力未及；復服汗出即愈者，可知此證非汗出不解也。</p>
<p>服柴胡湯已，渴者，屬陽明，以法治之。</p>
<p>【註】風寒之邪從陽明而傳少陽，起初不渴，今服柴胡湯已，反渴者，是少陽轉屬陽明也。以法治之，謂當分其經府見證而治之也。葛根、白虎、調胃間，各從其宜而用之可耳！</p>
<p>【集註】方有執曰：已，畢也。服柴胡湯已畢而渴，則非暫渴，其為熱已入胃亡津液而渴可知，故曰：屬陽明也。</p>
<p>沈明宗曰：服柴胡湯已渴者，乃少陽之邪不傳三陰，而轉入陽明矣，即當隨陽明現證而治，故謂以法治之。</p>
<p>鄭重光曰：少陽、陽明之病機，在嘔渴中分，渴則轉屬陽明，嘔則仍在少陽。如嘔多雖有陽明證，不可攻之，因病未離少陽也，服柴胡湯渴當止。若服柴胡湯已加渴者，是熱入胃府。耗津消水，此屬陽明胃病也。</p>
<p>傷寒五六日，頭汗出，微惡寒，手足冷，心下滿，口不欲食，大便硬，脈細者，此為陽微結，必有表復有裏也，脈沉亦在裏也。汗出為陽微，假令純陰結，不得復有外證，悉入在裏，此為半在裏半在外也。脈雖沉緊，不得為少陰病，所以然者，陰不得有汗，今頭汗出，故知非少陰也，可與小柴胡湯。設不了了者，得屎而解。</p>
<p>【按】脈細，當是「脈沉細」，觀本條下文，「脈沉亦在裏也」之「亦」字，自知。脈雖沉緊之「緊」字，當是「細」字。本條上文並無「緊」字，如何說脈雖沉緊，「雖」字何所謂耶？必是傳寫之誤。</p>
<p>【註】傷寒五六日，雖表有頭汗出，微惡寒之陽邪未罷，裏有心下滿，口不欲食，大便硬之陽結已形，但手足冷脈沉細，則陽邪所結殊微也，故曰，此為陽微結，必有表復有裏也。然脈沉細，似乎裏陰盛，而頭汗出，則為表陽鬱也。假令純陰結，則不得復有頭汗出之外證，始合悉入在裏之純陰結矣。夫既非悉入在裏之純陰結，此必為半在裏、半在表之陽微結也，故脈雖沉細，不得為少陰病。所以然者，三陰不得有汗，今頭汗出，故知非少陰也。可與小柴胡湯者，和其不通身汗出微惡寒也。設不了了者，必大便之硬未除，自宜利其大便使得屎而解也。</p>
<p>【集註】喻昌曰：陽微結者，陽邪微結未盡散也。舊註作陽氣衰微，故邪氣結聚大差。果爾，則頭汗出為亡陽之證，非半表半裏之證矣；果爾，則陰結又是陰氣衰微矣。玩本文假令純陰結，及陽邪若不微結，是純陰邪內結，則不得復有外證等語，其義甚明。</p>
<p>程知曰：此言少陽病有似少陰者，當細辨其脈證也。</p>
<p>程應旄曰：凡脈細、脈沉，皆陰脈也。今與陽證同見，則為陽熱鬱結之診，無關少陰也。可見陽氣一經鬱結，不但陽證似陰，並陽脈亦似陰矣。</p>
<p>沈明宗曰：得屎而解，當用大柴胡之法也。</p>
<p>吳人駒曰：此證嘗見有誤作陰寒而施温熱以致大逆者，蓋因其惡寒，手足冷，脈細而沉，不究其證之始末由來也。</p>
<p>周揚俊曰：此條惡寒肢冷不欲食，脈細或沉，有似乎陰，最難辨晰，仲景特出「陽微結」三字，昭示千古。以頭汗出為陽，陰不得有汗也。至五六日頭痛發熱，證原屬陽也，故縱見少陰之脈，不得為少陰之病。然獨未見少陽一證，何遽得為少陽病耶？此仲景所以又明言半在表半在裏也。爾時裏證既多，不得純以表藥汗之；外證似陰，不得復以裏藥温之，故取小柴胡提出其邪於表裏之半，而大便硬不了了者，則當下之得屎無疑也。仲景恐人未明，自為詳辨，然後知手足冷微惡寒者，正因陽邪鬱結，不外通於肢體，故獨頭汗出也。</p>
<p>傷寒陽脈澀，陰脈弦，法當腹中急痛者，先與小建中湯，不差者，與小柴胡湯主之。</p>
<p>【註】傷寒脈得浮澀，營衛不足也；脈得沉弦，木入土中也。營衛不足則表虛，木入土中則裏急。惟表虛裏急，腹中急痛，所以先用小建中湯，以其能補營衛兼緩中急，則痛可差也。或不差，必邪尚滯於表。知澀為營衛不通，弦為少陽本脈，故與小柴胡湯，按法施治也。成無己去黃芩加芍藥，疏外調中，其說亦是。</p>
<p>【集註】汪琥曰：弦脈不除，痛猶未止者，為不差，此為少陽經有留邪也。</p>
<p>傷寒胸中有熱，胃中有邪氣，腹中痛，欲嘔吐者，黃連湯主之。</p>
<p>【註】傷寒未解欲嘔吐者，胸中有熱邪上逆也；腹中痛者，胃中有寒邪內攻也。此熱邪在胸，寒邪在胃，陰陽之氣不和，失其升降之常，故用黃連湯，寒温互用，甘苦並施，以調理陰陽而和解之也。然此屬外，因上下寒熱之邪，故有如是之證；若內因雜病，嘔吐而腹痛者，多因宿食。由此推之，外因、內因，證同而情異，概可知矣。</p>
<p>【集註】程知曰：陰邪在腹，則陽不得入而和陰，為腹痛；陽邪在上，則陰不得入而和陽，為欲嘔逆。</p>
<p>汪琥曰：《尚論篇》皆以風寒二邪，分陰陽寒熱。殊不知風之初來未必非寒，寒之既入亦能化熱，不可拘也。</p>
<p>鄭重光曰：此熱邪中於上焦，寒邪中於下焦，陰陽不相入，失其上下升降之常也。</p>
<p><u>黃連湯方</u></p>
<p>黃連（三兩）　甘草（炙，三兩）　乾薑（三兩）　人參（二兩）　桂枝（三兩）　半夏（洗，半升）　大棗（擘，十二枚）</p>
<p>上七味，以水一斗，煮取六升，去滓，温服，晝三夜二。</p>
<p>【方解】傷寒邪氣入裏，因人藏氣素有之寒熱而化病。如陽明病，硬滿不大便而嘔，舌上白苔者，以小柴胡湯，及太陽病下之裏虛懊憹，舌上如苔者，以梔子豉湯之類，是隨胸中有寒，丹田有熱化者也。此則隨胃中有寒，胸中有熱而化，腹中痛欲嘔吐，故以是方主之。君黃連以清胃中之熱，臣乾薑以温胃中之寒，半夏降逆，佐黃連嘔吐可止，人參補中，佐乾薑腹痛可除，桂枝所以安外，大棗所以培中也。然此湯寒温不一，甘苦並投，故必加甘草協和諸藥。此為陰陽相格，寒熱並施之治法也。</p>
<p>太陽病，十日以去，脈浮細而嗜臥者，外已解也。設胸滿脅痛者，與小柴胡湯；脈但浮者，與麻黃湯。</p>
<p>【註】太陽病十日以上無他證，脈浮細而嗜臥者，外邪已解，不須藥也。設有胸滿脅痛等證，則知少陽之外邪未解，故與小柴胡湯和之。若脈但浮不細，而有頭痛發熱惡寒無汗等證，則仍是太陽之外邪未解，當與麻黃湯汗之。</p>
<p>【按】論中脈浮細，太陽少陽脈也；脈弦細，少陽脈也；脈沉細，少陰脈也。脈浮細，身熱嗜臥者，陽也；脈沉細，身無熱嗜臥者，陰也；脈緩細，身和嗜臥者，已解也，是皆不可不察也。</p>
<p>【集註】王肯堂曰：此條當是太陽、少陽合病。胸滿雖同，而脈浮細嗜臥，則為表邪已解，脅痛為少陽有邪，故與小柴胡湯。若脈但浮者，又當先治太陽也，故與麻黃湯。此是設為變通之言，非為服柴胡而脈浮也。</p>
<p>傷寒發熱，汗出不解，心中痞硬，嘔吐而下利者，大柴胡湯主之。</p>
<p>【按】下利之「下」字，當是「不」字，若是「下」字，豈有上吐下利，而以大柴胡湯下之之理乎？</p>
<p>【註】傷寒發熱汗出不解，表尚未已也；心中痞硬大便不利，裏病又急矣。嘔吐，少陽、陽明兼有之證也。少陽、陽明兩急，心中熱結成痞，故以大柴胡湯，外解少陽發熱未盡之表，內攻陽明成實痞硬之裏也。</p>
<p>【按】太陽病發熱汗出不解，心下痞硬，下利不嘔吐者，此表裏俱虛，桂枝人參湯證也。若嘔吐不利者，此表裏俱實，大柴胡湯證也。彼則脈微弱，此則脈必有力也。</p>
<p>太陽病，過經十餘日，反二三下之，後四五日，柴胡證仍在者，先與小柴胡湯。嘔不止，心下急，鬱鬱微煩者，為未解也，與大柴胡湯下之則愈。</p>
<p>【註】太陽病傳過三陽之經十餘日，醫不隨經施治，反二三下之，未致變逆，後四五日，惟見少陽寒熱往來之柴胡證仍在者，宜先與小柴胡湯解表和裏。如或不愈，其嘔不止，心下滿急，鬱鬱微煩，此為少陽表裏均未解也，與大柴胡湯下之，攻裏和表，自可愈也。</p>
<p>【集註】方有執曰：過經與壞病同，不知何逆，而二三下之，適所以致逆，故曰：反也。下而又下，陽明雖未傷，而少陽亦未除，故曰：柴胡證仍在也。嘔不止，鬱鬱微煩，乃邪擾二陽，故曰：未解也。</p>
<p>程知曰：此言過經誤下，有用大小柴胡兩解法也。蓋其人之邪，因屢下而深入，若表證未罷，必先用小柴胡和其半表，而後可兼攻其裏也。</p>
<p>程應旄曰：此條與陽明經嘔多，雖有陽明證不可下之條，細細酌量，陽明證嘔在上，而邪亦在膈之上，未入府，故不可下；此條嘔不止，心下急，乃邪在膈之下，已屬胃，乃可下也。可下不可下，此等處最不容誤也。</p>
<p>林瀾曰：嘔不止，則半表裏證猶在，然心下急，鬱鬱微煩，必中有燥屎也，非下除之不可，故以大柴胡兼而行之。</p>
<p><u>大柴胡湯方</u></p>
<p>柴胡（半斤）　黃芩（三兩）　半夏（洗，半升）　芍藥（三兩）　枳實（炙，四枚）　大黃（二兩）　生薑（切，五兩）　大棗（擘，十二枚）</p>
<p>上八味，以水一斗二升，煮取六升，去滓再煎，温服一升，日三服。</p>
<p>【按】許叔微曰：大柴胡湯一方無大黃，一方有大黃。此方用大黃者，以大黃有蕩滌蘊熱之功，為傷寒中要藥。王叔和云：若不用大黃，恐不名大柴胡湯。且經文明言下之則愈，若無大黃，將何以下心下之急乎？應從叔和為是。</p>
<p>【方解】柴胡證在，又復有裏，故立少陽兩解之法。以小柴胡湯加枳實、芍藥者，解其外以和其內也。去參、草者，以裏不虛也；少加大黃，所以瀉結熱也；倍生薑者，因嘔不止也。</p>
<p>太陽病，過經十餘日，心中温温欲吐，而胸中痛，大便反溏，腹微滿，鬱鬱微煩，先此時，自極吐下者，與調胃承氣湯；若不爾者，不可與。但欲嘔，胸中痛，微溏者，此非柴胡證，以嘔，故知極吐下也。</p>
<p>【按】王肯堂曰：「温温」當是「嗢嗢」。又云：「以嘔」之下，當有闕文。</p>
<p>【註】太陽病過經十餘日，曾經吐、下不解者，以極吐則虛其胸，邪熱乘虛入胸，故心下嗢嗢欲吐，而胸中痛也。極下則虛其裏，邪熱乘虛入裏，故大便反溏腹微滿，鬱鬱微煩也。詢知先時若果經極吐下，則為在表之邪熱，悉陷胸腹，而所見者，皆是裏證未和，故宜與調胃承氣湯下而和之。若不爾者，謂不因極吐、極下而有斯證，則又不可與是湯也。夫但欲嘔者，少陽也；胸中痛者，太陽也；微溏者，太陽少陽合病之利也，並無心中嗢嗢鬱鬱，腹滿煩熱等證，固不可與承氣湯矣。然此亦非柴胡證，故柴胡湯亦不可與也。須從太陽、少陽合病，下利，若嘔者，與黃芩加半夏生薑湯可也。</p>
<p>【集註】方有執曰：胸中痛，邪在膈也。若曾極吐，則應有心下嗢嗢欲吐之狀，何也？以胃口已被吐傷，邪熱上摶於膈，故欲吐而不得吐也。腹微滿鬱鬱微煩，邪在胃也。若曾極下，則應大便微溏，何也？以下則胃虛，邪雖實於胃，大便反不能結硬也。故曰：先此時自極吐下者，與調胃承氣湯。言當蕩其熱以和其胃也，不爾，言未經極吐下也。「但欲嘔」至末，申明上文之意。</p>
<p>喻昌曰：太陽病過經十餘日，心下嗢嗢，欲吐而不吐，其人胸中痛，大便反溏，腹微滿鬱鬱微煩者，此有二辨：若曾經大吐、大下者，表邪從吐解，且已入裏，可用調胃承氣之法：若未經極吐、下，但欲嘔不嘔，胸中痛微溏者，是痛非吐所傷，溏非下所致，調胃之法不可用矣。</p>
<p>程知曰：過經者，謂病過七八日至十三日，經氣已周猶不解也。豈惟十三日，且有二十餘日者矣。蓋過經不解，病必皆在陽經留連；若在陰經，則又豈能若是之持久耶！久持且不能，安望其生乎？</p>
<p>程應旄曰：大便溏則氣得下泄，腹不應滿，煩不應鬱鬱，今仍腹微滿，鬱鬱微煩，必胃有阻留，而下後仍不快暢也。病屬陽明證，反無陽明，而只有少陽，其中必有所誤，故直窮其所以致證之由，而後可從證上認病。</p>
<p>傷寒十三日不解，胸脅滿而嘔，日晡所發潮熱，已而微利，此本柴胡證，下之而不得利。今反利者，知醫以丸藥下之，非其治也。潮熱者，實也，先宜小柴胡湯以解外，後以柴胡加芒硝湯主之。</p>
<p>【註】凡傷寒過經不解，熱邪轉屬胃府者多，皆當下之。今傷寒十三日不解過經，胸脅滿而嘔，日晡所發潮熱，已而微利，此本大柴胡證也。下之而不通利，今反利者，詢知為醫以丸藥迅下之，非其治也。迅下則水雖去，而燥者仍存，恐醫以下後之利為虛，故復指曰潮熱者實也，是可再下者也。但胸脅之邪未已，故先宜小柴胡湯以解少陽之外，復以小柴胡湯加芒硝，以下少陽之裏。不用大黃而加芒硝者，因裏不急且經迅下，惟欲其軟堅潤燥耳！是又下中兼和之意也。</p>
<p>【集註】《內臺方議》曰：潮熱者，實也。何不用大柴胡、大小承氣下之，却用芒硝何也？蓋潮熱雖屬實，然已先用丸藥，傷動藏府，若再用大黃下之，則脾氣傷而成壞證矣，只用芒硝潤燥以取利也。</p>
<p>方有執曰：十三日，過經也。不解，壞證也，非其治也。以上乃原其壞，由於醫之誤。以下至末，救誤之治也。</p>
<p><u>柴胡加芒硝湯方</u></p>
<p>於小柴胡湯方內，加芒硝六兩，餘依前法服，不解更服。</p>
<p>傷寒十三日不解，過經譫語者，以有熱也，當以湯下之。若小便利者，大便當硬，而反下利，脈調和者，知醫以丸藥下之，非其治也。若自下利者，脈當微厥，今反和者，此為內實也，調胃承氣湯主之。</p>
<p>【註】此承上條互發其義，以詳其治也。傷寒十三日不解，過經，譫語者，以有熱也，當以湯藥下其熱。但上條潮熱之熱，熱在表裏，當大便不硬；此條譫語之熱，熱歸胃府，法當大便硬。若小便利者，大便當硬，今大便不硬而反下利，脈調和者，知為醫以丸藥下之之利，非其治也。如未經丸藥下之，自下利者，則為內虛，內虛之利，脈當微弱而厥，今反和而不微厥，此為內實有熱，非內虛有寒也，雖下利乃熱利也。仍當下其熱，故以調胃承氣湯主之。</p>
<p>傷寒三日，三陽為盡，三陰當受邪，其人反能食而不嘔，此為三陰不受邪也。</p>
<p>【註】傷寒之邪，一日太陽受之，二日陽明受之，三日少陽受之，四日太陰受之，五日少陰受之，六日厥陰受之，此傳經之次第也。今傷寒三日，三陽表邪為盡，三陰當受邪，其人當不能食而嘔，今反能食而不嘔者，此為裏和，三陰不受邪也。然此乃《內經》以其大概而言，究不可以日數拘也。</p>
<p>【集註】成無己曰：表邪傳裏，裏不和則不能食而嘔，今反能食而不嘔，是邪不傳陰，但在陽也。</p>
<p>方有執曰：陽以表言，陰以裏言，能食不嘔，裏氣和而胃氣回，陰不受邪可知矣。</p>
<p>汪琥曰：邪在少陽，原嘔不能食，今反能食而不嘔，可徵裏氣之和，而少陽之邪自解也。裏既和而少陽之邪解，則其不傳三陰，斷斷可必，故云：三陰不受邪也。</p>
<p>傷寒六七日，無大熱，其人躁煩者，此為陽去入陰故也。</p>
<p>【註】傷寒六七日，邪欲入裏之時也。無大熱，表熱微也。躁煩者，裏熱盛也。此為陽去入陰也。陽去入陰者，謂陽邪去表入裏，傳於三陰也。</p>
<p>【集註】成無己曰：內熱為煩，謂心中鬱煩也；外熱為躁，謂身外熱躁也。內熱為有根之火，故但煩不躁，及先煩後躁者，皆可治；外熱為無根之火，故但躁不煩，及先躁後煩者，皆不可治。</p>
<p>方有執曰：去，往也。言表邪去而入於裏，所以外無他熱，而內則煩躁也。</p>
<p>婦人中風，發熱惡寒，經水適來，得之七八日，熱除而脈遲身涼，胸脅下滿，如結胸狀，譫語者，此為熱入血室也，當刺期門，隨其實而瀉之。</p>
<p>【註】婦人中風，發熱惡寒，表病也。若經水不來，熱必無由傳於血室，今經水適來，得之七八日，脈遲熱除，身涼，似乎表欲解矣。若復見胸脅下滿，如結胸狀，譫語之證，則知非表解入裏，乃表邪之熱因經水適來，乘虛而入於血室也，法當刺期門。期門為肝之穴，肝為藏血之所，今邪入血室，故刺期門，隨其血分之實熱而瀉之也。</p>
<p>【集註】方有執曰：血室為營血停留之所，經血集會之處，即衝脈，所謂血海是也。其脈起於氣衝，並少陰之經，夾臍上行至胸中而散，故熱入而病作，其證則如是也。期門二穴在不容兩傍，各去同身寸之一寸五分，肝之募也。肝納血，故刺期門，所以瀉血分之實熱也。</p>
<p>汪琥曰：邪傳少陽，熱入血室，故作譫語等證。仲景恐人誤認為陽明府實證，輕用三承氣以伐胃氣，故特出一刺期門法以療之。</p>
<p>婦人中風七八日，續得寒熱，發作有時，經水適斷者，此為熱入血室，其血必結，故使如瘧狀，發作有時，小柴胡湯主之。</p>
<p>【註】婦人中風七八日，續得寒熱，發作有時，經水適斷者，此為熱入血室。血與熱摶，其血必結。然雖結而無胸脅滿如結胸譫語等證，是為結而未實也。尚有如瘧狀之寒熱，發作有時，乃為邪在少陽，半表半裏也。故用小柴胡湯以和表裏，熱自解也。</p>
<p>【集註】方有執曰：前經水適來者，因熱入血室，血出而熱遂遺也。此適斷者，熱乘血來而遂入之，與後血相摶，俱留而不出，故曰其血必結也。</p>
<p>程知曰：前證經水來，而胸脅滿結譫語，是邪實於藏也，故用刺以瀉之。此證因血結而寒熱如瘧，是邪發於經也，故用小柴胡湯和之。</p>
<p>婦人傷寒，發熱，經水適來，晝日明了，暮則譫語，如見鬼狀者，此為熱入血室，無犯胃氣及上二焦，必自愈。</p>
<p>【註】上二條，發明風邪熱入血室之證；此條發明寒邪熱入血室之證。婦人傷寒，發熱無汗，經水適來，則必熱入血室。故晝則明了，知邪不在陽也；暮則譫語，如見鬼狀者，是為邪在陰也。無犯胃氣及上二焦者，通謂三焦也。蓋禁人汗、吐、下三法，皆不可輕用，當俟其經行，必熱隨血去而愈也。</p>
<p>【集註】方有執曰：必自愈者，言俟其經行血下，則邪熱得以隨血而俱出，猶之鼻衄紅汗，故自愈也。蓋警人勿妄攻，以致變亂之意。</p>
<p>林瀾曰：傷寒發熱者，寒已成熱也。經水適來，則血室空虛，邪熱乘虛入於血室。若晝日譫語，為邪客於府與陽爭也。此晝日明了，暮則譫語如見鬼狀者，是邪不入府，而入於血室與陰爭也。陽盛譫語宜下，此不可下者，犯胃氣也。彼熱入血結寒熱者，與小柴胡湯散邪發汗；此雖熱入血室，而不留結，不可與發汗藥犯其上焦也。若熱入胸脅滿如結胸者，可刺期門；此雖熱入血室而無滿結，不可刺期門，以犯其中焦也。必自愈者，以經行則熱隨血去，血下則邪熱悉除而愈矣。</p>
<p>血弱氣盡，腠理開，邪氣因入，與正氣相摶，結於脅下，正邪分爭，往來寒熱，休作有時，默默不欲飲食，藏府相連，其痛必下，邪高痛下，故使嘔也，（一云：藏府相連，其病必下，脅膈中痛），小柴胡湯主之。</p>
<p>【註】此詳申上三條，婦人中風、傷寒，經水適來過多，以致血弱氣盡，腠理不密，邪熱之氣乘虛入於血室，邪與正相摶，結於少陽之界，故邪結於脅下也。邪正相爭，爭於陽則熱，爭於陰則寒，故往來寒熱也；爭已必衰，衰則止，故休作有時也；少陽病已入半裏，將近厥陰，故默默不欲飲食也；少陽膽與厥陰肝相為表裏，故曰藏府相連也。少陽之脈，下胸中，循脅表；厥陰之脈，抵少腹，循脅裏，故其痛必及於脅下也。少陽之邪，從胸而下脅，因胸而病及於脅，故曰邪高痛下也。邪從胸循脅入裏，裏氣上拒，故使嘔也。仲景重出此條，仍主之以小柴胡湯者，使知法不外少陽，不必另從厥陰血室中求治也。</p>
<p>【集註】喻昌曰：四條皆互文見意也。一云：經水適來，一云：經水適斷。一云：七八日熱除，而脈遲身涼，一云：七八日續得寒熱，發作有時。一云：胸脅下滿，一云：邪氣因入與正氣相摶，結於脅下。一云：如結胸狀，一云：邪高痛下。一云：譫語，一云：晝日明了，暮則譫語如見鬼狀。一云：如瘧狀，一云：往來寒熱休作有時。一云：刺期門，一云：用小柴胡湯。一云：毋犯胃氣及上二焦。皆互文以明大意，而自為註腳也。學者試因此而細繹全書，思過半矣。「如結胸狀」四字，仲景尚恐形容不盡，重以藏府相連，邪高痛下之語，暢發病情。蓋血室者衝脈也，下居腹內，厥陰肝之所主也。而少陽之膽與肝相連，府邪在上，藏邪在下，胃口逼處二邪之界，所以默默不欲飲食，而但喜嘔耳。期門者，肝之募也，隨其實而瀉之，瀉肝之實也，又刺期門之註腳也。小柴胡湯，治少陽正法也。毋犯胃氣及上二焦，則舍期門、小柴胡湯，更無他法矣。</p>
<p>嘔而發熱者，小柴胡湯主之。（衍文。已見太陽中篇半夏瀉心湯條上）。</p>
<p>少陽病，欲解時，從寅至辰上。</p>
<p>【註】寅、卯、辰，木旺之時也。經云：陽中之少陽，通於春氣。故少陽之病，每乘氣旺之時而解。經氣之復，理固然也。</p>
<p>【集註】魏荔彤曰：病在少陽，乘其正旺，如法治之，何病不已。</p>

<h1>卷六</h1>

<h2>辨太陰病脈證并治全篇</h2>
<p>六氣之邪，感人雖同，人受之而生病各異者，何也？蓋以人之形有厚薄，氣有盛衰，藏有寒熱，所受之邪，每從其人之藏氣而化，故生病各異也。是以或從虛化，或從實化，或從寒化，或從熱化。譬諸水火，水盛則火滅，火盛則水耗，物盛從化，理固然也。誠知乎此，又何疑乎？陽邪傳陰，變寒化熱，而遂以為奇耶！自後漢迄今，千載以來，皆謂三陰寒邪不傳，且以傷寒傳經陰邪，謂為直中，抑知直中乃中寒之證，非傳經之邪耶！是皆未曾熟讀仲景之書，故有此誤耳！如論中下利腹脹滿，身體疼痛者，先温其裏，乃攻其表，温裏宜四逆湯，攻表宜桂枝湯，此三陽陽邪，傳入太陰，邪從陰化之寒證也。如少陰病下利，白通湯主之，此太陰寒邪，傳少陰之寒證也，如下利清穀，裏寒外熱，汗出而厥者，通脈四逆湯主之，此少陰寒邪傳厥陰之寒證也。皆歴歴可據，豈得謂傷寒陰不相傳，無陽從陰化之理乎？夫太陰濕土，純陰之藏也，故病一入太陰，則邪從陰化者多，從陽化者少。從陰化者，如論中腹滿，吐食，自利，不渴，手足自温，時腹自痛，宜服理中、四逆輩者是也。從陽化者，如論中發汗後不解，腹滿痛者，急下之，宜大承氣湯；腹滿大實痛者，宜桂枝加大黃湯主之者是也。蓋脾與胃同處腹中，故腹滿、腹痛兩皆有之。然腹滿為太陰主病，心下滿為陽明主病，其陽明亦有腹滿者，以陽明腹滿與熱同化，故必有潮熱、自汗、不大便之證，而不似太陰與濕同化，有發黃、暴煩、下利穢腐之證也。誠能更於腹之時痛，大實痛，腹滿痛處，詳審虛實，斟酌温下，則了無余義矣。故以此括之，自知太陰之要法也。</p>
<p>太陰之為病，腹滿而吐，食不下，自利益甚，時腹自痛，若下之，必胸下結硬。</p>
<p>【按】吳人駒曰：「自利益甚」四字，當在「必胸下結硬」句之下，其說甚是。若在「吐食不下」句之下，則是已吐食不下，而自利益甚矣。仲景復曰若下之，無所謂也。</p>
<p>【註】太陰，脾經也，甚脈布胃中，絡於嗌。寒邪傳於太陰，故腹滿時腹自痛，寒邪循脈犯胃，故吐食不下，此太陰裏虛，邪從寒化之證也，當以理中、四逆輩温之。若腹滿嗌乾，不大便，大實痛，始為太陰裏實，邪從熱化之證，當以桂枝加大黃湯下之矣。若以太陰虛寒之滿痛，而誤認為太陰實熱之滿痛而下之，則寒虛相摶，必變為藏結痞硬，及自利益甚矣。此太陰病全篇之提綱，後凡稱太陰病者，皆指此證而言也。</p>
<p>【集註】程應旄曰：陽邪亦有腹滿，得吐則滿去而食可下者，今腹滿而吐，食不下，則滿為寒脹，吐為寒格也。陽邪亦有下利腹痛，得利則痛隨利減者，今下利而時腹自痛，則利為寒利，痛為寒痛也。曰胸下陰邪結於胸下之陰分，異於陽邪結胸之在胸，且按之而痛也。曰結硬，無陽以化氣則為堅陰，異於痞之濡而軟也。彼皆陽從上陷而阻留，此則陰從下逆而不歸，寒熱大別也。</p>
<p>吳人駒曰：自利有時，而腹自痛，非若積蓄而常痛者，若以諸痛為實，從而下之，其滿益甚，必令胸下皆為結硬，而自利益甚矣。</p>
<p>傷寒四五日，腹中痛，若轉氣下趨少腹者，此欲自利也。</p>
<p>【註】傷寒四五日，邪入太陰之時也。腹中痛，若不轉氣下趨者，屬陽明也。今腹中痛，轉氣下趨少腹者，乃太陰欲作自利之候也。此仲景示人不可以諸痛為實，而妄議下之意也。</p>
<p>【集註】方有執曰：腹中痛轉氣下趨者，裏虛不能守，而寒邪下迫也。</p>
<p>張璐曰：腹痛亦有屬火者，其痛必自下而上攻。若痛自上而下趨者，定屬寒痛無疑。</p>
<p>魏荔彤曰：此重在預防下利，而非辨寒熱也。玩「若」字、「欲」字，可見其辨寒邪者，自有別法。</p>
<p>自利不渴者，屬太陰，以其藏有寒故也，當温之，宜服四逆輩。</p>
<p>【註】凡自利而渴者，裏有熱，屬陽也。若自利不渴，則為裏有寒，屬陰也。今自利不渴，知為太陰本藏有寒也，故當温之。四逆輩者，指四逆、理中、附子等湯而言也。</p>
<p>【集註】程知曰：言太陰自利為寒，宜温者也。少陰屬腎水，熱入而耗其水，故自利而渴。太陰屬脾土，寒入而從其濕，則不渴而利，故太陰自利當温也。</p>
<p>程應旄曰：三陰同屬藏寒，少陰、厥陰有渴證，太陰獨無渴證者，以其寒在中焦，總與龍雷之火無涉。少陰中有龍火，底寒甚則龍升，故自利而渴；厥陰中有雷火，故有消渴。太陽一照雷雨收聲，故發熱則利止，見厥而復利也。</p>
<p>魏荔彤曰：「自利」二字，乃未經誤下、誤汗、誤吐而成者，故知其藏本有寒也。</p>
<p><u>理中圓方</u></p>
<p>人參　白朮　甘草（炙）　乾薑（各三兩）</p>
<p>上四味，搗篩，蜜和為丸，如雞子黃許大，以沸湯數合，和一丸，研碎温服之，日三四，夜二服。腹中未熱，益至三四丸，然不及湯。湯法以四物，依兩數切，用水八升，煮取三升，去滓，温服一升，日三服。</p>
<p>加減法：若臍上築者，腎氣動也，去朮加桂四兩。吐多者，去朮加生薑三兩。下多者，還用朮；悸者，加茯苓二兩。渴欲得水者，加朮，足前成四兩半。腹中痛者，加人參，足前成四兩半。寒者，加乾薑，足前成四兩半。腹滿者，去朮加附子一枚。服湯後，如食頃，飲熱粥一升許，微自温，勿發揭衣被。</p>
<p>【集解】程應旄曰：陽之動，始於温，温氣得而穀精運，穀氣升而中氣贍，故名曰理中，實以燮理之功，予中焦之陽也。蓋謂陽虛即中氣失守，膻中無發宣之用，六府無灑陳之功，猶如釜薪失焰，故下至清穀，上失滋味，五藏凌奪，諸證所由來也。參、朮、炙草，所以守中州，乾薑辛以温中，必假之以燃釜薪而騰陽氣，是以穀入於陰，長氣於陽，上輸華蓋，下攝州都，五藏六府皆受氣矣，此理中之旨也。若水寒互勝，即當脾腎雙温，加之以附子，則命門益而土母温矣。白朮補脾，得人參則壅氣，故臍下動氣，吐多腹滿，皆去朮也。加桂以伐腎邪，加生薑以止嘔也，加附子以消陰也。下多者，濕勝也，還用朮燥濕也。渴欲飲水，飲渴也，加朮使飲化津生也。心下悸，停水也，加茯苓導水也。腹中痛，倍人參，虛痛也。寒者，加乾薑，寒甚也。</p>
<p>傷寒，本自寒下，醫復吐下之，寒格更逆吐下，若食入口即吐，乾薑黃連黃芩人參湯主之。</p>
<p>【按】經論中並無寒下之病，亦無寒下之文。玩本條下文，寒格更逆吐下，可知寒下之「下」字，當是「格」字，文義始相屬。註家皆釋胃寒下利，不但文義不屬，且與芩、連之藥不合。</p>
<p>【註】經曰：格則吐逆。格者，吐逆之病名也。朝食暮吐，脾寒格也；食入即吐，胃熱格也。本自寒格，謂其人本自有朝食暮吐寒格之病也。今病傷寒，醫見可吐、可下之證，遂執成法，復行吐、下，是寒格更逆於吐下也，當以理中湯温其太陰，加丁香降其寒逆可也。若食入口即吐，則非寒格乃熱格也，當用乾薑、人參安胃，黃連、黃芩降胃火也。</p>
<p><u>乾薑黃連黃芩人參湯方</u></p>
<p>乾薑　黃連　黃芩　人參（各三兩）</p>
<p>上四味，以水六升，煮取二升，去滓，分温再服。</p>
<p>傷寒，醫下之，續得下利清穀不止，身疼痛者，急當救裏；後身疼痛，清便自調者，急當救表。救裏宜四逆湯，救表宜桂枝湯。</p>
<p>【註】傷寒，醫不分表裏、寒熱、虛實而誤下之，續得下利清穀不止者，寒其裏也。雖有通身疼痛之表未除，但下利清穀不止，裏寒已盛，法當急救其裏；俟便利自調，仍身疼痛不止，再救其表可也。救裏宜四逆湯，温中勝寒；救表宜桂枝湯，調營和衛也。</p>
<p>【集註】王三陽曰：此證當照顧協熱利，須審其利之色何如？與勢之緩急，不可輕投四逆、桂枝也。</p>
<p>喻昌曰：攻裏必須先表後裏，始無倒行逆施之患。惟在裏之陰寒極盛，不得不急救其裏，俟裏證稍定，仍救其表，蓋謂救裏後再行救表也。</p>
<p>下利清穀，不可攻表，汗出必脹滿。</p>
<p>【註】此詳上條不先救裏而發其表，以明太陰、少陰同病之證也。下利清穀，太陰寒邪已傳少陰，即有身痛不可攻表。若誤攻其表，即使汗出，太陽表解而太陰寒凝，必脹滿矣。</p>
<p>下利，腹脹滿，身體疼痛者，先温其裏，乃攻其表，温裏宜四逆湯，攻表宜桂枝湯。</p>
<p>【註】此承上條互發其證，以明先裏後表之治也。下利腹脹滿者，裏寒邪也；身體疼痛者，表寒邪也。凡表裏寒邪之證同見，總以温裏為急。故當先温其裏，後攻其表，温裏宜四逆湯，攻表宜桂枝湯。</p>
<p>【集註】方有執曰：裏虛表實，惟其虛也，故必先之，惟其實也，故可後焉。</p>
<p>發汗後，腹脹滿者，厚朴生薑半夏甘草人參湯主之。</p>
<p>【註】發汗後表已解而腹滿者，太陰裏虛之脹滿也。故以厚朴生薑甘草半夏人參湯主之。消脹散滿，補中降逆也。</p>
<p>【集註】成無己曰：吐後脹滿，與下後脹滿，皆為實者，言邪氣乘虛入裏而為實也。發汗後則外已解，腹脹滿知非裏實，由太陰不足，脾氣不通，故壅而為滿也。與此湯和脾胃而降逆氣宜矣。</p>
<p>汪琥曰：此條乃汗後氣虛腹脹滿，其人雖作脹滿而內無實形，所以用人參、炙甘草等甘温補藥無疑也。</p>
<p>張錫駒曰：此言發汗而傷其脾氣也。脾主腹，故腹滿為太陰主病。發汗後而腹脹滿，則知其人脾氣素虛，今脾氣愈虛，則不能轉輸，濁氣不降，清氣不升，而脹滿作矣。</p>
<p><u>厚朴生薑半夏甘草人參湯方</u></p>
<p>厚朴（炙，去皮，半斤）　生薑（切，半斤）　半夏（洗，半升）　甘草（炙，二兩）　人參（一兩）</p>
<p>上五味，以水一斗，煮取三升，去滓，温服一升，日三服。</p>
<p>發汗不解，腹滿痛者，急下之，宜大承氣湯。腹滿不減，減不足言，當下之，宜大承氣湯。</p>
<p>【註】此詳申上條，互發其義，以別其治也。發汗後表已解，腹滿不痛者，乃腹滿時減，減復如故之虛滿也，當温之，厚朴生薑半夏甘草人參湯證也。今發汗後表不解，腹滿大痛者，乃腹滿不減，減不足言之實滿也，當下之，宜大承氣湯，蓋以裏急，先攻裏後和表也。</p>
<p>【集註】喻昌曰：「減不足言」四字，形容腹滿如繪。見滿至十分，即減去一二分，不足殺其勢也。此所以縱有外邪未解，而當下無疑耳！</p>
<p>程應旄曰：下之而腹滿如故，即減去一二分，算不得減。下之不妨再下，必當以減盡為度也。</p>
<p>劉宏璧曰：太陰無可下之法也，設在經則各經已無可下之理，在藏則太陰尤無受下之處，桂枝加大黃湯安能無疑乎？不知脾與胃相表裏也，太陽誤下，太陰受邪，適胃有宿食，則脾因胃之實而實，亦即因太陽之邪而痛矣。既大滿大痛，已成胃實，又非此湯之所能治，故宜大承氣湯也。</p>
<p>太陰病，脈浮者，可發汗，宜桂枝湯。</p>
<p>【註】太陰經病，脈當浮緩；太陰藏病，脈當沉緩。今邪至太陰，脈浮不緩者，知太陽表邪猶未全罷也。故即有吐利不食，腹滿時痛一二證，其脈不沉而浮，便可以桂枝發汗，先解其外，俟外解已再調其內可也。於此又可知論中，身痛腹滿下利，急先救裏者，脈必不浮矣。</p>
<p>【集註】王肯堂曰：病在太陽脈浮無汗，宜麻黃湯。此脈浮當亦無汗，而不言者，謂陰不得有汗，不必言也，不用麻黃湯而用桂枝湯。蓋以三陰兼表病者，俱不當大發汗也，須識無汗亦有用桂枝者。</p>
<p>程知曰：此言太陰宜散者也。太陰病，謂有腹痛下利證也。太陽脈，尺寸俱浮，今脈浮則邪還於表可知矣，故宜用桂枝解散。不用麻黃者，陰病不得大發其汗也，桂枝湯有和裏之意焉。</p>
<p>程應旄曰：此太陰中之太陽也，雖有裏病，仍從太陽表治，方不引邪入藏。</p>
<p>本太陽病，醫反下之，因而腹滿時痛者，屬太陰也，桂枝加芍藥湯主之。大實痛者，桂枝加大黃湯主之。</p>
<p>【註】本太陽中風病，醫不以桂枝湯發之而反下之，因而邪陷入裏，余無他證，惟腹滿時痛者，此屬太陰裏虛痛也，故宜桂枝加芍藥湯以外解太陽之表，而內調太陰之裏虛也。若大滿實痛，則屬太陰熱化，胃實痛也，故宜桂枝加大黃湯以外解太陽之表，而內攻太陰之裏實也。</p>
<p>【集註】趙嗣真曰：太陰腹滿證有三：有次第傳經之邪，有直入中寒之邪，有下後內陷之邪，不可不辨。</p>
<p>喻昌曰：太陽病之誤下，其變皆在胸脅以上。此之誤下而腹滿時痛，無胸脅等證，則其邪已入陰位，所以屬在太陰也。仍用桂枝解肌之法，以升發太陽之邪，倍芍藥者以調太陰之氣，本方不增一藥，斯為神耳！大實、大滿宜從急下，然陽分之邪初陷太陰，未可峻攻，但於桂枝湯中少加大黃，七表三裏，以分殺其邪，與大柴胡湯同其義也。</p>
<p>程應旄曰：誤下太陽而成腹滿時痛，太陰之證見矣。然表邪內陷，留滯於太陰，非藏寒病也。仍用桂枝湯升發陽邪，但倍芍藥以調和之。倘大實而痛，於證似可急下，然陰實而非陽實，仍從桂枝例升發陽邪，但加大黃以破結滯之物，使表裏兩邪各有去路，則寒隨實去，不温而自温矣。然此二證雖屬之太陰，實從太陽傳來，則脈必尚浮可知。</p>
<p><u>桂枝加芍藥湯方</u></p>
<p>於桂枝湯方內，更加芍藥三兩，隨前共六兩，餘依桂枝湯法。</p>
<p><u>桂枝加大黃湯方</u></p>
<p>桂枝（三兩）　大黃（二兩）　芍藥（六兩）　甘草（炙，二兩）　生薑（切，三兩）　大棗（擘，十二枚）</p>
<p>上六味，以水七升，煮取三升，去滓，温服一升，日三服。</p>
<p>【集解】柯琴曰：腹滿為太陰、陽明俱有之證，然位同而職異。太陰主出，太陰病則腐穢氣凝不利，故滿而時痛；陽明主內，陽明病則腐穢燥結不行，故大實而痛，是知大實痛是陽明病，而非太陰病矣。仲景因表證未解，陽邪已陷入太陰，故倍芍藥以益脾調中，而除腹滿之時痛，此用陰和陽法也。若表邪未解，而陽邪陷入陽明，則加大黃以潤胃通結，而除其大實之痛，此雙解表裏法也。凡妄下必傷胃之氣液，胃氣虛則陽邪襲陰，故轉屬太陰；胃液涸則兩陽相摶，故轉屬陽明。屬太陰則腹滿時痛而不實，陰道虛也；屬陽明則腹滿大實而痛，陽道實也。滿而時痛，是下利之兆；大實而痛，是燥屎之徵。故倍加芍藥，小變建中之劑，少加大黃，微示調胃之方也。</p>
<p>太陰為病，脈弱，其人續自便利，設當行大黃、芍藥者，宜減之，以其人胃氣弱，易動故也。</p>
<p>【註】太陰為病，必腹滿而痛，治之之法，當以脈消息之。若其人脈弱，則其中不實，雖不轉氣下趨少腹，然必續自便利。設當行大黃、芍藥者，宜減之，以胃氣弱難堪峻攻，其便易動故也。由此推之，可知大便硬者，不論在陰在陽，凡脈弱皆不可輕下也。</p>
<p>【集註】程知曰：此言太陰脈弱，恐續自利，雖有腹痛，不宜用攻，與建中湯相發明也。</p>
<p>喻昌曰：此段叮嚀與陽明篇中互相發明。陽明曰：不轉矢氣，曰：先硬後溏，曰：未定成硬，皆是恐傷太陰脾氣。此太陰證而脈弱，恐續自利，雖有腹痛，減用大黃、芍藥，又是恐傷陽明胃氣也。</p>
<p>汪琥曰：或問大黃能傷胃氣，故宜減；芍藥能調脾陰，何以亦減之？答曰：脈弱則氣餒不充，仲景以温甘之藥能生氣；芍藥之味酸寒，雖不若大黃之峻，要非氣弱者所宜多用，故亦減之。</p>
<p>傷寒脈浮而緩，手足自温者，系在太陰。太陰當發身黃，若小便自利者，不能發黃，至七八日，雖暴煩，下利日十餘行，必自止，以脾家實，腐穢當去故也。</p>
<p>【註】傷寒脈浮而緩，手足熱者，為系在太陽，今手足温，故知系在太陰也。太陰屬濕，濕與熱瘀，當發身黃，小便自利者，則濕不蓄，熱不瘀，故不能發黃也。若至七八日，大便硬，則為轉屬陽明，今既不硬，雖暴煩下利日十餘行，必當自止，何也？以脈浮緩手足温，知太陰脾家素實，邪不自容，腐穢當去故也。</p>
<p>【集註】程知曰：言自利之證，脈浮緩，手足温，則為脾實也。太陰脈本緩，故浮緩雖類太陽中風，而手足自温，則不似太陽之發熱，更不似少陰、厥陰之厥逆，所以為系在太陰也。太陰濕熱相蒸，勢必發黃，然小便利，則濕下泄而不發黃矣。此雖暴煩頻利，有似少陰之證，然其利當自止。所以然者，以脈浮緩，手足温，知其人脾氣實，而非虛寒之比，其濕熱所積之腐穢，自當逐之而下也。若不辨晰而以四逆法治之，則誤矣。</p>
<p>程應旄曰：太陰得浮緩、手足温之脈證，則胃陽用事，自無藏寒之痛，陰鬱或有之。小便不利必發黃，雖發黃不為陰黃。若小便自利者，不能發黃，陰欲鬱而陽必驅，至七八日，雖暴煩下利日十餘行，必自止。所以然者，脈不沉且弱而浮緩，手足不涼而自温，陰得陽以周護則不寒，不寒則不虛，是為脾家實也。經曰：陽道實陰道虛，陰行陽道，豈肯容邪久住，此則腐穢當去故耳。</p>
<p>汪琥曰：下利煩躁者死，此為先利而後煩，是正氣脫而邪氣擾也。茲則先煩後利，是脾家之正氣實，故不受邪而與之爭，因暴發煩熱也。</p>
<p>太陰中風，四肢煩痛，陽微陰澀而長者，為欲愈。</p>
<p>【註】太陰中風者，謂此太陰病是從太陽中風傳來者，故有四肢煩疼之證也。陰陽以浮沉言，夫以浮微沉澀之太陰脈，而兼見陽明之長脈，則為陰病陽脈，藏邪傳府，故為欲愈也。</p>
<p>【集註】程知曰：傷寒，陰邪也，故自利，宜用四逆。傷風，陽邪也，故煩痛見於四肢。凡太陰病脈浮者，多是太陰中風。</p>
<p>喻昌曰：微澀之中，更察其脈之長而不短，知元氣未漓，其病當自愈也。</p>
<p>太陰病，欲解時，從亥至丑上。</p>
<p>【註】邪之解也，必於所旺之時，亥、子、丑乃太陰所旺之時也。當此旺時，故邪不能勝而自解矣。</p>

<h1>卷七</h1>

<h2>辨少陰病脈證并治全篇</h2>
<p>少陰腎經，水火之藏，邪傷其經，隨人虛實，或從水化以為寒，或從火化以為熱。水化為陰寒之邪，是其本也：火化為陽熱之邪，是其標也。陰邪其脈沉細而微，陽邪其脈沉細而數。至其見證，亦各有別。陰邪但欲寐身無熱，陽邪雖欲寐則多心煩。陰邪背惡寒口中和，陽邪背惡寒則口中燥。陰邪咽痛不腫，陽邪咽痛則腫。陰邪腹痛下利清穀，陽邪腹痛下利清水或便膿血也。陰邪外熱面色赤，裏寒大便利，小便白；陽邪外寒手足厥，裏熱大便秘，小便赤。此少陰標本寒熱之脈證也。凡從本之治，均宜温寒回陽；從標之治，均宜攻熱救陰。回陽救陰，其機甚微，總在臨證詳究，辨別標本寒熱，以急施其治，庶克有濟，稍緩則不及矣。</p>
<p>少陰之為病，脈微細，但欲寐也。</p>
<p>【註】少陰腎經，陰盛之藏也。少陰受邪，則陽氣微，故脈微細也。衛氣行陽則寤，行陰則寐，少陰受邪，則陰盛而行陰者多，故但欲寐也。此少陰病之提綱，後凡稱少陰病者，皆指此脈證而言也。</p>
<p>【集註】方有執曰：少陰腎經也，居於極下，其脈起於小趾之下。《靈樞》曰：是主所生病者，嗜臥但欲寐。蓋人肖天地，天地之氣行於陽則闢而曉，行於陰則闔而夜，故人之氣行於陽則動而寤，行於陰則靜而寐。凡病人但欲寐者，邪客於陰故也。</p>
<p>張璐曰：此言少陰之總脈總證也。蓋少陰屬水主靜，即使熱邪傳至其經，在先之脈雖浮大，此時亦必變為沉細；在先之證雖煩熱不寧，此時亦必變為昏沉嗜臥。但須辨出脈細沉數、口中燥為熱證；脈沉微細、口中和為寒證，以此明辨，萬無差誤矣。</p>
<p>程應旄曰：凡陰脈皆沉，異乎太陽之浮，不必言矣。陽明脈大，微者大之反；少陽脈弦，細者弦之反，沉兼微細，陰證定矣。</p>
<p>少陰病，始得之，反發熱，脈沉者，麻黃附子細辛湯主之。</p>
<p>【註】少陰病，謂但欲寐也。脈沉者，謂脈不微細而沉也。今始得之，當不發熱而反發熱者，是為少陰之裏寒，兼有太陽之表熱也。故宜麻黃附子細辛湯，温中發汗，顧及其陽，則兩感之寒邪，均得而解之矣。</p>
<p>【集註】方有執曰：發熱邪在表也，脈沉少陰位北而居裏也，以其居裏，邪在表而發熱，故曰反也。以邪在表不在裏，故用麻黃以發之；以其本陰而標寒，故用附子以温之。細辛辛温通於少陰，用之以佐主治者，以其專經而為向導也。</p>
<p>程知曰：三陰表法與三陽不同，三陰必以温經之藥為表，而少陰尤為緊關，故用散邪温經之劑，俾外邪之深入者可出，而內陽亦不因之外越也。</p>
<p>程應旄曰：一起病便發熱，兼以陰經無汗，世有計日按證者，類能用麻黃而忌在附子。不知脈沉者，由其人腎經素寒，裏陽不能協應，故沉而不能浮也。沉屬少陰，不可發汗，而始得病時即發熱，則兼太陽，又不得不發汗。須以附子温經助陽，託住其裏，使陽不至隨汗而越，其麻黃始可合細辛用耳。</p>
<p><u>麻黃附子細辛湯方</u></p>
<p>麻黃（去節，二兩）　細辛（二兩）　附子（炮去皮，破八片，一枚）</p>
<p>上三味，以水一斗，先煮麻黃，減二升，去上沫，納諸藥，煮取三升，去滓，温服一升，日三服。</p>
<p>少陰病，得之二三日，麻黃附子甘草湯微發汗。以二三日無裏證，故微發汗也。</p>
<p>【註】此詳上條少陰病得之二三日，仍脈沉發熱不解者，宜麻黃附子甘草湯微發其汗也。蓋謂二三日不見吐利裏寒之證，知邪已衰，然熱仍在外，尚當汗之，但不可過耳！故不用細辛而用甘草，蓋於温散之中有和意也。此二證，皆未曰無汗，非仲景略之也，以陰不得有汗，不須言也。</p>
<p>【集註】張璐曰：少陰無發汗之法，汗之必至亡陽。惟此一證，其外有太陽發熱無汗，其內不吐利躁煩嘔渴，乃可温經散寒，取其微似之汗也。</p>
<p>程應旄曰：既云微發汗矣，仍用「以」字、「故」字推原之，足見鄭重之意。按此二條，與太陽篇發熱頭痛脈沉用四逆者同一證。彼以不差，則期過三日，可知病已入裏，雖尚冒太陽頭痛，直以少陰法律之。此少陰病在初得二三日，雖無頭痛證，不容竟作少陰治之，故仍兼太陽之法以律之。一出一入，不啻爰書。假令前條得之二三日，後二條過二三日不差，則四逆之與麻黃，易地皆然矣。</p>
<p>汪琥曰：上條反發熱脈沉，此亦反發熱脈沉，但上言始得之為急，此言得之二三日為緩。病勢稍緩，治法亦緩。</p>
<p><u>麻黃附子甘草湯方</u></p>
<p>麻黃（去節，二兩）　附子（炮去皮，破八片，一枚）　甘草（炙，二兩）</p>
<p>上三味，以水七升，先煮麻黃一兩沸，去上沫，納諸藥，煮取三升，去滓，温服一升，日三服。</p>
<p>【集解】柯琴曰：彼太陽病而脈反沉，便用四逆以急救其裏，是裏寒陰盛也。此少陰脈而表反熱，便於表劑中加附子以預固其陽，是表熱陽衰也。夫以發熱無汗，太陽之表脈沉，但欲寐，少陰之裏，設用麻黃開腠理，細辛散浮熱，而無附子以固元陽，則太陽之微陽外亡。惟附子與麻黃並用，則寒邪散而陽不亡，此裏病及表，脈沉而當發汗者，與病在表，脈浮而發汗者徑庭也。若表微熱，則受寒亦輕，故以甘草易細辛而微發其汗，甘以緩之，與辛以散之者，又少間矣。</p>
<p>少陰病，脈微，不可發汗，亡陽故也。陽已虛，尺脈弱澀者，復不可下之。</p>
<p>【註】少陰病，脈微，雖有發熱，亦為少陰裏寒外熱，非太陽發熱者可比，故不可發汗，發汗則亡陽。然陽已虛，津液已涸，即見少陰口燥咽乾可下之證，若尺脈弱澀者，復不可下之，又恐亡陰也。</p>
<p>【集註】方有執曰：微者，陽氣不充，故曰無陽，無陽則化不行，故汗不可發也。尺以候陰，弱澀者，陰血不足也，故謂復不可下，其當亟行温補，又可知矣。</p>
<p>程應旄曰：少陰多自利證，人固無肯輕下者。但拈出「尺脈弱澀」字，則少陰之有大承氣湯證，其尺脈必强而滑，已伏見於此處矣。</p>
<p>病人脈陰陽俱緊，反汗出者，亡陽也。此屬少陰，法當咽痛，而復吐利。</p>
<p>【註】病人脈陰陽俱緊，發熱無汗者，太陽傷寒證也；發熱汗出不止者，太陽亡陽證也。今脈緊無熱而反汗出，此屬少陰，然少陰證，法當咽痛而復吐利也。上條脈微無汗，不可發汗者，是以脈為主也；此條有汗脈緊，不可發汗者，是以證為主也。從脈從證，不可不察。</p>
<p>【集註】程知曰：陰陽俱緊，傷寒之脈也，法當無汗，而反汗出，太陽之陽外亡也。若以少陰亡陽之證，而認為太陽中風之證，則誤矣。少陰之寒上逼，則咽痛而吐，下逼則下利也。</p>
<p>少陰病，脈緊，至七八日，自下利，脈暴微，手足反温，脈緊反去者，為欲解也，雖煩下利，必自愈。</p>
<p>【註】此承上條互發其義，以別陰陽寒熱也。少陰病，脈沉微細，寒邪脈也；脈沉數細，熱邪脈也。若脈緊汗出，是少陰寒虛證也；今脈緊無汗，乃少陰寒實證也。因循至七八日之久，而自下利，若寒實解，則脈必緊去而暴微，其證必手足由冷而反温，是知邪隨利去，為欲解也。故此時雖煩下利，乃陰退陽回，故知其必自愈也。</p>
<p>【集註】方有執曰：緊，寒邪也。自下利脈暴微者，陰寒內瀉也。故謂手足為反温，言陽回也。陽回則陰退，故謂緊反去，為欲解也。夫寒邪在陰而脈緊，得自利脈暴微，手足温，緊去為欲解者，猶之邪在陽脈數而熱，得汗出脈和身涼數去，為欲愈之意，同陰陽勝復之機也。</p>
<p>程應旄曰：脈於利後頓變緊而為微，手足於利後變不温而為温，則微非諸微亡陽之微，乃緊去人安之微。蓋以從前之寒，已從下利而去，故陽氣得回而欲解也，雖煩下利必自愈。</p>
<p>少陰病，得之一二日，口中和，其背惡寒者，當灸之，附子湯主之。</p>
<p>【註】背惡寒為陰陽俱有之證，如陽明病無大熱，口燥渴，心煩背微惡寒者，乃白虎加人參湯證也。今少陰病但欲寐，得之二三日，口中不燥而和，其背惡寒者，乃少陰陽虛之背惡寒，非陽明熱蒸之背惡寒也。故當灸之，更主以附子湯，以助陽消陰也。口燥、口和，誠二者之確征矣。</p>
<p>【集註】程知曰：言初得之證，口中和，不渴、不燥，全無裏熱也。《內經》曰：背為陽，背惡寒則陽虛陰盛，寒深可知。若風寒在表而惡寒，則一身盡寒矣。灸之以助陽消陰，與附子湯以温經散寒。論中云：傷寒無大熱口燥渴，心煩背微惡寒者，白虎湯加人參主之。彼是陽熱乘陰虛而內陷之惡寒，與此之陰寒盛者不同。陽入陰者，則口燥心煩，陰寒盛者，則不能銷鑠津液，故口中和。</p>
<p>張璐曰：太陽表氣大虛，邪氣得入犯少陰，故得之一二日，尚背惡寒不發熱，此陰陽兩虧，較之兩感，更自不同。兩感表裏皆屬熱邪，猶堪發表攻裏，此則內外皆屬虛寒，無邪熱可以攻擊。惟當温經補陽，以温補其不足，更灸關元以協助之。雖其證似緩於發熱脈沉，而危殆尤甚焉。</p>
<p>汪琥曰：此條論仲景不言當灸何穴。常器之云：當灸膈俞、關元穴，背俞第三行。郭雍云：此有錯字，當是灸膈俞、關元穴也。膈俞是背俞第二行穴。按：膈俞實系背俞部第二行穴，然常器之所云第三行穴者，當是膈關，非膈俞也。《圖經》云：膈關二穴在第七椎下，兩旁相去各三寸陷中，正坐取之，足太陽氣脈所發，專治背惡寒，脊强，俯仰難，可灸五壯。蓋少陰中寒，必由太陽而入，故宜灸其穴。又關元一穴在腹部中行臍下三寸，足三陰、任脈之會，可灸百壯。常器之所謂灸膈關者，是温其表以散外邪；灸關元者，是温其裏以助其元氣也。</p>
<p>少陰病，身體痛，手足寒，骨節痛，脈沉者，附子湯主之。</p>
<p>【註】此承上條詳舉其證，互發其義，以出其治也。身體痛，表裏俱有之證也，如太陽病脈浮發熱，惡寒身痛，手足熱，骨節痛，是為表寒，當主麻黃湯，發表以散其寒。今少陰病，脈沉無熱，惡寒身痛，手足寒，骨節痛，乃是裏寒，故主附子湯，温裏以散寒也。</p>
<p>【集註】方有執曰：少陰腎也，腎主骨，寒淫則痛。</p>
<p>程應旄曰：身體痛，手足寒，骨節痛，太陽傷寒同有此證也。以脈沉辨之，沉屬陰寒重著所致，裏陰有餘，表陽不足，故以附子湯主之。</p>
<p><u>附子湯方</u></p>
<p>附子（去皮，生破八片，二枚）　茯苓（三兩）　人參（二兩）　白朮（四兩）　芍藥（三兩）</p>
<p>上五味，以水八升，煮取三升，去滓，温服一升，日三服。</p>
<p>【方解】少陰為寒水之藏，故寒傷之重者，多入少陰，所以少陰一經，最多死證。方中君以附子二枚者，取其力之銳，且以重其任也；生用者，一以壯少火之陽，一以散中外之寒，則身痛自止，惡寒自除，手足自温矣。以人參為臣者，所以固生氣之原，令五藏六府有本，十二經脈有根，脈自不沉，骨節可和矣。更佐白朮以培土，芍藥以平木，茯苓以伐水，水伐火自旺，旺則陰翳消，木平土益安，安則水有制，制則生化，此誠萬全之術也。其有畏而不敢用，以致因循有誤者，不誠可惜哉！</p>
<p>少陰病，脈沉者，急温之，宜四逆湯。</p>
<p>【註】少陰病，但欲寐，脈沉者，若無發熱、口燥之證，則寒邪已入其藏，不須遲疑，急温之以四逆湯，消陰助陽可也。</p>
<p>【集註】吳人駒曰：脈沉須別虛實及得病新久，若得之多日及沉而實者，須從別論。</p>
<p><u>四逆湯方</u></p>
<p>甘草（炙，二兩）　乾薑（一兩半）　附子（生用，去皮，破八片，一枚）</p>
<p>上三味，以水三升，煮取一升二合，去滓，分温再服。强人可大附子一枚，乾薑三兩。</p>
<p>【方解】方名四逆者，主治少陰中外皆寒，四肢厥逆也。君以甘草之甘温，温養陽氣；臣以薑附之辛温，助陽勝寒；甘草得薑附，鼓腎陽温中寒，有水中暖土之功；薑、附得甘草，通關節走四肢，有逐陰回陽之力，腎陽鼓，寒陰消，則陽氣外達而脈自升，手足自温矣。</p>
<p>【集解】汪琥曰：少陰病，本脈微細，但欲寐。今輕取之，微脈不見，重取之，細脈幾亡，伏匿而至於沉，此寒邪深入於裏，殆將入藏，温之不容以不急也。稍遲則惡寒身蜷，吐利煩躁，不得臥寐，手足逆冷，脈不至，諸死證立至矣，四逆湯之用可稍緩乎？</p>
<p>少陰病，下利，白通湯主之。</p>
<p>【註】少陰病但欲寐，脈微細，已屬陽為陰困矣。更加以下利，恐陰降極、陽下脫也。故君以蔥白，大通其陽而上升；佐以薑、附，急勝其陰而緩降，則未脫之陽可復矣。</p>
<p>【集註】方有執曰：少陰病而加下利者，不獨在經，而亦在藏，寒甚而陰盛也。治之以乾薑、附子者，勝其陰則寒自散也。用蔥白而曰白通者，通其陽則陰自消也。</p>
<p>程知曰：此言下利宜通其陽也。少陰病，謂有脈微細、欲寐證也。少陰下利，陰盛之極，恐致格陽，故用薑、附以消陰，蔥白以升陽。通云者，一以温之，而令陽氣得入；一以發之，而令陰氣易散也。</p>
<p>汪琥曰：腎虛無火不能主水，故下利用白通湯者，温裏以散寒也。</p>
<p><u>白通湯方</u></p>
<p>蔥白（四莖）　乾薑（一兩）　附子（生，去皮，破八片，一枚）</p>
<p>上三味，以水三升，煮取一升，去滓，分温再服。</p>
<p>【集解】汪琥曰：此方與四逆湯相類，獨去甘草，蓋驅寒欲其速，辛烈之性取其驟發，直達下焦，故不欲甘以緩之也。而猶重在蔥白，少陰之陰，天之寒氣亦為陰，兩陰相合而偏於下利，則與陽氣隔絕不能通，薑、附之力，雖能益陽，不能使真陽之氣必入於陰中，惟蔥白味辛，能通陽氣，令陰得陽而利，庶可愈矣。蓋大辛、大熱之藥，不過藉以益人陽氣，非有以通之，令真陽和會，而何以有濟也耶？</p>
<p>少陰病，下利脈微者，與白通湯，利不止，厥逆無脈，乾嘔煩者，白通加豬膽汁湯主之。服湯脈暴出者死，微續者生。</p>
<p>【註】此承上條詳申其脈，以明病進之義也。少陰病下利脈微者，與白通湯，下利當止。今利不止。而轉見厥逆無脈，更增乾嘔而煩者，此陰寒盛極，格陽欲脫之候也。若專以熱藥治寒，寒既甚，必反格拒而不入，故於前方中加人尿、豬膽之陰，以引陽藥入陰。經曰：逆者從之。此之謂也。無脈者，言診之而欲絕也。服湯後，更診其脈，若暴出者，如燭燼焰高，故主死。若其脈徐徐微續而出，則是真陽漸回，故可生也。故上條所以才見下利，即用白通以治於未形，誠善法也。</p>
<p>【集註】程知曰：此言陰盛格陽，用膽汁通陰法也。以白通與之，宜乎陽可救。今乃利不止，反至厥逆無脈，則陰邪愈無忌矣。乾嘔而煩，則陽藥在膈而不入陰矣。此非藥不勝病，乃無鄉導之力也。加人尿、豬膽之陰寒，則可引薑、附之温，入格拒之寒而調其逆。此《內經》從治之法也。</p>
<p>程應旄曰：脈暴出者死，無根之陽驟迸諸外也。微續者生，陽氣漸交，陰肯納也。</p>
<p><u>白通加豬膽汁湯方</u></p>
<p>蔥白（四莖）　乾薑（一兩）　附子（生，去皮，破八片，一枚）　人尿（五合）　豬膽汁（一合）</p>
<p>以上三味，以水三升，煮服一升，去滓；納膽汁、人尿，和令相得，分温再服。若無膽，亦可用。</p>
<p>【方解】是方即前白通湯加人尿、豬膽汁也。加尿、膽者，從其類也。下咽之後，冷體既消，熱性便發，情且不違而致大益，則二氣之格拒可調，上下之陰陽可通矣。</p>
<p>少陰病，欲吐不吐，心煩，但欲寐，五六日，自利而渴者，屬少陰也。虛故引水自救，若小便色白者，少陰病形悉具。小便白者，以下焦虛，有寒，不能制水，故令色白也。</p>
<p>【註】少陰病欲吐不吐，心中煩，但欲寐，五六日，自利而渴者，此屬少陰傳邪，寒熱俱有之證也。若是少陰熱而燥干，引水之渴，小便必色赤，乃少陰燥不能生津，下焦有熱也。今為少陰虛，而引水自救之渴，故小便則色白，是少陰虛冷，不能化液，下焦有寒也。於此可知少陰病形悉具，而渴者有寒熱二端之別也。</p>
<p>【集註】成無己曰：欲吐不吐，心煩者，表邪傳裏也。若腹滿痛，則屬太陰，此但欲寐，則知屬少陰。五六日邪傳少陰之時，若自利不渴，寒在中焦，屬太陰也；此自利而渴，為寒在下焦，屬少陰也。腎虛水燥，故渴欲引水自救。下焦虛寒，故小便色白。下利而渴，小便色白，非裏熱可知矣。</p>
<p>方有執曰：此反復申明，曉人勿認煩渴均為熱證，以致誤之意。</p>
<p>程應旄曰：煩證不盡屬少陰，故指出但欲寐來；渴證不盡屬少陰，故指出小便白來。結以下焦虛有寒，教人上病治在下也。蓋上虛而無陰以濟，總由下虛而無陽以温也。二「虛」字皆由「寒」字得來。又曰：吐利而渴，與豬苓湯證同，其別在但欲寐。且豬苓證，小便必不利而色赤飲水，與白頭翁證同，彼曰：以有熱故也，小便亦必不白。</p>
<p>林瀾曰：欲吐不吐，心煩，陽虛格越於上。但欲寐，自利，小便白，裏之真寒已深。要知此渴，與口燥舌乾之渴不同。若兼腹滿、便閉、譫語諸證，自當作陽邪傳裏治之。既裏虛自利小便白，其為虛寒明甚。特曰下焦者，足見陰既盛於下，陽必格於上，豈可以煩渴而誤攻其熱哉！</p>
<p>汪琥曰：以全文觀之大似熱證，惟小便色白，知為真寒之證。此但欲寐與熱邪不同，其寐必不昏濁，其呼吸必促而細。曰屬少陰者，以別其非陽邪之渴，乃內無津液引水自救之渴，試以冷水飲之，必不多也。細察其小便，若色白者，此少陰虛寒之證悉具也，非熱邪可知矣。</p>
<p>沈明宗曰：此少陰虛寒，似乎熱證之辨也。世但知四肢厥逆為虛寒證，詎知小便色白，乃為的驗乎？</p>
<p>吳人駒曰：陽明之欲吐則不得寐，在少陰則但欲寐，引此以為盛虛之別。</p>
<p>少陰病，飲食入口則吐，心中温温欲吐復不能吐。始得之，手足寒，脈弦遲者，此胸中實，不可下也，當吐之。若膈上有寒飲，乾嘔者，不可吐也，當温之，宜四逆湯。</p>
<p>【按】温温，當是「嗢嗢」。嗢嗢者，乃吐飲之狀也。</p>
<p>【註】此承上條欲吐不吐詳別脈證，以明其治也。飲食入口即吐，且心中嗢嗢欲吐復不能吐，惡心不已，非少陰寒虛吐也，乃胸中寒實吐也。故始得之脈弦遲。弦者飲也，遲者寒也。而手足寒者，乃胸中陽氣為寒飲所阻，不能通於四肢也。寒實在胸，當因而越之，故不可下也。若膈上有寒飲，但乾嘔有聲而無物出，此為少陰寒虛之飲，非胸中寒實之飲也，故不可吐，惟急温之，宜四逆湯或理中湯加丁香、吳茱萸亦可也。</p>
<p>【集註】程知曰：此言少陰飲吐，為腎邪上逆，當温不當吐也。欲吐不吐，陰邪上逆之證也。若始得病時，邪未深入，其手足但寒而不厥，脈但弦遲而不沉細，則為邪實胸中，寒尚在表，屬於陽分，當吐而不當下。吐者有物，嘔則無物，兩者須辨。若膈上有寒飲，但見乾嘔而不能吐出，則是陰寒上逆，當温而不當吐也。曰急温者，明不温則見厥逆無脈諸變證也。</p>
<p>程應旄曰：寒在胸中，法不可下，而屬實邪，但從吐法一吐，而陽氣得通，吐法便是温法。若膈上有寒飲乾嘔者，虛寒從下而上，阻留其飲於胸中，究非胸中之病也，直從四逆湯，急温其下可矣。</p>
<p>少陰病，脈微細沉，但欲臥，汗出不煩，自欲吐，至五六日，自利，復煩躁不得臥寐者，死。</p>
<p>【註】此發明上條，互詳脈證，失於急温致變之義也。脈微細沉、但欲臥，少陰寒也。當無汗，今反汗出不煩，乃少陰亡陽也。且自欲吐，陰寒之邪上逆，正當急温，失此不治，因循至五六日，加之自利，復煩躁不得臥寐者，此少陰腎中真陽擾亂，外越欲絕之死證，此時即温之，亦無及矣。</p>
<p>【集註】方有執曰：脈微沉細，但欲臥，少陰本病也。汗出而不作煩熱，無陽也。欲吐，經中之邪不退也。自利，藏病進也。更復煩躁不得臥寐者，陽欲絕而擾亂不寧也。</p>
<p>程應旄曰：今時論治者，不至於惡寒蜷臥、四肢逆冷等證疊見，則不敢温，不知證已到此，温之何及？況諸證有至死不一見者，則盍於本論中之要旨，一一申詳之：少陰病，脈必沉而微細，論中首揭此，蓋已示人以可温之脈矣。少陰病但欲臥，論中又已示人以可温之證矣。汗出，在陽經不可温，在少陰宜急温，論中又切示人以亡陽之故矣。況復有不煩、自欲吐，陰邪上逆之證乎？則真武、四逆，誠不啻三年之艾矣。乃不知預為綢繆，延緩至五六日，前欲吐，今且利矣；前不煩，今煩且躁矣；前欲臥，今不得臥矣。陽虛擾亂，陰盛轉加，焉有不死者乎？</p>
<p>少陰病，二三日不已，至四五日，腹痛，小便不利，四肢沉重疼痛，自下利者，此為有水氣。其人或咳，或小便不利，或下利，或嘔者，真武湯主之。</p>
<p>【註】論中心下有水氣，發熱有汗，煩渴引飲，小便不利者，屬太陽中風，五苓散證也。發熱無汗，乾嘔不渴，小便不利者，屬太陽傷寒，小青龍湯證也。今少陰病，二三日不已，至四五日腹痛下利，陰寒深矣。設小便利，是純寒而無水，乃附子湯證也。今小便不利，或咳或嘔，此為陰寒兼有水氣之證。故水寒之氣，外攻於表，則四肢沉重疼痛；內盛於裏，則腹痛自利也；水氣停於上焦胸肺，則咳喘而不能臥；停於中焦胃府，則嘔而或下利；停於下焦膀胱，則小便不利，而或少腹滿。種種諸證，總不外乎陰寒之水。而不用五苓者，以非表熱之飲也；不用小青龍者，以非表寒之飲也。故惟主以真武湯，温寒以制水也。</p>
<p>【集註】喻昌曰：太陽篇中，厥逆、筋惕肉瞤而亡陽，用真武矣。茲少陰之水濕上逆，仍用真武以鎮攝之，可見太陽膀胱與少陰腎，一藏一府，同為寒水。府邪為陽邪，藉用麻桂為青龍；藏邪為陰邪，藉用附子為真武。</p>
<p><u>真武湯方</u></p>
<p>茯苓（三兩）　芍藥（三兩）　生薑（切，三兩）　白朮（二兩）　附子（炮，去皮，破八片，一枚）</p>
<p>上五味，以水八升，煮取三升，去滓，温服七合，日三服。</p>
<p>若咳者，加五味子半升，細辛、乾薑各一兩。若小便利者，去茯苓。若下利者，去芍藥，加乾薑二兩。若嘔者，去附子加生薑，足前成半斤。</p>
<p>【方解】小青龍湯，治表不解，有水氣，中外皆寒實之病也；真武湯，治表已解，有水氣，中外皆寒虛之病也。真武者，北方司水之神也，以之名湯者，賴以鎮水之義也。夫人一身制水者，脾也；主水者，腎也；腎為胃關，聚水而從其類者。倘腎中無陽，則脾之樞機雖運，而腎之關門不開，水雖欲行，孰為之主，故水無主制，泛溢妄行而有是證也。用附子之辛熱，壯腎之元陽，而水有所主矣；白朮之苦燥，建立中土，而水有所制矣；生薑之辛散，佐附子以補陽，温中有散水之意；茯苓之淡滲，佐白朮以健土，制水之中有利水之道焉。而尤妙在芍藥之酸斂，加於制水、主水藥中，一以瀉水，使子盜母虛，得免妄行之患；一以斂陽，使歸根於陰，更無飛越之虞。孰謂寒陰之品，無益於陽乎？而昧者不知承制之理，論中誤服青龍發汗亡陽，用此湯者，亦此義也。然下利減芍藥者，以其陽不外散也；加乾薑者，以其温中勝寒也。水寒傷肺則咳，加細辛、乾薑者，散水寒也。加五味子者，收肺氣也。小便利者去茯苓，以其雖寒而水不能停也。嘔者，去附子倍生薑，以其病非下焦，水停於胃也。所以不須温腎以行水，只當温胃以散水。佐生薑者，功能止嘔也。</p>
<p>【集解】程知曰：白通、通脈、真武皆為少陰下利而設。白通四證，附子皆生用，惟真武一證熟用者，蓋附子生用則温經散寒，炮熟則温中去飲。白通諸湯以通陽為重，真武湯以益陽為先，故用藥有輕重之殊。乾薑能佐生附以温經，生薑能資熟附以散飲也。</p>
<p>張璐曰：按真武湯方本治少陰病，水飲內結，所以首推朮、附兼茯苓、生薑之運脾滲水為務，此人所易明也。至用芍藥之微旨，非仲景不能。蓋此證雖曰少陰本病，而實緣水飲內蓄，所以腹痛自利，四肢疼重，而小便反不利也。若極虛極寒，則小便必清白無禁矣，安有反不利之理哉！此證不但真陽不足，真陰亦必素虧，或陰中伏有陽邪所致，若不用芍藥固護其陰，豈能勝附子之雄烈乎？</p>
<p>病人身大熱，反欲得衣者，熱在皮膚，寒在骨髓也；身大寒，反不欲近衣者，寒在皮膚，熱在骨髓也。</p>
<p>【註】身體為表，藏府為裏，此以內外分表裏也。皮膚為表，骨髓為裏；六府為表，五藏為裏，此以身體之淺深，藏府之陰陽分表裏也。病人，已病之人也。身大熱，謂通身內外皆熱，三陽證也。反欲得近衣者，乃是假熱，雖在皮膚之淺，而真寒實在骨髓之深，陰極似陽證也。身大寒，謂通身內外皆寒，三陰證也。反不欲近衣者，乃是假寒，雖在皮膚之淺，而真熱實在骨髓之深，陽極似陰證也。</p>
<p>【按】此以人之苦欲，測其寒熱真假，而定陰陽之證也。當與少陰、厥陰病論中表熱裏寒、裏熱表寒、脈滑而厥、惡寒不欲近衣、口燥咽乾等條參看。</p>
<p>【集註】成無己曰：皮膚言淺，骨髓言深；皮膚言外，骨髓言內。身熱欲近衣，表熱裏寒也；身寒不欲近衣，表寒裏熱也。大抵表熱裏寒，脈必沉遲；裏熱表寒，脈必滑數。須當辨之。</p>
<p>鄭重光曰：皮膚者，骨髓之外，浮淺之分也；骨髓者，皮膚之內，沉深之分也。欲得近衣，借外以御內，此真寒也；體有著而成忤，不在衣之濃薄，此假寒也。不察人之苦欲，何以測其真寒、真熱而定標本乎？</p>
<p>少陰病，下利清穀，裏寒外熱，手足厥逆，脈微欲絕，身反不惡寒，其人面色赤，或腹痛，或乾嘔，或咽痛，或利止脈不出者，通脈四逆湯主之。</p>
<p>【註】少陰腎也，腎象乎坎。一陽陷於二陰之中，二陰若盛，則一陽必衰，陰邪始得內侵，孤陽因之而外越也。下利清穀，手足厥冷，脈微欲絕，裏陰盛極也；身反不惡寒，面色反赤，其外反熱，格陽於外也。故雖有腹痛、乾嘔、咽痛等證，亦當仿白通湯之法，加蔥於四逆湯中，以消其陰，而復其陽可也。</p>
<p>【集註】程應旄曰：熱因寒格，無論腹痛、乾嘔、咽痛，皆下利中格陽之證。即使利止，而脈仍前，欲絕不出，亦不得謂裏寒已退，輒妄治其外熱也。須循四逆湯例，消陰翳於下部，但加蔥白，宣陽氣於下焦，使陽氣通而脈亦出，始為真愈。</p>
<p>林瀾曰：格，拒格也。亦曰「隔陽」，陰陽隔離也。又曰「戴陽」，浮於上如戴也。夫真寒入裏，陰氣未有不盛者。然其劇，不過陽愈微陰愈盛耳！</p>
<p><u>通脈四逆湯方</u></p>
<p>甘草（炙，二兩）　乾薑（三兩，强人可四兩）　附子（生用，去皮，破八片，大者一枚）</p>
<p>上三味，以水三升，煮取一升二合，去滓，分温再服，其脈即出者愈。面色赤者，加蔥九莖。腹中痛者，去蔥加芍藥二兩。嘔者，加生薑二兩。咽痛者，去芍藥加桔梗一兩。利止脈不出者，去桔梗加人參二兩。病皆與方相應者，乃服之。</p>
<p>【方解】論中扶陽抑陰之劑，中寒陽微不能外達，主以四逆；中外俱寒，陽氣虛甚，主以附子；陰盛於下，格陽於上，主以白通；陰盛於內，格陽於外，主以通脈。是則可知四逆營運陽氣者也，附子温補陽氣者也，白通宣通上下之陽者也，通脈通達內外之陽者也。今脈微欲絕，裏寒外熱，是腎中陰盛，格陽於外，故主之也。倍乾薑，加甘草佐附子，易名通脈四逆湯者，以其能大壯元陽，主持中外，共招外熱返之於內。蓋此時生氣已離，亡在俄頃，若以柔緩之甘草為君，何能疾呼外陽？故易以乾薑。然必加甘草與乾薑等分者，恐渙漫之余，薑、附之猛，不能安養元氣，所謂有制之師也。若面赤者，加蔥以通格上之陽。腹痛者，加芍藥以和在裏之陰。嘔逆者，加生薑以止嘔。咽痛者，加桔梗以利咽。利止脈不出氣少者，俱倍人參，以生元氣而復脈也。</p>
<p>少陰病，吐利，手足不逆冷，反發熱者，不死。脈不至者，灸少陰七壯。</p>
<p>【註】少陰吐利，法當逆冷，今不逆冷反發熱者，是陽未衰，故曰不死。若脈不至，雖有外熱，恐是假熱，須防陽脫，宜急灸少陰，速通其陽，則脈可復也。</p>
<p>【集註】程知曰：前條通脈四逆湯是裏寒外熱，手足逆冷，而脈不至者也。此條用灸法是裏寒外熱，手足不逆冷，而脈不至者也。少陰動脈，在足內踝。</p>
<p>喻昌曰：前條背惡寒之證，灸後用附子湯，陰寒內凝，非一灸所能勝也。此條手足反熱，只是陰內陽外，故但灸本經，引之內入，不必更用温藥也。</p>
<p>汪琥曰：經云：腎之原出於太谿，灸少陰七壯，當灸太谿。二穴在內踝後跟骨動脈陷中。</p>
<p>少陰病，吐利，手足逆冷，煩躁欲死者，吳茱萸湯主之。</p>
<p>【註】名曰少陰病，主厥陰藥者，以少陰、厥陰多合病，證同情異，而治別也。少陰有吐利，厥陰亦有吐利；少陰有厥逆，厥陰亦有厥逆；少陰有煩躁，厥陰亦有煩躁。此合病而證同者也。少陰之厥有微甚，厥陰之厥有寒熱；少陰之煩躁則多躁，厥陰之煩躁則多煩。蓋少陰之病，多陰盛格陽，故主以四逆之薑、附，逐陰以回陽也；厥陰之病，多陰盛鬱陽，故主以吳茱萸之辛烈，迅散以通陽也。此情異而治別者也。今吐而不吐蚘，手足厥冷，故以少陰病名之也。蓋厥冷不過肘膝，多煩而躁欲死，故屬厥陰病主治也。所以不用四逆湯而用吳茱萸湯也。</p>
<p>【集註】程知曰：吐利，陰邪在裏，上干脾胃也；厥冷，陽不温於四肢也；煩而躁，則陰盛之極，至於陽氣暴露擾亂不寧也。證至此，幾瀕危矣。非茱萸之辛温，無以降陰氣之上逆；非人參、薑、棗之甘温，無以培中土而制腎邪也。躁煩與煩躁亦有別，躁者陰躁，煩者陽煩。躁煩者，言自躁而煩，是陰邪已外逼也；煩躁者，言自煩而躁，是陽氣猶內爭也。其輕重淺深之別，學人宜詳審之。</p>
<p>程應旄曰：温法原為陰寒而設。故真寒類多假熱，凡陰盛格陽，陰證似陽等，皆少陰蠱惑人耳目處，須從假處勘出真來，方不為之牽制。如吐利而見厥冷，是胃陽衰而腎陰並入也。誰不知為寒者，顧反見煩躁欲死之證以誑之，是皆陽被陰拒而置身無地，故有此象。吳茱萸湯挾木力以益火勢，則土得温而水寒却矣。</p>
<p><u>吳茱萸湯方</u></p>
<p>吳茱萸（一升）　人參（三兩）　生薑（一兩）　大棗（十二枚）</p>
<p>上四味，以水七升，煮取二升，温服七合，日三服。</p>
<p>【集解】羅天益曰：仲景之法，於少陰則重固元陽，於厥陰則重固生氣。厥陰肝木雖為兩陰交盡，而一陽之真氣，實起其中，此之生氣一虛，則三陰濁氣直逼中上，不惟本經諸證悉具，將陽明之健運失職，以致少陰之真陽浮露，而吐利厥逆，煩躁欲死，食穀欲嘔，種種叢生矣。吳茱萸得東方震氣，辛苦大熱，能達木鬱，直入厥陰，降其陰盛之濁氣，用以為君；人參秉中和正氣，甘温大補，能接天真，挽回性命，升其垂絕之生氣，用以為臣；佐薑、棗和胃而行四末。斯則震坤合德，木土不害，一陽之妙用成，而三陰之間無非生生之氣矣。諸證有不退者乎？</p>
<p>方有執曰：吐則傷陽，利則損陰。厥冷者，陰損而逆也；煩躁者，陽傷而亂也。茱萸辛温，散寒暖胃而止嘔；人參甘温，益陽固本而補中；大棗助胃益脾；生薑嘔家聖藥。故四物者，為温中降逆之所須也。</p>
<p>少陰病，吐利，躁煩，四逆者，死。</p>
<p>【註】此承上條互明其義，以別可治不可治也。此條吐利、煩躁、厥逆，皆與上條同，一用吳茱萸湯治之，一曰死不治者，何也？蓋以少陰煩躁，多躁少煩，躁者陰也；厥陰煩躁，多煩少躁，煩者陽也。厥陰手足厥冷，不過肘膝，微陽未絕，故可治也；少陰四肢逆冷，不能回温，獨陰不化，故曰死也。</p>
<p>【集註】程應旄曰：由吐利而躁煩，陰陽離脫而擾亂可知。加之四逆，其陽絕矣，不死何待？使早知温中，寧有此乎？</p>
<p>張璐曰：此條與上條不殊，何彼可治，而此不可治耶？必是已用温中不愈，轉加躁煩，故主死耳。</p>
<p>少陰病，惡寒身蜷而利，手足厥冷者，不治。</p>
<p>【註】此互詳上條手足逆冷不治之義也。惡寒身蜷而臥，雖系少陰證，而不至於死。若下利不止，手足逆冷不回，是有陰無陽，即不吐利躁煩，亦不可治也。</p>
<p>【集註】喻昌曰：陰盛無陽，即用四逆等法，回陽氣於無何有之鄉，其不能回者多矣，故曰不治。</p>
<p>少陰病，四逆，惡寒而身蜷，脈不至，不煩而躁者，死。</p>
<p>【註】此總承上三條，以明不治之死證也。四逆，謂四肢逆冷，過肘膝而不回也。表陽虛，故惡寒也。陰主屈，故蜷臥不伸也。脈不至，則生氣已絕，若有煩無躁，是尚有可回之陽，今不煩而躁，則是有陰無陽，故曰死也。</p>
<p>【集註】程應旄曰：諸陰邪具見，而脈又不至，陽先絕矣。不煩而躁，孤陰無附，將自盡也。經曰：陰氣者，靜則神藏，躁則消亡。蓋躁則陰藏之神外亡也。亡則死矣。使早知復脈以通陽，寧有此乎？</p>
<p>少陰病，下利，脈微澀，嘔而汗出，必數更衣，反少者，當温其上，灸之。</p>
<p>【註】脈微，陽虛也。澀，血少也。必數更衣者，下利勤也。反少者，欲下而反少也，即今之陽虛血少，裏急後重，下利病也。嘔而汗出者，陰盛於內，上逆而作嘔也。陽虛失護，故汗出也。當温其上，宜灸之。</p>
<p>【集註】程應旄曰：少陰病下利，陽微可知，乃其脈微而且澀，則不但陽微而陰且竭矣。陽微故陰邪逆上而嘔，陰竭故汗出而勤，努責一法之中，既欲助陽兼欲護陰，則四逆、附子輩，俱難用矣。惟灸頂上百會穴以温之，既可代薑、附輩之助陽而行上，更可避薑、附輩之辛竄而燥下，故下利可止，究於陰血無傷。可見病在少陰，不可以難用温者，遂棄夫温也。</p>
<p>汪琥曰：按此條論仲景不言當灸何穴。脈經云：灸厥陰俞。常器之曰：灸太衝，皆誤。郭雍曰：灸太谿。雖系少陰經穴，亦誤。仲景曰：宜温其上。方有執曰：上，謂頂，百會穴是也。《圖經》云：一名三陽五會，在前頂後一寸五分，頂中央，原治小兒脫肛久不差，可灸七壯。此條亦灸之者，升舉其陽以調夫陰也。</p>
<p>少陰病，下利止而頭眩，時時自冒者，死。</p>
<p>【註】少陰病利止，若胃和能食，神清氣爽，是為欲愈也。今利止頭眩，時時昏冒不省，是氣脫神去，故下利雖止，仍主死也。</p>
<p>【集註】方有執曰：頭眩，俗謂昏暈也。諸陽在頭，下利止而頭眩者，陽無依附，浮越於外，神氣散亂，故時時自冒也，死可知矣。</p>
<p>張錫駒曰：此條死證，全在頭眩、自冒上看出，若利止而頭不眩不冒，此中已和矣，安能死乎？張璐曰：人身陰陽相為依附者也。陰亡於下，則諸陽之上聚於頭者，紛然而動，所以頭眩時時自冒，陽脫於上而主死也。可見陽回利止則生，陰盡利止則死矣。</p>
<p>汪琥曰：下利止，則病當愈，今者反為死候，非陽回而利止，乃陽脫而利盡也。</p>
<p>少陰病六七日，息高者，死。</p>
<p>【註】少陰病但欲寐，息平氣和，順也。今息高氣促，逆也。凡病臥而息高氣促者，多死。</p>
<p>【集註】喻昌曰：「六七日」字，辨證最細。蓋經傳少陰而息高，與二三日太陽作喘之表證迥殊也。</p>
<p>程知曰：腎為生氣之源，息高則真氣散走於胸中，不能復歸於氣海，故主死也。</p>
<p>程應旄曰：夫肺主氣，而腎為生氣之源，蓋呼吸之門也，關系人之死生者最巨。息高者，生氣已絕於下，而不復納，故游息僅呼於上，而無所吸也。死雖成於六七日之後，而機自兆於六七日之前。既值少陰受病，何不預為固護，預為堤防，致令真陽渙散而無可復返乎？凡條中首既諄諄禁汗，繼即急急重温，無非見及此耳！</p>
<p>魏荔彤曰：七日之久，息高氣逆者，與時時自冒，同一上脫也。一眩冒而陽升不返，一息高而氣根已鏟，同一理而分見其證者也，故仲景俱以死期之。</p>
<p>少陰病，脈細沉數，病為在裏，不可發汗。</p>
<p>【註】少陰病但欲寐，若脈細沉微，是邪從寒化也。今脈細沉數，乃邪從熱化也，即有發熱，亦是將轉屬陽明，非若前所言少陰病，始得之，反發熱脈沉不數，宜麻黃附子細辛湯發汗者可比也。故曰：病為在裏，不可發汗。</p>
<p>【集註】程知曰：言熱邪在裏，有發汗之禁也。少陰之脈微細，其常也。乃沉而加之以數，正為熱邪在裏之征。發汗則動經而增燥熱，有奪血之變矣。</p>
<p>鄭重光曰：脈細沉而數，裏有伏陽矣，故曰病為在裏。乃熱邪傳裏之證，斷不可發汗，發汗則動經氣，而有亡血之變。少陰發熱脈沉，是病為在表，以無裏證，故可發汗。若脈浮而遲，表熱裏寒，下利清穀，是遲為無陽，病為在裏，又不得以浮為在表而發汗也。要知陰中有陽，沉亦可汗；陽中有陰，浮亦當温。此條脈細沉數，數則為熱，沉為在裏，此陽邪入裏，故以發汗而示戒也。</p>
<p>少陰病，但厥無汗，而强發之，必動其血，未知從何道出，或從口鼻，或從目出者，是名下厥上竭，為難治。</p>
<p>【註】此條申明强發少陰熱邪之汗，則有動血之變也。少陰病脈細沉數，加之以厥，亦為熱厥。陰本無汗，即使無汗，亦不宜發汗。若發其汗，是為强發少陰熱邪之汗也。不當發而强發之，益助少陰之熱，炎炎沸騰，必動其本經之血，或從口鼻，或從目出，是名下厥上竭。下厥者，少陰熱厥於下也；上竭者，少陰血竭於上也，故為難治。</p>
<p>【集註】張璐曰：强責少陰汗，而動其血，勢必逆行而上，出陽竅，以發汗皆陽藥故也。</p>
<p>程應旄曰：五液皆主於腎，强發少陰之汗，周身之氣皆逆，血隨奔氣之促逼而見，故不知從何道而出也。</p>
<p>沈明宗曰：少陰病但厥無汗，其病在裏，當以四逆散，和陰散邪，其病自退，而厥自愈矣。豈可强發其汗耶！</p>
<p>魏荔彤曰：厥而有汗，乃內寒迫陽外亡之象，故為寒化。陰邪無汗而厥，則熱邪伏於裏而不外越，邪熱內耗也，斯可議為熱化陽邪無疑矣。</p>
<p>少陰病，咳而下利，譫語者，被火氣劫故也，小便必難，以强責少陰汗也。</p>
<p>【註】少陰屬腎，主水者也。少陰受邪，不能主水，上攻則咳，下攻則利。邪從寒化，真武湯證也；邪從熱化，豬苓湯證也。今被火氣劫汗，則從熱化而轉屬於胃，故發譫語；津液內竭，故小便難，是皆由强發少陰之汗故也。欲救其陰，白虎、豬苓二湯，擇而用之可耳！</p>
<p>【集註】方有執曰：强責，謂過求也。小便與汗，皆血液也。少陰少血，劫汗奪血，則小便為之涸竭，故難也。</p>
<p>少陰病，下利六七日，咳而嘔渴，心煩不得眠者，豬苓湯主之。</p>
<p>【註】凡少陰下利清穀。咳嘔不渴，屬寒飲也。今少陰病六七日，下利黏穢，咳而嘔，渴煩不得眠，是少陰熱飲為病也。飲熱相摶，上攻則咳，中攻則嘔，下攻則利；熱耗津液，故渴；熱擾於心，故煩不得眠。宜豬苓湯利水滋燥，飲熱之證，皆可愈矣。</p>
<p>【集註】趙嗣真曰：少陰咳而下利，嘔渴心煩不眠，及厥陰下利欲飲水者，是皆傳邪之熱，脈必沉細數，故以黃連、滑石等清利之。其少陰自利而渴，欲吐不吐，心中煩，但欲寐，小便色白者，是本經陰邪之寒也，脈必沉微，故以附子、乾薑温之。</p>
<p>汪琥曰：下利咳而嘔渴，心煩不得眠，焉知非少陽、陽明之病？然少陽、陽明若見此證，為裏實，脈必弦大而長，此病脈必微細，故知其為少陰之病無疑也。</p>
<p>林瀾曰：下利則邪並於下矣。其嘔而且咳何也？蓋至六七日，渴而心煩不眠，則傳邪之上客者又盛，渴則必恣飲，多飲必停水，是邪熱既不能解，而水蓄之證復作也。熱邪傳陷之下利，非陰寒吐利並作之可比。嘔而渴者，蓋先嘔後渴，為邪欲解；先渴後嘔，多為水停，況又有水寒射肺為咳之可兼察乎？以是知必有挾飲於內耳。</p>
<p>沈明宗曰：黃連阿膠湯之心煩不得眠，較此條頗同而治異，何也？蓋此條乃少陰風熱，轉入陽明而致下利，故以豬苓湯驅導水邪，還從膀胱而去，急救胃中津液為主；彼條之心煩不得眠而無下利，乃腎水枯少，故用黃連阿膠湯滋陰清火，急救腎陰為主也。</p>
<p>魏荔彤曰：咳而咽不痛，渴而口不干，則知邪雖為傳經而入之熱，惟其有水飲相混，故熱勢不能甚肆。其猛烈雖上衝為咳嘔，而不致咽痛，隔阻正津為口渴，而不致干燥，兼以心煩不得眠，於少陰但欲寐，陰證中見陽證，豈非傳經之熱兼水濕者乎？其所以不發黃者，以少陰病原有下利，濕不能留，熱不能蓄故也。由此觀之，熱邪兼水飲昭然矣。</p>
<p>少陰病，四逆，其人或咳，或悸，或小便不利，或腹中痛，或泄利下重者，四逆散主之。</p>
<p>【註】凡少陰四逆，雖屬陰盛不能外温，然亦有陽為陰鬱，不得宣達而令四肢逆冷者，故有或咳、或悸、或小便不利，或腹中痛、泄利下重諸證也。今但四逆而無諸寒熱證，是既無可温之寒，又無可下之熱，惟宜疏暢其陽，故用四逆散主之。</p>
<p>【集註】李中梓曰：按少陰用藥，有陰陽之分，如陰寒而四逆者，非薑、附不能療。此證雖云四逆必不甚冷，或指頭微温，或脈不沉微，乃陰中涵陽之證。惟氣不宣通是以逆冷，故以柴胡涼表，芍藥清中。此本肝膽之劑，而少陰用之者，為水木同源也。以枳實利七沖之門，以甘草和三焦之氣，氣機宣通，而四逆可痊矣。</p>
<p>程知曰：蓋傷寒以陽為主，四逆有陰進之象，下之則陽益虧陷而不出。故經謂諸熱邪傳經至於手足逆冷最難辨認，謂為寒深於裏，則無脈微欲絕之象；謂為熱深於裏，則無煩渴之證。蓋只是熱邪入結於裏，而陽氣不得順行四肢也。此證當用和解，不當用寒下，故經中用劑之輕少者，無如此方，則其輕緩解散之義可見矣。</p>
<p>程應旄曰：初得之四逆，固非熱證，亦非深寒。咳悸而或小便不利，既似乎水蓄，腹痛泄利，又似乎寒凝，其中更兼下重一證，得毋氣滯在趺陽，而經絡失宣通也耶！</p>
<p>汪琥曰：四逆散，乃陽邪傳變而入陰經，是解傳經之邪，非治陰寒也。凡陽熱之極，六脈細弱，語言輕微，神色懶靜，手足清温，有似陰證，而大便結小便數，齒燥舌苔，其熱已伏於內，必發熱也。若用熱藥，則內熱愈熾；用涼藥，則熱被寒束而不得散。法惟宜和表解肌，疏通氣血，而裏熱自除。此仲景四逆散所由設也。</p>
<p><u>四逆散方</u></p>
<p>甘草（炙）　枳實（破，水漬，炙干）　柴胡　芍藥</p>
<p>上四味，各十分，搗篩，白飲和服方寸匕，日三服。咳者，加五味子、乾薑各五分，並主下利。悸者，加桂枝五分。小便不利者，加茯苓五分。腹中痛者，加附子一枚，炮令折。瀉利下重者，先以水五升，煮薤白三升，煮取三升，去滓，以散三方寸匕，納湯中，煮取一升半，分温再服。</p>
<p>【方解】方名四逆散，與四逆湯均治手足逆冷，但四逆湯治陰邪寒厥，此則治陽邪熱厥。熱厥者，三陽傳厥陰合病也。太陽厥陰，麻黃升麻湯、甘草乾薑湯證也；陽明厥陰，白虎湯、大承氣湯證也。此則少陽厥陰，故君柴胡以疏肝之陽，臣芍藥以瀉肝之陰，佐甘草以緩肝之氣，使枳實以破肝之逆，三物得柴胡，能外走少陽之陽，內走厥陰之陰，則肝膽疏泄之性遂，而厥可通也。或咳或下利者，邪飲上下為病，加五味子、乾薑，温中以散飲也。或悸者，飲停侮心，加桂枝通陽以益心也。或小便不利者，飲蓄膀胱，加茯苓利水以導飲也。或腹中痛者，寒凝於裏，加附子温中以定痛也。或瀉利下重者，寒熱鬱結，加薤白開結以疏寒熱也。</p>
<p>【集解】方有執曰：人之四肢，温和為順，故以不温和為逆。但不温和而未至於厥冷，則熱猶未深入也，故用柴胡以解之，枳實以瀉之，芍藥以收之，甘草以和之也。</p>
<p>少陰病，下利，若利自止，惡寒而蜷臥，手足温者，可治。</p>
<p>【註】少陰病，惡寒厥冷下利不止者，陰寒盛也。今下利能自止，手足能自温，雖見惡寒蜷臥，乃陰退陽回之兆，故曰可治。</p>
<p>【集註】程應旄曰：少陰病，下利而利自止，則陰寒亦得下祛，而又不致於脫，雖有惡寒蜷臥不善之證，但使手足温者，陽氣有挽回之機，故可温而救之也。</p>
<p>沈明宗曰：手足温者，乃真陽未離，急用白通、四逆之類，温經散寒，則邪退而真陽復矣，故曰可治。</p>
<p>少陰病，惡寒而蜷，時自煩，欲去衣被者，可治。</p>
<p>【註】少陰病，惡寒而蜷，陰寒證也。若時自煩欲去衣被者，此陽回陰退之征，故曰可治。</p>
<p>少陰病，得之二三日以上，心中煩，不得臥，黃連阿膠湯主之。</p>
<p>【註】此承上條以出其治也。少陰病，得之二三日以上，謂或四五日也。言以二三日，少陰之但欲寐，至四五日，反變為心中煩不得臥，且無下利清穀咳而嘔之證，知非寒也，是以不用白通湯；非飲也，亦不用豬苓湯；乃熱也，故主以黃連阿膠湯，使少陰不受燔灼，自可愈也。</p>
<p>【集註】程知曰：二三日邪在少陰，四五日已轉屬陽明，故無嘔利厥逆諸證。而心煩不得臥者，是陽明之熱內擾少陰，故不欲寐也，當以解熱滋陰為主治也。</p>
<p><u>黃連阿膠湯方</u></p>
<p>黃連（四兩）　黃芩（二兩）　芍藥（二兩）　雞子黃（二枚）　阿膠（三兩）</p>
<p>上五味，以水六升，先煮三物，取二升，去滓，納膠烊盡，小冷，納雞子黃，攪令相得，温服七合，日三服。</p>
<p>【集解】柯琴曰：此少陰之瀉心湯也。凡瀉心必藉連、芩，而導引有陰陽之別。病在三陽，胃中不和，而心下痞硬者，虛則加參、甘補之，實則加大黃下之。病在少陰，而心中煩不得臥者，既不得用參、甘以助陽，亦不得用大黃以傷胃也。故用芩、連以直折心火；用阿膠以補腎陰；雞子黃佐芩、連，於瀉心中補心血；芍藥佐阿膠，於補陰中斂陰氣，斯則心腎交合，水升火降，是以扶陰瀉陽之方，而變為滋陰和陽之劑也。是則少陰之火，各歸其部，心中之煩、不得眠可除矣。經曰：陰平陽秘，精神乃治。斯方之謂歟！</p>
<p>少陰病，下利咽痛，胸滿心煩，豬膚湯主之。</p>
<p>【註】身温腹滿下利，太陰證也；身寒欲寐下利，少陰證也。身熱不眠咽痛，熱邪也；身寒欲寐咽痛，寒邪也。今身寒欲寐，下利咽痛，與胸滿心煩之證並見，是少陰熱邪也。少陰之脈，循喉嚨，其支者，從肺出絡心注胸中，是以少陰之熱邪上逆，則所過之處無不病也。以豬膚湯主之，解少陰上焦之熱，兼止下焦之利也。</p>
<p>【集解】喻昌曰：下利咽痛，胸滿心煩，此少陰熱邪充斥上下中間，無所不到，寒下之藥，不可用矣，故立豬膚湯一法也。蓋陽微者，用附子温經；陰竭者，用豬膚潤燥，温經潤燥中，同具散邪之義也。</p>
<p><u>豬膚湯方</u></p>
<p>豬膚（一斤）</p>
<p>上一味，以水一斗，煮取五升，去滓，加白蜜一升，白粉五合，熬香，和令相得，温分六服。</p>
<p>【方解】豬膚者，乃革外之膚皮也。其體輕，其味鹹，輕則能散，咸則入腎，故治少陰咽痛，是於解熱中寓散之意也。</p>
<p>【集解】成無己曰：豬，水畜也。其氣先入腎，解少陰之客熱。加蜜以潤燥除煩，白粉以益氣斷利也。</p>
<p>少陰病二三日，咽痛者，可與甘草湯；不差，與桔梗湯。</p>
<p>【註】少陰病二三日，咽痛無他證者，乃少陰經客熱之微邪，可與甘草湯緩瀉其少陰之熱也。若不愈者，與桔梗湯，即甘草湯加桔梗以開鬱熱。不用苦寒者，恐其熱鬱於陰經也。</p>
<p>【集註】喻昌曰：用甘草者，和緩其勢；用桔梗者，開提其邪也。此在二三日，他證未具，故可用之。若五六日，則少陰之下利、嘔逆諸證皆起，此法又未可用矣。</p>
<p><u>甘草湯方</u></p>
<p>甘草（二兩）</p>
<p>上一味，以水三升，煮取一升半，去滓，温服七合，日二服。</p>
<p><u>桔梗湯方</u></p>
<p>桔梗（一兩）　甘草（二兩）</p>
<p>上二味，以水三升，煮取一升，去滓，温分再服。</p>
<p>少陰病，咽中痛，半夏散及湯主之。</p>
<p>【註】少陰病咽痛者，謂或左或右，一處痛也。咽中痛者，謂咽中皆痛也。較之咽痛而有甚焉。甚則涎纏於咽中，故主以半夏散，散風邪以逐涎也。</p>
<p>【集註】方有執曰：此以風邪熱甚，痰上壅而痹痛者言也。故主之以桂枝祛風也，佐之以半夏消痰也，和之以甘草除熱也。三物者，是又為咽痛之一治法也。</p>
<p><u>半夏散及湯方</u></p>
<p>半夏（洗）　桂枝　甘草（炙，各等分）</p>
<p>上三味，各別搗篩已，合治之，白飲和服方寸匕，日三服。若不能散服者，以水一升，煎七沸，納散兩方寸匕，更煮三沸，下火令小冷，少少咽之。半夏有毒，似不當散服。</p>
<p>少陰病，咽中傷，生瘡，不能語言，聲不出者，苦酒湯主之。</p>
<p>【註】少陰病，咽痛不愈，若劇者，咽中為痛所傷，漸乃生瘡，不能言語，聲音不出，所必然也。以苦酒湯主之，用半夏滌涎，蛋清斂瘡，苦酒消腫。則咽清而聲出也。</p>
<p>【集註】程知曰：咽痛忌汗、忌寒下，故甘草、桔梗、苦酒三方，皆用和解之法。惟半夏散及湯，在前條為辛散温解之法也。</p>
<p><u>苦酒湯方</u></p>
<p>半夏（洗，破如棗核大，十四枚）　雞子（去黃，納上苦酒，著雞子殼中，一枚）</p>
<p>上二味，納半夏，著苦酒中，以雞子殼置刀環中，安火上，令三沸，去滓，少少含咽之，不差，更作三劑。</p>
<p>【集解】李杲曰：大抵少陰多咽傷、咽痛之證，古方用醋煮雞子，主咽喉失音，取其酸收，固所宜也。半夏辛燥，何為用之？蓋少陰多寒證，取其辛能發散，一發一斂，遂有理咽之功也。</p>
<p>程知曰：按卵白象天，卵黃象地。前黃連阿膠湯用雞子黃，義取入腎滋陰；此苦酒湯用雞子白，義取入肺潤瘡也。</p>
<p>少陰病八九日，一身手足盡熱者，以熱在膀胱，必便血也。</p>
<p>【註】邪傳少陰，不從陰化而見寒證，亦不從陽化而見熱證，是其人腎氣素充，所以藏雖受邪，留連八九日，仍復傳府外散也。太陽主表，故一身手足盡熱。若熱還衛分，非汗不解；熱還營分，非衄不解。熱甚於上，則頭痛、目瞑、衄血；熱甚於下，則腹痛、尿難、便血，理必然也。凡熱少血多，瘀成血蓄；熱多血少，熱迫其血，血不得蓄。今為少陰邪熱，復轉膀胱而傷營分，迫走下竅，故便血也。</p>
<p>【集註】程知曰：前少陰病，手足不逆冷，反發熱者不死，陽未全虧也；此八九日，一身及手足熱，陰盛於裏也。</p>
<p>張璐曰：少陰病，難於得熱，熱則陰盡陽復，故少陰篇中謂手足不逆冷，反發熱者不死。然病至八九日，陰邪內解之時，反一身手足盡熱，少陰必無此證，當是藏邪轉府，腎移熱於膀胱，以膀胱主表，故一身及手足盡熱也。膀胱之血，為少陰之熱所逼，其趨必出陰竅，以陰主降故也。</p>
<p>少陰病，二三日至四五日，腹痛，小便不利，下利不止，便膿血者，桃花湯主之。</p>
<p>【註】少陰病二三日無陰邪之證，至四五日始腹痛、小便不利，乃少陰陽邪攻裏也。若腹痛、口燥、咽乾而從燥化，則為可下之證矣。今腹痛、小便不利，是熱瘀於裏，水無出路，勢必下迫大腸而作利也。倘利久熱傷其營，營為火化，血腐為膿，則為可清之證也。今下利晝夜不止，而便膿血，則其熱已隨利減，而下焦滑脫可知矣，故以桃花湯主之，益中以固脫也。</p>
<p>【集註】成無己曰：《要略》云：陽證內熱，則溢出鮮血；陰證內寒，則下紫黑如豚肝也。</p>
<p>喻昌曰：治下必先固中，中氣不下墜，則滑脫無源，而自止。註家見用乾薑，謂是寒邪傷胃，不知熱邪挾少陰之氣填塞胃中，故少佐乾薑之辛以散之也。</p>
<p>程知曰：此下利膿血之治法也。腹痛、小便不利，少陰熱邪也，而下利不止，便膿血，則證為傷血，且有中氣下脫之虞矣，故用桃花湯固腸止利也。</p>
<p>魏荔彤曰：此證乃熱在下焦，而熏蒸中焦，使氣化因熱鬱而不行，大便因熱盛而自利也。久而下利不止，將腸胃穢濁之物，如膿帶血，盡隨大便而下，熱一日不消，利一日不止也。</p>
<p>沈明宗曰：此邪挾內濕凝滯血分，則便膿血也。</p>
<p><u>桃花湯方</u></p>
<p>赤石脂（一半全用，一半篩末，一斤）　乾薑（一兩）　糯米（一升）</p>
<p>上三味，以水七升，煮米令熟，去滓，温服七合，納赤石脂末方寸匕，日三服。若一服愈，余勿服。</p>
<p>【方解】少陰寒邪，多利清穀；少陰熱邪，多便膿血，日久不止，關門不固，下焦滑脫矣。此方君以體膏性澀之石脂，養腸以固脫；佐以味甘多液之糯米，益氣以滋中。則雖下利日久，中虛液枯，未有不愈者也。其妙尤在用乾薑少許，其意不在温而在散火鬱，借此以開膿血無由而化也。若一服愈，余勿服，以其黏澀之性甚也。</p>
<p>少陰病，下利便膿血者，桃花湯主之。</p>
<p>【註】少陰病，諸下利用温者，以其證屬虛寒也。此少陰下利便膿血者，是熱傷營也。而不徑用苦寒者，蓋以日久熱隨血去，腎受其邪，關門不固也，故以桃花湯主之。</p>
<p>少陰病，下利便膿血者，可刺。</p>
<p>【註】少陰病下利，便膿血用桃花湯不止者，熱瘀於陰分也，則可刺本經之穴，以泄其熱，熱去則膿血自止矣。</p>
<p>【集註】張璐曰：先下利日久，而後便膿血，則用桃花湯；若不先下利，而下利便膿血，則可刺經穴。若刺經穴不愈，則當從事白頭翁湯。設更咽乾、心煩不得眠，則又須黃連阿膠湯為合法也。</p>
<p>林瀾曰：刺者，瀉其經氣而宣通之也。下利便膿血，既主桃花湯矣，此復云可刺者，如痞證利不止，復利其小便，與五苓散以救石脂禹余糧之窮，故此一刺，亦以輔桃花湯之所不逮也。</p>
<p>少陰病，得之二三日，口燥咽乾者，急下之，宜大承氣湯。</p>
<p>【註】邪至少陰二三日，即口燥咽乾者，必其人胃火素盛，腎水素虧，當以大承氣湯，急瀉胃火以救腎水。若復遷延時日，腎水告竭，其陰必亡，雖下無及矣。</p>
<p>【集註】成無己曰：與大承氣湯急下之以全腎，何也？經云：三陰經受病已入於府者，可下而已，則是上條少陰病，乃入府證也。少陰邪熱已轉屬於府，胃府實熱消灼腎水，故口燥咽乾，用大承氣以瀉府，而實熱自除。且少陰之藏本腎屬水，胃府屬土，瀉土所以救水也。</p>
<p>方有執曰：口燥咽乾者，少陰之脈，循喉嚨挾舌本，邪熱客於其經，而腎水為之枯竭也。然水干則土燥，土燥則水愈干，所以急於下也。</p>
<p>張璐曰：按少陰急下三證，一屬傳經熱邪亢極，一屬熱邪轉入胃府，一屬温熱發自少陰，皆刻不容緩之證。故當急救欲絕之腎水，與陽明急下三法，同源異派。</p>
<p>汪琥曰：少陰病得之二三日者，非才得病二三日即口燥咽乾，謂少陰口燥咽乾之病，已得之二三日也。</p>
<p>少陰病，自利清水，色純青，心下必痛，口乾燥者，急下之，宜大承氣湯。</p>
<p>【註】少陰病自利清水，謂下利無糟粕也。色純青，謂所下者皆汚水也。下無糟粕，純是汚水，此屬少陰實熱，所以心下必痛，口燥咽乾，其為少陰急下之證無疑矣。故當急下之，宜大承氣湯。</p>
<p>【集註】程知曰：陽邪熱結，口必干燥，設系陰邪，口中和而不燥矣，故宜急下之以救陰也。</p>
<p>沈明宗曰：邪傳陽明，必俟大便堅硬而攻下者，乃未傷胃中津液之謂。此利清水，因少陰邪熱熾盛，乘逼胃中津液，頃刻勢已瀕危，不得不以通因通用急奪，而救胃、腎將絕之陰也。</p>
<p>少陰病六七日，腹脹不大便者，急下之，宜大承氣湯。</p>
<p>【註】少陰病六七日，腹脹不大便者，蓋因其人陽氣素盛，胃有宿食故也。所以傳邪已入少陰，復轉屬陽明，而成胃實，故宜大承氣湯急下之也。</p>
<p>【集註】張璐曰：少陰之證，自利者最多，虛寒則下利清穀，虛熱則下利膿血，故多用温補。傳經陽邪內結，則自利純青水，温熱病，則自利煩渴，並宜下奪清熱。此以六七日不大便而腹脹，可見邪熱轉歸陽明，而為胃實之證，所以宜急下也。</p>
<p>少陰中風，脈陽微陰浮者，為欲愈。</p>
<p>【註】少陰中風，脈若見陽浮陰弱，乃風邪傳入少陰，則是其勢方盛，未易言愈。今陽脈反微，陰脈反浮，陽微則外邪散而表氣和，陰浮則裏氣勝而邪外出，故為欲愈也。</p>
<p>少陰病欲解時，從子至寅上。</p>
<p>【註】子、丑、寅陽生漸長之候也。病在少陰而解於陽生之際，所謂陽進則陰退，陰得陽而邪自解也。少陰所重在真陽，從可見矣。</p>

<h1>卷八</h1>

<h2>辨厥陰病脈證并治全篇</h2>
<p>厥陰者，陰盡陽生之藏，與少陽為表裏者也。故其為病，陰陽錯雜，寒熱混淆，邪至其經，從化各異。若其人素偏於熱，則邪從陽化，故消渴，氣上撞心，心中疼熱，蚘厥，口爛，咽痛，喉痹，癰膿，便血等陽證見矣。若其人素偏於寒，則邪從陰化，故手足厥冷，脈微欲絕，膚冷，藏厥，下利，除中等陰證見矣。所以少陽不解，傳變厥陰而病危，厥陰病衰，轉屬少陽為欲愈，陰陽消長，大伏危機。茲以陰陽從化，厥熱勝復之微旨，詳發於篇中，俾臨證者，診治有要道焉。</p>
<p>厥陰之為病，消渴，氣上撞心，心中疼熱，飢而不欲食，食則吐蚘，下之利不止。</p>
<p>【註】此條總言厥陰為病之大綱也。厥陰者，為陰盡陽生之藏，邪至其經，從陰化寒，從陽化熱，故其為病，陰陽錯雜，寒熱混淆也。消渴者，飲水多而小便少，乃厥陰熱化而耗水也。厥陰之脈，起足大指，循股內入陰中，環陰器抵少腹，貫心膈。其注肺熱邪，循經上逆膈中，故氣上撞心，心中疼熱也。飢而不欲食者，非不食也，因食則動蚘而吐，故雖飢而不欲食，食則吐蚘也。夫消渴多飲，飢不能食，則胃中所有者，但水與熱耳！若更以厥陰熱氣，挾蚘撞疼，誤認為轉屬陽明之實痛而下之，則胃愈虛，必下利不止矣。</p>
<p>【集註】成無己曰：邪自太陽傳至太陰，則腹滿而嗌干，未成渴也；至少陰則口燥舌乾而渴，未成消也；至厥陰則成消渴者，以勢甚能消水故也。又張卿子云：嘗見厥陰消渴數證，舌盡紅赤，厥冷脈微，渴甚，服白虎、黃連等湯，皆不能救，蓋厥陰消渴，皆寒熱錯雜之邪，非純陽亢熱之證可比也。</p>
<p>魏荔彤曰：此申解厥陰傳經熱邪為患，歴舉其證，以禁誤下也。傷寒之邪，傳入少陰，為裏中之裏，及自少陰傳厥陰，又為三陰之極盡處矣。陰盡處受邪，無所復傳，却同少陽為升降之出路。少陽無下法，厥陰陰邪亦無下法，下之為誤可知矣。首標「消渴」二字，凡熱必渴，而寒濕隔阻正氣，亦有渴者，然其渴雖欲飲水，必不能多，未有渴而飲，飲而仍渴，隨飲隨消隨渴。若是者則消渴為傳經之熱邪，傳入厥陰無疑也。</p>
<p>厥陰病，渴欲飲水者，少少與之，愈。</p>
<p>【註】厥陰病，渴欲飲水者，乃陽回欲和，求水自滋，作解之兆，當少少與之，以和其胃，胃和汗出，自可愈也。若多與之，則水反停漬入胃，必致厥利矣。</p>
<p>【集註】張璐曰：陽氣將復，故欲飲水。而少少與之者，蓋陰邪方欲解散，陽氣尚未歸復，若恣飲不消，反有停蓄之患矣。</p>
<p>汪琥曰：厥陰有消渴一證，不言自愈者，蓋熱甚而津液消爍，雖飲水不能勝其燥烈，乃邪氣深入未愈之徵也。而此條之渴欲飲水與之愈者，蓋其熱非消渴之比，乃邪氣向外欲解之機也，兩者自是不同。</p>
<p>傷寒，厥而心下悸，宜先治水，當服茯苓甘草湯，却治其厥。不爾，水漬入胃，必作利也。</p>
<p>【按】「厥而心下悸者」之下，當有「以飲水多」四字，若無此四字，乃陰盛之厥悸，非停水之厥悸矣，何以即知是水而曰宜先治水耶？</p>
<p>【註】傷寒厥而心下悸者，不渴引飲，乃陰盛之厥悸也，若以飲水多，乃停水之厥悸也。故宜先治水，却治其厥，當與茯苓甘草湯，即桂枝甘草湯、加茯苓、生薑也。桂枝、甘草補陽虛也，佐生薑外散寒邪，則厥可回矣，君茯苓內輸水道，則悸可安矣，此先水後厥之治也。蓋停水者，必小便不利，若不如是治之，則所停之水漬入胃中，必作利也。</p>
<p>【按】傷寒太陽篇，汗出表未和，小便不利，此條傷寒表未解，厥而心下悸，二證皆用茯苓甘草湯者，蓋因二者見證雖不同，而裏無熱、表未和、停水則同也。故一用之諧和榮衛以利水，一用之解表通陽以利水，無不可也。此證雖不曰小便不利，而小便不利之意自在。若小便利則水不停，而厥悸屬陰寒矣，豈宜發表利水耶！</p>
<p>【集註】方有執曰：《金匱》云：水停心下，甚則悸者，是悸為水甚，而厥則寒甚也。寒無象而水有形，水去則寒消，而厥亦愈。入胃者，水能滲土也。</p>
<p>喻昌曰：太陽篇中飲水多者，心下必悸，故此厥而心下悸者，明系飲水所致。所以乘其水未漬胃，先用茯苓甘草湯治水，以清下利之源，後乃治厥，庶不致厥與利相因耳！</p>
<p>程應旄曰：寒因水停而作厥者，其證以心下悸為驗。厥陰有此，多因消渴得之。水其本也，寒其標也，不先水而先厥，且防水漬入胃，敢下之乎？</p>
<p>汪琥曰：厥而心下悸者，明系飲水多，寒飲留於心下，胸中之陽，不能四布，故見厥。此非外來之寒比也，故法宜先治水，須與茯苓甘草湯，而治厥之法，即在其中矣。蓋水去則厥自除也。不爾者，謂不治其水，則水漬下入於胃，必作利也。</p>
<p>吳人駒曰：氣脈流行，不循常道，是為悖逆，名之曰厥。但厥有痰、實、寒、熱、氣、水之不同，此因於水者也。水氣不循故道，則水之寒氣上乘於心而為悸，故治水即所以去悸，而厥亦回。設或不然，則水之甚者，其土沮洳，因為之利矣。</p>
<p>傷寒脈微而厥，至七八日膚冷，其人躁無暫安時者，此為藏厥，非蚘厥也。蚘厥者，其人當吐蚘。今病者靜，而復時煩者，此為藏寒，蚘上入其膈，故煩，須臾復止。得食而嘔，又煩者，蚘聞食臭出，其人當自吐蚘。蚘厥者，烏梅丸主之，又主久利。</p>
<p>【按】「此為藏寒」之「此」字，當是「非」字，若是「此」字，即是藏厥，與辨蚘厥之義不屬。</p>
<p>【註】首條總論厥陰陽邪化熱，此條詳辨厥陰陰邪化寒，以明藏厥、蚘厥之不同，而出其治也。傷寒脈微而厥，厥陰脈證也。至七八日不回，手足厥冷，而更通身膚冷，躁無暫安之時者，此為厥陰陽虛陰盛之藏厥，非陰陽錯雜之蚘厥也。若蚘厥者，其人當吐蚘，今病者靜而復時煩，不似藏厥之躁無暫安時，知非藏寒之躁，乃蚘上膈之上也，故其煩須臾復止也。得食而吐又煩者，是蚘聞食臭而出，故又煩也。得食，蚘動而嘔，蚘因嘔吐而出，故曰：其人當自吐蚘也。蚘厥主以烏梅丸，又主久利者，以此藥性味酸苦辛温，寒熱並用，能解陰陽錯雜，寒熱混淆之邪也。藏厥者，宜吳茱萸湯；兼少陰者，宜四逆、通脈、附子等湯。臨證者酌而用之可也。</p>
<p>【集註】方有執曰：脈微而厥，統言之也。膚冷，言不獨手足，以見陽氣內陷也。藏厥，言非在經也。</p>
<p>喻昌曰：脈微而厥，而陽氣衰微可知，然未定其為藏厥、蚘厥也。惟膚冷而躁，無暫安時，乃為藏厥。藏厥用四逆及灸法，其厥不回者死。若蚘厥則時厥時煩，未為死候，但因此而馴至胃中，無陽則死矣。</p>
<p>程知曰：言厥，有藏與蚘之別也。藏厥者，腎藏之陽不行也；蚘厥者，手足冷而吐蚘，胃府之陽不行也。蚘厥者，蚘動則煩而有靜時，非若藏厥之躁無暫安時也。此胃陽病而無關於腎陽，故厥雖同，而證則異也。</p>
<p>程應旄曰：脈微而厥，純陰之象，徵於脈矣；七八日膚冷，無陽之象，徵於形矣。陰極則發躁，無暫安時，此自是少陰藏厥，為不治之證，厥陰中無此也。至於吐蚘，為厥陰本證，則蚘厥可與陰陽不相順接者，連類而明之也。用烏梅丸名曰安蚘，實是安胃，並主久利，見陰陽不相順接，厥而下利之證，皆可以此方括之也。</p>
<p>林瀾曰：陽煩陰躁，煩輕躁重，於藏厥言躁，於蚘厥言煩，已具安危之異矣。藏厥者，陽氣將脫，藏氣欲絕而爭，故藏厥為死證；若蚘厥者，藏氣虛寒，而未至於絕。藏氣寒，則蚘不安其宮而動，藏氣虛則蚘求食而出，是以其證必吐蚘。</p>
<p><u>烏梅丸方</u></p>
<p>烏梅（三百枚）　細辛（六兩）　乾薑（十兩）　黃連（十六兩）　當歸（四兩）　附子（去皮，炮，六兩）　蜀椒（出汗，四兩）　桂枝（六兩）　人參（六兩）　黃蘖（六兩）</p>
<p>上十味，異搗篩，合治之。以苦酒漬烏梅一宿，去核，蒸之五升米下。飯熟搗成泥，和藥令相得，納臼中，與蜜，杵二千下，丸如梧桐子大。先食飲服十丸，日三服，稍加至二十丸。禁生冷、滑物、臭食等。</p>
<p>【集解】柯琴曰：六經惟厥陰為難治。其本陰，其標熱，其體木，其用火，必伏其所主，而先其所因，或收、或散、或逆、或從，隨所利而行之，調其中氣，使之和平，是治厥陰之法也。厥陰當兩陰交盡，又名陰之絕陽，宜無熱矣。第其合晦朔之理，陰之初盡，即陽之初生，所以厥陰病熱，是少陽使然也。火旺則水虧，故消渴，氣上撞心，心中疼熱。氣有餘便是火也。木盛則生風，蟲為風化。飢則胃中空虛，蚘聞食臭而出，故吐蚘，雖飢不欲食也。仲景立方，皆以辛甘苦味為君，不用酸收之品，而此用之者，以厥陰主肝木耳！《洪範》曰：木曰曲直，作酸。《內經》曰：木生酸，酸入肝。君烏梅之大酸，是伏其所主也。配黃連瀉心而除疼，佐黃蘖滋腎以除渴，先其所因也。連、蘖治厥陰，陽邪則有餘，不足以治陰邪也。椒、附、辛、薑大辛之品並舉，不但治厥陰陰邪，且肝欲散，以辛散之也。又加桂枝、當歸，是肝藏血，求其所屬也。寒熱雜用，則氣味不和，佐以人參，調其中氣。以苦酒漬烏梅，同氣相求；蒸之米下，資其穀氣。加蜜為丸，少與而漸加之，緩則治其本也。蚘，昆蟲也。生冷之物與濕熱之氣相成，故藥亦寒熱互用。且胸中煩而吐蚘，則連、蘖是寒因熱用也。蚘得酸則靜，得辛則伏，得苦則下，信為治蟲佳劑。久利則虛，調其寒熱，酸以收之，下利自止。</p>
<p>傷寒六七日，脈微，手足厥冷，煩躁，灸厥陰。厥不還者，死。</p>
<p>【註】此詳申厥陰藏厥之重證也。傷寒六七日，脈微，手足厥冷，煩躁者，是厥陰陰邪之重病也。若不圖之於早，為陰消陽長之計，必至於陰氣寢寢而盛，厥冷日深，煩躁日甚，雖用茱萸、附子、四逆等湯，恐緩不及事，惟當灸厥陰以通其陽。如手足厥冷，過時不還，是陽已亡也，故死。</p>
<p>【集註】方有執曰：灸所以通陽，陽不回，故主死也。</p>
<p>程知曰：六七日，為邪傳厥陰之時。脈微而厥，未是危證，危在煩躁，為微陽外露耳！</p>
<p>程應旄曰：脈微、厥冷而煩躁，是即前條中所引藏厥之證，六七日前無是也。</p>
<p>汪琥曰：煩躁者，陽虛而爭，乃藏中之真陽欲脫，而神氣為之浮越，故作煩躁。可灸太衝穴，以太衝二穴，為足厥陰脈之所注。穴在足大指下後二寸，或一寸半陷中，可灸三壯。</p>
<p>手足厥寒，脈細欲絕者，當歸四逆湯主之。若其人內有久寒者，宜當歸四逆加吳茱萸生薑湯。</p>
<p>【註】此詳申厥陰藏厥之輕證也。手足厥寒，脈細欲絕者，厥陰陰邪寒化之脈證也，然不通身膚冷，亦不躁無暫安時者，則非陽虛陰盛之比，故不用薑附等輩，而用當歸四逆湯，和厥陰以散寒邪，調營衛以通陽氣也。若其人內有久寒者，宜當歸四逆湯，加吳茱萸、生薑，以直走厥陰，温而散之也。</p>
<p>【集註】程知曰：不用薑、附者，以證無下利，不屬純陰也。蓋脈細欲絕之人，薑、附亦足以劫其陰，故不惟不輕用下，且亦不輕用温也。</p>
<p>鄭重光曰：手足厥冷，脈細欲絕，是厥陰傷寒之外證；當歸四逆，是厥陰傷寒之表藥也。</p>
<p><u>當歸四逆湯方</u></p>
<p>當歸（三兩）　桂枝（三兩）　芍藥（三兩）　細辛（三兩）　通草（二兩）　甘草（炙，二兩）　大棗（擘，二十五枚）</p>
<p>上七味，以水八升，煮取三升，去滓，温服一升，日三服。</p>
<p><u>當歸四逆加吳茱萸生薑湯方</u></p>
<p>於前方內加吳茱萸半升、生薑三兩。</p>
<p>上九味，以水六升、清酒六升和，煮取五升，去滓，温分五服。一方水酒各四升。</p>
<p>【方解】凡厥陰病，必脈細而厥。以厥陰為三陰之盡，陰盡陽生，若受邪則陰陽之氣不相順接，故脈細而厥也。然相火寄居於厥陰之藏，經雖寒而藏不寒，故先厥者後必發熱也。故傷寒初起，見手足厥冷，脈細欲絕者，皆不得遽認為虛寒而用薑、附也。此方取桂枝湯。君以當歸者，厥陰主肝為血室也；佐細辛味極辛，能達三陰，外温經而內温藏；通草性極通，能利關節，內通竅而外通營；倍加大棗，即建中加飴用甘之法；減去生薑，恐辛過甚而迅散也。肝之志苦急，肝之神欲散，甘辛並舉，則志遂而神悅，未有厥陰神志遂悅，而脈細不出，手足不温者也。不須參、苓之補，不用薑、附之峻者，厥陰厥逆與太陰、少陰不同治也。若其人內有久寒，非辛温甘緩之品所能兼治，則加吳茱萸、生薑之辛熱，非辛温甘緩之品所能兼治，則加吳茱萸、生薑之辛熱，更用酒煎，佐細辛直通厥陰之藏，迅散內外之寒，是又救厥陰內外兩傷於寒之法也。</p>
<p>病者手足厥冷，言我不結胸，小腹滿，按之痛者，此冷結在膀胱關元也。</p>
<p>【註】此申上條詳出其證也。經曰：六日厥陰受之。厥陰循陰器，絡於肝，故煩滿而囊縮。邪傳厥陰，其人本自有熱，必從陽化，則煩渴，少腹滿而囊縮，乃四逆散、承氣湯證也。若其人本自有寒，必從陰化，則手足厥冷，少腹滿而囊縮，乃當歸四逆加吳茱萸湯證也。今病者手足厥冷，言我不結胸，是謂大腹不滿，而惟小腹滿，按之痛也。論中有少腹滿，按之痛，小便自利者，是血結膀胱證；小便不利者，是水結膀胱證；手足熱，小便赤澀者，是熱結膀胱證。此則手足冷，小便數而白，知是冷結膀胱證也。</p>
<p>【集註】成無己曰：手足厥，不結胸者，無熱也。小腹滿，按之痛，下焦冷結也。</p>
<p>程知曰：陽邪結於上，陰邪結於下，手足厥冷，小腹滿，按之痛，其為陰邪下結可知。此當用温、用灸。關元，穴名，在臍下三寸，為極陰之位，足三陰、任脈之會，膀胱所居也。</p>
<p>程應旄曰：發厥，雖不結胸，而小腹滿實作痛結，則似乎可下。然下焦之結多冷，不比上焦之結多熱也。況手足厥，上焦不結，惟結膀胱關元之處，故曰：冷結也。</p>
<p>凡厥者，陰陽氣不相順接，便為厥。厥者，手足逆冷者是也。諸四逆厥者，不可下之。虛家亦然。</p>
<p>【註】此詳諸條致厥之由，慎不可下也。蓋厥雖陰經俱有，然所屬者厥陰也，故厥陰一病，不問寒熱皆有厥，若無厥，則非厥陰也。太陰寒微，故手足温而無厥冷；少陰寒甚，故有寒厥而無熱厥；厥陰陰極生陽，故寒厥熱厥均有之也。凡厥者，謂陰陽寒熱之厥也，陰陽不相順接者，謂陰陽之氣不相順接交通也。不相順接交通，則陽自陽而為熱，陰自陰而為寒，即為厥病也。厥者之證，手足逆冷是也。諸四逆厥者，謂諸病四逆厥冷者也。然厥病陰陽已不相順接交通，慎不可下，虛家見厥，尤不可下，故曰：虛家亦然也。</p>
<p>【集註】成無己曰：手之三陰三陽，相接於手之十指；足之三陰三陽，相接於足之十指。陽氣內陷，不與陰相順接，故手足為之厥冷也。</p>
<p>喻昌曰：厥陰證，仲景總不欲下，無非欲邪還於表，使陰從陽解也。此但舉最不可下之二端，以嚴其戒。</p>
<p>傷寒五六日，不結胸，腹濡，脈虛，復厥者，不可下。此亡血，下之死。</p>
<p>【按】「結胸」二字，當是「大便」二字。不結胸，腹濡，脈虛，復厥，皆無可下之理，而曰不可下，何所謂耶？</p>
<p>【註】此承上條詳申不可下之義也。傷寒五六日，邪至厥陰之時，不大便似可下也。若腹濡、脈虛、復厥者，此為亡血虛躁，更不可下也，下之則蹈虛虛之戒而死矣。大病汗後，產婦亡血之家，多有此證。</p>
<p>【集註】張璐曰：傷寒五六日，邪入厥陰，其熱深矣。今脈虛而復厥，則非熱深當下之可比。以其亡血傷津，大便枯澀，恐人誤認五六日熱入陽明之燥結，故有不可下之之戒。蓋脈虛、腹濡，知內外無熱。厥則陰氣用事，即當同亡血例治。若其人陰血更虧於陽，或陰中稍挾陽邪，不能勝辛熱者，又屬當歸四逆證矣。</p>
<p>傷寒病，厥五日，熱亦五日，設六日當復厥，不厥者，自愈。厥終不過五日，以熱五日，故知自愈。</p>
<p>【註】傷寒邪傳厥陰，陰陽錯雜為病，若陽交於陰，是陰中有陽，則不厥冷；陰交於陽，是陽中有陰，則不發熱。惟陰盛不交於陽，陰自為陰，則厥冷也；陽亢不交於陰，陽自為陽，則發熱也。蓋厥熱相勝則逆，逆則病進；厥熱相平則順，順則病愈。今厥與熱日相等，氣自平，故知陰陽和而病自愈也。</p>
<p>【集註】方有執曰：厥五日，熱亦五日，陰陽勝復無偏也，當復厥不厥，陽氣勝也。陽主生，故自愈可知也。</p>
<p>張璐曰：此云厥終不過五日，言厥之常；後云厥反九日而利，言厥之變。蓋常則易治，變則難復也。</p>
<p>林瀾曰：三陰經傷寒，太陰為始，則手足温；少陰則手足冷；厥陰則手足厥逆。然病至厥陰，陰之極也，反有發熱之理？蓋陽極而生陰，故陽病有厥冷之證；陰極而生陽，故厥逆有發熱之條。</p>
<p>傷寒熱少厥微，指頭寒，默默不欲食，煩躁數日，小便利，色白者，此熱除也。欲得食，其病為愈。若厥而嘔，胸脅煩滿者，其後必便血。</p>
<p>【註】傷寒熱少厥微，所以手足不冷，而但指頭寒，寒邪淺也。默默，陰也。煩躁，陽也。不欲食，胃不和也。此厥陰陰陽錯雜之輕病，即論中熱微厥亦微之證也。若數日小便利，其色白者，此邪熱已去也；欲得食，其胃已和也；熱去胃和，陰陽自平，所以其病為愈也。若小便不利而色赤，厥不微而甚，不惟默默而且煩，不但不欲食，更嘔而胸脅滿，此熱未除而且深也，即論中厥深熱亦深之證也。熱深不除，久持陰分，後必便血也，所謂數日者，猶曰連日也。</p>
<p>【集註】王肯堂曰：設未欲食，宜乾薑甘草湯。嘔而胸脅煩滿者，少陽證也。少陽與厥陰為表裏，邪干其府，故嘔而胸脅煩滿，肝主血，故後必便血。</p>
<p>方有執曰：熱少厥微，邪淺也，所以手足不冷，而但指頭寒。默默，謂無言也。不欲食，厥陰之脈挾胃也。煩躁則內熱，故以小便辨之。欲食，邪退而胃回也。厥而嘔、胸脅煩滿者，厥陰脈挾胃貫膈布脅肋也。便血，陰邪必走下竅也。</p>
<p>林瀾曰：於熱厥，言指頭寒。於寒厥微者，言手足寒。甚者，言四逆。厥逆輕重淺深，當細味之。</p>
<p>汪琥曰：按此條論，仲景無治法。郭雍云：熱不除而便血，可用犀角地黃湯。</p>
<p>傷寒一二日至四五日而厥者，必發熱。前熱者後必厥，厥深者熱亦深，厥微者熱亦微。厥應下之，而反發汗者，必口傷爛赤。</p>
<p>【註】傷寒一二日即厥，四五日仍厥不已者，是陰盛陽衰之寒厥也。寒厥者，即藏厥也。若一二日厥，至四五日而熱；或一二日熱，至四五日而厥，前厥後熱，前熱後厥，是陰陽互為勝復之熱厥也。熱厥者，即陽厥也。厥深者，熱亦深；厥微者，熱亦微，此厥乃應下之熱厥，非當温散之寒厥也。若誤為寒厥而反温散之，則助其熱上攻，必口傷爛赤也。</p>
<p>【集註】成無已曰：經云：諸四逆者不可下之。至此又云「應下」，最宜詳審。先賢謂熱厥手足雖厥冷，而或有温時，手足雖逆冷，而手足掌心必暖。戴元禮又以指甲之暖冷、紅青，別厥證之寒熱，皆慎之至也。</p>
<p>汪琥曰：此條乃傳經邪熱，陽極似陰之證。傷寒一二日至四五日而厥者，言傷寒在一二日之時本發熱，至四五日後而厥者，乃邪傳厥陰之候也。必發熱者，言病人四肢及肌表雖厥，而軀殼以內必發熱也。前熱者後必厥，乃申明一二日為前，四五日為後，以見熱極必發厥也。陽邪深伏，應須以苦寒之藥下去其熱，使陰氣得伸，則陰陽平，四肢和順而不厥矣。粗工見厥，認以為寒，而反用辛温之藥，辛温皆升，引熱上行，必口傷爛赤，以厥陰之脈循頰裏環脣內故也。</p>
<p>病人手足厥冷，脈乍緊勁，邪結在胸中。心下滿而煩，飢不能食者，病在胸中，當須吐之，宜瓜蒂散。</p>
<p>【註】病人手足厥冷，其脈微而細，是寒虛也。寒虛者可温可補。今脈乍緊勁，是寒實也。寒實者宜温宜吐也。時煩吐蚘，飢不能食，乃病在胃中也；今心中煩滿，飢不能食，是病在胸中也。寒飲實邪壅塞胸中，則胸中陽氣為邪所遏，不能外達四肢，是以手足厥冷，胸滿而煩，飢不能食也。當吐之，宜瓜蒂散涌其在上之邪，則滿可消，而厥可回矣。</p>
<p>【集註】喻昌曰：此與太陽之結胸迥殊，其脈乍緊，其邪亦必乍結，故用瓜蒂散涌載其邪而出，斯陽邪仍從陽解耳！</p>
<p>程應旄曰：手足厥冷，邪氣內阻。脈乍緊，緊而不常，往來中倏忽一見也。</p>
<p>傷寒脈滑而厥者，裏有熱，白虎湯主之。</p>
<p>【註】傷寒脈微細，身無熱，小便清白而厥者，是寒虛厥也，當温之。脈乍緊，身無熱，胸滿而煩厥者，是寒實厥也，當吐之。脈實，大小便閉，腹滿硬痛而厥者，熱實厥也，當下之。今脈滑而厥，滑為陽脈，裏熱可知，是熱厥也。然內無腹滿痛不大便之證，是雖有熱而裏未實，不可下而可清，故以白虎湯主之。</p>
<p>【集註】程應旄曰：脈滑而厥，乃陽實拒陰之厥，白虎湯涼能清裏，而辛可解表，故當舍證而從脈也。</p>
<p>林瀾曰：熱厥亦有不同，如傳邪入府，秘結不通，燥矢在內，非下不可者，以承氣治之之證是也。若火極似水，裏有大熱，而大便不閉，無燥糞可除者，滑則裏熱已深，厥則邪陷已極，非以白虎滌其極熱，則亢甚之陽，何以清耶！</p>
<p>吳人駒曰：厥，因陽氣不相順接，其脈當見陰象。脈滑為氣有餘，是陽盛於內，格陰於外，內則實熱，外而假寒者也。白虎以清解實熱，則厥自解矣。辨之之法，冷必不甚，浮而近之則冷，按之肌骨之下，則反熱矣。</p>
<p>傷寒脈促，手足厥逆，可灸之。</p>
<p>【註】傷寒陰證見陽脈者，雖困無害，無寧俟之也。今傷寒脈促，手足厥逆，而曰可灸之者，蓋以欲温則有陽脈之疑，欲清則有陰厥之礙也。夫證脈無寒熱之確據，設以促之一陽脈清之，惟恐有誤於脈，或以厥之一陰證温之，又恐有誤於證，故設兩可之灸法，斯通陽而不助熱，回厥而不傷陰也。</p>
<p>【集註】喻昌曰：傷寒脈促，則陽氣跼蹐可知，更加手足厥逆，其陽必為陰所格拒而不能返，故宜灸以通陽也。</p>
<p>張璐曰：手足厥逆，本當用四逆湯，以其脈促，知為陽氣內阻，而非陽虛，故但用灸以通其陽，不用温經以助陽也。</p>
<p>傷寒發熱四日，厥反三日，復熱四日，厥少熱多者，其病當愈，四日至七日熱不除者，必便膿血。傷寒厥四日，熱反三日，復厥五日，其病為進。寒多熱少，陽氣退，故為進也。</p>
<p>【註】傷寒邪在厥陰，陽邪則發熱，陰邪則厥寒，陰陽錯雜，互相勝復，故或厥或熱也。傷寒發熱四日，厥亦四日，是相勝也。今厥反三日，復熱四日，是熱多厥少，陽勝陰退，故其病當愈也。當愈不愈，熱仍不止，則熱鬱於陰，其後必便膿血也。若厥四日，熱反三日，則厥多熱少，陰勝陽退，故為病進也。</p>
<p>【集註】程知曰：此即厥熱往復之機。知陰陽進退之義，明厥證所重在陽，則厥陰之大旨昭然矣。</p>
<p>張璐曰：太陽以惡寒發熱為病進，恐其邪氣傳裏也；厥陰以厥少熱多為病退，喜其陰盡陽復也。</p>
<p>程應旄曰：厥陰、少陽，一藏一府。少陽在三陽為盡，陽盡則陰生，故有寒熱之往來；厥陰在三陰為盡，陰盡則陽生，故有厥熱之勝復。凡遇此證，不必論其來自三陽、起自三陰，只論厥與熱之多少。熱多厥少，知為陽勝，陽勝病當愈；厥多熱少，知為陰勝，陰勝病日進。熱在後而不退，則為陽過勝，過勝而陰不能復，遂有便血諸熱證；厥在後而不退，則為陰過勝，過勝而陽不能復，遂有亡陽諸死證。所以調停二者治法，須合乎陰陽進退之機，陽勝宜下，陰勝宜温。若不圖之於早，坐令陰竭陽亡，其死必矣。</p>
<p>吳人駒曰：《內經》言，人之傷於寒也，則為病熱。熱雖甚不死，是傷寒以熱為貴也。然熱不及者病，太過者亦病。故此二節，論寒熱之多少，以明不可太過與不及也。</p>
<p>傷寒始發熱六日，厥反九日而利，凡厥利者，當不能食，今反能食者，恐為除中，食以索餅，不發熱者，知胃氣尚在，必愈。恐暴熱來，出而復去也，後三日脈之，其熱續在者，期之旦日夜半愈。所以然者，本發熱六日，厥反九日，復發熱三日，並前六日，亦為九日，與厥相應，故期之旦日夜半愈。後三日脈之而脈數，其熱不罷者，此為熱氣有餘，必發癰膿也。</p>
<p>【按】不發熱者之「不」字，當是「若」字。若是「不」字，即是除中，何以下接「恐暴熱來出而復去」之文也？</p>
<p>【註】熱而不厥為陽，厥而不熱為陰。傷寒始發熱六日，厥亦六日，至七日仍發熱而不厥者，是陽來復，當自愈也。今厥九日，較熱多三日，是陰勝陽，故下利也。凡厥利者，中必寒，當不能食，今反能食，恐是陰邪除去胃中陽氣，而為除中之病也。恐者，疑而未定之辭也。故以索餅試之：食後不發熱，則為除中；若發熱，知胃氣尚在，則非除中，可必愈也。若食後雖暴發熱，恐熱暫出而復去，仍是除中，故必俟之三日，其熱續在不去，與厥相應，始可期之旦日夜半愈也。若俟之三日後，雖熱不罷而亦不愈，且脈猶數者，此為熱氣有餘，留連營衛，必發癰膿也。</p>
<p>【集註】方有執曰：食，飼也。索，常也。謂以素常所食之餅飼之也。一說無肉曰索，謂不令犯食禁也。旦日，明日平旦，朝而陽長之時也；夜半，陰盡陽生之時也，數以候熱。癰膿者，厥陰主血，血熱持久則壅瘀，壅瘀則腐化，故可必也。</p>
<p>吳人駒曰：除者，去也；中者，中氣也。乃中氣除去，欲引外食以自救也。</p>
<p>傷寒脈遲，六七日，而反與黃芩湯徹其熱，脈遲為寒，今與黃芩湯復除其熱，腹中應冷，當不能食，今反能食，此名除中，必死。</p>
<p>【按】「傷寒脈遲，六七日」之下，當有「厥而下利」四字，若無此四字，則非除中證矣。有此四字，始與下文反與黃芩湯之義相屬。</p>
<p>【註】傷寒脈數，六七日，厥而下利，熱厥下利也，當與黃芩湯徹其熱。今傷寒脈遲，六七日，厥而下利，寒厥下利也，當與理中湯温其寒。而反與黃芩湯復除其熱，腹中應冷，當不能食，今反能食，此名除中。乃胃氣將絕，求食以救，終無補於胃也，故曰必死。</p>
<p>【集註】方有執曰：反者，言不順於道也。黃芩湯，寒藥也。徹，亦除也。應，亦當也。反能食者，胃欲絕引食以自救也。中，以胃言。死，謂萬物無土不生也。</p>
<p>程知曰：言脈遲為寒，不宜更用寒藥，以致有除中之變也。中氣為陰寒革除，則胃中無根之陽氣將欲盡除，而求救於食，故為死證。</p>
<p>傷寒，先厥後發熱而利者，必自止，見厥復利。</p>
<p>【註】厥逆，陰也。發熱，陽也。先厥後發熱，而利必自止者，是陰退而陽進也。見厥復利者，是陽退而陰進也。熱多厥少，病雖甚者亦可愈；厥多熱少，病雖微者亦轉甚。可知厥熱，乃陰陽進退生死之機也。</p>
<p>【集註】汪琥曰：厥陰者，陰之盡。厥陰之經，陽氣甚微，故不論陰陽二證，寒熱之邪，但至其經，無有不發厥者。蓋厥即為逆，起於手足，今曰先厥者，此初起便厥。厥即下利發熱者，則陽氣復而利必自止也。</p>
<p>傷寒先厥後發熱，下利必自止，而反汗出，咽中痛者，其喉為痹，發熱無汗，而利必自止，若不止，必便膿血。便膿血者，其喉不痹。</p>
<p>【註】此承上條而詳辨之，以出其證也。先厥後發熱，下利必自止，厥回利止，其熱若退，為欲愈也。若厥回利止，其熱不退，而反汗出者，是厥陰病從陽化熱，其邪上循本經之脈，故咽喉痛痹也。若厥回發熱，無汗利不止者，是厥陰邪熱因利下迫，傷及脈中之血，故必便膿血也。便膿血者，其喉不痹，謂熱邪下利，而不復上病咽痛也。可知下利止，其喉為痹者，謂熱邪已上，病咽痛，即不復病下利也。</p>
<p>【集註】喻昌曰：先厥後熱下利止，其病為欲愈矣。乃反汗出咽中痛，是熱邪有餘，上攻咽喉而為痹也。既發熱雖無汗，為其陽已回，所以利亦必自止，若不止，則無汗明系邪不外出，熱鬱在裏，必主便膿血也。便膿血者，其喉不痹，見熱邪在裏，即不復在表，在下，即不復在上也。</p>
<p>汪琥曰：咽中痛者，此熱傷上焦氣分也。痹者，閉也。咽中痛甚，其喉必閉而不通，以厥陰經循喉嚨之後，上入頏顙故也。無汗利不止，便膿血者，此熱傷下焦血分也。熱邪注下，則不干上，故曰：其喉不痹。</p>
<p>下利脈數，有微熱，汗出，令自愈。設復緊，為未解。</p>
<p>【註】厥陰下利脈數，熱利也。若熱微汗出，知邪微欲解，下利必自止，故令自愈也。設脈復緊，為表邪猶盛，未能解也。</p>
<p>【集註】成無己曰：下利，陰病也。脈數，陽脈也。陰病見陽脈者生。微熱汗出，陽氣得通也，利必自愈。諸緊為寒，設復脈緊，寒邪猶盛，故云：未解。</p>
<p>沈明宗曰：數條乃指厥而下利便膿血者。或見實大、浮數、微弱、沉澀、弦緊、洪長諸脈，當分虛、實、寒、熱，即知欲愈未愈，真為察病之微旨也。</p>
<p>下利有微熱而渴，脈弱者，令自愈。</p>
<p>【註】厥陰下利，有大熱而渴，脈强者，乃邪熱俱盛也。今下利有微熱而渴，脈弱者，是邪熱衰也，邪熱既衰，故可令自愈也。</p>
<p>【集註】方有執曰：微熱，陽漸回也。渴，內燥未復也。脈弱，邪退也。令自愈，言不須治也。</p>
<p>程知曰：下利以陽復邪微為愈。微熱而渴，證已轉陽，脈弱則邪氣已退，故不治自愈。若下利大熱脈盛，又是逆候矣。</p>
<p>下利脈數而渴者，令自愈。設不差，必圊膿血，以有熱故也。</p>
<p>【註】此承上條互言，以詳其變也。下利脈數而渴者，是內有熱也，若身無熱，其邪已衰，亦可令自愈也。設下利脈數而渴，日久不差，雖無身熱，必圊膿血，以內熱傷陰故也。</p>
<p>【集註】方有執曰：脈數與上文微熱互相發明。</p>
<p>程應旄曰：脈數而渴，陽勝陰矣，故亦令自愈。若不差，則陰虛熱入，經所云脈數不解而下利不止，必協熱而便膿血是也。</p>
<p>下利，寸脈反浮數，尺中自澀者，必圊膿血。</p>
<p>【註】厥陰熱利，寸脈當沉數，今寸脈反浮數，是熱在外而不在內也。尺中自澀者，是在外之熱不解，乘下利入裏，傷及其陰，熱與血瘀，必圊膿血也。</p>
<p>【集註】喻昌曰：脈見浮數，若是邪還於表，則尺脈自和，今尺中自澀，乃熱邪摶結於陰分，雖寸口得陽脈，究竟陰邪必走下竅，而便膿血也。</p>
<p>汪琥曰：此條乃下利變膿血之候也。熱利而得數脈非反也，得浮脈則為反矣。此條論無治法，宜以仲景黃芩湯代之。</p>
<p>下利脈沉弦者，下重也。脈大者，為未止；脈微弱數者，為欲自止，雖發熱，不死。</p>
<p>【註】此詳申上條，下利圊膿血之證脈也。脈沉，主裏。脈弦，主急。下重，後重也。下利、脈沉弦，故裏急後重也。凡下利之證，發熱脈大者，是邪盛，為未止也。脈微弱數者，是邪衰，為欲自止，雖發熱不死也。由此可知滯下脈大身熱者，必死也。</p>
<p>【集註】喻昌曰：下利而脈沉弦，主裏急後重，成滯下之證，即今所稱痢證也。脈大者，即沉弦中之大，脈微弱數者，即沉弦中之微弱數也。</p>
<p>下利欲飲水者，以有熱故也，白頭翁湯主之。熱利下重者，白頭翁湯主之。</p>
<p>【註】此承上條以出其治也。下利欲飲水者，熱利下奪津液，求水以濟干也。熱利下重者，熱傷氣滯，裏急後重，便膿血也。二者皆以白頭翁湯主之者，以其大苦大寒，寒能勝熱，苦能燥濕也。</p>
<p>【集註】程知曰：按少陰自利而渴，亦有虛而引水自救者。猶當以小便之赤白，脈之遲數辨之。此言熱邪內結者也。熱邪內結而致下重，故純用苦寒以勝熱而厚腸也。</p>
<p><u>白頭翁湯方</u></p>
<p>白頭翁（三兩）　黃連（去須，三兩）　黃蘖（去皮，三兩）　秦皮（三兩）</p>
<p>上四味，以水七升，煮取三升，去滓，温服一升，不愈，更服一升。</p>
<p>【方解】三陰俱有下利證。自利不渴者，屬太陰也；自利而渴者，屬少陰也。惟厥陰下利，屬於寒者，厥而不渴，下利清穀；屬於熱者，消渴下利，下重便膿血也。此熱利下重，乃火鬱濕蒸，穢氣奔逼廣腸，魄門重滯而難出，即《內經》所云：暴注下迫者是也。君白頭翁，寒而苦辛；臣秦皮，寒而苦澀。寒能勝熱，苦能燥濕，辛以散火之鬱，澀以收下重之利也。佐黃連清上焦之火，則渴可止；使黃蘖瀉下焦之熱，則利自除也。治厥陰熱利有二：初利用此方之苦以瀉火，以苦燥之，以辛散之，以澀固之，是謂以寒治熱之法；久利則用烏梅丸之酸以收火，佐以苦寒，雜以温補，是謂逆之從之，隨所利而行之，調其氣使之平也。</p>
<p>傷寒下利，日十餘行，脈反實者，死。</p>
<p>【註】傷寒下利，日十餘利，正氣虛也，其脈當虛，今反實者，邪氣盛也。正虛邪盛，故主死也。</p>
<p>【集註】成無己曰：下利裏虛也，脈當微弱，反實者，病勝藏也，故死。脈不應病，此之謂也。</p>
<p>鄭重光曰：脈實則胃氣失和緩之狀，而真藏之脈獨見，邪盛正脫矣。</p>
<p>傷寒六七日不利，便發熱而利，其人汗出不止者，死，有陰無陽故也。</p>
<p>【註】傷寒六七日，邪傳厥陰之時也，厥而不利，是陰邪未盛，若便發熱，尚在不死。今六七日不利，忽而下利，發熱汗出不止者，是陰盛於中，而陽亡於外，故為有陰無陽也，其死可知矣。</p>
<p>【集註】方有執曰：發熱而利，裏陰內盛也，故曰有陰。汗出不止，表陽外絕也，故曰無陽。</p>
<p>程知曰：言暴下利汗出，為亡陽死證也。六七日不利，忽發熱而利下，至於汗出不止，渾是外陽內陰，真陽頃刻無存矣。</p>
<p>汪琥曰：寒中厥陰至六七日，當亦厥六七日矣，不言厥者，省文也。厥則當利不利者，陽氣未敗，猶能與邪相支吾也，若至發熱，即利者亦當止。今則發熱與利，驟然並至，加之汗出不止，則知其熱非陽回而熱，乃陽脫而熱，故兼下利而汗出不止也。</p>
<p>張令韶曰：厥陰病發熱不死，發熱亦死者有三證：一在躁不得臥，一在厥不止，一在汗出不止。</p>
<p>發熱而厥，七日下利者，為難治。</p>
<p>【註】此詳申上條，發熱而厥之義也。發熱而厥至七日，若厥回利止，則可以自解矣。今發熱而厥至七日，下利不止者，為難治也。蓋上條有陰無陽故主死，此條陰盛而陽不復，故為難治也。</p>
<p>【集註】方有執曰：厥七日而下利，陰盛而陽不復也。</p>
<p>張璐曰：厥利與熱不兩存之勢也。發熱而厥七日，是熱者自熱，厥利者自厥利，陰陽兩造其偏，漫無相協之期，故雖未見煩躁，已為難治。蓋治其熱則愈厥愈利，治其厥利則愈熱，不至陰陽兩絕不止耳。</p>
<p>下利脈沉而遲，其人面少赤，身有微熱，下利清穀者，必鬱冒汗出而解，病人必微厥，所以然者，其面戴陽，下虛故也。</p>
<p>【註】脈沉而遲，下利清穀，是裏有陰寒也。若其人面有少赤色，身有微熱，又屬表有陽熱也。夫內有裏陰之寒，外有表陽之熱，則陰得陽化而解者有之，但其未解之先，病人必鬱冒汗出而後解。所以然者，面戴之虛陽，與下利之虛陰，兩相和順，故作解也。此非在下之陰，格在上之陽，所以病人雖冒而厥必微，必不似不解之冒厥而甚也。</p>
<p>【集註】喻昌曰：下利脈沉遲，裏寒也。面少赤有微熱，是仍兼外邪，必從汗解。但戴陽之證，必見微厥，此中大伏危機，其用法當迥異常法矣。六經皆有下利之證，惟少陰、厥陰為難治。蓋邪氣入裏，利深則必致厥，厥深亦必致利，故下利一證，經於少陰、厥陰，皆詳言之。蓋以傷寒下利，則無論少陰、厥陰，其治法皆可會通也。</p>
<p>汪琥曰：鬱冒者，頭目之際鬱然昏冒，乃陽氣能勝寒邪，裏陽回而表和順，故解。汗出而解，是陽回裏寒散而營衛和，故汗出，非攻表而使之汗出也。</p>
<p>下利清穀，裏寒外熱，汗出而厥者，通脈四逆湯主之。</p>
<p>【註】此承上條互詳其義，以出其治也。下利清穀，裏寒也；身有微熱，外熱也。上條有無汗怫鬱面赤之表，尚可期其冒汗而解；此條汗出而厥，則已露亡陽之變矣。故主以通脈四逆湯，救陽以勝陰也。</p>
<p>【集註】方有執曰：下利故曰裏寒，陰不守也；外熱故汗出，陽不固也。通脈四逆救表裏、通血氣而復陰陽者也。</p>
<p>喻昌曰：上條辨證，此條用藥，互相發明。然不但此也，少陰病下利清穀，面色赤者，已用此法矣。</p>
<p>吳人駒曰：有協熱下利者，亦完穀不化，乃邪熱不殺穀，其別在脈之陰陽、虛實之不同。</p>
<p>大汗出，熱不去，內拘急，四肢疼，又下利厥逆而惡寒者，四逆湯主之。</p>
<p>【註】通身大汗出，熱當去矣。熱仍不去，而無他證，則為邪未盡而不解也。今大汗出，熱不去，而更見拘急肢疼，且下利厥逆而惡寒，是陽亡於表，寒盛於裏也，故主四逆湯，温經以勝寒，回陽而斂汗也。</p>
<p>【集註】方有執曰：大汗出，陽虛而表不固也；熱不去，言邪不除也；內拘急四肢疼者，亡津液而骨氣不利也；下利厥逆，惡寒亡陽，而陰寒內甚也。</p>
<p>程知曰：言大汗後下利厥逆，急宜回陽也。大汗出而熱不去，正恐真陽飛越，若內拘急，四肢痛，更加下利，厥逆，惡寒，則在裏，純是陰寒矣。</p>
<p>程應旄曰：此證大汗出熱不去，何為不在亡陽死證之列？不知亡陽由於汗不止而陽亡，此證內拘急，四肢疼，是汗已止，陽未亡而惡寒，故可行温法也。</p>
<p>大汗，若大下利而厥冷者，四逆湯主之。</p>
<p>【註】大汗出汗不收者，桂枝加附子湯證也。大下利，利不止者，理中加附子湯證也。今大汗出，又大下利不止，而更見厥冷，乃陽亡於外，寒盛於中，非桂枝理中之所能治矣，當與四逆湯急回其陽，以勝其陰，使汗利止而厥冷還，則猶可生也。以上三條，皆厥陰少陰同病，因少陰寒甚，故俱從少陰主治也。</p>
<p>【集註】喻昌曰：此證無外熱相錯，其為陰寒易明，然既云大汗大下，則陰津亦亡，但此際不得不以救陽為急，陽回方可徐救其陰也。</p>
<p>下利，手足厥冷，無脈者，灸之不温，若脈不還，反微喘者，死。下利後脈絕，手足厥冷，晬時脈還，手足温者，生；脈不還者死。</p>
<p>【註】下利手足厥冷無脈者，有陰無陽也。雖用附子四逆輩，恐陽不能急回，宜急灸厥陰以通其陽。若脈還、手足温者生；脈不還、手足不温反微喘者，乃無氣以續之喘，是陽氣上脫也，故主死。</p>
<p>【集註】方有執曰：其喘必息短而聲不續，乃陽氣衰絕也。</p>
<p>程知曰：少陰下利，厥逆無脈，服白通湯，脈暴出者死，微續者生。厥陰下利，厥逆脈絕，用灸法，晬時脈還者生，不還者死。可見求陽氣者，非泛然求之於無何有之鄉也。必兩腎之中有幾微可續，然後可借温灸為鸞膠耳！</p>
<p>傷寒發熱，下利厥逆，躁不得臥者，死。傷寒發熱，下利至甚，厥不止者，死。</p>
<p>【註】傷寒發熱下利而厥，反煩躁不得臥者，乃寒盛於中，孤陽擾亂也。或發熱下利至甚，厥逆不止，即不煩躁，亦為表陽外散，裏陽內脫，故均死也。</p>
<p>【集註】成無己曰：傷寒發熱，邪在表也；下利厥逆，陽氣虛也；躁不臥，病勝藏也，故死。《金匱要略》云：六府氣絕於外者，手足寒；五藏氣絕於內者，下利不禁。傷寒發熱，為邪獨甚，下利至甚，厥不止，為府藏氣絕，故死。</p>
<p>程知曰：厥陰病，但發熱即不死，以發熱則邪出於表，而裏證自除。若外發熱而內厥逆，下利不止，且至煩躁不解，則發熱又為陽氣外散之候，而主死矣。</p>
<p>張璐曰：躁不得臥，腎中陽氣越絕之象也。大抵下利而手足厥冷者，皆為危候，以四肢為諸陽之本故也。加以發熱躁不得臥，不但虛陽發露，而真陰亦已消盡無餘矣，安得不死乎？</p>
<p>嘔而脈弱，小便復利，身有微熱，見厥者，難治，四逆湯主之。</p>
<p>【註】厥陰嘔而脈弱，大便多利，今小便復利，雖身有微熱，而又見厥冷，是邪既上逆，而下焦虛寒不固，為陰進陽退之象，故為難治。以四逆湯主之者，急壯其陽也，陽回則可望生矣。</p>
<p>【集註】方有執曰：脈弱雖似邪衰，而小便復利，則是裏屬虛寒也。故曰：見厥者難治。以身之有微熱，故雖厥猶可以四逆湯救其陽，使之復也。</p>
<p>程知曰：言嘔而厥者，宜温其下也。嘔者，邪氣上逆也。脈弱小便利，虛寒見於下也。身有微熱，當為陽邪在表，然見厥逆，則為陰盛於裏，而微陽有不能自存之憂也。</p>
<p>汪琥曰：按諸條厥利證，皆大便利。此條以嘔為主病，獨小便利而見厥，前後不能關鎖，用四逆湯以附子散寒，下逆氣，助命門之火，上以除嘔，下以止小便，外以回厥逆也。</p>
<p>乾嘔吐涎沫，頭痛者，吳茱萸湯主之。</p>
<p>【註】太陰有吐食而無嘔也；少陰有欲吐不吐，咳而嘔也；厥陰之厥而嘔，嘔而吐蚘也。今乾嘔者，有聲無物之謂也；吐涎沫者，清涎冷沫隨嘔而出也，此由厥陰之寒，上干於胃也。三陽有頭痛，必兼身熱，至於太陰、少陰二經，皆無頭痛。惟厥陰與督脈會於巔，故有頭痛而無身熱也。此少陽不解，傳入厥陰，陰邪上逆，故嘔而頭痛也。以吳茱萸湯主之，從厥陰本治也。</p>
<p>【集註】程知曰：此言嘔而頭痛者，宜温中而降逆也。</p>
<p>張錫駒曰：嘔者，有聲有物者也；吐者，吐出其物也。故有乾嘔，而無干吐。今乾嘔吐涎沫者，涎沫隨嘔而吐出也。</p>
<p>嘔家有癰膿者，不可治嘔，膿盡自愈。</p>
<p>【註】心煩而嘔者，內熱之嘔也；渴而飲水嘔者，停水之嘔也。今嘔而有膿者，此必內有癰膿，故曰不可治，但俟嘔膿盡自愈也。蓋癰膿腐穢欲去而嘔，故不當治。若治其嘔，反逆其機，熱邪內壅，阻其出路，使無所泄，必致他變，故不可治嘔，膿盡則熱隨膿去，而嘔自止矣。</p>
<p>【集註】汪琥曰：肺胃成癰，由風寒蘊於經絡，邪鬱於肺，或入胃府，變而為熱，熱甚則氣瘀血積而為癰。癰者，壅也，言熱毒壅聚而成膿也。</p>
<p>鄭重光曰：邪熱上逆，結為內癰，肺胃之癰是也。</p>
<p>厥陰中風，脈微浮，為欲愈，不浮為未愈。</p>
<p>【註】厥陰中風，該傷寒而言也。脈微，厥陰脈也。浮，表陽脈也。厥陰之病，既得陽浮之脈，是其邪已還於表，故為欲愈也。不浮則沉。沉，裏陰脈也。是其邪仍在於裏，故為未愈也。</p>
<p>【集註】成無己曰：脈浮，為邪氣還表作汗之兆，故云：欲愈。不浮則邪氣深入，正多變證，故云：未愈。</p>
<p>方有執曰：風脈當浮，以厥陰本微緩不浮，故微浮則邪見還表，為欲愈也。</p>
<p>厥陰病欲解時，從丑至卯上。</p>
<p>【註】丑、寅、卯三時，厥陰風木乘旺之時也。正氣得其旺，則邪自退，故病解。</p>
<p>【集註】方有執曰：厥陰之解，自寅卯而終；少陽之解，自寅卯而始。蓋寅為陽初動，陰尚强，卯為天地闢，陰陽分，所以二經同旺，其病之解，由此而終始也。</p>

<h1>卷九</h1>

<h2>辨合病併病脈證并治篇</h2>
<p>傷寒有六經之證，有六經之脈，證脈井然不雜，則可直指為某經之病。若兩經、三經，陰陽混淆，不可以一經名者；或一經未罷又傳一經，二經、三經同病，不歸併一經者，則名曰合病。或二經、三經同病，其後歸併一經自病者，則名曰並病。論中所著合病、並病，雖單舉陽經，未及陰經，然陽經既有合病、並病，則陰經亦必有之可知矣。如太陽病脈反沉，少陰病反發熱，是少陰、太陽合病也；陽明病脈遲，太陰病大實痛，是太陽、陽明合病也；少陽病脈細而厥，厥陰病嘔而發熱，是厥陰、少陽合病也；少陽病脈細而厥，厥陰病嘔而發熱，是厥陰、少陽合病也。是雖無合病之名，而確有合病之實。且三陽皆有發熱證，三陰皆有下利證，如發熱而下利，是陰陽合病也。陰陽合病，若陽盛者屬陽經，則下利為實熱，即論中所謂太陽陽明、陽明少陽、太陽少陽合病者是也。陰盛者屬陰經，則下利為虛寒，即論中所謂少陰下利反發熱不死，少陰下利清穀，裏寒外熱，不惡寒而面赤者是也。蓋陽與陽合，不合於陰，為三陽合病，則不下利而自汗出，乃白虎湯證也；陰與陰合，不合於陽，為三陰合病，則不發熱而吐利厥逆，乃四逆湯證也。誠以人之藏府互根，陰陽相合，三陽既有合併之病，則三陰亦有合併之病，不待言矣。</p>
<p>太陽與陽明合病者，必自下利，葛根湯主之。太陽與陽明合病，不下利，但嘔者，葛根加半夏湯主之。</p>
<p>【註】一經未罷，又傳一經，二經、三經同病，而不歸併一經者，謂之合病。太陽與陽明合病者，謂太陽之發熱，惡寒無汗與陽明之煩熱不得眠等證，同時均病，表裏之氣，升降失常，故不下利，則上嘔也。治法只須先解太陽之表，表解而陽明之裏自和矣。若利，則宜葛根湯表而升之，利自可止；嘔則加半夏，表而降之，嘔自可除也。</p>
<p>【集註】成無己曰：邪氣外盛，陽不主裏，則裏氣不和。裏氣下而不上者，但利而不嘔；裏氣上逆而不下者，但嘔而不利，故以葛根湯以散表邪，加半夏以下逆氣也。</p>
<p><u>葛根湯方</u></p>
<p>葛根（四兩）　麻黃（去節，三兩）　桂枝（二兩）　芍藥（二兩）　甘草（炙，二兩）　生薑（切，三兩）　大棗（擘，十二枚）</p>
<p>上七味，㕮咀，以水一斗，先煮麻黃、葛根，減二升，去沫，納諸藥，煮取三升，温服一升，覆取微似汗，不須啜粥，余如桂枝法將息及禁忌。</p>
<p><u>葛根加半夏湯方</u></p>
<p>於葛根湯內，加半夏半升，餘依葛根湯法。</p>
<p>【方解】是方即桂枝湯加麻黃、葛根也。麻黃佐桂枝，發太陽榮衛之汗；葛根君桂枝，解陽明肌表之邪。不曰桂枝湯加麻黃葛根，而以葛根命名者，其意重在陽明，以嘔利多屬陽明也。二陽表急，非温服覆而取汗，其表未易解也。或嘔，或利，裏已失和，雖啜粥而胃亦不能輸精於皮毛，故不須啜粥也。</p>
<p>【集解】柯琴曰：李杲定為陽明經藥，潔古云：未入陽明者，不可便服。豈二子未讀仲景書耶？要之葛根、桂枝，俱是解肌和裏之劑，故有汗、無汗，下利、不下利，俱可用，與麻黃之專於發表者不同也。</p>
<p>汪琥曰：《外臺方議》問曰：經云下利不可發汗，發汗則脹滿。今此下利又發汗者何也？答曰：少陰病下利清穀者，為裏虛，若更發汗，則脾虛而脹。今太陽病未罷，或有頭痛、惡風寒等證，尚在於表，其脈尚帶浮，便傳入陽明而有口渴、身熱等證，又自下利，必須此方發散太陽之表，以中有葛根能除陽明之邪也。故諸證但發熱，兼有裏而脈浮者，此方最善。</p>
<p>太陽與陽明合病，喘而胸滿者，不可下，宜麻黃湯。</p>
<p>【註】太陽陽明合病，不利不嘔者，是裏氣實不受邪也。若喘而胸滿，是表邪盛，氣壅於胸肺間也。邪在高分之表，非結胸也，故不可下，以麻黃湯發表通肺，喘滿自愈矣。</p>
<p>【集註】喻昌曰：兩經合病，當用兩經之藥，何得專用麻黃湯耶？蓋太陽、陽明兩邪相合，邪攻其胃，不嘔則利，故用葛根湯。今邪攻其肺所以喘而胸滿，麻黃杏仁者，肺氣喘逆之專藥也。</p>
<p>魏荔彤曰：二經合病，獨見證於胸肺之間，喘而作滿，此正二經之表邪為患，不可誤認胸膈屬裏，妄施攻下，如大、小陷胸之類也。</p>
<p>太陽與少陽合病，自下利者，與黃芩湯；若嘔者，黃芩加半夏生薑湯主之。</p>
<p>【註】太陽與少陽合病，謂太陽發熱、惡寒，與少陽寒熱往來等證並見也，若表邪盛，肢節煩疼，則宜與柴胡桂枝湯，兩解其表矣。今裏熱盛而自下利，則當與黃芩湯清之，以和其裏也。若嘔者，更加半夏、生薑，是清和之中兼降法也。</p>
<p>【集註】程知曰：言太陽、少陽合病下利，宜用和法也。曰太陽則尚有表證也。然已見下利，則入裏之熱已明，故不解外而清內。成無己云：太陽陽明合病，下利為在表，當與葛根湯；陽明少陽合病，下利為在裏，可與承氣湯。此太陽、少陽合病，下利為在半表半裏，非汗下所宜，故與黃芩、芍藥以和解之。嘔者，邪上逆也。故加半夏、生薑以散逆氣。</p>
<p>汪琥曰：太少合病而至下利，而在表之寒邪，悉入而為裏熱矣。裏熱不實，故與黃芩湯以清裏熱，使裏熱清而在表之邪自和矣。所以此條病，不但太陽桂枝在所當禁，並少陽柴胡亦不須用也。</p>
<p><u>黃芩湯方</u></p>
<p>黃芩（三兩）　甘草（炙，二兩）　芍藥（二兩）　大棗（擘，十二枚）</p>
<p>上四味，以水一斗，煮取三升，去滓，温服一升，日再服，夜一服。</p>
<p><u>黃芩加半夏生薑湯方</u></p>
<p>於黃芩湯方內，加半夏半升，生薑三兩，餘依黃芩湯法。</p>
<p>【方解】裏熱不和，故自下利，用黃芩清熱，甘草和中，得芍藥、大棗其功倍焉，熱清裏和，而利可止。</p>
<p>【集解】柯琴云：因熱不在半表，故不用柴胡；熱已入半裏，故入黃芩加芍藥也。非微弱胃虛，不須人參。若兼嘔者，仍加半夏、生薑可也。</p>
<p>陽明、少陽合病，必下利。其脈不負者為順也；負者失也。互相尅賊，名為負也。脈滑而數者，有宿食也，當下之，宜大承氣湯。</p>
<p>【註】陽明屬土，少陽屬土，二經偏裏，故合病必下利也。陽明脈大，少陽脈弦，脈得大弦，是為本脈，宜黃芩湯清熱和土，兼瀉木邪，利自止矣，若脈單大不弦，則為土不受邪，其病易愈，名為順也；單弦不大，則為木來尅土，其病難治，名為負也。今脈不大弦而滑數，則知非木土為害，乃宿食為病之熱利也，故不用黃芩湯，而以大承氣湯下之也。太陽、陽明合病下利，表證居多，故以葛根湯發之；陽明、少陽合病下利，裏證居多，故以大承氣湯攻之；太陽、少陽合病下利，半表半裏居多，故以黃芩湯和之。若非合病，則桂枝湯、麻黃湯分主太陽之表，五苓散、抵當湯分主太陽之裏；葛根湯主陽明之表，三承氣湯主陽明之裏；小柴胡湯主少陽之表，大柴胡湯主少陽之裏。是各有專司也。</p>
<p>【集註】張兼善曰：凡合病皆下利，各從外證以別焉。夫太陽病，頭項痛，腰脊强；陽明病，目痛鼻乾，不得臥；少陽病，胸脅痛，耳聾。凡遇兩經病證齊見而下利者，曰合病也。然兩經但各見一二證便是，不必悉具。</p>
<p>林瀾曰：此節是三證在內，大承氣只治得脈滑而數有宿食之證，非並治上兩證也。其脈不負者，雖下利而脈未至純弦也，不言治法。陶華謂嘗以小柴胡加葛根白芍治之，取效如拾芥是也。負者，脈純弦也，土敗但見鬼賊之脈，不必治矣。蓋雖同是陽明之合病，而有入經在府之殊，安可以在經之際，概歸之承氣乎？</p>
<p>三陽合病，脈浮大上關上，但欲眠睡，目合則汗。</p>
<p>【按】浮大上之「上」字，當是「弦」字，始合論中三陽合病之脈。若是「上」字，則經論中從無兩寸脈，主三陽病之理。</p>
<p>【註】脈浮大弦，三陽合病之脈也。浮大弦皆見於關上，知三陽之熱邪，皆聚於陽明也。熱聚陽明，則當煩不得眠，今但欲眠睡，是熱盛神昏之昏睡也，昏睡自然目合，熱蒸則汗自出也。若施治得宜，使邪還於表而解，否則未可卜也，宜以柴胡、桂枝、白虎三湯，酌其所當，合而用之可也。</p>
<p>【集註】方有執曰：太陽脈浮，陽明脈大，關上乃少陽之部位，故曰：三陽合病。</p>
<p>魏荔彤曰：診其脈浮為太陽，大為陽明，其長上於關上，則弦可知矣。弦又為少陽，是三陽之經同受邪，所以三陽之脈同見病。如此再諦之於證，但欲眠睡非少陰也，乃陽盛神昏之睡也，及目合則汗出，是陽勝爭於陰中之汗出也。</p>
<p>三陽合病，腹滿身重，難以轉側，口不仁，面垢，譫語，遺尿。發汗則譫語；下之則額上生汗，手足逆冷。若自汗出者，白虎湯主之。</p>
<p>【註】此承上條復詳其證，以明其治也。三陽合病者，太陽、陽明、少陽合而為病也。必太陽之頭痛、發熱，陽明之惡熱、不眠，少陽之耳聾、寒熱等證皆具也。太陽主背，陽明主腹，少陽主側，今一身盡為三陽熱邪所困，故身重難以轉側也，胃之竅出於口，熱邪上攻，故口不仁也。陽明主面，熱邪蒸越，故面垢也。熱結於裏則腹滿；熱盛於胃，故譫語也。熱迫膀胱則遺尿；熱蒸肌腠，故自汗出。證雖屬於三陽，而熱皆聚胃中，故當從陽明熱證主治也。若從太陽之表發汗，則津液愈竭，而胃熱愈深，必更增譫語；若從陽明之裏下之，則陰益傷而陽無依則散，故額汗肢冷也。要當審其未經汗下，而身熱自汗出者，始為陽明的證，宜主以白虎湯，大清胃熱，急救津液，以存其陰可也。</p>
<p>【集註】汪琥曰：或問白虎湯何以能解三陽之熱？答云：病至自汗出，則太少之邪總歸陽明矣，安得不從陽明而專治之耶？</p>
<p>鄭重光曰：三陽合病，表裏俱傷也。發汗偏攻太陽，則邪並於陽明而譫語益甚。攻下偏治陽明，則額上生汗，汗出不流，手足厥冷，必成亡陽之證。然則既不宜於汗下，惟有白虎一湯，兩解陽明表裏之熱。若無自汗，表猶未解，尚不可用此條，當與暍證參治也。</p>
<p>二陽並病，太陽初得病時，發其汗，汗先出不徹，因轉屬陽明，續自微汗出、不惡寒。若太陽證不罷者，不可下，下之為逆，如此可小發汗。設面色緣緣正赤者，陽氣怫鬱在表，當解之、熏之。若發汗不徹，不足言，陽氣怫鬱不得越，當汗不汗，其人躁煩，不知痛處，乍在腹中，乍在四肢，按之不可得，其人短氣，但坐，以汗出不徹故也，更發汗則愈，何以知汗出不徹？以脈澀故知也。</p>
<p>【按】當解之下「熏之」二字，當是「以汗」二字，始與上下文義相屬。</p>
<p>【註】一經未罷，又傳一經，同病而後歸併一經自病者，名曰並病。二陽者，太陽、陽明也。太陽初得病時發汗，汗出不徹，未盡之邪，因而轉屬陽明，若續自微微汗出，不惡寒反惡熱，始為陽明可下之證。若不微微汗出，而惡寒者，則是太陽之表猶未罷，不可下也，下之為逆矣。如已經發汗，尚有未盡之表，宜仍與麻桂各半湯，或桂枝二越婢一湯，小小發汗，以和其表，自可解也。緣緣，接連不已也。正赤，不雜他色也，謂滿面接連赤色不已也。此由於汗出不徹，故陽氣怫鬱不得宣越，所以其人煩躁短氣，脈澀，不知痛處，乍在腹中，乍在四肢，求之而不可得也。是皆邪氣壅甚於經，漫無出路，但坐經汗出不徹之故耳。當更用大青龍湯或葛根湯，發其汗則愈矣。</p>
<p>【按】面赤一證，勞損顴紅，發於午後者，骨蒸陰虛也。格陽浮赤，兼厥利脈微者，陽虛也。赤色深重，潮熱便硬，裏實也。赤色淺淡，惡寒無汗，表實也。短氣脈澀，內因多氣血虛，若外因短氣，必氣粗，是汗出不徹，邪氣壅促胸中，不能布息之短氣，非過汗傷氣，氣乏不足續息之短氣也。外因脈澀必有力，是汗出不徹，邪氣壅滯，榮衛不能流通之脈澀，非過汗傷液，液少不滋脈道之脈澀也。</p>
<p>【集註】王肯堂曰：因病太陽，故當汗；因病陽明，故當小汗。先字最有次第，乃仲景之樞機也。下之以大、小承氣，汗之以麻黃等湯。</p>
<p>程應旄曰：太陽既轉屬陽明，宜從陽明治矣。然恐轉遞之處，表邪去尚未盡，裏邪乘其未深，兩邪相持，而前後互見，是曰並病。縱使表少裏多，終是帶表之陽明也。太陽不應有腹痛，以邪無出路，意欲內攻，故乍在仍不知其處。</p>
<p>林瀾曰：汗不徹者，脈必澀，非再汗邪奚自去乎？是知未汗則為並病，已汗即為轉屬陽明。未汗則為陽氣怫鬱在表，已汗則為汗出不徹。汗不徹者，必更汗之；轉屬者，必下除之；未汗者，可小發汗；怫鬱者，可解之以汗。邪由不同，為病自不同，故施治亦不同耳。</p>
<p>二陽並病，太陽證罷，但發潮熱，手足漐漐汗出，大便難而譫語者，下之則愈，宜大承氣湯。</p>
<p>【註】二陽並病，太陽、陽明同病也。太陽證罷，盡歸併於陽明，所以但發潮熱，手足漐漐汗出，大便難而譫語也，是皆陽明胃實之證，故下之則愈，宜大承氣湯。</p>
<p>【集註】喻昌曰：並病二條，皆是太陽、陽明。上條初入陽明，太陽之邪未徹，故仍宜汗之；此條已入陽明，太陽證罷，而盡歸併陽明，故宜下之。</p>
<p>程知曰：並病者，一經證多，一經證少，有歸併之勢也。太陽證罷，而歸併陽明，但手足漐漐汗出，是大便已硬也，與大承氣湯以下胃熱可也。</p>
<p>太陽與少陽並病，頭項强痛，或眩冒，時如結胸，心下痞硬者，當刺大椎、第一間、肺俞、肝俞。慎不可發汗，發汗則譫語，脈弦。五六日譫語不止，當刺期門。</p>
<p>【註】太陽與少陽並病，故見頭項强痛，或眩冒，時如結胸，心下痞硬之證。而曰或、曰時如者，謂兩陽歸併未定之病狀也。病狀未定，不可以藥，當刺肺俞，以瀉太陽，以太陽與肺通也；當刺肝俞，以瀉少陽，以肝與膽合也。故刺而俟之，以待其機也。苟不知此，而以頭項强痛為太陽之邪，目眩胸滿為少陽之邪，發其汗，兩陽之邪乘燥入胃，則發譫語。設脈長大，則猶為順，可以下之，今脈不大而弦，五六日譫語不止，是土病而見木脈也，名曰負。負者，克賊也。慎不可下，當刺期門，以直瀉其肝可也。</p>
<p>【集註】方有執曰：並，猶合也。彼此相兼合，而有輕重多寡之不同，謂之並。蓋少陽間隔陽明，去太陽遠，故但兼併也。</p>
<p>喻昌曰：少陽之脈，絡脅肋間，併入太陽之邪，則與結胸證似是而實非也。肝與膽合，刺肝俞所以瀉膽也。膀胱不與肺合，然肺主氣，刺肺俞以通其氣，斯膀胱之氣化行，而邪自不能留矣。發汗則譫語，與合病木盛尅土之意同。脈弦亦即合病內少陽勝而陽明負之互詞，刺期門以瀉木邪之盛也。</p>
<p>林瀾曰：大椎即百勞穴，一椎上陷中，主瀉胸中諸熱氣。第一間疑即商陽，在手食指內側，主胸中氣滿，熱病汗不出。肝俞在九椎下，肺俞在三椎下，各去脊中二寸，二穴並主瀉五藏之熱。期門在乳根二肋端，主傷寒，胸中煩熱，過經汗不出。</p>
<p>太陽少陽並病，心下硬，頸項强而眩者，當刺大椎、肺俞、肝俞，慎勿下之。</p>
<p>【註】此承上條，戒不可下之義也。太陽、少陽並病，心下硬而眩者，少陽也；頸項强者，太陽也。當刺肺俞、肝俞，以瀉太陽、少陽之邪，慎不可下也。若以心下硬，而誤下之，必變逆候矣。</p>
<p>【集註】成無己曰：慎勿下之。攻少陽之邪，太陽之邪乘虛入裏，必作結胸。經曰：太陽、少陽並病，而反下之，成結胸。</p>
<p>程知曰：上言不可汗，此言不可下也。不可汗，恐其譫語；不可下，恐其結胸也。</p>
<p>程應旄曰：此並病心下硬居首，頸項强而眩次之，似尚可下，不知少陽三法有禁，只可刺而慎勿下也。</p>
<p>汪琥曰：大椎一穴，實合太、少而齊瀉。諸家註皆不明用鍼之理，竟置大椎而不論，大誤之極。</p>
<p>太陽少陽並病，而反下之，成結胸，心下硬，下利不止，水漿不下，其人心煩。</p>
<p>【註】此承上條，而言誤下之變也。太陽、少陽並病，不刺肺俞、肝俞，而反下之，兩陽之邪，乘虛陷裏，則時如結胸，竟成結胸矣。心下硬，變為下利不止，水漿不入矣。上不入而下常出，則中空無物，其人心煩忙亂，而變成壞證，雖有前條刺法，亦無所用矣。</p>
<p>【集註】程知曰：此二陽並病，誤下之變也。太陽表邪乘虛入裏，則為結胸，心下硬；少陽半裏之邪，乘虛入裏，則為下利不止。上下俱病，而陽明之居中者，遂至水漿不入，而心煩也。</p>
<p>喻昌曰：並病即不誤用汗、下，已如結胸，心下痞硬矣，況又誤下乎？故比太陽一經，誤下之變殆有甚焉。其人心煩似不了之語，然經謂結胸證具，躁煩者死，意此亦謂其人心煩者死乎？</p>
<p>汪琥曰：太陽病在經者，不可下，少陽病，下亦在所當禁，故以下之為反也。</p>

<h1>卷十</h1>

<h2>辨差後勞復食復陰陽易病脈證并治篇</h2>
<p>傷寒新愈，起居作勞，因而復病，謂之勞復。强食穀食，因而復病，謂之食復。男女交接，復而自病，謂之房勞復。男女交接，相易為病，謂之陰陽易，謂男傳不病之女，女傳不病之男，有如交易也。蓋因其人新差，餘邪伏於藏府，未經悉解，故犯之輒復也。學者於臨證時，審其脈證而詳辨之，則施治自無誤矣。</p>
<p>大病差後，勞復者，枳實梔子豉湯主之。若有宿食者，加大黃，如博棋子五六枚。</p>
<p>【註】大病差後，謂傷寒病新差後也。勞復者，謂起居作勞復病，非房勞復也，宜枳實梔子豉湯主之。温覆，令微似汗自愈，不取其涌者，以熱不在胸而在經也。若因過食復病者，謂之食復，以有宿食也，宜枳實梔子豉湯加大黃下之。</p>
<p>【集註】成無己曰：勞復則熱氣浮越，與枳實梔子豉湯以解之。食復則胃有宿積，加大黃以下之。</p>
<p>王肯堂曰：傷寒之邪自外入，勞復之邪自內發。</p>
<p><u>枳實梔子豉湯方</u></p>
<p>枳實（炙，三枚）　梔子（擘，十四枚）　豉（綿裹，一升）</p>
<p>上三味，以清漿水七升，空煮取四升，納枳實、梔子，煮取二升，下豉更煮五六沸，去滓，温分再服，覆令微似汗。</p>
<p>【方解】是方也，用清漿水七升，空煮至四升者，是欲水之熟而趨下，不欲上涌作吐也。下豉煮五六沸即去滓者，取其清腐之氣走表，易於取汗也。太陽用之以作吐，勞復用之以作汗。仲景用方之妙，藥品雖同，煎法各異，故施用不同也，於此可類推矣。</p>
<p>【集解】方有執曰：大邪初退，血氣新虛，起居作勞，復生餘熱，乃用苦寒以發其微汗者，以勞傷之復熱，與初病之實熱不同倫也。方中用清漿水七升，空煮至四升，全是欲水之熟而趨下，不至上涌作吐，與太陽中篇下後身熱取吐之法不同，所以覆令微似汗也。</p>
<p>傷寒差已，後更發熱，小柴胡湯主之。脈浮者，以汗解之，脈沉實者，以下解之。</p>
<p>【註】此承上條詳言證脈，以別其治也。傷寒差已，後更復發熱者，雖有勞復、食復之別，然須分或宜和、或宜汗、或宜下之不同。如脈浮有表，當以汗解者，用枳實梔子豉湯汗之；脈沉有裏者，當以下解者，用枳實梔子豉加大黃湯下之；若無表裏證，當和解之者，用小柴胡湯和之。對證施治，斯為合法。</p>
<p>【集註】方有執曰：此示病後不謹調理，致復之大法。脈浮，有所重感者也。脈沉，飲食失節也。</p>
<p>魏荔彤曰：大病後不宜大汗，喻註謂用枳實梔豉湯以微汗是也。大病後不宜大下，喻註謂枳實梔豉湯加大黃以微下是也。然亦有不能盡該者，凡於汗下之中，留心其為大病之後，庶治復病，而不礙於大病後也。</p>
<p>大病差後，從腰以下有水氣者，牡蠣澤瀉散主之。</p>
<p>【註】傷寒病差後，從腰以下腫者，是有水氣也，宜牡蠣澤瀉散，峻逐水氣，恐緩則水盛，必上犯陽部也。</p>
<p>【集註】成無己曰：大病差後，脾胃氣虛，不能制約腎水，水溢下焦，故腰以下為腫也。《金匱要略》云：腰以下腫，當利小便，與牡蠣澤瀉散，利小便而散水可也。</p>
<p><u>牡蠣澤瀉散方</u></p>
<p>牡蠣（熬）　澤瀉　栝蔞根　蜀漆（暖水洗去腥）　商陸根（熬）　海藻（洗去咸）　苦葶藶（熬，各等分）</p>
<p>上七味，異搗下篩為散，更入臼中治之。白飲和服方寸匕，日三服。小便利，止後服。</p>
<p>【方解】水停於內，外泛作腫，腰以上者，當汗之，小青龍、越婢是也；腰以下者，當利小便，此方是也。以牡蠣破水之堅，澤瀉利水之蓄，海藻散水之泛，栝蔞根消水之腫，又以蜀漆、苦葶藶、商陸根辛苦有毒之品，直搗其巢，峻逐水氣，使從大、小二便而出。然此方施之於形氣實者，其腫可隨愈也，若病後土虛，不能制水，腎虛不能行水，則又當別論，慎不可服也。</p>
<p>大病差後，喜唾，久不了了，胸上有寒，當以丸藥温之，宜理中丸。</p>
<p>【註】大病差後，喜唾，久不了了者，胃中虛寒，不能運化津液，聚而成唾，故唾日久無已時也，宜理中丸以温補其胃，自可已也。</p>
<p>【集註】程知曰：病後陽氣不足，胃中虛寒，不內津液，故喜唾不了了。前牡蠣澤瀉用散者，欲其戀肺而下水也；此理中用丸者，欲其温胃而收唾也。</p>
<p>喻昌曰：身中津液，因胃寒凝結而成濁唾，久而不清，其人必消瘦索澤，故不用湯藥蕩滌，而用丸藥緩圖也。</p>
<p>張璐曰：傷寒差後體虛，每有遺熱，故禁温補，即間有素稟虛寒者，只宜理中丸調理，未嘗輕用桂、附也。</p>
<p>傷寒解後，虛羸少氣，氣逆欲吐，竹葉石膏湯主之。</p>
<p>【註】傷寒解後虛羸，寒傷形也；少氣，熱傷氣也；氣逆欲吐，餘邪挾飲犯胃也。故宜竹葉石膏湯，益虛清熱，以降逆氣也。</p>
<p>【集註】方有執曰：病後虛羸少氣，脾胃未强，飲食難化，則痰飲易生，飲停氣逆，故欲吐也。</p>
<p>程知曰：傷寒解後，津液不足，則虛羸；餘熱不盡，則傷氣。與竹葉石膏湯，以調胃而去虛熱。蓋前條是治病後虛寒，此條是治病後虛熱也。</p>
<p><u>竹葉石膏湯方</u></p>
<p>竹葉（二把）　石膏（一斤）　半夏（洗，半升）　人參（二兩）　甘草（炙，二兩）　粳米（半升）　麥冬（去心，一升）</p>
<p>上七味，以水一斗，煮取六升，去滓，納粳米，煮米熟湯成，去米，温服一升，日三服。</p>
<p>【方解】是方也，即白虎湯去知母，加人參、麥冬、半夏、竹葉也。以大寒之劑，易為清補之方，此仲景白虎變方也。經曰：形不足者，温之以氣；精不足者，補之以味。故用人參、粳米，補形氣也。佐竹葉、石膏，清胃熱也。加麥冬生津；半夏降逆，更逐痰飲；甘草補中，且以調和諸藥也。</p>
<p>病人脈已解，而日暮微煩，以病新差，人强與穀，脾胃氣尚弱，不能消穀，故令微煩，損穀則愈。</p>
<p>【註】病人脈已解，謂病脈悉解也。惟日西微煩者，以病新差，强食穀早，胃氣尚弱，不能消穀，故令微煩，不須藥也，損穀自愈。</p>
<p>【集註】方有執曰：强與穀，謂强其進食也。損者，言當節減之也。</p>
<p>喻昌曰：註家牽引日暮為陽明之旺時，故以損穀為當小下。不知此論差後之證，非論六經轉陽明之證也。日暮，即《內經》日西而陽氣已衰之意，所以不能消穀也。不可引前條宿食，輕用大黃，重傷脾胃也。</p>
<p>王鶴田曰：此言差後强食，而為虛中之實證也。病後起居坐臥，俱宜聽其自然，不可勉强，强則非其所欲，反逆其性而不安矣，不特一食也。</p>
<p>傷寒，陰陽易之為病，其人身體重，少氣，少腹裏急，或引陰中拘攣，熱上衝胸，頭重不欲舉，眼中生花，膝脛拘急者，燒褌散主之。</p>
<p>【註】傷寒新愈之後，男女不謹，偶犯餘事，發熱復病者，謂之房勞復。男以六味地黃湯主之，女以四物湯主之，隨證加減治之可也。若犯餘事，男病傳女，女病傳男，相易為病，謂之陰陽易。其證身重少氣，少腹急痛，牽引陰中，膝脛拘急，或熱氣衝胸，頭重不欲舉，眼中生花等證，皆餘毒乘虛傳易也，當以燒褌散主之。</p>
<p>【集註】王肯堂曰：房勞復病，謂新差之後，或尚未愈，而男婦相交接復病者，若同陰陽易證，則從陰陽易治。亦有寒熱多汗，頭重目眩，腹中拘急，百節解離，經脈緩弱，筋骨痿軟，不能動移，精髓空虛，心神恍惚，遷延歲月方死者，宜當歸四逆湯。厥者加附子，寒者加吳茱萸、生薑以治之。按：差後男女交合而病者，若無陰陽易證，而有表證，則不可從陰陽易治，當從房事後犯風寒治，汗、吐、下法，皆不可輕用。即有應汗、應吐之證，汗則以補中益氣湯加麻、桂微汗之，厥者加炮附子；吐則以補中益氣湯加淡豆豉探吐之。適可即止，總當識此為新病之後也。</p>
<p>方有執曰：傷寒，包中風而言也。易，猶交易變易之易，言大病新差，血氣未復，强合陰陽，則二氣交感，互相換易而為病也。身體重少氣，真元虧竭而困倦也。少腹裏急，或引陰中拘攣者，所易之氣內攻也。熱上衝胸，頭不欲舉，眼中生花者，虛陽生熱而上蒸也。膝脛拘急者，脈亂而筋傷也，褌襠近陰處，陰陽二氣之氣聚也。男女易用，物各歸本也。</p>
<p>喻昌曰：病傷寒之人，熱毒藏於氣血中者，漸從表裏解散，惟熱毒藏於骨髓之中者，無曲發泄。故差後與不病之體交接，男病傳不病之女，女病傳不病之男，所以名為陰陽易，即交易之義也。</p>
<p><u>燒褌散方</u></p>
<p>婦人中褌近隱處，取燒作灰。</p>
<p>上一味，水服方寸匕，日三服，小便即利，陰頭微腫，此為愈矣。婦人病，取男子褌燒服。</p>
<p>【方解】男女褌襠，濁敗之物也。燒灰用者，取其通散，亦同氣相求之義耳。服後或汗出，或小便利則愈。陰頭微腫者，是所易之毒從陰竅而出，故腫也。</p>

<h1>卷十一</h1>

<h2>辨壞病脈證并治篇</h2>
<p>壞病者，謂不當汗而汗，不當吐而吐，不當下而下，即當汗、吐、下而過甚，或當汗、吐、下而失時，皆為施治失宜，所以成壞病也。凡三陰三陽，若汗、若吐、若下，若温鍼、火熏、火熨、火灸、火劫等法，致諸壞病者，有汗後亡陽，眩冒振惕，魄汗不收；有下後虛中，結胸痞硬，下利不止；有吐後煩亂腹滿；有温鍼失血驚狂，甚至陽毒斑狂，陰躁欲死，神昏譫語，循衣摸床之類是也。其論散見諸篇，今合為一集，以便後學。其中或有掛漏，是在能三反者。</p>
<p>太陽病三日，已發汗，若吐、若下、若温鍼仍不解者，此為壞病，桂枝不中與也。觀其脈證，知犯何逆，隨證治之。</p>
<p>【註】太陽病三日，邪在三陽時也。若已經發汗，若吐、若下、若温鍼，其法備施，病仍不解者，此為壞病，由施治失宜也。此時即有表證，桂枝亦不中與，當觀其脈證，知所誤犯者何逆，而隨證治之，不可以成法拘也。</p>
<p>【集註】方有執曰：既不可定以正名，則亦難以出其正治，故但示人以隨機應變之微旨，一以貫之，斯言盡之矣。</p>
<p>程知曰：病在太陽，治之不當，即成壞病，故初治不可不慎。桂枝不可與，以桂枝證罷也，若桂枝證仍在，則不謂之壞病矣。</p>
<p>程應旄曰：如汗後亡陽動經、渴躁譫語，下後虛煩、結胸痞氣，吐後內煩腹脹滿，温鍼後吐衄驚狂之類，紛紜錯出者，俱是為前治所壞，後人切不得執成法以救逆。所以前證雖屬桂枝，若壞則桂枝亦不中與也。觀其脈證，知犯何逆，隨證治之。蓋欲反逆為順也，非從望、聞、問、切上，探出前後根因，無從隨證用法，非頭痛醫頭之為隨證治之也。</p>
<p>吳人駒曰：不得拘三日為表病而與桂枝，當依現在之變壞者而為救治。</p>
<p>本太陽病不解，轉入少陽者，脅下硬滿，乾嘔，不能食，往來寒熱，尚未吐下，脈沉緊者，與小柴胡湯。若已吐、下、發汗、温鍼，譫語，柴胡湯證罷，此為壞病，知犯何逆，以法治之。</p>
<p>【按】脈沉緊，當是「脈沉弦」，若是沉緊，是寒實在胸，當吐之診也。惟「脈沉弦」，始與上文之義相屬，故可與小柴胡湯。</p>
<p>【註】本太陽病不解，而見脅下硬滿，乾嘔不能食，往來寒熱等證。脈沉弦，是邪轉入少陽也，若未經吐下者，當與小柴胡湯，解其半表半裏之邪可也。其已經吐下、發汗、温鍼者，則表裏俱虛，更加譫語，柴胡證罷，此為壞病，即小柴胡湯亦不中與也，當審其所犯何逆，隨證以法治之可也。</p>
<p>【集註】成無己曰：轉入少陽，柴胡證也。若已吐、下、發汗、温鍼，不惟犯少陽三禁，更加温鍼以迫劫之，損耗津液，胃中乾燥，必發譫語。柴胡證罷者，謂無脅下硬滿，乾嘔不能食，往來寒熱等證也，此為壞病。</p>
<p>沈明宗曰：太陽不解而傳少陽，當與小柴胡和解，乃為定法。反以吐下、發汗、温鍼，以犯少陽之戒，而邪熱陷入陽明，故發譫語，已為壞證。要知譫語乃陽明受病，即當知犯陽明之逆而治之；若無譫語，而見他經壞證，須憑證憑脈，另以活法治之也。</p>
<p>太陽病中風，以火劫發汗，邪風被火熱，血氣流溢，失其常度，兩陽相熏灼，其身發黃，陽盛則欲衄，陰虛則小便難，陰陽俱虛竭，身體則枯燥，但頭汗出，劑頸而還，腹滿微喘，口乾咽爛，或不大便，久則譫語，甚者至噦，手足躁擾，捻衣摸床。小便利者，其人可治。</p>
<p>【註】太陽病中風，不以桂枝湯汗之，而以火劫發汗，故致生諸逆也。風屬陽邪，被火益熱，故血氣流溢，失其常度也。以風火俱陽，故曰兩陽熏灼；熱蒸血瘀達於肌表，故其身發黃也。血為熱迫，故上逆欲衄；陰虛液竭，故小便難；陰陽虛竭，故身體枯燥；陽熱熏灼，陰液上越，故頭汗出劑頸而還也。熱傳太陰，故腹滿口燥；熱傳少陰，故口乾咽爛；熱壅於胸，故肺燥微喘；熱結於胃，故不大便。愈久則熱益深，故噦逆譫語，神明昏亂，手足躁擾，捻衣摸床之證見矣。凡此諸壞證，推求其源，皆由邪火逆亂，真陰立亡，多不可治。然或小便利者，則陰氣尚在，故猶為可治也，可不慎之於始哉！</p>
<p>【集註】成無己曰：《內經》云：諸脹腹大，皆屬於熱。腹滿微喘者，熱氣內鬱也。經云：火氣內發，上為口乾咽爛者，火熱上熏也。熱氣上而不下，則大便不硬，若熱氣下入胃中，消耗津液，則大便硬，故云：或不大便，久則胃中燥熱，必發譫語。經云：病深者，其聲噦，火氣太甚，正氣逆亂，故噦。經云：四肢者，諸陽之本也，陽盛則動，故手足躁擾，捻衣摸床也。小便利者，是陰未竭，猶可治也。</p>
<p>喻昌曰：此證陽邪挾火，擾亂陰分，而亡其陰，與前二條亡陽證，天淵懸絕。觀陽盛欲衄，身體枯燥諸句，則知此證宜急驅其陽，以存一線之陰，不得泥「陰陽俱虛竭」一語，而補其陽、劫其陰也。且頭汗為陽邪上壅，不下通於陰，所以劑頸以下不能得汗。設見衄血，則邪從衄解，頭間且無汗矣。設有汗，則邪從汗解，又不衄矣。後條火邪深入，必圊血，亦身體枯燥而不得汗，設有汗，便不圊血矣。讀古人書，全要會意，豈有得汗仍衄血、圊血之理哉！又曰：仲景以小便利一端，辨真陰之亡與未亡最細。蓋水出高源，小便利則津液不枯，肺氣不絕可知也；腎以膀胱為府，小便利則膀胱之氣化行，腎水未絕可知也。</p>
<p>程應旄曰：以上諸證，莫非邪火逆亂，真陰立亡之象。推求其原，一皆血氣流溢，失其常度，至於如此，邪風被火熱之害，可勝言哉！此際，欲治風而火勢沸騰，欲治火而風邪壅遏，何從治之？惟利小便一法。如豬苓湯類，可以導熱滋干，使小便得利，則太陽之邪亦從膀胱為去路，尚可治也。倘利之而不利，火無從出，危矣。</p>
<p>太陽病，醫發汗，遂發熱惡寒；因復下之，心下痞；表裏俱虛，陰陽氣並竭，無陽則陰獨，復加燒鍼。因胸煩，面色青黃，膚瞤者，難治；今色微黃，手足温者，易愈。</p>
<p>【註】太陽表病，醫過發汗，已虛其表，因復下之，又虛其裏，雖有未盡之表邪，陷裏成痞，但表裏俱虛，陰陽並竭，已成壞證矣。況無陽則陰不生，陰獨則陽不化，而復加燒鍼，火氣內攻，陰陽皆病，故胸滿而煩，面色青黃，肌膚瞤動也。見證如此錯雜，故為難治。若面色微黃不青，手足不厥而温，則為陰陽之氣未竭，故曰易治也。</p>
<p>【集註】方有執曰：表以誤汗言，裏以誤下言，故曰俱虛。陰指裏，陽指表，無陽謂陽竭也，陰獨謂痞也。青黃，脾受克賊之色。微黃，土見回生之色。手足温，陽氣回於四末也。言既經反復之誤，又見克賊之色，肌膚瞤動而不寧，則脾家之真陰敗，為難治也。今則土見回生之色，四末得温，胃家之陽復，故為易愈也。</p>
<p>傷寒脈浮，自汗出，小便數，心煩，微惡寒，腳攣急。反與桂枝湯，欲攻其表，此誤也。得之便厥，咽中干，煩躁吐逆者，作甘草乾薑湯與之，以復其陽；若厥愈足温者，更作芍藥甘草湯與之，其腳即伸；若胃氣不和，譫語者，少與調胃承氣湯；若重發汗，復加燒鍼者，四逆湯主之。</p>
<p>【註】傷寒脈浮，自汗出，中風證也；小便數，心煩，裏無熱之虛煩也；微惡寒者，表陽虛不能御也；腳攣急者，表寒收引拘急也。是當與桂枝增桂加附子湯，以温經止汗，今反與桂枝湯攻發其表，此大誤也。服後便厥者，陽因汗亡也；咽乾者，陰因汗竭也；煩躁者，陽失藏也；吐逆者，陰拒格也。故作甘草乾薑湯與之，以緩其陰，而復其陽。若厥愈足温，則是陽已復，宜更作芍藥甘草湯與之，以調其陰，而和其陽，則腳即伸也。若胃不和而譫語，知為邪已轉屬陽明，當少少與調胃承氣湯，令其微溏，胃和自可愈也。若重發汗者，謂不止誤服桂枝湯，而更誤服麻黃湯也。或復加燒鍼劫取其汗，以致亡陽證具，則又非甘草乾薑湯所能治，故又當與四逆湯，以急救其陽也。</p>
<p>【集註】程應旄曰：脈浮自汗，雖似桂枝證，而頭項不痛，知陽神自歉於上部；惡寒腳攣急，知陰邪更襲於下焦。陽虛陰盛，而裏氣上逆，故有心煩證，裏陰攻及表陽，差訛只在「煩」字上。觀結句若重發汗，復加燒鍼者，四逆湯主之。可見陰證不必真直中也，治之一誤，寒即中於治法中矣。</p>
<p>問曰：證象陽旦，按法治之而增劇，厥逆，咽中干，兩脛拘急而譫語。師言夜半手足當温，兩腳當伸。後如師言。何以知此？答曰：寸口脈浮而大，浮為風，大為虛，風則生微熱，虛則兩脛攣，病形象桂枝，因加附子參其間，增桂令汗出，附子温經，亡陽故也。厥逆，咽中干，煩躁，陽明內結，譫語煩亂，更飲甘草乾薑湯，夜半陽氣還，兩足當熱，脛尚微拘急，重與芍藥甘草湯，爾乃脛伸，以承氣湯微溏，則止其譫語，故知病可愈。</p>
<p>【註】此設問答，申明上條之義也。桂枝證當用桂枝，值時令温熱，或其人有熱，用陽旦湯，即桂枝湯加黃芩也。值時令寒冷，或其人有寒，用陰旦湯，即桂枝湯加乾薑也。證象陽旦，謂心煩似乎有熱也。按法治之，謂按法用陽旦湯也。蓋心煩，小便數，咽中干，似乎陽旦，而不審腳攣急，微惡寒之證，是陰寒也，即以陽旦湯攻其表誤也。所以增劇，厥逆，咽中干，兩脛拘急，譫語等壞證作也。師言夜半手足當温，兩腳當伸，如其言者何也？答曰：診脈浮大，則為風虛，非寒虛也，故此知用桂枝不足以治其寒，而加附子温經。即有陽明內結，譫語煩亂等證，渾不為意，且更與甘草乾薑湯，至夜半陽回足熱，脛尚微拘急，即與芍藥甘草湯以和其陰，爾乃脛伸，繼以承氣治其陽明內結，故微溏而譫語止，其病可愈矣。是皆由於救之得法耳！</p>
<p><u>陽旦湯方</u>（補）</p>
<p>桂枝（三錢）　芍藥（酒焙，二錢）　甘草（炙，二錢）　黃芩（酒炒，三錢）　生薑（三片）　大棗（擘，二枚）</p>
<p>上水煎，去滓温服，無時，日二三服。本方加乾薑，名陰旦湯。</p>
<p><u>甘草乾薑湯方</u></p>
<p>甘草（炙，四兩）　乾薑（炮，二兩）</p>
<p>上二味，以水三升，煮取一升五合，去滓，分温再服。</p>
<p><u>芍藥甘草湯方</u></p>
<p>芍藥（四兩）　甘草（炙，四兩）</p>
<p>上二味，以水三升，煮取一升五合，去滓，分温再服。</p>
<p>傷寒吐、下後，發汗，虛煩，脈甚微，八九日心下痞硬，脅下痛，氣上衝咽喉，眩冒，經脈動惕者，久而成痿。</p>
<p>【按】「八九日心下痞硬，脅下痛，氣上衝咽喉」三句，與上下文義不屬，必是錯簡。註家因此三句，皆蔓衍支離，牽强註釋。不知此證，總因汗出過多，大傷津液而成，當用補氣補血益筋壯骨之藥，經年始可愈也。</p>
<p>【註】傷寒吐下後，復發其汗，治失其宜矣，故令陽氣陰液兩虛也。陰液虛，故虛煩；陽氣虛，故脈微；陽氣微而不升，故目眩冒；陰液虛而不濡，故經脈動惕也。陽氣陰液虧損，久則百體失所滋養，故力乏筋軟而成痿矣。</p>
<p>傷寒六七日，大下後，寸脈沉而遲，手足厥逆，下部脈不至，咽喉不利，唾膿血，泄利不止者，為難治，麻黃升麻湯主之。</p>
<p>【註】傷寒六七日，邪傳厥陰，厥熱勝復之時，醫不詳審陰陽，而大下之，致變中寒下竭之壞證。中寒故寸脈沉遲，手足厥逆；下竭故尺脈不至，泄利不止也。蓋未下之前，陽經尚伏表熱，大下之後，則其熱乘虛下陷，內犯厥陰，厥陰經循喉嚨，貫膈注肺，故咽喉不利，唾膿血也。此為陰陽錯雜，表裏混淆之證，若温其下，恐助上熱，欲清其上，愈益中寒，仲景故以此湯主之，正示人以陰陽錯雜為難治，當於表裏上下求治法也。蓋下寒上熱，固為難温，裏寒無汗，還宜解表，故裏麻黃升麻湯，以解表和裏，清上温下，隨證治之也。</p>
<p>【集註】程知曰：言厥逆有因於誤下致變者也。凡傷寒熱熾者，其陰必虛，六七日雖當傳裏之時，設表證仍在而大下之，則陰傷而陽亦陷。寸脈沉遲，手足厥冷，下利不止，傷其陽而氣內陷也；下部脈不至，咽喉不利吐膿血，傷其陰而熱內逼也。一下之誤，既傷其陽，復傷其陰，故難治。與麻黃升麻湯，以升陽調下，清熱滋陰。蓋傳經熱邪，從外入於內者，仍當從內出於外也，故曰：汗出愈。</p>
<p>喻昌曰：寸脈沉而遲，明是陽去入陰之故，非陽氣衰微可擬。故雖手足厥冷，下部脈不至，泄利不止，其不得為純陰無陽可知。況咽喉不利，唾膿血，又陽邪搏陰上逆之徵驗，所以仲景特於陰中提出其陽，得汗出而錯雜之邪盡解矣。</p>
<p><u>麻黃升麻湯方</u></p>
<p>麻黃（去節，二兩半）　升麻（一兩一分）　當歸（一兩一分）　知母（十八銖）　黃芩（十八銖）　葳蕤（十八銖）　石膏（碎，綿裹，六銖）　白朮（六銖）　乾薑（六銖）　芍藥（六銖）　天冬（去心，六銖）　桂枝（六銖）　茯苓（六銖）　甘草（炙，六銖）</p>
<p>上十四味，以水一斗，先煮麻黃一二沸，去上沫，納諸藥，煮取三升，去滓，分温三服，相去如炊三升米頃，令盡。汗出愈。</p>
<p>【方解】下寒上熱若無表證，當以黃連湯為法，今有表證，故復立此方，以示隨證消息之治也。升麻、萎蕤、黃芩、石膏、知母、天冬，乃升舉走上清熱之品，用以避下寒，且以滋上也；麻黃、桂枝、乾薑、當歸、白芍、白朮、茯苓、甘草，乃辛甘走外温散之品，用以遠上熱，且以和內也。分温三服令盡，汗出愈，其意在緩而正不傷，徹邪而盡除也。脈雖寸脈沉遲、尺脈不至，證雖手足厥逆、下利不止，究之原非純陰寒邪，故兼咽喉痛、唾膿血之證，是寒熱混淆、陰陽錯雜之病，皆因大下奪中所變。故仲景用此湯，以去邪為主，邪去而正自安也。</p>
<p>傷寒八九日，下之，胸滿煩驚，小便不利，譫語，一身盡重，不可轉側者，柴胡加龍骨牡蠣湯主之。</p>
<p>【註】傷寒八九日，邪不解，表不盡，不可下也。若下之，其邪乘虛內陷。在上者，輕則胸滿，重則結胸。胸滿者，熱入於胸，氣壅塞也。在中者，輕則煩驚，重則昏狂。煩驚譫語者，熱乘於心，神不寧也。在下者，輕則小便不利，重則少腹滿痛。小便不利者，熱客下焦，水道阻也。邪壅三焦，則榮衛不行，水無去路，則外滲肌體，故一身盡重，不可轉側也。以柴胡加龍骨牡蠣湯主之，其大意在和解鎮固，攻補兼施也。</p>
<p>【按】此條乃陽經濕熱之身重，若以為津亡血澀，陽氣不能宣布，陰經濕寒之身重則誤矣。寒濕身重，用真武湯、桂枝附子湯，以不渴裏無熱也；熱濕身重，用白虎湯、柴胡加龍骨牡蠣湯，以譫煩胃有熱也。其風濕、風温身重，亦不外乎兼寒兼熱，故此湯中用苓、半、大黃為佐也。</p>
<p>【集註】方有執曰：胸滿者，下後裏虛，外熱入裏，挾飲上搏於膈，所以煩也。驚傷心，心藏神而居膈，正虛邪勝所以不寧。一身盡重，不可轉側者，傷寒本一身疼痛，亡津液而血澀不利，故變為沉滯而重甚也。</p>
<p>程知曰：下而心煩腹滿，治以梔、朴，為邪入腹也。下而胸滿煩驚，治以龍、牡，為邪入心也。因火劫而致煩驚，治以桂枝龍牡，挽心陽之外越也。因下而致煩驚，治以柴胡龍骨牡蠣，解心陽之內塞也。大、小陷胸，以高下緩急別之；諸瀉心湯，以寒熱虛實辨之。半、苓治痰，芩、連降逆，梔、豉湧虛煩，參、附回陽虛，下後大法，備於斯矣。</p>
<p>喻昌曰：八九日過經乃下之，可謂慎矣！孰知外邪未盡，乘虛而陷，邪方在表裏，其患已及於神明，於此而補天浴日，豈復易易。</p>
<p>張璐曰：此係少陽之裏證，諸家註作心經病，誤也。蓋少陽有三禁，不可妄犯。雖八九日過經，下之尚且邪氣內犯，胃土受傷，膽木失榮，痰聚膈上，有如是之變，故主以小柴胡和解內外，逐飲通津，加龍骨、牡蠣，以鎮肝膽之驚也。</p>
<p><u>柴胡加龍骨牡蠣湯方</u></p>
<p>柴胡（四兩）　半夏（洗，二合<span data-rev="校" data-ver="張文賢">（趙本：二合半）</span>）　龍骨（一兩半）　人參（一兩半）　大黃（二兩）　牡蠣（一兩半）　茯苓（一兩半）　鉛丹（一兩半）　桂枝（一兩半）　生薑（一兩半）　大棗（擘，二枚）</p>
<p>上十一味，以水八升，煮取四升，納大黃切如棋子，更煮一二沸，去滓，温服一升。</p>
<p>【方解】是證也，為陰陽錯雜之邪；是方也，亦攻補錯雜之藥。柴、桂解未盡之表邪，大黃攻已陷之裏熱，人參、薑、棗補虛而和胃，茯苓、半夏利水而降逆，龍骨、牡蠣、鉛丹之澀重，鎮驚收心而安神明，斯為以錯雜之藥，而治錯雜之病也。</p>
<p>汗家重發汗，必恍惚心亂，小便已，陰痛，與禹餘糧丸。</p>
<p>【按】禹餘糧丸為澀痢之藥，與此證不合。「與禹餘糧丸」五字，衍文也。</p>
<p>【註】汗家，謂平素好出汗之人也。重發汗，謂大發汗也。心主血，汗乃心之液，重發其汗，血液大傷，心失所恃，故神情恍惚，心志不寧也。液竭於下，宗筋失養，故小便已陰莖疼也。</p>
<p>【集註】方有執曰：心主血而藏神，汗多則血虛而舍空。恍惚心亂者，以舍空神紛散也。陰，宗筋也。痛者，液竭而失其所榮養也。</p>
<p>程應旄曰：心主血，汗者心之液，平素多汗之家，心虛血少可知。重發其汗，遂至心失所養，神恍惚而多忡憧之象，此之謂亂。小腸與心為表裏，心液虛而小腸之水亦竭，故小便已而陰疼也。</p>
<p>衄家不可發汗，汗出必額上陷，脈緊急，目直視，不能眴，不得眠。</p>
<p>【註】衄家者，該吐血而言也。謂凡衄血、吐血之人，陰氣暴亡，若再發其汗，汗出液竭，諸脈失養，則額角上陷中之脈，為熱所灼，故緊且急也。目直視，目瞪不轉睛也。不能眴，目睫不合也。亦皆由熱灼其脈，引縮使然。不得眠者，陽氣不能行於陰也。凡此所見之病，皆陽盛陰微之危證。誰謂衄家可輕發其汗耶！</p>
<p>【集註】喻昌曰：目得血而能視，汗為血液，衄血之人清陽之氣素傷，更發其汗，則額上必陷，乃上焦枯竭之應也。諸脈皆屬於目筋，脈緊急，則目上瞪而不能合，目不合，則不得眠也。傷寒發煩目瞑者，必衄，宜麻黃湯發其汗。此言素常失血之人，戒發其汗，以重虛其虛故也。</p>
<p>亡血家不可發汗，發汗則寒慄而振。</p>
<p>【註】凡失血之後，血氣未復，為亡血虛家，皆不可發汗也。蓋失血之初，固屬陽熱，然亡血之後，熱隨血去，熱固消矣，而氣隨血亡，陽亦危矣。若再發汗，則陽氣衰微，力不能支，故身寒噤慄，振振聳動，所必然也。蓋發陰虛之汗，汗出則亡陰，即發暴吐衄血之汗也，故見不能眴、不得眠、亡陰等病也。發陽虛之汗，汗出則亡陽，即發亡血虛家之汗也，故見寒慄而振、亡陽等病也。</p>
<p>【集註】方有執曰：亡血陰已虛矣，發汗復亡其陽，故寒慄而振也。</p>
<p>程應旄曰：亡血陰虛，陽已失依，若發其汗，陽從外脫，故寒粟而振，是為陰陽兩竭。凡遇當汗證，便當顧慮陰經之榮血，有如此者。</p>
<p>魏荔彤曰：與其汗出亡陽方救陽，何如汗未出先救陰以維陽，不令汗出亡陽之為愈也。</p>
<p>咽喉乾燥者，不可發汗。</p>
<p>【註】咽喉乾燥，津液不足也。更發其汗，則津液益枯，故戒。人雖有可汗之證，亦不可發汗也。</p>
<p>【集註】方有執曰：咽喉乾燥，津液素虧，本於腎水不足，蓋少陰之脈循喉嚨也，發汗則津液愈亡。</p>
<p>程應旄曰：凡遇可汗之證，必當顧慮上焦之津液，又有如此者。</p>
<p>張璐曰：此條與咽中閉塞，似同實異。此戒發汗以奪陽明之津，彼戒發汗以奪少陰之血也。</p>
<p>淋家不可發汗，發汗則便血。</p>
<p>【註】淋家者，濕熱蓄於膀胱，水道澀痛之病也。若發其汗，濕隨汗去，熱必獨留，水府告匱，迫其本經之血，從小便而出矣。</p>
<p>【集註】程知曰：膀胱裏熱則淋，更發其汗則膀胱愈燥，而小便血矣。</p>
<p>瘡家雖身疼痛，不可發汗，發汗則痙。</p>
<p>【註】瘡家初起毒熱未成，法當汗散，已經潰後，血氣被傷，雖有身痛應汗表證，亦不可發汗。恐汗出榮衛愈虛，外風乘襲，即不受外風，筋失液養，亦必致項强反張，而成痙病也。</p>
<p>【集註】喻昌曰：身疼痛為寒傷榮之證，本當發汗，瘡瘍之人，肌表素虛，榮血暗耗，更發其汗，則外風襲虛，內血不榮，必致頸項强，身反張而成痙。痙亦膀胱之病也。</p>
<p>太陽傷寒者，加温鍼必驚也。燒鍼令其汗，鍼處被寒，核起而赤者，必發奔豚，氣從少腹上衝心者，先灸核上各一壯，與桂枝加桂湯，更加桂。</p>
<p>【註】太陽傷寒，加温鍼必驚者，謂病傷寒之人，卒然加以温鍼，其心畏而必驚也，非温鍼之後，必生驚病也。燒鍼即温鍼也，燒鍼取汗，亦是汗法，但鍼處宜當避寒，若不謹慎，外被寒襲，火鬱脈中，血不流行，必結腫核赤起矣。且温鍼之火，發為赤核，又被寒侵，故不但不解，反召陰邪。蓋加鍼之時，心既被驚，所以腎陰乘心之虛。上凌心陽而發奔豚也。奔豚者，腎陰邪也，其狀氣從少腹上衝於心也。先灸核上各一壯者，外去寒邪，繼與桂枝加桂湯。更加桂者，內伐腎邪也。</p>
<p><u>桂枝加桂湯方</u></p>
<p>於桂枝湯方內，更加桂二兩，成五兩，餘依桂枝湯法。</p>
<p>【集解】徐彬曰：此乃太陽風邪，因燒鍼令汗，復感於寒，邪從太陽之府膀胱襲入相合之腎藏，而作奔豚，故仍從太陽之例，用桂枝全方。倍加桂者，以內瀉陰氣，兼驅外邪也。</p>
<p>太陽病，以火熏之，不得汗，其人必躁，到經不解，必圊血，名為火邪。</p>
<p>【註】火熏，古劫汗法也，即今火炕温覆取汗之法。太陽病，以火熏之不得汗，其人必內熱躁甚，陰液愈傷，陽不得陰，無從化汗，故反致不解也。其火襲入陰中，傷其陰絡，迫血下行，故必圊血也。命名火邪，示人以當治火邪，不必治圊血也。</p>
<p>【集註】方有執曰：躁，手足疾動也；到，猶言反也，謂徒躁擾而反不得解也。汗為血之液，血得熱則行，火性大熱，既不得汗，則血必橫溢，所以必圊血也。</p>
<p>程應旄曰：太陽病以火熏之，取汗竟不得汗，其液之素少可知，蓋陽不得陰，則無從化汗也。陰虛被火，熱無從出，故其人躁擾不寧也。</p>
<p>脈浮熱甚，反灸之，此為實，實以虛治。因火而動，故咽燥而吐血。</p>
<p>【註】脈浮熱甚，實熱在表也，無灸之之理，而反灸之，此為實實，謂其誤以實為虛也。故熱因火動，其勢炎炎，致咽燥而吐血必矣。蓋上條火傷陰分，迫血下行，故令圊血；此條火傷陽分，迫血上行，故吐血也。</p>
<p>【集註】程應旄曰：表實有熱，誤認虛寒，而用灸法，熱無從泄，因火而動，自然內攻。邪束於外，火攻於內，肺金被傷，故咽燥而吐血。</p>
<p>汪琥曰：表有風熱而反灸，是以實作虛治也。</p>
<p>微數之脈，甚不可灸，因火為邪，則為煩逆，追虛逐實；血散脈中，火氣雖微，內攻有力，焦骨傷筋，血難復也。</p>
<p>【註】微數之脈，乃陰虛血少之診，斷不可灸，若誤灸之，艾火內攻，為煩為逆。煩者，陰為陽擾也。逆者，追虛逐實也。陰本虛，而加以火則愈虛，是為追虛；陽本實，而加以火則愈實，是為逐實。然血已耗散，脈中艾火之氣雖微，而內攻有力矣。故致焦骨傷筋，血難復也。</p>
<p>【集註】喻昌曰：脈微而數，陰虛多熱之徵也。此而灸之，則虛者愈虛，熱者愈熱，不致傷殘不止矣。</p>
<p>程應旄曰：若血少陰虛之人，脈見微數，尤不可灸，以血主濡之，主潤筋骨也。若失其所濡，則火之所至，其骨必焦，其筋必損，內傷其陰，未有不流散於經脈者也。</p>
<p>榮氣微者，加燒鍼，則血留不行，更發熱而躁煩也。</p>
<p>【註】榮氣微者，榮血虛微也。榮血既已虛微，若誤加燒鍼，則榮血涸留而無所行也。豈止焦骨傷筋而已哉！所以更發熱而躁煩也。</p>
<p>【集註】程知曰：言榮微忌燒鍼也。陰虛則內熱，若加燒鍼以助陽，則兩熱相合，而榮血不行，必更外發熱而內煩躁也。</p>
<p>唐不岩曰：其始也雖微流，燒鍼以逼之也；其既也留而不行，燒鍼以竭之也。</p>
<p>張璐曰：火為陽邪，必傷陰血，治此者，當以救陰為主。</p>
<p>脈浮，宜以汗解，用火灸之，邪無從出，因火而盛，病從腰以下必重而痹，名火逆也。</p>
<p>【註】脈浮表邪，宜以汗解，誤用火灸，傷其血液，不能作汗，反令表邪無所從出，以致邪因火盛，外不焦骨傷筋，內不吐衄、圊血，而病腰以下重痹者，必其人素有濕邪在下，故從濕化也。重者，著也，重著不移也。然不以痹名者，以非風寒濕之痹，乃因火逆不相交通，故名火逆也。</p>
<p>【集註】方有執曰：痹，濕病也。因火逆治火邪夾陽邪而上逆，陽不下通，陰不用事，化不行而水不得泄，故濕著下體而重痹也。</p>
<p>程應旄曰：脈浮在表，汗解為宜矣。因火灸之，不能得汗，則邪無出路，因火而盛，即不焦骨傷筋，而火阻其邪，陰氣漸竭，下焦乃榮血所治，榮氣竭而不運，必重著而為痹，名曰火逆。示人欲治其痹，宜先治其火也。</p>
<p>形作傷寒，其脈不弦緊而弱，弱者必渴，被火者必譫語。弱者，發熱。脈浮，解之當汗出愈。</p>
<p>【按】三「弱」字，當俱是「數」字，若是「弱」字，熱從何有？不但文義不屬，且論中並無此說。</p>
<p>【註】形作傷寒者，言其病形作傷寒之狀也。但其脈不弦緊而數，數者熱也。脈浮數，熱在表，太陽證也；沉數，熱在裏，陽明證也。數脈為熱，熱入陽明，故必口渴；若被火劫，其熱更甚，故必譫語。脈數之病，雖皆發熱，然其施治不無別焉。若脈浮數發熱，解之當以汗，汗出可愈，宜大青龍湯；脈沉數發熱，解之當以下，下之可愈，宜調胃承氣湯，若脈數無表裏證，惟發熱而渴譫語者，不可汗下，宜白虎湯、黃連解毒湯，清之可也。</p>
<p>傷寒脈浮，醫以火逼劫之，亡陽，必驚狂，起臥不安者，桂枝去芍藥加蜀漆龍骨牡蠣救逆湯主之。</p>
<p>【註】傷寒脈浮，醫不用麻桂之藥，而以火劫取汗，汗過亡陽，故見驚狂，起臥不安之證。蓋由火劫之誤，熱氣從心，且大脫津液，神明失倚也。然不用附子四逆輩者，以其為火劫亡陽也。宜以桂枝湯去芍藥加蜀漆龍骨牡蠣救逆湯主之。去芍藥者，恐其陰性遲滯，兼制桂枝不能迅走其外，反失救急之旨。況既加龍、蠣之固脫，亦不須芍藥之酸收也。蜀漆氣寒味苦，寒能勝熱，苦能降逆，火邪錯逆，在所必需也。</p>
<p>【集註】喻昌曰：篇中誤服大青龍湯，厥逆，筋惕肉瞤，而亡陽者，乃汗多所致，故用真武湯救之。此以火迫劫而亡陽者，乃方寸元陽之神，被火迫劫而飛騰散亂，故驚狂起臥不安。有如此者，少緩須臾，神丹莫挽矣，故以此湯救之。蓋陽神散亂，當求之於陽，桂枝湯陽藥也，然必去芍藥之陰斂，始得疾趨以達於陽位。更加蜀漆者，緣蜀漆之性最急，又加龍骨、牡蠣，有形之骨屬，為之舟楫，以載神而返其宅也。</p>
<p><u>桂枝去芍藥加蜀漆龍骨牡蠣救逆湯方</u></p>
<p>桂枝（三兩）　甘草（炙，二兩）　生薑（切，三兩）　牡蠣（熬，五兩）　龍骨（四兩）　大棗（擘，十二枚）　蜀漆（洗，去腳，三兩）</p>
<p>上為末，以水一斗二升，先煮蜀漆，減二升，納諸藥，煮取三升，去滓，温服。</p>
<p>火逆下之，因燒鍼煩躁者，桂枝甘草龍骨牡蠣湯主之。</p>
<p>【註】火逆者，謂凡火劫取汗致逆者也。此火逆因火鍼之。燒鍼劫汗，而復下之，火逆之邪，雖因下減，而煩躁一證獨不除者，蓋因汗下，大傷津液而然也。故用桂枝、甘草以救表，龍骨、牡蠣以固中，不治煩躁而煩躁自愈也。</p>
<p>【集註】喻昌曰：此證誤而又誤，雖無驚狂等變，然煩躁則外邪未盡之候，亦真陽欲亡之機也。</p>
<p>程應旄曰：火逆下之，裏氣虛矣，不治其虛，更加燒鍼，自致亡陽。但見煩躁證，而不盡如前條之驚狂起臥不安者，由熱勢之緩急有殊，故前方之加減稍異，總不容煩躁之以假亂真也。</p>
<p><u>桂枝甘草龍骨牡蠣湯方</u></p>
<p>桂枝（一兩）　甘草（炙，二兩）　龍骨（二兩）　牡蠣（熬，二兩）</p>
<p>上四味，為末，以水五升，煮取二升半，去滓，温服八合，日三服。</p>
<p>【集解】汪琥曰：此方即桂枝去芍藥加蜀漆龍骨牡蠣救逆湯，制小其劑而用之也。火邪迫內，則生煩躁，雖煩躁似帶表邪，不宜散以桂枝之辛熱，而火逆既經下之，則陰血受傷，較之救逆湯，似當增芍藥也。</p>

<h1>卷十二</h1>

<h2>辨温病脈證并治篇</h2>
<p>《內經》言，熱病皆傷寒之類也。非謂類乎傷寒，乃謂與傷寒同乎一類之病也。蓋傷寒因傷時令之寒而得名也，温病、熱病，亦隨時而易其名耳！經曰：冬傷於寒，則為病熱。此即時而病者也。經曰：冬傷於寒，春必病温。此過時而病者也。經曰：凡病傷寒而成温者，先夏至為病温，後夏至為病暑。暑即熱之謂也。此隨時而病者也。是則秋分以前，皆得以熱病名之；秋分以後，皆得以傷寒名之矣。此軒岐、仲景立傷寒、温病、熱病之名義也。經又云：藏於精者，春不病温。此明過時不病之原也。經曰：冬不藏精，春必病温。此明過時必病之故也。於此可知傷寒為病，不在精之藏與不藏，而但有觸犯即得為病。非若温病、熱病，藏精則不病，不藏精則必病也。但能藏精者，縱偶感於邪，或温或暑，其病自輕；不藏精者，雖微感其邪，或温或暑，其病必重，差為稍異耳！若專以冬不藏精，毫無外感，為少陰本病，熱從內生，則悖仲景温病之旨矣。仲景論中，但言太陽初病，發熱而渴，不惡寒者為温病。辨其非傷寒，非謂太陽之寒，不由表入，竟從少陰之熱內生為病也。經又曰：風温為病，脈陰陽俱浮。是明指温病之發，因感春風輒動內熱而始發，所以陰陽脈俱浮也。蓋以温病、風温與熱病論，互發其義。但熱病一論，經已昭然，若復立論，未免贅疣，非仲景詳於傷寒，而略於温證也。今將伏氣、温病、風温合為一篇，其温熱治法，同於六經，讀者再細玩《素問·熱病論》，及《刺熱》、《評熱》諸論，與是論互相參考，自有得焉。</p>
<p>師曰：伏氣之病，以意候之：今月之內，欲有伏氣。假令舊有伏氣，當須脈之。若脈微弱者，當喉中痛，似傷，非喉痹也。病人云：實咽中痛。雖爾，今復欲下利。</p>
<p>【註】四時令氣，正氣也；非時之氣，邪氣也。正氣之中人也淺，感之甚者即病，微者藏在肌膚，不即為病，壯實之人可以自已。邪氣之中人也深，感之雖微，亦即為病，甚則直入於藏不能自已。虛者死焉。此篇所謂伏氣之病，即四時令氣正病，非四時不正之邪與非常異氣之疫邪也。所為伏氣者，如感冬令之風寒，其重者，傷於榮衛，即時而發者，名為中風、傷寒是也；其感之輕者，伏藏於肌膚，過時而發，名為温病是也。故時氣、伏氣之為病，二者不可不辨焉。春三月名曰發陳，是伏氣欲發之月也。假令舊有伏氣之人，乘冬不藏精之隙而病者，當須以脈識之。今月之內，初病傷寒、温病者，脈若微弱，是少陰脈也。若喉中痛，是少陰證也。然其痛必緩，非若外感時氣之喉痹腫傷暴痛也。今既云實咽中痛，而脈又微弱，故知為少陰伏氣內發之陰火也。雖爾咽痛，恐復欲下利，不可以時氣外感陽火之喉痹治之也。</p>
<p>【集註】張錫駒曰：此條言伏氣之病，由內而出，非若時行卒病，由外而至也。</p>
<p>太陽病，發熱而渴，不惡寒者，為温病。發汗已，身灼熱者，名風温。風温為病，脈陰陽俱浮，自汗出，身重多眠睡，鼻息必鼾，語言難出。若被下者，小便不利，直視失溲；若被火者，微發黃色，劇則如驚癇，時瘈瘲；若火熏之，一逆尚引日，再逆促命期。</p>
<p>【註】發熱不渴，惡寒者，太陽證也。發熱而渴，不惡寒者，陽明證也。今太陽病始得之，不俟寒邪變熱，轉屬陽明，而即熱渴不惡寒者，知非太陽傷寒，乃太陽温病也。由於膏粱之人冬不藏精，辛苦之人冬傷於寒，內陰已虧，外陽被鬱，周身經絡，早成温化，所以至春一遇外邪，即從內應。感寒邪者，則無汗，名曰温病，當以河間法用水解散，審其表裏以解之。水解散，即天水六一散、防風通聖之合劑也。感風邪者，則有汗，名曰風温，當以水解散減麻黃，加桂枝，倍石膏，令微似汗以和之。若大發其汗，則益助蘊熱，必令身熱如火灼也。蓋風温為病，乃風邪外盛於表，故陰陽六脈俱浮。熱邪內壅於胸，故多眠睡，鼻息鼾也。風邪傷衛，表氣不固，故自汗出，壯熱傷氣，故身重倦，聲微語難出也。若被下者，則愈奪陰液，故水泉竭而小便不利也。太陽府氣將絕，故目直視也。少陰藏氣不固，故遺失溲也。若被火者，則以火益火而陽氣熏灼，將欲發黃，故微發黃也；劇者熱極生風，故如驚癇時瘈瘲也。微黃，病深色漸加黑，故若火熏之也。温病、熱病不惡寒者，表熱也；口渴引飲者，裏熱也。表熱無寒，故不宜汗；裏熱無實，故不宜下。表裏俱熱，尤不宜火。曰一逆者，若汗、若下、若火也；再逆者，汗而復下，下而復火也。一逆已令陰竭，尚可延引時日；再逆則陰立亡，故曰促命期也。傷寒者，傷冬月之正寒也。温病、熱病者，傷三時之暴寒也。非時暴寒乃異氣也，以其兼令氣而為病也，故春兼風温，即以風温名之；夏兼暑熱，即以暑熱名之。世人通名曰傷寒，又名曰時氣。醫工見其傳變六經，表裏情狀皆同，故同乎一治也。其温病、熱病無汗者，宜大青龍湯；時無汗、時有汗者，宜桂枝二越婢一湯；有汗者，宜桂枝合白虎湯。內熱者，防風通聖散，表實者，倍麻黃；裏實者，倍大黃。量其病之輕重，藥之多少而解之，三日之前，未有不愈者。其有外感邪重，內早傷陰，已經汗下而不愈者，則當審其表裏，隨其傳變所見之證，治之可也。此法惟西、北二方四時皆可行之，無不隨手取效。若江淮間地偏暖處，冬月初春乃可用之。若春末秋前，即脈證允合，當用麻、桂、青龍等湯者，亦必輕而減之，隨證消息，適可即止，慎不可過，過則反致變逆。經所謂同病異治者，此之謂也。</p>
<p>【集註】程知曰：温病熱自內出，故發熱而渴，不惡寒。風温內外交熱，加之自汗，故有身重多眠諸證，有輕重死生之分。醫者當以有汗、無汗為辨別之大要，亦即以可汗、不可汗為救治之微權。又曰：仲景之青龍、白虎神矣！得此意而推廣之，可以應用於不窮。蓋温病宜於發散中重加清涼，風温不可於清涼中重加發散也。</p>
<p>程應旄曰：太陽初得之一日，即發熱而渴，不惡寒者，因邪氣早已內蓄，其外感於太陽，特其發端耳。其內蓄之熱，固非一朝一夕矣。蓋自冬不藏精而傷於寒時，腎陰已虧，一交春陽發動，即病未發，而周身經絡已莫非陽盛陰虛之氣所布濩。所云至春發為温病者，蓋自其胚胎受之也。</p>

<h1>卷十三</h1>

<h2>辨痙濕暍病脈證并治篇</h2>
<p>經云：諸痙項强，皆屬於濕。又云：諸暴强直，皆屬於風。論曰：太陽病，發汗太多，因成痙。夫六氣皆足以致痙，不專在濕也；六經皆有痙證，亦不專在太陽一經也。蓋身以後，屬太陽，凡頭項强急，項背𠘧𠘧，脊强反張，腰似折，髀不可以曲，膕如結，皆太陽痙也。身以前屬陽明，頭面動搖，口噤齒齘<span data-rev="校" data-ver="張文賢">（ㄒ｜ㄝˋ）</span>，缺盆紐痛，腳攣急，皆陽明痙也。身之側屬少陽，口眼喎<span data-rev="校" data-ver="張文賢">（ㄎㄨㄞ）</span>邪，手足牽引，兩脅拘急，半身不遂，皆少陽痙也。至若腹內拘急，因吐利後而四肢攣急者，未嘗非太陰痙也。惡寒蜷臥，尻以代踵，脊以代頭，俯而不能仰者，未嘗非少陰痙也。睪丸上升，宗筋下注，少腹裏急，陰中拘攣，膝脛拘急者，未嘗非厥陰痙也。大抵痙以狀名，而痙因筋急，故凡六經筋病，皆得以痙稱之。其因於風寒者，必發熱惡寒而無汗，其脈浮緊，其狀身强直而口噤，即經所云：諸病强直，皆屬於風者也。其勢勁急，故名曰剛痙。其因於風濕者，發熱汗出，不惡寒，其脈浮緩，其狀項强𠘧𠘧，而身不强直，即經所云：諸痙項强，皆屬於濕者也。其勢濡弱，故名曰柔痙。若夫因誤汗亡陽，津竭無以養筋而致痙者，即本論所云：太陽病，發汗太多而成痙，又非因濕因風，而却因燥者也。蓋痙之始，本非正病，多雜於他病之中，如婦人之脫血，跌撲之破傷，俱能致痙。今見患此者，悉指為風，殊非確論。學者當於證中審察風、寒、濕、燥、內外、虛實之因，分別施治，庶不致誤，慎勿概指為風也。</p>
<p>傷寒所致太陽病，痙、濕、暍，此三種，宜應別論，以為與傷寒相似，故此見之。</p>
<p>【按】「傷寒所致」四字，甚無所謂，衍文也。</p>
<p>【註】傷寒，太陽經中之一病，非謂太陽經惟病傷寒也。蓋以六氣外感之邪，人中傷之者，未有不由太陽之表而入者也。痙，風邪也。濕，濕邪也。暍，暑邪也。夫風寒暑濕之病，固皆統屬太陽，然痙、濕、暍三種，雖與傷寒形證相似，但其為病傳變不同，故曰宜應別論也。</p>
<p>【集註】方有執曰：痙、濕、暍三者，皆風寒之變證。既成變證，則當別為立論。然自風寒變來，本屬太陽，猶有風寒涉似之疑，須當併為辨論。</p>
<p>病身熱足寒，頸項强急，惡寒，時頭熱面赤，目脈赤，獨頭面搖，卒口噤，背反張者，痙病也。</p>
<p>【註】病人身熱惡寒，太陽證也。頸項强急、面赤目赤，陽明證也。頭熱，陽鬱於上也；足寒，陰凝於下也。太陽之脈，循背上頭；陽明之筋，上挾於口。風寒客於二經，則有頭搖、口噤、反張、拘强之證，故名痙病也。</p>
<p>【集註】方有執曰：此以痙之具證。言身熱頭熱，面赤目脈赤，陽邪發於陽也。足寒，陰邪逆於陰也。獨頭面搖，風行陽而動於上也。卒，忽然也。噤，寒而口閉也，言忽然唇口吻合，噤急而飲食不通也。背反張者，太陽之脈挾背，寒則筋急而拘攣，熱則筋緩而縱馳也。然剛、柔二痙，則各見證之一偏，惟風寒俱有而致證者，則具見也。</p>
<p>鄭重光曰：此總論痙之經俞皆病，氣血並傷，而為强急反張之證也。風濕俱有，故為痙之具證也。</p>
<p>太陽病，發熱，脈沉而細者，名曰痙。</p>
<p>【註】太陽病發熱，脈當浮大，脈若沉細，兼少陰也。今發熱脈沉細，而名曰痙者，何也？以其已病痙證，而得沉細脈，不可名太陽、少陰傷寒之脈，當名太陽風濕痙病之脈也。因風邪鬱於陽，故病發熱也。濕邪凝於陰，故脈沉細也。此承上條痙病得沉細脈之義，非謂太陽病發熱，脈沉細，即名之曰痙病也。</p>
<p>【集註】方有執曰：發熱，太陽未除也。沉，寒也。細，濕也。</p>
<p>程知曰：脈沉細，法宜救裏，而痙又為燥熱之病，故《金匱》謂難治。謂未可輕同於太陽發熱脈反沉之例也。</p>
<p>張璐曰：發熱脈當浮數，而反沉細，知邪風為濕氣所著，所以身雖發熱，而脈不能浮數，是陽證見陰脈，故《金匱》指為難治也。</p>
<p>程應旄曰：痙病有同有獨，固以其獨者名之矣。然脈在太陽，更有獨而無同，以頭面搖，口噤背反張之證，合沉細之脈，雖有太陽發熱等證，不致為傷寒所溷，乃可定其名曰痙也。</p>
<p>太陽病，發熱無汗，反惡寒者，名曰剛痙。太陽病，發熱汗出，而不惡寒，名曰柔痙。</p>
<p>【按】反惡寒之「反」字，衍文也。剛痙證應惡寒，非反也。</p>
<p>【註】痙病既屬太陽，當以太陽虛實例之。故曰：太陽病發熱無汗，惡寒，為實邪，名曰剛痙；發熱汗出，不惡寒，為虛邪，名曰柔痙。此詳申上二條痙病虛實，非謂太陽病，發熱無汗、惡寒，汗出不惡寒，即名之曰剛、柔痙病之證也。</p>
<p>【集註】程知曰：太陽病，發熱，無汗，惡寒，為傷寒；發熱，汗出，惡風，為傷風；發熱，汗出，不惡寒，為温熱。以證有頸項强急，甚則反張，故不謂之風寒、温熱病，而謂之痙也。</p>
<p>張璐曰：《金匱》云：太陽病無汗，而小便反少，氣上衝胸，口噤不能言，欲作剛痙，葛根湯主之。即是申明此條之義，而補其治法也。無汗而小便少者，以太陽、陽明二經之熱，聚於胸中，延傷肺金清肅之氣，內外不能宣通故也。又云：太陽病，其證備，身體强，𠘧𠘧然，脈反沉遲，此為痙，栝蔞桂枝湯主之，即是申明此條之義，而補其治法也。其證備，則發熱汗出等證，《金匱》已詳，不必贅矣。</p>
<p>太陽病，項背强𠘧𠘧，無汗惡風，葛根湯主之。</p>
<p>【註】此略其證脈，單舉痙之頸項强急者，以明其治也。太陽脈，下項循肩挾脊；陽明脈循喉嚨，入缺盆，貫膈、下乳內廉。太陽主後，前合陽明；陽明主前，後合太陽。今邪壅於二經之中，故有𠘧𠘧拘强之貌也。太陽之强，不過頸項强；此痙之强，則不能俯仰，項連胸背而俱强，故曰項背强𠘧𠘧也。無汗惡風，實邪也，宜葛根湯發之，即桂枝湯加麻黃、葛根，兩解太陽、陽明之邪也。</p>
<p>【集註】方有執曰：𠘧𠘧，鳥之短羽者，動則引頸𠘧𠘧然。形容病人之頸項俱病者，俯仰不能自如之貌。</p>
<p>太陽病，項背强𠘧𠘧，反汗出惡風者，桂枝加葛根湯主之。</p>
<p>【註】太陽病，項背强𠘧𠘧，無汗惡風者，實邪也。今反汗出惡風者，虛邪也，宜桂枝加葛根湯，解太陽之風，發陽明之汗也。</p>
<p>【集註】汪琥曰：太陽病項背强矣，復𠘧𠘧然，頸不得舒，頸之經屬陽明，項背與頸𠘧𠘧然，其狀當無汗，今反汗出、惡風，仲景法：太陽病汗出惡風者，桂枝湯主之。今因其𠘧𠘧然，故加葛根於桂枝湯中，以兼祛陽明經之風也。</p>
<p><u>桂枝加葛根湯方</u></p>
<p>於桂枝湯內，加葛根三兩，餘依桂枝湯法。</p>
<p>太陽病，發汗太多，因致痙。</p>
<p>【註】以上論痙，皆外感風、寒、濕而為病也。若太陽病發汗太多，津液大亡，表氣不固，邪風乘虛而入，因成痙者，乃內虛之所致也，不可以柔痙、剛痙例之，宜以桂枝加附子湯，以固表祛風為主治。由此推之，凡病出汗過多，新產亡血過多，而變生此證者，皆類此也。</p>
<p>【集註】程應旄曰：即此一端推之，則知此病得之亡津亡血，而因虛致寒，因虛致燥者不少。蓋陽氣者，柔則養筋，發汗太多，則亡其陽，而損其經脈之血液故也。</p>
<p>濕家之為病，一身盡疼，發熱，身色如似熏黃。</p>
<p>【註】濕家，謂病濕之人。濕之為病，或因外受濕氣，則一身盡痛，或因內生濕病，則發熱身黃。若內外同病，則一身盡痛發熱，身色如熏黃也。熏黃者，濕盛之發黃，屬脾之瘀濕，故其色暗如煙熏也。不似傷寒熱盛之發黃，屬陽明之鬱熱，故其色明如橘子色也。</p>
<p>【集註】張璐曰：濕證發黃，須分陰陽表裏，陽濕在裏，茵陳蒿湯；在表，麻黃連軺赤小豆湯。陰濕在裏，白朮附子湯；在表，麻黃白朮湯，此陰濕在表而發黃也。《金匱》有云：濕家身煩痛，可與麻黃加朮湯。蓋寒與濕合，不宜大汗，故加白朮。以麻黃得朮，則汗不致於驟發；白朮得麻黃，則濕滯得以宣通也。</p>
<p>濕家病，身上疼痛，發熱，面黃而喘，頭痛鼻塞而煩，其脈大，自能飲食，腹中和無病，病在頭中寒濕，故鼻塞，納藥鼻中則愈。</p>
<p>【註】此申上條，詳其證出其脈，以別其治也。濕家病，身上疼痛發熱，面黃而喘，此內生外受之濕病也。外宜羌活勝濕湯，內宜茵陳五苓散，喘甚大陷胸丸。若更頭痛鼻塞而煩，其脈大，證類傷寒，但其人裏和能食，知非傷寒，不可發汗，乃濕邪之病在頭，故頭痛鼻塞，惟宜納藥鼻中，取黃水從涕出，自可愈也。所納之藥，即瓜蒂散類也。</p>
<p>【集註】鄭重光曰：身上疼痛發熱，面黃而喘，頭痛鼻塞，則寒濕之邪客於上焦。經曰：因於濕，首如裹是也。用瓜蒂散吹鼻，此在上者，因而越之之法也。</p>
<p>太陽病，關節疼痛而煩，脈沉而細者，此名濕痹。濕痹之候，其人小便不利，大便反快。但當利其小便。</p>
<p>【註】濕家脈浮細，濕在外也，當汗之。今太陽病，關節疼痛而煩，小便不利，大便反快，脈不浮細而沉細，是濕邪內盛而為濕痹不通之候也。故但當利其小便，使濕從小便而去，乃濕淫於內之正治也。</p>
<p>【集註】成無己曰：濕盛則濡泄。小便不利，大便反快者，濕氣內流也。但當利其小便，以宣泄腹中濕氣。古云：治濕不利小便，非其治也。</p>
<p>方有執曰：此以濕之入裏者言也。關節疼痛者，寒濕之氣，走注內滲，所以脈沉而細也。痹以疼痛言。小便不利，大便反快者，濕即水，水不外滲，則橫流不遵故道。利其小便者，導其遵故道而行也。</p>
<p>張志聰曰：關節者，腰背肘膝之大關，大筋之所統屬，不同於骨節也。濕流關節，大筋不和。故疼痛痹閉也。濕傷太陽，筋脈澀滯，故名濕痹，利其小便，則水道行而決瀆無愆，濕邪去而筋脈調和矣。</p>
<p>濕家，其人但頭汗出，背强，欲得被覆、向火。若下之早則噦，胸滿，小便不利，舌上如苔者；以丹田有熱，胸中有寒，渴欲得水，而不能飲，口燥煩也。</p>
<p>【註】濕家但頭汗出，乃濕氣上淫之汗，非陽明之熱不得越也。濕家背强，乃濕氣澀滯之重强，非痙病之拘强也。欲得覆被向火，非外惡寒，乃濕盛生內寒也。若誤以濕淫之頭汗，為陽明瘀熱之頭汗而下之，寒濕之氣，乘虛入胸則胸滿，入胃則噦矣。寒濕不化，故小便不利。胸中有寒，故舌上滑白如苔。丹田有熱，故口燥渴。欲得水而不能飲，由胸中有寒濕故也。</p>
<p>【集註】成無己曰：傷寒則無汗，濕家雖有汗而不能周身，故但頭汗出也。</p>
<p>程應旋曰：雖渴欲得水似熱，而不能飲可辨，則只是口燥煩，而實非胸中燥煩可知，證同病別也。</p>
<p>濕家下之，額上汗出，微喘，小便利者死；若下利不止者，亦死。</p>
<p>【註】此承上條濕家誤下之逆也。濕家誤下，胸滿而噦，小便不利，舌上如苔，口燥渴不能飲，已屬逆矣，尚在可治。此誤下後，額汗不已，微喘不止，是陽脫於上也；小便反利，下利不止，是陰脫於下也。陰陽相離，故死也。</p>
<p>【集註】方有執曰：治濕當利其小便，而以小便利主死，何也？誤治而陰陽散亡也。</p>
<p>程知曰：濕之中人，陰先受之，故本經濕證，多從助陽温散為治，若妄下，則陽虛陰盛而不可救矣。額上汗出微喘，虛陽欲上脫也；二便不禁，盛陰欲下脫也。陰陽離決，死矣！</p>
<p>病者一身盡疼，發熱，日晡所劇者，此名風濕。此病傷於汗出當風，或久傷取冷所致也。</p>
<p>【註】病者，謂一身盡痛之病人也。濕家一身盡痛，風濕亦一身盡痛。然濕家之痛，則重著不能轉側；風濕之痛，則輕掣不可屈伸，此痛之有別者也。至於發熱，濕家之熱，早暮不分微甚；風濕之熱，則日晡必劇。此得之於汗出當風，或久傷濕，復受風冷所致也。</p>
<p>【集註】張志聰曰：汗出當風，則為風濕；久傷取冷，則為寒濕。</p>
<p>張錫駒曰：發熱日晡所劇者，日晡而陽氣衰，陰氣盛，濕為陰邪，故主旺時而甚也。</p>
<p>問曰：風濕相摶，一身盡疼痛，法當汗出而解。值天陰雨不止，醫云此可發汗。汗之病不愈者，何也？答曰：發其汗，汗大出者，但風氣去，濕氣在，是故不愈也。若治風濕者，發其汗，但微微似欲汗出者，風濕俱去也。</p>
<p>【註】此詳風濕相摶，一身盡痛，不惟不可下，即發汗亦不可失其宜也。風陽邪，濕陰邪，風濕相摶，陰陽受邪，故一身盡痛也。法當汗出而解，值天陰雨不止，則濕氣盛，雖發其汗，汗大出而病不愈者，但以風氣去，濕氣在，是故不愈也。以其值濕盛之時，發其汗，大汗出，此汗之不如法，所以不解也。若治風濕者，必俟天氣晴明發其汗，但令其汗微微似欲出狀，則風與濕俱去，而病自解矣。</p>
<p>【集註】方有執曰：陰雨不止，則濕不除，所以益當發汗也。然風濕本由汗出當風而得，則汗之大出者，必反濕轉加甚，微微似欲汗出，而不見出，則濕消而風散矣。此發汗之微機，後之人動輒以大汗為言者，去道遠矣。</p>
<p>張璐曰：風濕相摶，法當汗出而解，合用桂枝加朮，使微微蒸發，表裏氣和，風濕皆去。正如濕家身煩痛，可與麻黃湯加朮同義。</p>
<p>程應旄曰：濕家不惟不可誤下，即汗亦不可誤汗。風濕相摶一證，一身盡疼痛，雖是微挾表邪，然其脈不浮，終是汗難大汗，治風兼治濕，但使微微似欲汗出者，是其法也。</p>
<p>傷寒八九日，風濕相摶，身體疼煩，不能自轉側，不嘔不渴，脈浮虛而澀者，桂枝附子湯主之。若其人大便硬，小便自利者，去桂枝加白朮湯主之。</p>
<p>【註】此承上條，詳申脈證，以明其治也。傷寒八九日，不嘔不渴，是無傷寒裏病之證也；脈浮虛澀，是無傷寒表病之脈也。脈浮虛，主在表，虛風也；澀者主在經，寒濕也。身體疼煩屬風也，不能轉側屬濕也，乃風濕相摶之證，非傷寒也，與桂枝附子湯温散其風濕，使從表而解也。若脈浮實者，則又當以麻黃加朮湯，大發其風濕也。如其人有是證，雖大便硬，小便自利，而不議下者，以其非邪熱入裏之硬，乃風燥濕去之硬，故仍以桂枝附子湯去桂枝，以大便硬，小便自利，不欲其發汗，再奪津液也；加白朮，以身重著，濕在肉分，用以佐附子逐濕氣於肌也。</p>
<p>【集註】成無己曰：煩者，風也。身疼不能自轉側者，濕也。經曰：風則浮虛。《脈經》曰：脈來澀者，為病寒濕也。</p>
<p><u>桂枝附子去桂枝加白朮湯方</u></p>
<p>附子（炮，去皮，破，三枚）　白朮（四兩）　生薑（切，三兩）　大棗（擘，十二枚）　甘草（炙，二兩）</p>
<p>上五味，以水六升，煮取二升，去滓，分温三服。初一服，其人身如痹，半日許，復服之，三服都盡，其人如冒狀，勿怪。此以附子、朮，並走皮內，逐水氣未得除，故使之耳。法當加桂四兩。此本一方二法，以大便硬、小便自利去桂也。以大便不硬、小便不利，當加桂。附子三枚，恐多也，虛弱家及產婦，宜減服之。</p>
<p>風濕相摶，骨節疼煩，掣痛不得屈伸，近之則痛劇，汗出短氣，小便不利，惡風不欲去衣，或身微腫者，甘草附子湯主之。</p>
<p>【註】風濕相摶，骨節疼煩，重著不能轉側，濕勝風也。掣痛不可屈伸，風勝濕也。今掣痛不可屈伸，近之則痛劇，汗出、短氣，惡風不欲去衣，皆風邪壅盛，傷肌表也。小便不利，濕內蓄也。身微腫者，濕外薄也。以甘草附子湯微汗之，祛風為主，除濕次之也。以上二條，皆詳風濕之義，以明風濕之治也。</p>
<p>【集註】方有執曰：摶，捏聚也。言風與濕捏合摶聚，共為一家之病也。煩，風也。痛，濕也。風淫則掣，濕淫則痛，風濕之邪注經絡，流關節，滲骨髓，身體所以煩痛、掣痛而不利也。近之則痛劇者，外邪客於內，迕之則逆也。短氣者，汗多亡陽而氣傷也。惡風不欲去衣者，以重傷，故惡甚也。甘草益氣和中，附子温經散濕，朮能勝濕燥脾，桂枝祛風固衛，此四物者，所以為風濕相摶之的藥也。</p>
<p>吳人駒曰：必脈之沉而細者，若浮大而盛，則風多而濕少，附子須在審之。</p>
<p><u>甘草附子湯方</u></p>
<p>甘草（炙，二兩）　附子（炮，去皮，破，二枚）　桂枝（四兩）　白朮（二兩）</p>
<p>上四味，以水六升，煮取三升，去滓，温服一升，日三服。初服得微汗則解，能食。汗止復煩者，服五合。恐一升多者，宜服六七合為妙。</p>
<p>【方解】風濕之治，用甘草附子湯，即桂枝附子湯去薑、棗加白朮也。去薑、棗者，畏助汗也。加白朮者，燥中濕也。日三服，初服一升，不得汗解，則仍服一升。若微得汗則解，解則能食，是解已徹也，可止再服。若汗出而復煩者，是解未徹也，仍當服之，但不可更服一升，恐已經汗，多服而過汗也，服五合可也。如不解，再服六七合為妙。似此服法，總是示人不可盡劑之意，學者於理有未解處，即於本文中求之自得矣。</p>
<p>太陽中熱者，暍是也。其人汗出惡寒，身熱而渴也。</p>
<p>【註】中暑熱病，亦由太陽表入，故曰：太陽中熱者，暍是也。其人汗出惡寒，身熱而渴，頗似太陽温熱之病。但温熱無惡寒，以熱從內發，故雖汗出而不惡寒；中暍惡寒者，以暑由外入，故汗出而惡寒也。究之於脈，温熱之浮，必浮而實；中暍之浮，必浮而虛，以暑熱傷氣也。究之於渴，温熱之渴，初病不過欲飲水；中暍之渴，一病即大渴引飲也。温熱則傳經，變病不一，中暍則不傳，不愈即死也。雖同為太陽經中之病，而虛實施治不同，宜以人參白虎湯主治之。</p>
<p>【集註】方有執曰：蒸熱謂之暑，傷暑謂之暍。汗出惡寒者，太陽表不固也。身熱者，暑邪傷陽也。渴者，亡津液而內燥也。</p>
<p>程知曰：此辨暑熱脈證也。太陽中熱者，謂是太陽表證而屬中熱也。均是太陽表病，汗出惡寒，身熱而不渴者，為中風；汗出身熱而渴，不惡寒者，為温病。今汗出惡寒，身熱而渴，則是中暍。暍者，暑熱之氣也。不言暍而言熱，以其胃熱為獨重也。裏有熱，故身熱而渴，暑傷氣，故汗出惡寒。</p>
<p>吳人駒曰：不可因惡寒而用辛温，又不可因汗出而固表，惟宜甘寒以解其暑熱可也。</p>
<p>太陽中暍者，發熱惡寒，身重而疼痛，其脈弦細芤遲，小便已，洒洒然毛聳，手足逆冷，小有勞身即熱，口開，前板齒燥。若發汗則惡寒甚，加温鍼則發熱甚，數下之則淋甚。</p>
<p>【註】此申上條，詳出證脈，戒人不可妄行汗、下温鍼也。太陽中暍，無汗身重疼痛者，似傷寒也，但脈弦細芤遲，非傷寒脈也。且有小便已，而洒洒然惡寒毛聳之證，乃太陽膀胱表氣為暑所傷而然也。手足逆冷者，乃暑傷氣，氣傷不能達四肢，則寒也。小有勞身即發熱，口開前板齒燥者，乃勞則動熱，暑熱益烈，傷陰液也，此皆中暍危證。若以發熱無汗，惡寒身痛，誤為傷寒之表，妄行發汗，則表氣愈虛，惡寒更甚也。若以手足逆冷，誤為陽虛，妄加温鍼，則暑邪愈盛，發熱更熾也。若以壯熱齒乾，誤為胃火而數下，則水源竭澀，尿淋窘甚也。凡此之證，皆中暍妄行汗、下、温鍼致變，惟宜以白虎加人參湯主之。或人參湯調辰砂六一散亦可也。</p>
<p>【集註】成無己曰：經云：因於暑汗，煩則喘喝。口開，謂喘喝也，喘喝不止，故前板齒燥。</p>
<p>程知曰：人身之陽，以汗而外泄；人身之陰，以熱而內竭。故暍證禁用汗、下、温鍼，謂汗則傷陽，下則傷陰，温鍼則引火內入也。</p>
<p>張錫駒曰：洒洒者，惡寒之象也。毛聳者，毫毛豎起也。</p>
<p>太陽中暍者，身熱疼重，而脈微弱，此亦夏月傷冷水，水行皮中所致也。</p>
<p>【註】太陽中暍之證，身熱疼重者，暑傷形也；脈微弱者，暑傷氣也。以此證脈揆之，亦其人夏月盛暑喜貪風涼，過飲冷水，水氣輸行於皮中，表為邪束，不得汗泄所致也。此時即以香薷飲、大順散汗之，可立愈也。若因循不治，則水氣既不得外泄於表而作腫，勢必內攻於裏而喘脹矣，是又當以葶藶大棗湯或瓜蒂一物散下之也。上條戒人不可汗下，此條示人宜當汗下。仲景之法，多是如此，蓋恐人固執失宜也。</p>
<p>【集註】方有執曰：身熱疼重，而曰夏月傷冷水，水行皮中所致者，土主肌肉而惡濕，水滲土而蒸發也。脈微弱者，熱則血乾而氣耗也。然夏月飲水，人之常事，而曰傷何哉？良由暑迫飲之過多，或得之冷水澡洗，暑反內入也。</p>
<p>張璐曰：按論暍三條，首言動而得之之病，謂中暍，屬外因；次言靜而得之之病，雖曰中暍，實暑病也，屬內因；末言因熱傷冷之病，乃中暍之變證，屬不內外因，不得以三者混稱也。</p>
<p>程應旄曰：可見中暍之病，大都陽氣在表，而胃中虛冷，所以身熱疼重，而脈微弱。夏月飲冷水，裏陰鬱住表陽，水氣不得宣泄，而行於皮中，多有此證。此則開鬱宣陽，又為暍證中增一義也。</p>

<h1>卷十四</h1>

<h2>辨霍亂病脈證并治篇</h2>
<p>霍亂者，因風寒暑熱，飲食生冷之邪，雜揉交病於中，正不能堪，一任邪之揮霍撩亂，故令三焦混淆，清濁相干，亂於腸胃也。表甚，則有頭痛身痛、發熱惡寒之證；裏甚，則有嘔吐瀉利、腹中大痛之證；寒甚，則轉筋厥逆冷汗；暑甚，則大渴引飲不已。病既不同，治亦各異，惟在詳審其因，分而療之，庶卒然之頃，不致有誤矣。</p>
<p>問曰：病有霍亂者何？答曰：嘔吐而利，此名霍亂。</p>
<p>【註】問曰：病有霍亂者，其狀何似？答曰：卒然嘔吐、瀉利者，是名霍亂也。</p>
<p>【集註】成無己曰：三焦者，水穀之道路。邪在上焦，則吐而不利；在下焦，則利而不吐；在中焦，必既吐且利。以飲食不節，寒熱不調，清濁相干，陰陽乖隔，而成霍亂。輕者只曰吐瀉，重者揮霍撩亂，故曰霍亂。</p>
<p>問曰：病發熱，頭痛，身疼，惡寒，吐利者，此屬何病？答曰：此名霍亂，自吐下，又利止，復更發熱也。</p>
<p>【註】此承上條，以詳出其證也。頭痛身疼，發熱惡寒，在表之風、寒、暑、熱為病也；嘔吐瀉利，在裏之飲食生冷為病也。具此證者，名曰霍亂。若自嘔吐已，又瀉利止，仍有頭痛身疼惡寒，更復發熱，是裏解而表不解也，宜用藿香正氣湯或香薷飲，散而和之可也。若不頭痛身疼，惡寒吐瀉，汗出發熱，渴而引飲，是表解而裏未解也，宜辰砂六一散或白虎加人參湯，補而清之可也。</p>
<p>【集註】方有執曰：發熱、頭痛、身疼、惡寒，外感也。吐利，內傷也。上以病名求病證，此以病證實病名，反復詳明之意。</p>
<p>程應旄曰：霍亂之證，僅見嘔吐而利，誰不知責重中焦者！若病有發熱頭痛，身疼惡寒，夾此吐利而來，表裏之間，倉卒難辨，故從屬定名，破去傷寒之稱，名曰霍亂，不欲人以表惑裏也。</p>
<p>沈明宗曰：吐利已止，復更發熱，乃裏氣和而表邪未解，當從解表之法。或無表證，但有腹痛吐利，此為裏邪未解，當以和裏為主。</p>
<p>傷寒，其脈微澀者，本是霍亂，今是傷寒，却四五日至陰經上，轉入陰必利，本嘔下利者，不可治也。欲似大便而反矢氣，仍不利者，此屬陽明也，便必硬，十三日愈，所以然者，經盡故也。</p>
<p>【註】此承上條辨發熱、頭痛、身疼、惡寒、吐利等證，為類傷寒之義也。若有前證而脈浮緊，是傷寒也。今脈微澀，本是霍亂也。然霍亂初病，即有吐利，傷寒吐利，却在四五日後邪傳入陰經之時，始吐利也。此本是霍亂之即嘔吐，即下利，故不可作傷寒治之，俟之自止也。若止後似欲大便，而去空氣，仍不大便，此屬陽明也。然屬陽明者，大便必硬，雖大便硬，乃傷津液之硬，未可下也，當俟至十三日經盡，胃和津回，便利自可愈矣。若過十三日大便不利，為之過經不解，下之可也。</p>
<p>【集註】魏荔彤曰：此申解霍亂病，似乎傷寒，應為辨明孰為傷寒之吐利，孰為霍亂之吐利，以定治法無誤也。傷寒中之吐利，有六經形證；而霍亂中之吐利，有表裏陰陽。俱應一一辨明，方有確見，而不搖惑也。</p>
<p>下利後，當便硬，硬則能食者愈。今反不能食，到後經中，頗能食，復過一經能食，過之一日當愈。不愈者，不屬陽明也。</p>
<p>【註】此申上條下利後便必硬之義也。凡下利後，腸胃空虛，津液匱乏，當大便硬，硬則能食者，是為胃氣復至，十三日津回，便利自當愈也。今反不能食，是為胃氣未復，俟到十三日後，過經之日，若頗能食，亦當愈也。如其不愈，是為當愈不愈也。當愈不愈者，則可知不屬十三日過經便硬之陽明，當屬吐利後胃中虛寒不食之陽明，或屬吐利後胃中虛燥之陽明也。此則非藥不可，俟之終不能自愈也，理中、脾約，擇而用之可矣。</p>
<p>【集註】張璐曰：若利止而不能食，邪熱去而胃氣空虛也，俟過一經，胃氣漸復，自能食矣。</p>
<p>霍亂，頭痛發熱，身疼痛，熱多欲飲水者，五苓散主之；寒多不用水者，理中丸主之。</p>
<p>【註】霍亂者，水飲內發，故吐瀉交作也。風寒外襲，故頭痛發熱，身疼痛也。熱多欲飲水者，是飲熱也，主五苓散以兩解其飲熱。若不欲飲水者，是中寒也，主理中丸以獨温其中。理中丸，即理中湯和劑作丸也。</p>
<p>【集註】方有執曰：霍亂，熱多欲飲水者，陽邪盛也；寒多不用水者，陰邪盛也。五苓散者，水行則熱瀉，是亦兩解之謂也。理，治也，料理之謂。中，裏也，裏陰之謂。參、朮之甘温裏也，甘草甘平和中也，乾薑辛熱散寒也。</p>
<p>沈明宗曰：此言霍亂須分寒熱而治也。頭痛、發熱、身疼痛者，風寒傷於表也。外風而挾內熱，飲食以致吐利，必欲飲水，當以五苓散兩解表裏，使邪從汗出，裏邪即從小便而去。不欲飲水者，寒多無熱，胃陽氣虛，當以理中丸温中散寒為主。此以表裏寒熱辨證治病也。</p>
<p>吐利止，而身痛不休者，當消息和解其外，宜桂枝湯小和之。</p>
<p>【註】霍亂吐利已止，而身痛不休者，此裏和而表未和，當消息輕重以治之，故宜桂枝湯，小汗以和其外也。</p>
<p>【集註】方有執曰：吐利止，裏和也。身痛，表退而新虛也。消息，猶言斟酌也。桂枝湯固衛以和表也。小和，言少少與服，不令過度之意也。</p>
<p>程應旄曰：吐利俱止，毫無霍亂證矣，僅是身痛不休，方可從桂枝例。一和解其外，以其中有芍藥之寒，故猶當消息，猶曰小和。況吐利未止，敢恣意於寒涼也哉！</p>
<p>張錫駒曰：本經凡言小和、微和者，謂微邪而毋庸大攻也。</p>
<p>即吐且利，小便復利，而大汗出，下利清穀，內寒外熱，脈微欲絕者，四逆湯主之。</p>
<p>【註】霍亂之為病，既吐且利，津液內亡，小便當少，而無汗。今小便復利，而大汗出，下利清穀，脈微欲絕者，是外之陽虛，不能固護，內之陰寒，獨盛於中，內真寒而外假熱也。故不用理中，而以四逆主之也。</p>
<p>【集註】成無己曰：吐利亡津液，則小便當少，小便復利而大汗出，津液不禁，陽氣大虛也。脈微為亡陽，若無外熱，但內寒下利清穀，為純陰證。此以外熱為陽未絕，猶可與四逆湯救之。</p>
<p>吳人駒曰：既吐且利，而大汗出，則泄路盡開。而小便又復利，云復利者，反不欲其利，而為收藏之地也。下利清穀，內寒外熱，且脈微欲絕，一線之微陽，挽回誠為不易，四逆之施，詎可緩乎？</p>
<p>吐利汗出，發熱惡寒，四肢拘急，手足厥冷者，四逆湯主之。</p>
<p>【註】霍亂，吐利汗出，發熱惡寒，四肢拘急，手足厥冷者，乃中外皆寒之證也，宜四逆湯助陽以勝陰也。</p>
<p>【集註】方有執曰：吐利，四肢拘急，手足厥冷，裏陰盛也；汗出，發熱，惡寒，表陽虛也。宜四逆湯中外合救之劑也。</p>
<p>程知曰：吐利而復汗出，陽氣幾於走失矣。發熱、惡寒，為陽未盡亡，四肢拘急，手足厥冷，不得不用四逆以助陽退陰也。又按少陰證云；惡寒身蜷而利，手足厥冷者不治。又云：下利惡寒而蜷臥，手足温者可治。此之吐、利、汗出，四肢拘急，手足厥冷，而用四逆治之者，以有發熱一證也。發熱為陽未盡亡，猶是病人生機。故經又曰：吐利手足不逆冷，反發熱者不死。</p>
<p>吐已下斷，汗出而厥，四肢拘急不解，脈微欲絕者，通脈四逆加豬膽汁湯主之。</p>
<p>【註】霍亂吐、下已止，汗出而厥，四肢拘急，脈微欲絕者，乃中寒盛極，阻格陽氣不達於四肢也，宜通脈四逆湯加豬膽汁，從陰以通陽也。</p>
<p>【集註】成無己曰：吐已下斷，津液內竭，則不當汗出而厥。今汗出而厥，四肢拘急不解，脈微欲絕者，陽氣大虛，陰氣獨盛也。若純與陽藥，恐陰為格拒，或嘔或躁，不得復入也。與通脈四逆湯加豬膽汁，膽苦入心而通脈，膽寒補肝而和陰，引陽藥使不被格拒。《內經》曰：微者逆之，甚者從之。此之謂也。</p>
<p>方有執曰：已，止也。下，即利也。斷，絕也。言吐、利兩皆止絕，而又以其餘證之不解者，更出其治也。</p>
<p>惡寒、脈微而復利，利止，亡血也，四逆加人參湯主之。</p>
<p>【按】利止亡血，如何用大熱補藥？利止，當是「利不止」。亡血，當是「亡陽」。</p>
<p>【註】霍亂吐、下已止，若惡寒、脈微而復利，利不止者，是陽氣虛也，宜四逆加人參，益其陽補其氣也。</p>
<p>【集註】林瀾曰：霍亂要在審察寒熱而治。若果夏月中暑霍亂，脈虛、小便赤少，不可用附子、乾薑，須仔細辨之；利止脈微而惡寒，乃可用耳。又曰：中暑霍亂，只宜五苓散，加香薷、扁豆、葛根、薑汁炒黃連之類治之。</p>
<p><u>四逆加人參湯方</u></p>
<p>於四逆湯方內，加人參一兩，餘依四逆湯法。</p>
<p>吐利發汗，脈平、小煩者，以新虛不勝穀氣故也。</p>
<p>【註】霍亂，吐已利斷，汗出已止，脈平和者，內外俱解也。法當食，食之小煩者，以吐下後新虛，不勝穀氣故也。節其飲食，自可愈矣。</p>
<p>【集註】鄭重光曰：吐、利、發汗、脈平，陰退陽回，乃有此象，猶以新虛不勝穀氣，而致小煩。蓋霍亂吐利，晬時不可便與飲食，以胃氣逆反，倉廩未固，不可便置米穀耳！</p>
<p>張錫駒曰：霍亂一病，夏秋最多，是風寒暑濕之邪，中人皆能病霍亂，非止一寒邪也。若吐利過甚，損傷中焦之氣，以致陰陽間隔，手足厥冷，脈微欲絕，不多飲水者，無分寒暑，皆宜四逆理中治之。蓋邪盛而正實者，當瀉其邪；邪盛而正衰者，宜扶其正。況夏月之時，陽氣浮於外，陰氣伏於內，復以冷風寒其形，冷水寒其胃，內外皆寒，風暑之邪，未有不乘虛入於陰經者。所以夏月只有陰證，而無傷寒，今人患暑證死，而手足指甲皆青者，陰證也。古人以大順散治暑，良有以也。</p>

<h1>卷十五</h1>

<h2>辨可汗病脈證篇</h2>
<p>夫以為疾病至急，倉卒尋按，要者難得，故重集諸可與不可方治，比之三陰三陽篇中，此易見也。又時有不止是三陰三陽，出在諸可與不可中也。</p>
<p>【註】夫以疾病至急，倉卒尋求，治法難得，其要者，汗、吐、下也，故重集汗、吐、下諸可與、不可與之法，比之三陰三陽篇中，則易見也。又時有不止是三陰三陽篇中者，亦出在諸可與、不可與中也。</p>
<p>大法：春夏宜發汗。</p>
<p>【註】春夏陽氣舒暢，故宜發汗，醫治常道，此大法也。</p>
<p>【集註】程應旄曰：春夏宜發汗者，發汗有助宣陽氣之功，等於春夏發生長育之義。今人多以麻、桂二湯，作春夏之禁藥，其輕於畔經者，由其未明天道也。</p>
<p>凡發汗，欲令手足俱周時出，以漐漐然，一時間許，亦佳，不可令如水淋漓。若病不解，當重發汗。汗多者必亡陽，陽虛不得重發汗也。</p>
<p>【註】凡發汗，令手足俱周時出，是欲汗緩出周遍，則邪氣悉丟，正氣不傷也。以漐漐然，不得令如水淋漓為度，不欲汗急出過多也。若急出過多，則邪氣不盡，正氣反傷矣。倘若病不解，當重發汗，但前汗已多，更汗必亡其陽，陽虛即病不解，故不敢再發其汗也。</p>
<p>【集註】成無己曰：汗緩緩出，則表裏之邪悉去。汗大出，則邪氣不除，但亡陽也。陽虛為無津液，故不可重發汗。</p>
<p>方有執曰：此叮嚀發汗之節度也。</p>
<p>張錫駒曰：汗乃津液，汗多則亡津液，何以又謂亡陽也？經云：上焦開發腠理，熏膚、充身、澤毛，若霧露之溉。蓋汗雖津液，必借陽氣之熏蒸宣發而後出，故汗多亡津液，而陽亦隨之俱亡也。</p>
<p>凡服湯發汗，中病即止，不必盡劑也。</p>
<p>【註】服湯發汗，汗出病解，便可止再服，不必定然盡劑。</p>
<p>【集註】程應旄曰：中病即止，亦麻黃、桂枝互舉之詞，示撙節於「中」字，所以嚴不中之禁也。</p>
<p>凡云可發汗，無湯者，丸散亦可用，要以汗出為解。然不如湯，隨證良驗。</p>
<p>【註】凡云可發汗無湯者，一時倉卒無湯，以丸散代之亦可，要不過以汗出為解耳。然丸散乃定劑，不如湯可隨證而進，其驗甚準，故曰良也。</p>
<p>【集註】程應旄曰：丸散僅可從權，隨證則不如湯。</p>
<p>夫病脈浮大，問病者，言但便硬耳。設利者為大逆，硬為實，汗出而解，何以故？脈浮當以汗解。</p>
<p>【註】脈浮大，屬表未解，雖有便硬裏實，亦不可利下，何以故？因脈浮也。當先解其外，表解熱除，內外和諧，而大便自通矣。設用利藥，是為大逆也。</p>
<p>【集註】成無己曰：結胸雖急，脈浮大尤不可下，下之即死，況此便硬乎？論中有云：本發汗而復下之，此為逆；若先發汗，治不為逆，此之謂也。</p>

<h2>辨不可汗病脈證篇</h2>
<p>脈濡而弱，弱反在關，濡反在巔，微反在上，澀反在下，微則陽氣不足，澀則無血。陽氣反微，中風汗出，而反躁煩；澀則無血，厥而且寒，陽微發汗，躁不得眠。</p>
<p>【註】浮而無力，濡脈也。沉而無力，弱脈也。浮中沉俱無力，似有似無，微脈也。滯而不流利，澀脈也。巔謂浮也，上謂寸也，下謂尺也。脈濡而弱，弱反在關，濡反在巔，微反在上，澀反在下，謂關脈浮濡沉弱。寸脈微，尺脈澀，陽虛則寸脈微，血少則尺脈澀。此陽虛血少，不可汗之脈也。陽虛當汗出惡寒，血少當心煩發熱。此陽虛血少，不可汗之證也。若誤認為太陽中風而發其汗，必致陰陽相失而兩亡，則反煩躁不眠，厥而且寒矣。</p>
<p>脈濡而弱，弱反在關，濡反在巔，弦反在上，微反在下。弦為陽運，微為陰寒，上實下虛，意欲得温，微弦為虛，不可發汗，發汗則寒粟，不能自還。</p>
<p>【註】此謂關脈浮濡沉弱，寸脈弦，尺脈微也。弦為少陽熱邪之診，微為少陰寒邪之診，故曰上實下虛也。然微弦同見，虛實未審，惟察其人意欲得温，則非惡寒在表，而是畏寒在裏也，故不可發汗。若誤發其汗，則陰愈盛而生寒慄，陽愈衰而不能自還矣。</p>
<p>諸脈得數動微弱者，不可發汗；發汗則大便難，腹中乾，胃燥而煩。其形相像，根本異源。</p>
<p>【註】凡諸病得數動脈者，有餘診也，可發汗，若按之微弱者，是外假實而內真虛也，不可發汗。若誤發其汗，傷其津液，則腹中乾，大便難，胃燥而煩，其形似胃實熱結之陽明，究其根本，實由發虛家汗，致成津枯虛燥之陽明也。故曰：其形相像，根本異源也。</p>
<p>【集註】程知曰：動數為熱，微弱為虛，發汗動津液，則便難腹干，胃燥而煩。此與陽明裏熱之證。雖曰其形相似，而根本則有虛實之不同也。</p>
<p>張志聰曰：數動陽脈也，微弱陰脈也。諸脈得動數微弱者，猶言左右三部，或得動數之脈而按之微弱者，皆不可發汗。發汗則津液內竭，故大便難；水氣外泄，故腹中乾；火熱上蒸，故胃燥而煩。其形相像者，汗後而燥證相同也。根本異源者，動數之脈屬乎陽，微弱之脈屬乎陰，有陰、有陽、有虛、有實也。</p>
<p>厥，脈緊，不可發汗；發汗則聲亂咽嘶，舌萎聲不得前。</p>
<p>【註】可發汗之脈，必陰陽俱緊，今厥而脈緊，乃少陰之緊，非太陽之緊也。若發其汗，則傷少陰之氣，聲亂咽嘶，舌萎聲不得前之證作矣。</p>
<p>【集註】成無己曰：厥而脈緊，則少陰傷寒也。法當温裏，而反發汗，則損少陰之氣。其脈不能入肺中，循喉嚨挾舌本，故聲亂咽嘶，舌萎聲微，言語不得高也。</p>
<p>魏荔彤曰：此段就厥證論脈，知陽虛禁汗，因明諸逆發汗之貽誤也。厥也，凡厥有冷厥、熱厥、蚘厥、寒熱相勝之厥。但見緊脈，無論何厥，病皆在陰。若發汗反攻其陽，則氣散血竭。夫舌根於腎，聲出於肺，聲亂咽嘶，肺氣欲絕也。舌萎，即萎不為用也。聲不得前，本氣不振也。皆由於發汗，散亡其腎肺二藏真氣也。</p>
<p>動氣在右，不可發汗，發汗則衄而渴，心苦煩，飲即吐水。動氣在左，不可發汗，發汗則頭眩，汗不止，筋惕肉瞤。動氣在上，不可發汗，發汗則氣上衝，正在心端。動氣在下，不可發汗，發汗則無汗，心中大煩，骨節苦痛，目暈惡寒，食則反吐，穀不得前。</p>
<p>【註】動氣者，築築然氣跳動也。臍之上下左右，四藏之位也。四藏之氣，不安其位故動也。緣素為客邪所據，本藏之氣，已失其守，尚賴中州胃氣為主，即有表邪，不可發汗，恐胃中之氣液兩傷，本藏失養，則所不勝之邪，因而同病也。動氣在右，肺氣不治，心不恆德。若誤汗之，則心氣愈熱，血脈沸騰，故衄而渴、苦煩也；肺失治節，不能通調水道，故飲即吐水也。動氣在左，肝氣不治，肺不恆德。若誤汗之，則肝虛失升，故頭眩也；若汗出不止，津液失養筋肉，故惕瞤也。動氣在上，心氣不治，腎不恆德。若誤汗之，則心氣虛，故腎氣上衝，正在心端也。動氣在下，腎氣不治，脾不恆德。若誤汗之，腎水虛竭，故骨痛、惡寒無汗，心煩目暈也；脾土過燥，不守常化，故食則反吐，穀不得近也。</p>
<p>【集註】程知曰：此言動氣不可發汗也。蓋正氣內虛，藏氣不治，故氣築築然動。動氣為裏虛，故不可發汗。</p>
<p>程應旄曰：藏氣不安其位，故動。因素有邪據，本藏之氣，反在依附之間，最易離經，所恃奠定之者，全賴胃氣為之主。發汗虛其胃氣，則四藏失所養，反被邪攻，各見離經之象，病雖左右上下之不同，要其失於建中之義則一也。</p>
<p>咽中閉塞，不可發汗；發汗則吐血，氣微絕，手足厥冷，欲得蜷臥，不能自温。</p>
<p>【註】少陰之脈，循喉嚨系舌本，咽中閉塞，少陰之氣不能上通也。若强發少陰汗，陽微不能作汗，必動其血，故吐血，氣微絕，蜷臥厥冷，不能自温也。</p>
<p>【集註】程知曰：咽中閉塞，不可發汗，蓋陰邪盛也，强發其汗，必動其血。至於吐血、氣欲絕，則並腎中之微陽不能自存，故遂手足厥冷，欲得蜷臥，不能自温。夫下厥上竭，蜷臥厥冷，在少陰皆危證也。</p>
<p>程應旄曰：汗劑為陽，施於陰經則逆。咽中閉塞，由少陰液少，腎氣不能上通也。發少陰汗，則下厥上竭，故見證如此。</p>
<p>咳者則劇，數吐涎沫，咽中必干，小便不利，心中飢煩，晬時而發，其形似瘧，有寒無熱，虛而寒慄。咳而發汗，蜷而苦滿，腹中復堅。</p>
<p>【註】咳者則劇，咳之甚也。數吐涎沫，肺傷液耗矣。故咽乾、小便不利，心中飢煩也。晬時，周時也，謂周時一發。其形似瘧，有寒無熱，中虛而生寒慄也。若誤以為形寒之咳而發其汗，則肺氣既虛而衛陽又亡，陽氣兩傷，不能温及中下，陰氣凝於內外，自蜷而苦滿，腹中復堅矣。</p>
<p>【集註】程知曰：此承上言濡弱弦微之脈，其有咳者，則病劇，而不可汗也。咳則數吐涎沫，其咽中必干，小便必不利；膈中陽虛，必心中飢而煩。衛氣一日夜五十度周於身，陽虛不能自衛，故晬時寒慄如瘧，但有寒無熱。此而發汗，則陽氣愈虛陰寒益盛，必蜷而苦滿，腹中轉堅也。</p>
<p>咳而小便利，若失小便者，不可發汗，汗出則四肢厥而逆。</p>
<p>【註】咳多飲病，小便應不利，若小便利，知無飲也。今咳而遺失小便，是不但無飲，且系下焦陽虛，膀胱不固之咳也。故不可發汗，汗出則陽氣愈衰，四肢逆冷矣。</p>
<p>【集註】程知曰：《內經》謂腎咳不已，膀胱受之，膀胱咳狀，咳而遺尿，故咳而小便利。若失小便者，是腎中陽虛也，發汗則陽氣益亡，故厥冷。</p>
<p>諸逆發汗，病微者難差；劇者言亂，目眩者死，命將難全。</p>
<p>【註】不當汗而汗，當汗而過汗，皆致逆，故曰：諸逆也。發汗致逆之病，病微者難差，病劇者則死。劇者，謂陽脫見鬼則言亂，陰脫目盲則目眩也。</p>
<p>【集註】程應旄曰：諸逆屬少陰居多，陰寒極矣。發汗是重奪其陽，雖有微劇不同，皆關於死，明乎陽為人命之根也。</p>
<p>傷寒頭痛，翕翕發熱，形象中風，常微汗出，自嘔者，下之益煩，心懊憹如飢；發汗則致痙，身强難以屈伸；熏之則發黃，不得小便；灸則發咳唾。</p>
<p>【註】頭痛翕翕發熱，汗出則嘔，形相中風者，當以桂枝湯解肌。若下之，重則變結胸痞硬，輕則為心中益煩、懊憹如飢。不以桂枝湯解肌，而以麻黃湯發汗，表虛風入則致痙，故身强難以屈伸也。或以火熏蒸劫汗，則不得小便，熱從濕化而發黃也。灸則火邪傷肺，故發咳唾不已也。</p>
<p>【集註】成無己曰：若反下之，邪熱乘虛流於胸中為虛煩，心中懊憹如飢。若發汗則虛表，熱歸經絡，熱甚生風，故身强直而成痙。若熏之則火熱相合，消爍津液，故小便不利而發黃。肺惡火，灸則火熱傷肺，必發嗽而咳唾也。</p>
<p>高士宗曰：汗下火熏，施治各異，損正則一，故舉下之、熏之，與發汗而並論之也。</p>
<p>魏荔彤曰：此申明雖有表證宜汗，亦當詳察知禁也。似中風頭痛，翕翕發熱，桂枝證也，嘔則仍是水飲內蓄矣。誤下益煩，懊憹如飢，則未下時已煩可知，此特更甚耳。若再誤汗，表虛風入，故身强難以屈伸，火熏逼汗，熱入於裏，故小便不得。蓋小便利者不成黃證，發黃則小便為濕邪所阻，熱邪所耗可知。灸則熱上衝，故咳唾膿血也。</p>

<h2>辨可吐病脈證篇</h2>
<p>大法：春宜吐。</p>
<p>【註】汗、吐、下，治病之大法。謂春宜於吐者，是象天之春氣上升以立法也。然凡病有當吐者則吐之，又不可一概而論也。</p>
<p>【集註】程應旄曰：吐法從升，有發陳之義，故曰：春宜吐。</p>
<p>凡用吐湯，中病便止，不必盡劑也。</p>
<p>【註】凡用吐湯，原以去上焦之邪，中病即止，若病去而過用之，反傷中氣，所以不必盡劑也。</p>
<p>【集註】程應旄曰：吐以去上焦之邪。上焦為清陽之分，吐之過劑則邪去，而所傷者膻中之陽，陽固不可不寶惜也。</p>
<p>病胸上諸實，胸中鬱鬱而痛，不能食，欲使人按之，而反有涎唾，下利日十餘行，其脈反遲，寸口脈惟滑，此可吐之。吐之利則止。</p>
<p>【註】胸上諸實，謂或痰、或熱、或寒之類也。諸實為病，故胸中鬱鬱而痛，不能食也。欲使人按之，不但痛不能減，而反有涎唾，知邪在胸中盛滿，得按而上溢也。經曰：下利脈遲而滑者，內實也。今下利日十餘行，其脈反遲，寸口惟滑，知寒實在上，水不下輸膀胱而走大腸也，故但吐之利自止也。</p>
<p>【集註】張璐曰：痛不得食，按之反有涎唾者，知有寒痰在胸中也。下利脈遲，寸口惟滑者，為膈上實，故吐之則利自止也。</p>
<p>病手足逆冷，脈乍結，以客氣在胸中，心下滿而煩，欲食不能食者，病在胸中，當吐之。</p>
<p>【註】病人手足厥冷，脈乍結者，以寒邪結氣，結在胸中，陽氣不能四達也。心下滿而煩者，實結則滿，陽鬱則煩也。欲食不能食者，是客氣病在胸中，故當吐之也。</p>
<p>【集註】成無己曰：此與瓜蒂散證同。彼云脈乍緊，此云脈乍結，惟此有異。緊為內實，乍緊則邪在胸中，實而未深也。結為結實，乍結則邪在胸中，結而未深也。雖所治俱同，但輕之、重之不無別也。</p>
<p>程知曰：脈來緩，時一止復來，曰結。結者，痰氣結滯之名。此與瓜蒂散證同。但彼云脈乍緊則為寒邪盛，此云脈乍結則為痰氣實也。</p>
<p>張錫駒曰：病人手足厥冷者，氣機內結，不能外達於四肢也。心下滿而煩者，邪實則滿，正傷則煩也。</p>
<p>魏荔彤曰：脈乍結，非脈之本然，乃有形之邪，阻礙其胸中宗氣，故榮衛之氣不能暢行，非同於氣血虛微，不能流布之結也。</p>
<p>宿食在上脘者，當吐之。</p>
<p>【註】胃有三脘，宿食在上脘者，痛在胸膈，痛則欲吐，可吐不可下也。在中脘者，痛在心口，痛欲吐或不吐，可吐可下也。在下脘者，痛在臍上，痛不欲吐，不可吐可下也。故曰：宿食在上脘者，當吐之。此詳凡在上者，皆可吐也。</p>
<p>【集註】成無己曰：宿食在中下脘，則宜下，宿食在上脘，則當吐。《內經》曰：其高者，因而越之；其下者，引而竭之。</p>
<p>方有執曰：上脘，謂胃府之口也。</p>
<p>張志聰曰：胃為水穀之海，有上脘、中脘、下脘之分。上主納，中主化，今食在上脘，不得腐化，故為宿食，當吐之。</p>
<p>程應旄曰：宗氣聚於胸中，升降呼吸出焉。清陽之分，豈容濁物留滯，吐以宣之，使無障礙也。若屬表邪傳入無形而有形，則痞滿結胸，另有治法，均非宜矣。</p>

<h2>辨不可吐病脈證篇</h2>
<p>具見六經中。</p>

<h2>辨可下病脈證篇</h2>
<p>大法：秋宜下。</p>
<p>【註】天至秋則氣降，物至秋則成實，實則宜下。凡邪在下者，俱宜取法乎此義也。</p>
<p>凡可下者，用湯勝丸散，中病便止，不必盡劑也。</p>
<p>【註】湯者蕩也，丸者緩也。下藥貴速，故凡服下藥用湯，所以勝丸也。中病即止，不必盡劑者，恐盡劑反傷其正氣也。</p>
<p>【集註】程應旄曰：用湯勝丸，貴活法也。中病即止，示節制也。</p>
<p>下利，三部脈皆平，按之心下硬者，急下之，宜大承氣湯。</p>
<p>【註】下利心下硬者，諸瀉心湯證也。若寸、關、尺三部脈平實有力，雖下利仍宜攻其硬也。</p>
<p>【集註】方有執曰：三部脈皆平，血氣和可知矣。心下硬實也。所以急下之也。</p>
<p>張錫駒曰：《本經》云：若自下利者，脈當微厥。今反和者，此為內實也，宜下之。</p>
<p>下利，脈遲而滑者，內實也。利未欲止，當下之，宜大承氣湯。</p>
<p>【註】脈遲不能兼滑，惟浮取之遲，沉取之滑，則有之矣。今下利脈遲而滑，謂浮遲而沉滑也，浮遲則外和，沉滑則內實。欲止內實之下利，仍當下之，使積去則利自止，宜大承氣湯。</p>
<p>【集註】程應旄曰：遲而滑，滑在下而遲在上，知為物阻之遲，非寒陰之遲，故但下其所阻，則內實去而利自止矣！</p>
<p>問曰：人病有宿食，何以別之？師曰：寸口脈浮而大，按之反澀，尺中亦微而澀，故知有宿食，當下之，宜大承氣湯。</p>
<p>【按】尺中「微」字，當是「大」字，若是「微」字，斷無當下之理。</p>
<p>【註】寸口脈浮而大，按之反澀，謂按之且大、且澀、且有力也，關上尺中亦然。大澀有力，為實而不利之診，故知有宿食也，當下之，宜大承氣湯。</p>
<p>【集註】程知曰：滑為有食，結滯經宿，則脈澀矣。尺以候內，沉以候裏，故宿食之脈，按之反澀，尺中亦大而澀也。</p>
<p>下利不欲食者，以有宿食故也，當下之，宜大承氣湯。</p>
<p>【註】初下利不欲食者，是傷食惡食，故不欲食也，若久下利不欲食者，是傷脾，食後飽脹不欲食也。今初下利即不欲食，故知有宿食也，當下之，宜大承氣湯無疑也。</p>
<p>【集註】程應旄曰：傷食惡食，故不欲食，與不能食者自別。下利有此，更無別樣虛證，知非三陰之下利，而為宿食之下利也，故當下之。</p>
<p>下利差，至其年月日時復發者，以病不盡故也，當下之，宜大承氣湯。</p>
<p>【註】下利差後，至其年月日時而復發其利者，此宿食積病攻之不盡故也。若其人形氣不衰，飲食尚强，當攻其未盡，自不復發矣，宜大承氣湯。</p>
<p>【集註】方有執曰：其期也，謂周其一年之月日期也。</p>
<p>程應旄曰：下利差後，而餘邪之棲於腸胃回折處者未盡，是為伏邪。凡得其候而伏者，仍應其候而伸下，則搜而盡之矣。</p>
<p>下利脈反滑，當有所去，下乃愈，宜大承氣湯。</p>
<p>【註】此承上條互發其義，以詳其脈也。下利脈反滑，是證虛脈實，不相宜也。若其人形氣如常，飲食如故，乃有當去之積未去也，下之乃愈，宜大承氣湯。</p>
<p>【集註】程應旄曰：滑為實，故可行通因通用之法。</p>
<p>病腹中滿痛者，此為實也，當下之，宜大承氣湯。</p>
<p>【註】腹中不滿而痛者，病或屬虛，若滿而痛，則為實矣，當下之，宜大承氣湯。</p>
<p>【集註】張璐曰：腹中既滿且痛，為實結無疑，急須下之。</p>
<p>程應旄曰：病腹中滿痛，雖在陰經，亦可下，不必其為陽明矣。</p>
<p>傷寒後脈沉，沉者，內實也，下之解，宜大柴胡湯。</p>
<p>【註】傷寒後不解，脈沉，沉而有力者，內實也，宜以下解。然其人必午後小有潮熱，故取大柴胡兩解之也。</p>
<p>脈雙弦而遲者，必心下硬，脈大而緊者，陽中有陰也，可下之，宜大承氣湯。</p>
<p>【註】雙弦，謂左關、右關皆見脈弦也。左關脈弦，肝本脈也；右關脈弦，木刑土也。弦者，飲也；遲者，寒也。心下硬者，是肝邪挾寒飲而傷胃，故不可下，乃生薑瀉心湯證也。若脈大按之緊，是陽有餘而陰亦實也，乃有餘之硬，非胃傷者比，故可下之，宜大承氣湯也。</p>

<h2>辨不可下病脈證篇</h2>
<p>脈濡而弱，弱反在關，濡反在巔，微反在上，澀反在下。微則陽氣不足，澀則無血；陽氣反微，中風汗出，而反躁煩；澀則無血，厥而且寒。陽微則不可下，下之則心下痞硬。</p>
<p>【註】此即前不可發汗之條。所謂關脈浮濡沉弱，寸脈微，尺脈澀，陽虛血少之診也。汗既不可，下亦不可，均為陽虛故也，若誤下之，則寒虛內竭，心下痞硬，必成太陰誤下下利之痞硬矣。</p>
<p>【集註】程應旄曰：誤汗亡陽分之陽，誤下亡陰分之陽，無陽則陰獨，而地氣得以上居，故心下痞硬。</p>
<p>脈濡而弱，弱反在關，濡反在巔，弦反在上，微反在下。弦為陽運，微為陰寒，上實下虛；意欲得温，微弦為虛，虛者不可下也。</p>
<p>【註】此亦前不可發汗之條。所謂關脈浮濡沉弱，寸脈弦，尺脈微，上實下虛之診也。微弦為虛，既不可汗，亦不可下，下虛故也。</p>
<p>【集註】成無己曰：虛家下之，是為重虛。</p>
<p>脈濡而弱，弱反在關，濡反在巔，浮反在上，數反在下。浮為陽虛，數為無血；浮為虛，數生熱；浮為虛，自汗出而惡寒；數為痛，振而寒慄；微弱在關，胸下為急，喘汗而不得呼吸，呼吸之中，痛在於脅。振寒相搏，形如瘧狀，醫反下之，故令脈數發熱，狂走見鬼，心下為痞，小便淋漓，少腹甚硬，小便則尿血也。</p>
<p>【註】此謂關脈浮濡沉弱，寸脈浮，尺脈數也。關濡弱為中氣虛乏，寸浮無力為陽虛，尺數無力為血虛。陽虛故汗自出而惡寒，血虛故身痛振寒而慄，中氣虛乏故胸膈氣急，喘汗而不得呼吸，呼吸之中痛引於脅也。振寒相搏，形如瘧狀，裏邪不實，表邪未解，醫反下之，虛陽未罷之表盡陷於裏，故令脈虛數無倫，發熱狂走見鬼，心下為痞，少腹甚硬，小便淋漓、尿血也。</p>
<p>【集註】張璐曰：寸口浮濡而關弱尺數者，以其人陽氣本虛，虛陽陷於陰分也，若誤下傷血，必致狂走、痞滿、尿血也。</p>
<p>魏荔彤曰：前虛寒之忌下易知，此虛而兼熱之忌下難知，故兩條相映互言，以示禁也。</p>
<p>脈濡而緊，濡則衛氣微，緊則營中寒；陽微衛中風，發熱而惡寒；營緊衛氣冷，微嘔心內煩。醫為有大熱，解肌而發汗，亡陽虛煩躁，心下苦痞堅，表裏俱虛竭，卒起而頭眩，客熱在皮膚，悵怏不得眠。不知胃氣冷，緊寒在關元，技巧無所施，汲水灌其身，客熱因時罷，慄慄而振寒；重被而覆之，汗出而冒巔，體惕而又振；小便為微難，寒氣因水發，清穀不容間，嘔變反腸出，顛倒不得安，手足為微逆，身冷而內煩。遲欲從後救，安可復追還！</p>
<p>【註】脈濡而緊，謂浮濡而沉緊也。濡則衛表微，緊則營裏寒，外有發熱汗出惡寒之表，內有微嘔心煩之裏。醫為有熱，解肌發汗，表陽愈虛，而生煩躁，裏寒更急，心下痞硬，表虛裏冷，故卒起頭眩，悵怏不眠。若徒以客熱在膚，不知中寒在裏，而以冷水灌身，雖客熱因而時罷，但慄慄振寒，不容不重被而覆之，汗出必眩，惕振厥逆，下利清穀，煩躁不安而死，以中外之陽兩亡，不能復還也。</p>
<p>【集註】張錫駒曰：汗出而冒巔者，汗出則陽氣外亡，頭昏冒而目不明，故曰冒巔。小便為微難，陽亡而氣不施化也。清穀不容間，不利清穀無間隙之時也。嘔變者，嘔出之味變也。腸出者，下利而廣腸脫出也。</p>
<p>脈浮而大，浮為氣實，大為血虛；血虛為無陰，孤陽獨下陰部者，小便當赤而難，胞中當虛，今反小便利而大汗出，法應衛家當微，今反更實，津液四射；營竭血盡，干煩而不得眠，血薄肉消，而成暴液。醫復以毒藥攻其胃，此為重虛。客陽去有期，必下如汚泥而死。</p>
<p>【註】脈浮而大，謂脈浮取有力，按之大而無力，乃革脈象也。浮為氣實外急，大為血虛中空，血虛甚則亡陰，陰亡則陽無偶也，故曰：孤陽獨下陰部。謂衛陽下就其陰，小便當赤而難，以胞中虛竭也。若陽不下就其陰，則小便反利而大汗出，是衛陽表虛，邪陽內入，無陰以化，故反更實，致津液四射，營竭血盡，肉消胃干，煩不得眠也。醫不知此，乃以中空暴液之陽明，誤為胃實，復以峻藥攻之，則為虛虛，胃陽之去可期，必下汚穢如泥而死也。</p>
<p>【集註】程知曰：此言氣實血虛之脈，小便利而大汗出者，不可下也。</p>
<p>程應旄曰：無陰而孤陽獨下陰部，倘得小便赤而難，則胞中不虛，僅為陽摶。陽未離，則陰得滯而未散，今反小便利而大汗出，則衛氣更微矣。其反更實者，非衛陽之實，而客陽之實也。衛陽猶或抱陰，客陽則專於攻陰，故津液四射，而為小便利，為大汗出。熱甚逼陰，所以營竭血盡，干煩而不得眠，血薄肉消而成暴液。暴液云者，點滴皆火氣煎熬而出也。毒藥攻胃，則土敗而四藏無生，下如汚泥而死矣。</p>
<p>傷寒，脈陰陽俱緊，惡寒發熱，則脈欲厥；厥者，脈初來大，漸漸小，更來漸大，是其候也。如此者，惡寒甚者，翕翕汗出，喉中痛；若熱多者，目赤脈多，睛不慧。醫復發之，咽中則傷；若復下之，則兩目閉，寒多便清穀，熱多便膿血；若熏之，則身發黃；若熨之，則咽燥。若小便利者，可救之；若小便難者，為危殆。</p>
<p>【註】傷寒，脈陰陽俱緊，惡寒發熱，太陽表證也。則脈欲厥，謂浮緊之脈，初大漸小，知為欲厥之脈也。初來大，陽為之也，故發熱；漸漸小，陰為之也，故發厥。更大更熱，更小更厥，是其候也。如此者，當以寒熱別其厥。惡寒甚，翕翕汗出，咽中痛，是少陰寒厥也；發熱多，目赤脈多，睛不了了，是陽明熱厥也。寒甚熱多之厥，而誤發之，則咽痛似傷；而誤下之，則兩目多閉。凡厥者必下利，寒厥之利，下利清穀也；熱厥之利，下利膿血也。此又以利辨厥之寒熱也。若以熏蒸取汗，則發身黃，濕熱合也。若以火熨取汗，則咽燥，火甚傷津也。若小便利者，則陰未亡，故可救之；小便難者，則陰已亡，為危殆也。</p>
<p>【集註】程知曰：言外傷於寒，為濕熱之病，不可汗、下、熏、熨也。</p>
<p>張璐曰：脈來厥者，知厥逆之寒熱交勝也。初來大者，為邪氣鼓動；漸漸小，為正氣受傷；更來漸漸大，為邪氣復進也。蓋因其人正氣本虛，不能主持，隨邪氣進退，故其脈亦隨邪氣進退，忽大忽小也。小便利者，津液未竭；小便難者，津液已絕，為危殆也。</p>
<p>傷寒發熱，口中勃勃氣出，頭痛目黃，衄不可制，貪水者必嘔，惡水者厥。若下之，咽中生瘡，假令手足温者，必下重便膿血。頭痛目黃者，若下之，則目閉。貪水者，若下之，其脈必厥，其聲嚶，咽喉塞；若發汗，則戰慄，陰陽俱虛。惡水者，若下之，則裏冷不嗜食，大便完穀出；若發汗，則口中傷，舌上白苔，煩躁，脈數實，不大便六七日，後必便血；若發汗，則小便自利也。</p>
<p>【註】傷寒發熱，口中勃勃氣盛而出，頭痛目黃，將欲作衄，衄不可制，以陽邪盛，故衄之甚也。貪水者，水與熱搏，故嘔也；惡水者，裏陰寒盛，故厥也。傷寒發熱，口中出氣盛者，若下之，熱邪入淺，咽中生瘡；入深，下重膿血。頭痛目黃者，若下之，則兩目閉，液傷乾澀也。貪水者，若下之，熱去水停，故肢厥聲嚶，咽喉塞也；若發汗過多亡陽，故戰慄，表裏俱虛也。惡水者，若下之，裏寒更甚，故不嗜食，下利完穀也；若發汗動其虛陽，故口中瘡，舌上白苔煩躁也。若脈數有力，不大便而惡水，熱在於陰，故六七日後必便血也。若更發其汗，陰陽俱虛，故小便自利也。</p>
<p>【集註】程知曰：傷寒發熱，熱在表也；口中勃勃氣出，熱在裏也。頭痛目黃，衄不可制，所感之寒與所鬱之熱，共蒸於上也。此當以貪水惡水辨之；貪水者，陰虛而熱勝，水入而熱與之拒，故嘔也；惡水者，陽虛而寒勝，水入而陽氣不任，故厥也。蓋熱氣挾寒邪上蒸，法當辨寒熱多寡而用清解，設不知而妄下之，是强抑之而邪不服，必至咽瘡，若手足温而不厥者，其熱為勝，必以下而致便膿血也。頭痛目黃者，下之則熱內陷而目閉，若貪水者，陰虛為寒下所抑，其脈必厥，其聲必如嚶兒餲<span data-rev="校" data-ver="張文賢">（ㄞˋ）</span>塞不揚也。此而更發其汗，則亡陽戰慄，陽亦與陰俱虛矣。若惡水者，陽虛，加之寒下，則有裏冷不嗜食，大便完穀出之變也。此而更發其汗，則虛陽外發，必口爛、舌白苔而煩躁也。脈數實不大便者，至六七日後當便血，此當下之，若更發其汗，則非惟大便不行，並小便亦為之不利矣。</p>
<p>微則為咳，咳則吐涎，下之則咳止，而利因不休；利不休，則胸中如蟲囓，粥入則出，小便不利，兩脅拘急，喘息為難，頸背相引，臂則不仁，極寒反汗出，身冷若冰，眼睛不慧，語言不休。而穀氣多入，此為除中。口雖欲言，舌不得前。</p>
<p>【註】陽盛為痰，陽虛為飲，咳而脈微為陽虛之咳，故咳則吐涎飲也。若脈實，下之可也，今脈微，下之寒虛更甚，故咳雖止，而利因不休也。胸中如蟲囓，是胃寒蟲動，故粥入則出也。下利上吐，中寒也；小便不利，停飲也；兩脅拘急，喘息為難，頸背相引，臂則不仁，此皆中外寒飲之證。比之少陰停飲，此無身痛，彼無項背相引，臂則不仁也。若極寒而甚，則反汗出，身冷如冰，目睛不慧，語言不休而死也。以如是之證，而穀氣多入，此為除中。口雖欲言，舌短難伸，亦死也。</p>
<p>【集註】張璐曰：誤下之下利不止，胃中空虛，而反暴食，為除中。少陰虛寒而反冷汗，為外脫，及口雖欲言，舌萎不能前等死證皆起。誤下之害如是。</p>
<p>脈數者，久數不止，止則邪結，正氣不能復，正氣却結於藏，故邪氣浮之，與皮毛相得。脈數者，不可下，下之必煩，利不止。</p>
<p>【註】脈數者，謂久數不止，有熱之人也。若脈數動時一止，熱仍不退，是邪氣結，正氣不能復，正氣結於藏，邪氣浮於外故也。脈雖數促，不可下也，若誤下之，則邪熱乘虛入裏，必煩利不止也。</p>
<p>脈浮大，應發汗，醫反下之，此為大逆。</p>
<p>【註】脈浮大，此為表實之脈，應發其汗，若醫誤以大為裏實而反下之，此為大逆也。</p>
<p>【集註】程應旄曰：脈大與脈浮而大，差別盛實，純在表也，雖有裏證，仍宜從表發汗，下之則為大逆。</p>
<p>動氣在右，不可下；下之則津液內竭，咽燥鼻乾，頭眩心悸也。動氣在左，不可下；下之則腹內拘急，食不下，動氣更劇，雖有身熱，臥則欲蜷。動氣在上，不可下；下之則掌握熱煩，身上浮冷，熱汗自泄，欲得水自灌。動氣在下，不可下；下之則腹脹滿，卒起頭眩，食則下清穀，心下痞也。</p>
<p>【註】動氣在右，肺失治矣。下之則肺先虛，津液內竭，故咽燥鼻乾，頭眩心悸也。動氣在左，肝失治矣。下之則肝氣益急，故食不下，腹內拘急，動氣更劇，表實未減，裏虛益甚，故雖有身熱，臥則欲蜷也。動氣在上，心失治矣。下之則陰液益傷，心火更甚，故掌心握熱，煩熱汗出，欲得水澆，即有身上浮冷，亦火盛格陰使然也。動氣在下，腎失治矣。下之則寒虛內甚，而腹脹滿，故卒起頭眩，心下痞滿，食則下利清穀也。</p>
<p>【集註】程應旄曰：動氣誤下，是為犯藏，左右上下，隨其經氣而致逆，故禁同汗例。</p>
<p>咽中閉塞，不可下；下之則上輕下重，水漿不下，臥則欲蜷，身急痛，下利日數十行。</p>
<p>【註】咽中閉塞，燥乾腫痛者，少陰陽邪也，宜下之。今不燥乾，不腫痛者，少陰陰邪也，不可下，下之則陽愈衰，陰愈盛，故曰上輕下重也。水漿不入，臥欲蜷，身急痛，下利日數十行，中外陽虛也。</p>
<p>【集註】張璐曰：言初病咽乾閉塞，以其人少陰之真陽素虧，故汗下俱禁，若下之，則少陰虛寒，諸證蜂起矣。</p>
<p>程應旄曰：腎邪上逆，故有咽中閉塞之證，下之陽氣益虛，陰氣益甚，故有上輕下重等證。</p>
<p>諸外實者，不可下；下之則發微熱。亡脈厥者，當臍握熱。</p>
<p>【註】諸外實者，裏必虛，即有不大便，無所苦之裏，亦不可下。若下之，外發之熱雖微，內虛之寒則盛，若無脈而厥，當臍握熱始暖，亦寒之甚也。</p>
<p>【集註】方有執曰：諸外實，指一切之邪在表而言也。發微熱，邪入裏也。無脈，陽內陷也。</p>
<p>程知曰：下之則表邪內陷，外不熱而內發微熱也。其亡脈而厥者，則寒氣內深，惟當臍一握熱耳。</p>
<p>太陽病，有外證未解，不可下，下之為逆。</p>
<p>【註】此重出，以申叮嚀告戒之意。</p>
<p>【集註】程應旄曰：未解較不解稍異，勢雖欲下，仍須俟之。</p>
<p>病欲吐者，不可下。嘔多雖有陽明證，不可攻之。</p>
<p>【註】欲吐者，邪在膈上，可吐之證也。嘔多者，邪在少陽，可和之證也。雖具裏證，戒人不可先攻下也。</p>
<p>夫病陽多者熱，下之則硬。</p>
<p>【註】陽病裏熱多者，宜乎下；表熱多者，宜乎汗。若表裏熱多，當兩解也。若單下之，表不解則裏虛，表熱內陷，因作硬也。</p>
<p>【集註】張璐曰：陽熱證多，即有陽明證見，亦屬經證，不可下也。不當下而誤下之，則陽邪乘虛內陷，不作結胸，則為痞硬也。</p>
<p>程應旄曰：陽病，謂表裏熱俱多，下之則胃中水竭。其硬也，非轉屬陽明之硬也。</p>
<p>無陽陰强大便硬者，下之，必清穀腹滿。</p>
<p>【註】亡陽陰盛，燥而無熱，雖大便硬者，此乃不大便無所苦之硬也，下之則中寒猶盛，故必利清穀腹滿矣。</p>
<p>【集註】成無己曰：無陽者，亡津液也。陰多者，寒多也。大便硬，則為陰結。下之虛胃，陰寒內甚，故清穀腹滿。</p>
<p>方有執曰：陰，以寒言。强，猶言多也。清穀，陰不能化也。腹滿陰寒，凝滯而內脹也。</p>
<p>傷寒，發熱頭痛，微汗出，發汗則不識人；熏之則喘，不得小便，心腹滿；下之則短氣，小便難，頭痛背强；加温鍼則衄。</p>
<p>【註】傷寒發熱，頭痛背强，微汗出，若不惡寒，非温病即邪傳陽明也。若誤發汗，不成風温，外熱如灼，必成陽明，熱甚神昏不識人也。以火熏、温鍼劫之，火氣入裏，壅塞於胸則喘，於腹則滿也。火傷衛分津液，則不得小便，火傷營分血脈，則必作衄也。若下之，則中氣傷，故氣短；津液傷，故小便難也。</p>
<p>【集註】程應旄曰：此證近於温，有熱無寒，汗下温鍼，均在所禁也。</p>
<p>下利脈大者，虛也，以强下之故也。設脈浮革，因爾腸鳴者，屬當歸四逆湯。</p>
<p>【註】下利脈大，裏虛也，以其不當下而强下之故也。設脈浮革者，謂脈浮大，按之空虛，表急裏虛，因爾腸鳴，屬當歸四逆湯，和其表而温其裏也。</p>
<p>【集註】成無己曰：浮為虛，革為寒，寒虛相搏，則腸鳴，與當歸四逆湯。</p>

<h1>卷十六</h1>

<h2>平脈法</h2>
<p>平脈者，平人不病之脈也。如四時平脈，五藏平脈，陰陽同等平脈之類是也。人病則脈不得其平矣。如四時太過不及，陰陽藏府，相乘相侮，及百病相錯，生死不平之脈之類是也。平者又準之謂也。言診者，誠能以諸平脈準諸不平之脈，則凡太過不及之差，呼吸尺寸之乖，莫不了然於心手之間，而無少差謬。然後可以傷寒之脈，準諸壞病；亦可以諸壞病之脈，準之傷寒，誠所謂一以貫之而余者已。</p>
<p>問曰：脈有三部，陰陽相乘，營衛血氣，在人體躬，呼吸出入，上下於中，因息遊布，津液流通，隨時動作，效象形容：春弦秋浮，冬沉夏洪。察色觀脈，大小不同。一時之間，變無經常，尺寸參差，或短或長，上下乖錯，或存或亡，病輒改易，進退低昂。心迷意惑，動失紀綱，願為具陳，令得分明。師曰：子之所問，道之根源。脈有三部，尺寸及關。營衛流行，不失衡銓。腎沉心洪，肺浮肝弦，此自經常，不失銖分。出入升降，漏刻周旋。水下二刻，一周循環，當復寸口，虛實見焉。變化相乘，陰陽相干。風則浮虛，寒則牢堅，沉潛水滀，支飲急弦，動則為痛，數則熱煩。設有不應，知變所緣。三部不同，病各異端。太過可怪，不及亦然，邪不空見，終必有奸。審察表裏，三焦別焉。知其所舍，消息診看；料度藏府，獨見若神。為子條記，傳與賢人。</p>
<p>【註】此總敘平脈之根源，借問答以示其法也。脈者，血之府，氣血流行之動會也。三部者寸為上部，關為中部，尺為下部也。三部既定，陰陽屬焉，上部為陽，下部為陰。陰陽平則相易，陰陽偏則相乘。相易則和，相乘則病。人之體躬，衛統氣而行脈外，營統血而行脈中，故凡呼吸出入，上下於中，莫不因息以遊布於四體，隨津液而流通於周身，故隨時動作，而效象夫脈之形容也。察色，察五藏之色也。肝青，心赤，肺白，腎黑，脾黃，各以其色合乎藏。然四藏又皆以黃色為主，他色為兼，以土寄旺於四季也。觀脈，觀五藏之脈也。肝弦，心洪，肺浮，腎沉，脾緩，各以其脈主乎藏。然四藏又皆以緩脈為本，蓋人以胃氣為本也。其間，色或參差相錯，脈或大小相乖，一時之間，變無常經，病輒改易，或存或亡，無定象也。師曰：子之所問，脈為醫道之根源，當以平旦復會於寸口之時診之，而虛實見焉。寸口脈浮無力，為虛為風；牢堅有力，為實為寒。脈沉為水滀，脈弦為支飲，脈動為痛，脈數為熱，設或病脈不應，則於其三部太過不及，陰陽變化相乘之理，消息診看。料度藏府，則順逆吉凶，自然獨見若神也。</p>
<p>師曰：呼吸者，脈之頭也。</p>
<p>【註】人一呼脈再動，一吸脈再動，呼吸定息脈四動，乃平人不病之緩脈也。閏以太息故五動，亦為平脈，非呼吸不能定其至數，持脈時必從此始，故曰：呼吸者，脈之頭也。</p>
<p>【集註】方有執曰：呼者，氣之出，脈之來也；吸者，氣之入，脈之去也。頭，頭緒也，脈隨氣之出入來去，名狀雖多，呼吸則其源頭也。然脈有二，此以尺寸之脈言，若以周身言之，則循環無端，渾然不斷，無頭尾之可言，學者當識之也。</p>
<p>初持脈，來疾去遲，此出疾入遲，名曰內虛外實也。初持脈，來遲去疾，此出遲入疾，名曰內實外虛也。</p>
<p>【註】此初持脈，以來去疾遲，而診表裏虛實法也。來，脈出來陽也，故以候表；去，脈入去陰也。故以候裏；疾，脈數疾有餘也，故以候實；遲，脈徐遲不足也，故以候虛。言脈若出來疾，入去遲，為表實裏虛，故名曰內虛外實也。脈若出來遲，入去疾，為表虛裏實，故名曰內實外虛也。</p>
<p>【集註】方有執曰：來者自骨肉之分，而出於皮膚之際，氣之升而上也；去者自皮膚之際，而還於骨肉之間，氣之降而下也。出呼而來也，入吸而去也。經曰：來者為陽，去者為陰。疾為陽太過也，遲為陰不及也。內虛外實者，陰不及而陽太過也；內實外虛者，陰太過而陽不及也。故來去出入者，脈之大關鍵也；內外虛實者，病之大綱領也。知內外之陰陽，而辨其孰為虛孰為實者，診家之切要也。</p>
<p>假令脈來微去大，故名反，病在裏也；脈來頭小本大，故名覆，病在表也。上微頭小者，則汗出；下微本大者，則為關格不通，不得尿。頭無汗者可治，有汗者死。</p>
<p>【按】脈來頭小本大者，當是「脈來大去小」。上微頭小者，當是「上微小者為陰盛」。下微本大者，當是「下微小者為陽盛」，始與上下之義相屬。</p>
<p>【註】上以脈之來去疾遲，候內外虛實之診，此以脈之來去大小，診表裏盛衰之病。脈上來微小，下去反大，反之象也，故名曰：反脈。上來益大，下去微小，覆之象也，故名曰：覆。反者，病在裏為陰盛；覆者，病在表為陽盛。陽盛則病格，陰盛則病關，陰陽盛極不相交通，則病關格。頭無汗者，陽未離陰，故可治；有汗則陽以上脫，故曰死也。</p>
<p>寸口衛氣盛名曰高，營氣盛名曰章，高章相搏，名曰綱。衛氣弱名曰惵，營氣弱名曰卑，惵卑相搏名曰損。衛氣和名曰緩，營氣和名曰遲，遲緩相搏名曰沉。</p>
<p>【按】名曰沉之「沉」字，當是「强」字，玩下文自知。</p>
<p>【註】此詳上條，脈之來去盛衰之狀也。寸口，通指寸、關、尺而言也。衛主氣為陽以候表，營主血為陰以候裏。脈隨指有力上來，衛氣盛也，謂之高；脈隨指有力下去，營氣盛也，謂之章。高者長盛也，章者分明也。高章相合，名曰綱。綱者以營衛俱有餘，有總攬之意也。脈隨指無力上來，衛氣弱也，謂之惵；脈隨指無力下去，營氣弱也，謂之卑。惵者恍惚也，卑者縮下也。惵卑相合，名曰損。損者以營衛俱不足，有消縮之意也。若高章、惵卑之脈，與不疾、不徐緩遲之脈同見，則為盛者不過，弱者不衰，皆名和脈。强者，即下文所著是也。</p>
<p>寸口脈緩而遲，緩則陽氣長，其色鮮，其顏光，其聲商，毛髮長；遲則陰氣盛，骨髓生，血滿，肌肉緊，薄鮮硬。陰陽相抱，營衛俱行，剛柔相得，名曰强也。</p>
<p>【按】「薄鮮硬」三字不成句，應是衍文，當刪之。</p>
<p>【註】此承上條，以釋「强」字之義。言凡人稟陽氣盛，則得高章之盛；稟陰氣盛，則得惵卑之弱，此平人之常。若能兼見緩遲平脈，斯為陰陽相抱，營衛相和，始名曰强。强者即色鮮顏光，血滿肉緊之謂也。</p>
<p>【集註】方有執曰：緩以候胃，遲以候脾。陽氣長者，言胃氣有餘也。顏色聲音毛髮，皆陽也。鮮，麗也。光，輝也。商，清也。長，美也。形容胃陽之有餘也。陰氣盛者，言脾氣充足也。骨髓生，血脈滿，肌肉緊，骨髓血肉皆陰也，形容脾陰之充足也，相抱，言和洽也。俱行，言周流也。相搏，言合一也。極言二氣得其和平，皆由脾、胃盈餘之所致，必如此，則其人之健旺而强壯可知，故曰：强也。</p>
<p>師曰：脈，肥人責浮，瘦人責沉，肥人當沉，今反浮，瘦人當浮，今反沉，故責之。</p>
<p>【註】上條以脈之盛衰，候人之强弱，此條以脈之浮中沉，分人之皮、脈、肉、筋、骨，以候五藏之診法也。心肺俱浮，肝腎俱沉，以皮之浮、脈之浮而別心肺之浮也；以筋之沉、骨之沉而別肝腎之沉也。脾主肌肉，在浮沉之間，故候中也。肥人肌膚厚，脈當沉；瘦人肌膚薄，脈當浮。今肥人脈反浮，瘦人脈反沉，故當責其病在何藏也。</p>
<p>【集註】方有執曰：責，求也。肥人當沉者，肌膚厚，其脈深也，故求其病於浮。瘦人當浮者，肌膚薄，其脈淺也，故求其病於沉。</p>
<p>問曰：經說脈有三菽、六菽重者，何謂也？師曰：脈，人以指按之，如三菽之重者，肺氣也；如六菽之重者，心氣也；如九菽之重者，脾氣也；如十二菽之重者，肝氣也；按之至骨者，腎氣也。假令下利，寸口、關上、尺中悉不見脈，然尺中時一小見脈，再舉頭者，腎氣也。若見損脈來，至為難治。</p>
<p>【註】此承上條詳言皮、脈、肉、筋、骨，各有所主，以候五藏之病也。菽，豆也，約略輕重言之，非謂有其形也。《難經》曰：如三菽之重，與皮毛相得者，肺部也；六菽之重，與血脈相得者，心部也；九菽之重，與肌肉相等者，脾部也；十二菽之重，與筋平者，肝部也；按之至骨，舉之來疾者，腎部也。各隨所主之部，以候藏氣也。至於寸口、關上、尺中，亦各有所主之位，以候藏氣。左寸心也，右寸肺也，左關肝也，右關脾也，尺中腎也。今特舉腎藏之部例之，以概其餘也。假令下利而甚，元氣暴奪於中，寸口、關上、尺中全不見脈，法當死；其不死者，必是尺中時有一小見之脈也。再舉頭者，謂一呼再起頭，一吸再起頭，合為四至也。夫尺中時一小見之脈四至，則是腎間生氣之源未絕，即下利未止，尚為易治。若一息二至，名曰損脈，是氣衰無胃，故為難治也。</p>
<p>【集註】程知曰：《難經》三菽、六菽之說，蓋言下指輕重有差等，以候五藏氣也。又云：下利，寸口、關上、尺中悉不見脈者，是胃之陽氣已絕也。《難經》以損脈為陽氣下脫之脈，故曰損脈，至為難治也。</p>
<p>寸口脈，浮為在表，沉為在裏，數為在府，遲為在藏。假令脈遲，此為在藏也。</p>
<p>【註】寸口，通指三部言也。此以浮、沉、遲、數，候人表、裏、藏、府之診法也。浮者，皮膚取而得之脈也，浮主表，故曰：浮為在表。沉者，筋骨取而得之脈也，沉主裏，故曰：沉為在裏。數者，一息六至之脈也，數主陽，府屬陽，故曰：數為在府。遲者，一息三至之脈也，遲主陰，藏屬陰，故曰：遲為在藏。假令診其人脈遲，此為病在藏。假令診其人脈遲，此為病在藏，舉一遲脈以例其餘也。</p>
<p>【集註】程知曰：軀殼之外，營衛為表，軀殼之內，藏府為裏，故以浮沉別之。諸陽雖皆屬府，諸陰雖皆屬藏，當以遲數別之。然傷寒中之傳變，亦有數而入藏，遲而入府者，熟讀經文自知也。</p>
<p>張璐曰：此以浮、沉、遲、數，定表、裏、藏、府，而全重於「遲為在藏」句，故重申以明之。設脈見浮遲，雖有表證，只以小建中和之，終非麻黃、青龍所宜，以藏氣本虛也。</p>
<p>陽脈浮大而濡，陰脈浮大而濡，陰脈與陽脈同等者，名曰緩也。</p>
<p>【註】此以陰陽同等，發明平人和緩之脈也。陽脈浮大而濡，陰脈浮大而濡，謂浮、中、沉，陰陽同等也。名曰緩者，謂和緩之脈也。然緩脈有二義：和緩之緩，脈有力濡柔，不大不小，以形狀之緩，驗二氣之和也；至數之緩，脈來四至從容，不徐不疾，以至數之緩，驗胃氣之和也。</p>
<p>【集註】方有執曰：緩有二義，此以相兼言，蓋謂氣血和平也。</p>
<p>程知曰：緩有和緩之義，寬緩之義，與浮大相類，不與遲相類。故經謂之浮大而濡，不曰浮大而遲也。蓋脈之遲數，以至數言，緩急以形狀言耳！</p>
<p>張璐曰：脈雖浮大而濡，按之仍不絕者為緩；若按之即無，是虛脈非緩脈也。</p>
<p>問曰：東方肝脈，其形何似？師曰：肝者木也，名厥陰，其脈微弦，濡弱而長，是肝脈也。肝病自得濡弱者愈也。假令得純弦脈者死，何以知之？以其脈如弦直，此是肝藏傷，故知死也。</p>
<p>【註】此已下四時、五藏平脈、病脈、死脈之診法也。東方屬木，主春令風，在天為風，在地為木，在人為肝，故曰肝者木也。名足厥陰經，其脈當弦。若得微弦濡弱而長，此弦而有胃，是肝平脈也，病自易愈也；若得微弦而長，而少濡弱和緩，為弦多胃少，肝病脈也；若得純弦而直，無濡弱和緩，為但弦無胃，是肝死脈也。下三藏雖無純洪、純浮、純沉之文，省文也，當仿此。</p>
<p>【集註】方有執曰：微非脈名，蓋微微之弦，有胃氣之謂也。</p>
<p>魏荔彤曰：微弦，不甚弦，且帶濡弱，如短促，亦非木之本性，又必兼長脈，是象木之柔和而修長，此肝之本脈。肝脈見此，肝藏平脈，如有微疾，亦易愈也。假令純弦，如樹木將枯，枝幹乾硬，故知死也。</p>
<p>問曰：二月得毛浮脈，何以處言至秋當死？師曰：二月之時，脈當濡弱，反得毛浮者，故知至秋死。二月肝用事，肝脈屬木，脈應濡弱，反得毛浮脈者，是肺脈也。肺屬金，金來尅木，故知至秋死。他皆仿此。</p>
<p>【註】二月春令也，毛浮秋脈也，春得秋脈，何以斷言至秋當死？蓋春肝木旺，秋肺金旺，二月肝旺之時，尚得毛浮肺脈，其衰可知，至秋金氣愈旺，金乘木，木愈受克則絕，故知至秋當死也，餘藏皆仿此。</p>
<p>【集註】方有執曰：此以四時脈氣屬五行生尅應病，以主吉凶生死之理。揭一以例其餘，所以示人持診之要法也。</p>
<p>南方心脈，其形何似？師曰：心者火也，名少陰。其脈洪大而長，是心脈也。心病自得洪大者，愈也。</p>
<p>【註】南方屬火，主夏令熱，在天為火，在地為熱，在人為心，故曰：心者火也，名手少陰經，其脈當洪。若得洪大和緩，此洪而有胃，是心平脈也，雖有心病，自易愈也。若得洪大而少和緩，此洪多胃少，是心病脈也。若得洪大而無和緩，此但洪無胃，是心死脈也。</p>
<p>【集註】方有執曰：其脈洪大而長，應萬物盛長之象也。</p>
<p>立夏得洪大脈，是其本位，其人病身體苦疼重者，須發其汗。若明日身不疼不重者，不須發汗。若汗濈濈自出者，明日便解矣。何以言之？立夏得洪大脈是其時脈，故使然也。四時仿此。</p>
<p>【註】凡四時之病，當以四時之脈期之。期之者，期其愈不愈也。立夏之日，得洪大脈，是其本位應得之脈。其人病身體苦疼重者，須發其汗。若明日身不疼不重，雖脈仍洪大，必非邪脈，乃時脈也，不須再汗，謂已解也。設若本日汗濈濈然自出者，此解兆已見，雖脈洪大，不須發汗，明日便自解矣。何以言之？立夏得洪大脈，是得其時脈故也。四時仿此。</p>
<p>【集註】方有執曰：此言脈得應時而旺，則病有當解之時。舉夏以例其餘，示人推仿之意。</p>
<p>程知曰：春弦、夏洪、秋毛、冬石，當其時得之，則為平脈，雖外感寒邪，但微汗出自愈耳！重則治之，輕則不必治也。《內經》曰：脈得四時之順者。此也。</p>
<p>程應旄曰：洪大為夏令之脈，亦為邪盛之脈，有病則從邪，無病則從令，解不解不須另辨。</p>
<p>西方肺脈，其形何似？師曰：肺者金也，名太陰，其脈毛浮也。肺病自得此脈，若得緩遲者皆愈，若得數者則劇。何以知之？數者南方火，火克西方金，法當癰腫，為難治也。</p>
<p>【註】西方屬金，主秋令燥，在天為燥，在地為金，在人為肺，故曰：肺者金也。名手太陰經，其脈當浮。若得毛浮緩遲，此浮而有胃，是肺平脈也，雖有肺病，自易愈也。若得毛浮而少緩遲，此浮多胃少，是肺病脈也。若得毛浮而無緩遲，此但浮無胃，是肺死脈也。若得毛浮而數，則為病劇。何以知之？數者南方火也，火克西方金，法當發癰腫而難治也。</p>
<p>【集註】方有執曰：肺主皮毛，上為華蓋，故脈毛浮。緩遲者，脾土之脈也。兼得緩遲為愈者，肺金得土為逢生也，法當癰膿者，金逢火化也。</p>
<p>北方腎脈，其形何似？師曰：腎者水也，名曰少陰，其脈沉滑，是腎脈也。腎病自得沉滑而濡者，愈也。</p>
<p>【按】東南西方，皆有其文，惟缺北方，仿經文補之。</p>
<p>【註】北方屬水，主冬令寒，在天為寒，在地為水，在人為腎，故曰腎者水也，名足少陰經，其脈當沉。若得沉滑而濡，此沉而有胃，是腎平脈也，雖有腎病，自易愈也。若得沉滑而少濡和，此為沉多胃少，是腎病脈也。若得沉而無滑濡，此但沉無胃，是腎死脈也。</p>
<p>問曰：翕奄沉，名曰滑，何謂也？師曰：沉為純陰，翕為正陽，陰陽和合，故令脈滑，關尺自平。陽明脈微沉，食飲自可。少陰脈微滑，滑者，緊之浮名也，此為陰實，其人必股內汗出，陰下濕也。</p>
<p>【按】「滑者緊之浮名也，此為陰實」二句，與上下之義不屬，當是錯簡。</p>
<p>【註】此冬月之平脈也。若陽明關脈微沉而不滑，是失正陽，為胃不和，故其人食飲僅自可也。若少陰尺脈微滑而不濡，是失純陰，為腎不和，故其人汗出，陰下濕也。</p>
<p>問曰：脈有相乘，有縱有橫，有逆有順，何謂也？師曰：水行乘火，金行乘木，名曰縱；火行乘水，木行乘金，名曰橫；水行乘金，火行乘木，名曰逆；金行乘水，木行乘火，名曰順也。</p>
<p>【註】此以人之五脈，候人五藏不平之診法也。人之五藏，法天五行，肝木、心火、脾土、肺金、腎水，此相屬也。木生火，火生土，土生金，金生水，水生木，此相生也。木尅土，土尅水，水尅火，火尅金，金尅木，此相尅也。相生者生，相尅者死。人之藏氣亦然，故其脈有相乘，有縱有橫，有逆有順也。水乘火，金乘木，乘其所勝，是相尅也，名曰縱。火乘水，木乘金，乘所不勝，是反侮也，名曰橫。水乘金，火乘木，子乘其母，是倒施也，名曰逆。金乘水，木乘火，母乘其子，是相生也，名曰順。五藏之脈，肝弦、心洪、脾緩、肺浮、腎沉，五藏各見本脈，自無病也。若見他脈，以此推之，縱者病甚，橫者病微，逆者病虛，順者病實也。</p>
<p>【集註】方有執曰：乘，猶乘舟車之乘。縱，直也。橫者，縱之對。順，從也。逆者，順之反。</p>
<p>程知曰：非其時而得之，則為相乘，縱橫為患最重，順逆猶無大害也。</p>
<p>問曰：何以知乘府？何以知乘藏？師曰：諸陽浮數為乘府，諸陰遲澀為乘藏也。</p>
<p>【註】上條發明五藏相乘，縱橫順逆之脈，此條發明陰陽相乘，各從其類之診。府，陽也；浮數，陽也。藏，陰也；遲澀，陰也。陽乘陽，陰乘陰，各從其類而相乘也。其陰邪乘陽，陽邪乘陰，府邪乘藏，藏邪乘府，各以脈證錯綜參之，可類推矣。</p>
<p>【集註】方有執曰：浮數陽也，以陽部而見陽脈，故知乘府也。遲澀陰也，以陰部而見陰脈，故知乘藏也。</p>
<p>問曰：濡弱何以反適十一頭？師曰：五藏六府相乘，故令十一。</p>
<p>【註】此承上條，發明五藏六府不平相乘之脈也。適者，至也。頭者，數也。凡人若見濡弱之脈而相乘者，是因我虛而彼乘及之也。越人只曰一脈輒為十變，何以至十一數也？越人遺包絡、三焦，故十也。今五藏六府相乘，故十一也。然陰乘陽，陽乘陰，府乘藏，藏乘府，錯而綜之，豈止十一耶！</p>
<p>【集註】程知曰：此總揭脈之大要，言脈得濡弱，則可以和適五藏六府也。經曰：呼吸者脈之頭，濡弱者，軟和以滑，《內經》謂之有胃氣也。五藏六府之邪，不能不相乘，如金邪乘木，木邪乘火之類，惟諸相乘中，有軟和以滑之意，則為易愈，故濡弱可以和適十一藏脈氣也。</p>
<p>問曰：病有灑淅惡寒而復發熱者何？答曰：陰脈不足，陽往從之，陽脈不足，陰往乘之。曰：何謂陽不足？答曰：假令寸口脈微，名曰陽不足，陰氣上入陽中，則灑淅惡寒也。曰：何謂陰不足？答曰：尺脈弱，名曰陰不足，陽氣下陷於陰中，則發熱也。</p>
<p>【註】此以寸、尺發明陰陽相乘為病之脈也。若脈緊無汗，灑淅惡寒發熱者，是傷寒也。脈緩有汗，灑淅惡寒發熱者，是中風也。今寸脈微，灑淅惡寒者，是陽不足，陰氣上乘，入於陽中也。尺脈弱，發熱者，是陰不足，陽氣下陷入於陰中也。此內傷不足，陰陽相乘，有休止之惡寒發熱，非外感有餘，風寒中傷營衛，無休止之惡寒發熱也。</p>
<p>【集註】方有執曰：陽先乎陰以陷入也，故曰從，諱之也。陰隨於陽以上入也，故曰乘，傷之也。惡寒者，陽不足以勝陰，而與陰俱化也；發熱者，陰不足以勝陽，而從陽之化也。</p>
<p>程知曰：此辨陰陽相乘之脈也。往來則陰陽之氣，更盛更虛，陰並則寒，陽並則熱矣。凡瘧與往來寒熱之脈皆然也。</p>
<p>問曰：脈有陽結、陰結者，何以別之？答曰：其脈浮而數，能食，不大便者，此為實，名曰陽結也，期十七日當劇；其脈沉而遲，不能食，身體重，大便反硬，名曰陰結也，期十四日當劇。</p>
<p>【註】上條以脈之寸、尺微弱，辨陰陽不足，此條以脈之浮沉有力，別陰陽結實為病之診法也。脈浮大而數，藹藹如車蓋者，陽結實脈也；脈沉石而遲，累累如循長竿者，陰結實脈也。夫脈既可以別陰陽之結實，又不可不以陰結、陽結之證而合陰結、陽結之脈相參看也。陽結證，身輕能食，陽能消穀也。不大便，期十七日當劇者，陽體終燥，故遲三日也。陰結證，身重不能食，陰不能消穀也。不大便，期十四日當劇者，陰體終濡，故早三日也。劇者謂不大便，裏急下重，且滿且痛，不可再待時日，宜早圖之也，故或潤竅以導之，軟堅以下之，不致臨期燥屎巨硬，穀道難出，窘苦萬狀也。凡病後傷液，多有此證，閱歴深者，自知之也。</p>
<p>【集註】程應旄曰：不曰病有，而曰脈有，二氣所稟，有偏勝也。陽結者，偏於陽而無陰以生液；陰結者，偏於陰而無陽以化液。皆於脈之浮而數，沉而遲辨之也。</p>
<p>陽脈浮，陰脈弱者，則血虛，血虛則筋急也。其脈沉者，營氣微也；其脈浮，而汗出如流珠者，衛氣衰也。</p>
<p>【按】陽脈浮，其脈浮之二「浮」字，當是「濡」字，若是「浮」字，則與衛衰汗出如流珠之義不屬。其脈沉之「沉」字，當是「弱」字，若是「沉」字，則與血虛營氣微之義不屬。</p>
<p>【註】此以浮沉別陰陽不足為病之診法也。陽脈濡，浮而無力脈也；陰脈弱，沉而無力脈也。其脈弱者，營氣微也，營微則血虛，故不止於發熱，而且筋急也。其脈濡者，衛氣衰也，衛衰則表不固，故不止於惡寒，而且汗出如流珠也。</p>
<p>【集註】方有執曰：沉以候裏，榮行脈中，故衰微可知。浮以候表，衛行脈外，汗出如流珠，則表不固，故衰備可知。</p>
<p>脈藹藹如車蓋者，名曰陽結也。</p>
<p>【註】藹藹如車蓋，形容脈之浮大有力，即前陽結浮數之脈也，因其有力而盛，故名曰陽結也。</p>
<p>【集註】程應旄曰：脈藹藹如車蓋者，形容其浮數中有擁上之象。</p>
<p>脈累累如循長竿者，名曰陰結也。</p>
<p>【註】累累如循長竿者，形容脈之沉石有力，即前陰結沉遲之脈也，因其有力而盛，故名曰陰結也。</p>
<p>【集註】程知曰：累累如循長竿，直引强硬之貌，為陰氣固結，陽不得而和之。前言陰結、陽結，蓋指便硬一證言之，此則專言脈象也。</p>
<p>脈瞥瞥如羹上肥者，陽氣微也。</p>
<p>【註】瞥瞥如羹上肥者，形容脈之浮而無力，即前衛氣衰之濡脈，故曰陽氣微也。</p>
<p>脈綿綿如瀉漆之絕者，亡其血也。</p>
<p>【註】綿綿如瀉漆之絕者，形容脈之沉而無力，即前營氣微之弱脈，故曰亡其血也。</p>
<p>【集註】成無己曰：綿綿者，連綿而軟也。如瀉漆之絕者，前大而後細也。</p>
<p>脈縈縈如蜘蛛絲者，陽氣衰也。</p>
<p>【註】縈縈如蜘蛛絲者，形容脈之細小，難於尋按，而浮、中、沉似有似無，即前陽不足之微脈，故曰陽氣衰也。</p>
<p>【集註】方有執曰：縈縈如蛛絲，牽惹旁旋，微細欲絕之狀。</p>
<p>師曰：寸脈下不至關，為陽絕；尺脈上不至關，為陰絕。此皆不治，決死也。若計其餘命生死之期，期以月節克之也。</p>
<p>【註】此以上發明平脈，已下皆死候之脈也。寸、關、尺三部脈之上下，以候陰陽五藏升降也。寸位乎上，候心肺之陽，主升。升極而降，降不至關，是為孤陽，故曰：寸脈下不至關，為陽絕也。尺位乎下，候肝腎之陰，主降。降極而升，升不至關，是為獨陰，故曰：尺脈上不至關，為陰絕也。關位乎中，以候脾，界乎寸尺，所以升降出入者也。今上下不至關，是升降出入息矣。故曰：此皆不治，決死也。若陰陽已離，胃氣未絕，尚可計余命之期，期以月節克之，如經曰：陰勝則陽絕，能夏不能冬；陽勝則陰絕，能冬不能夏。肝死於秋，心死於冬，脾死於春，肺死於夏，腎死於長夏之類是也，推之於日於時亦然。</p>
<p>又未知何藏陰陽前絕，若陽氣前絕，陰氣後竭者，其人死，身色必青；陰氣前絕，陽氣後竭者，其人死，身色必赤，腋下温，心下熱也。</p>
<p>【註】經曰：人有兩死，而無兩生。有兩死者，謂陰陽皆可死也；無兩生者，謂陰陽不能獨生也。故陽先絕，陰後竭，死則身青而冷；陰先絕，陽後竭，死則身赤而温也。</p>
<p>【集註】成無己曰：陽主熱而色赤，陰主寒而色青。其人死已，身色青，則陰未離乎體，故知陰氣後竭也；身色赤，腋下温，心下熱，則陽未離乎體，故知陽氣後竭也。</p>
<p>程知曰：陽氣前絕，寒病；陰氣前絕，熱病也。寒熱之治法一誤。雖死尚有徵驗，誠可畏也。</p>
<p>師曰：脈病人不病，名曰行尸。以無旺氣，卒眩仆，不識人者，短命則死。人病脈不病，名曰內虛。以無穀神，雖困無苦。</p>
<p>【註】脈者，人之根本也。脈病人不病者，謂外形不病，而見真藏病脈。其內本已絕，雖生猶死，不過尸居餘氣耳！故曰：行尸也。餘氣者，未盡五藏生旺之餘氣也，若旺氣一退，即卒然眩仆不識人而死矣。若良工早察於旺氣未退之先而圖之，未必無所補也。人病脈不病，謂外形羸瘦似病，其脈自和，以根本尚固，不過穀氣不充，名曰內虛，非行尸可比，雖困無害。胃氣復，穀氣充，自然安矣。穀神即穀氣也。</p>
<p>【集註】方有執曰：周氏云：形體之中，覺見憔悴，精神昏憒，食不忻美，而脈得四時之從，無過、不及之偏，是人病脈不病也。形體安和，而脈息乍大乍小，或至或損，弦緊浮滑，沉澀不一，殘賊沖和之氣，是脈息不與形相應，乃脈病人不病也。</p>
<p>張錫駒曰：穀神乃水穀所化之神，人賴此以資生也。內虛食少，穀氣不充，即無穀神矣。故曰：無害。若無本然之胃神，安得謂之無害耶！</p>
<p>未知何藏先受其災，若汗出發潤，喘不休者，此為肺先絕也。</p>
<p>【註】此申上條不知何藏先絕，而詳言其證也。肺主皮毛，肺絕汗出不流，故發潤也；肺主氣，肺絕張口氣出，不能復還也。故曰為肺先絕也。</p>
<p>【集註】成無己曰：肺為氣之主，為津液之帥。汗出發潤者，津脫也；喘不休者，氣脫也。</p>
<p>脈浮而洪，身汗如油，喘而不休，水漿不下，形體不仁，乍靜乍亂，此為命絕也。</p>
<p>【註】身汗如油，液外亡也；喘而不休，氣上脫也；水漿不下，胃氣絕也；形體不仁，營衛敗也；乍靜乍亂，精神散也。此皆命絕之候。由此推之，脈雖浮洪，必然無根，是為真藏孤陽飛越之診也。</p>
<p>【集註】王肯堂曰：火之將滅也必明，脈來浮洪涌盛，此將去人體之兆也，然又必兼下一二證，始可斷其命絕。</p>
<p>陽反獨留，形體如煙熏，直視搖頭者，此心絕也。</p>
<p>【註】心絕陰盡，惟陽獨留，故身體大熱，形如煙熏，從火化也。心藏神，直視，神去也。頭屬陽，陽無所依，故搖頭也。</p>
<p>【集註】成無己曰：心脈俠咽系，目直視者，心經絕也。頭為諸陽之會，搖頭者，陰絕而陽無根也。</p>
<p>脣吻反青，四肢漐習者，此為肝絕也。</p>
<p>【註】脣吻之色當赤而黃，反見青色者，木土相尅也。四肢汗出漐漐不已，此為肝絕也。</p>
<p>【集註】成無己曰：脣吻者，脾之候，肝色青，肝絕則真色見於所勝之部也。四肢者，脾所主，肝主筋，肝絕則筋脈引急，發於所勝也。</p>
<p>方有執曰：口脣邊曰吻。四肢，手足也。漐，汗出貌。習，鳥數飛也，言手足顫搖如鳥之習飛，奮振而不已也。</p>
<p>環口黧黑，柔汗發黃者，此為脾絕也。</p>
<p>【註】脾之華在脣四白，環口黧黑，其華萎矣！冷汗、陰黃，皆脾絕也。</p>
<p>【集註】方有執曰：口為脾之竅，黧黑者，熏黃黑暗，土敗之色也。柔汗，俗謂冷汗是也。</p>
<p>張錫駒曰：脾主四白，環口黧黑，土敗而水侮也。柔汗者，柔軟而膩，脾之真液，黃者脾之真色，真液泄而真色見，故為脾絕也。</p>
<p>溲便遺失，狂言，目反直視者，此為腎絕也。</p>
<p>【註】腎司二便，溲便遺失，腎絕也。腎藏精與志，狂言直視，精志俱敗也。</p>
<p>【集註】方有執曰：溲便，遺尿也。腎司闔闢，闔闢廢，故二便皆無禁約也。經曰：腎藏志，狂言者，是失志矣，失志者死。腎主骨，骨之精為瞳子，目反直視者，骨之精不上榮於瞳子，而不能轉也。</p>
<p>問曰：上工望而知之，中工問而知之，下工脈而知之，原聞其說。師曰：病家人請云；病人苦發熱，身體疼。病人自臥，師到診其脈，沉而遲者，知其差也。何以知之？若表有病者，脈當浮大，今脈反沉遲，故知愈也。</p>
<p>【註】此下皆詳望問而知之之類也。望謂觀其形之盛衰，色之深淺；問謂詢其情之苦欲，病之根因；脈謂診其脈之陰陽，合乎形色也。設病家人來請，告以病者苦發熱，身體疼，師到病人自臥，診其脈沉而遲，知其差也。何以知之？表有病脈當浮大，今反沉遲而無表脈，且無表證，故知愈也。</p>
<p>【集註】張錫駒曰：有問發熱身疼，脈反沉遲，是陽病而見陰脈，何以說得愈也？答曰：是必望其有恬然嗜臥之狀，問其有熱除身輕之意，而後合脈以斷其愈也。</p>
<p>假令病人云：腹內卒痛。病人自坐，師到脈之，浮而大者，知其差也。何以知之？若裏有病者，脈當沉而細，今脈浮大，故知愈也。</p>
<p>【註】病家人來請，告以病者腹內卒痛，醫師到，病人自坐無苦容，診其脈浮而大，知其差也。何以言之？裏有病，脈當沉細，今反浮大而無裏脈，且無裏證，故知愈也。</p>
<p>師曰：病家人來請云：病人發熱煩極，明日師到，病人向壁臥，此熱已去也。設令脈不和，處言已愈。</p>
<p>【按】不和當是「自和」，若不和如何言愈。</p>
<p>【註】此申上二條之義也。病家人來言病者發熱煩極，師未即去，明日到，病人向壁靜臥，此熱已去，因知其差。假令脈不和緩，未可言愈，必和緩而始可斷其已愈也，推之腹痛亦然。此篇首所云：設有不應，消息診看。消息者，謂今日之望，異於昨日之問聞也。</p>
<p>假令向壁臥，聞師到，不驚起而盼視，若三言三止，脈之嚥唾者，此詐病也。假令脈自和，處言此病大重，當須服吐、下藥，鍼灸數十百處乃愈。</p>
<p>【註】此設治詐病之法也。蓋仲景不欲人售其欺，亦不欲醫為其欺而妄治也。醫者玩此而揣摩之，則彼不敢欺，而我不妄治矣。</p>
<p>【集註】程知曰：彼以詐病，我以詐治，非良工不能具是巧也。</p>
<p>師持脈，病人欠者，無病也。脈之呻者，病也。言遲者，風也。搖頭言者，裏痛也。行遲者，表强也。坐而伏者，短氣也。坐而下一腳者，腰痛也。裏實護腹，如懷卵物者，心痛也。</p>
<p>【註】陰陽相引故欠，欠者先引氣入而後呵之，故謂之呵欠。陰陽不相引則病，相引則和，故曰：欠者無病也。診脈時，有呻吟病苦之聲，故曰：呻者病也。言遲者，語言謇澀，故曰：言遲者，風也。搖頭言者，痛極艱於發聲，搖頭以意示緩，故曰：搖頭言者，裏痛也。行遲者，風病筋絡不利，故曰；行遲者，表强也。坐而伏者，氣不能接，故曰：坐而伏者，短氣也。凡腰痛者，皆不能坐，即略坐非伸足依倚不可，故曰：坐而下一腳者，腰痛也。凡心痛者，皆傴僂護其痛處，故曰：裏實護腹，如懷卵物者，心痛也。</p>
<p>【集註】方有執曰：舌强則言遲，經絡牽急則舌强。筋攣則經絡拘急，肝屬木，其合筋，其主風。頭屬陽，裏屬陰，頭搖者，陰不與陽和也。短氣者，裏不足也。此條八者，皆望而知之之事也。</p>
<p>張志聰曰：師持脈者，猶言師但持脈而不問也。八條皆察人之神情，得人之病機，所謂望而知之者。</p>
<p>問曰：人恐怖者，其脈何狀？師曰：脈形如循絲累累然，其面白脫色也。</p>
<p>【註】人病恐怖者，陽神不足也。陽不足則恐，神不足則怖，恐則血隨氣下，故面白脫色不潤澤也；怖則氣隨神亂，故脈形如循絲累累然而亂也。</p>
<p>【集註】方有執曰：恐怖，惶懼也。循，理治也，絲，言細也。累累，聯絡貌。脫色，猶言失色也。蓋內氣餒者，則外色奪，所以有卒然之變也。</p>
<p>程應旄曰：此示人察色合脈之法，恐則氣下神被奪矣，故脈細而且不定，面色白而且脫也。</p>
<p>問曰：人不飲，其脈何類？師曰：脈自澀，脣口乾燥也。</p>
<p>【註】津液少則脈澀，脣口因以乾燥，此因不飲而然，非由此而不飲也。</p>
<p>【集註】程應旄曰：不飲如與人彆氣，至二三日湯水不沾脣之類。肺失游溢精氣，故脈澀而脣口乾燥也。</p>
<p>問曰：人愧者，其脈何類？師曰：脈浮，而面色乍白乍赤。</p>
<p>【註】愧者，羞也。羞則神色蕩而不定，故脈浮，而面色乍白乍赤也。此皆察色合脈，以意消息而知之之類也。</p>
<p>【集註】程應旄曰：以上數條，不論有病無病，凡人有所負於中，輒復形之色與脈也。於此推之，以意消息，則諸病之情，無不可即外以徵內矣。</p>
<p>問矣：脈有災怪，何謂也？師曰：假令人病，脈得太陽，與形證相應，因為作湯，比還送湯如食頃，病人乃大吐，若下利，腹中痛。師曰：我前來不見此證，今乃變異，是名災怪。又問曰：何緣作此吐利？答曰：或有舊時服藥，今乃發作，故名災怪耳。</p>
<p>【註】脈有災怪，謂因藥而變災怪也。假令人病太陽病，得太陽脈，脈證相應，因為作太陽病湯藥與服之；比還，如食頃，病人乃大吐下利，腹中痛，師問曰：我先來不見此證，今乃災變怪異，緣何作此吐利？病者答曰：或有舊時服藥，今乃發作，故為此災怪耳！望、問固醫家之事，亦須病人毫無隱諱，方能盡醫所長。仲景為病家服藥未告於醫，醫失問先服何藥，故出此條以示戒耳！</p>
<p>【集註】成無己曰：醫以脈證與藥相對，而反變異為其災可怪，故名災怪。</p>
<p>張志聰曰：脈得太陽與形證相應者，如太陽病，脈浮頭項强痛而惡寒，此脈與形證相應也。或有舊時服藥，今乃發作者，言送湯如食頃，所投之藥未周於經，必舊時服藥之故也。</p>

<h2>辨脈法</h2>
<p>辨者，別也。辨脈者，辨別諸脈之名也，法者，諸脈部位、至數、形狀、相類、相反，別之各有其法也。脈名者也，如浮、沉、遲、數、滑、澀諸脈之名是也。部位者，如浮、中、沉，上、下之部位是也。至數者，如遲三至，數六至之至數是也。形狀者，如滑流，澀滯之形狀是也。相類者，如弦與緊，滑與動之類是也。相反者，如浮與沉，虛與實之反是也。皮膚取而得之，謂之浮；筋骨取而得之，謂之沉。此以脈之上下部位而得名也，是則凡脈因部位而得名，皆統乎浮沉矣。如浮而無力謂之濡；沉而無力謂之弱；浮而極有力謂之革；沉而極有力謂之牢。浮中沉俱有力，按之且大謂之實；浮中沉俱無力，按之且大謂之虛；浮中沉極無力，按之且小，似有似無，謂之微；浮中沉極無力，按之且大渙散不收，謂之散；浮沉有力，中取無力，謂之芤；按之至骨，推尋始得，謂之伏。此皆以部位兼形狀相反，而得名者也。一息三至，謂之遲；一息六至，謂之數。此以脈之至數而得名者也，是則凡脈因至數而得名者，皆統乎遲數矣。如一息四至謂之緩；一息七至謂之疾；數時一止謂之促；緩時一止謂之結；至數不乖，動而中止，不能自還，須臾復動，謂之代。此皆以至數兼相類而得名者也。流利如珠，謂之滑；進退艱難滯澀，謂之澀。此以脈之形狀而得名也，是則凡脈因形狀而得名者，皆統乎滑澀矣。如脈形粗大，謂之大；脈形細小，謂之小；來去迢迢，謂之長；來去縮縮，謂之短；來盛去衰，謂之洪；其形如豆，動搖不移，謂之動；狀類弓弦，按之端直且勁，謂之弦；較弦則粗，按之左右彈指，謂之緊。此皆以形狀兼相類相反而得名者也。此辨脈之大概也。診者於此能詳審而擴充之，則進乎法矣。今以浮、沉、遲、數、滑、澀，六脈別之以為綱；以大、小、虛、實，諸脈辨之以為目，務使陰陽標本，虛實寒熱，心中有據，指下無差，庶心手相得，而辨證處方，自無錯謬矣。</p>
<p>問曰：脈有陰陽，何謂也？答曰：凡脈大、浮、數、動、滑，此名陽也；脈沉、澀、弱、弦、微，此名陰也。凡陰病見陽脈者生，陽病見陰脈者死。</p>
<p>【註】此以脈之陰陽，辨病之陰陽生死法也。浮、大、數、動、滑五者，比之諸脈為有餘，陽道有餘，故曰陽也。沉、澀、弱、弦、微五者，比之諸脈為不及，陰道不及，故曰陰也。陰病，謂陰寒病也。見陽脈，謂見陽熱脈也。陽熱脈，即浮、大、數、動、滑類也。以陰病得陰脈，證脈相應，死難必也。陰病若得陽脈，猶冬盡春生，萬物雖未即生，然日進生機，故曰生也。陽病，謂陽熱病也。見陰脈，謂見陰寒脈也。陰寒脈即沉、澀、弱、弦、微類也。以陽病得陽脈，證脈相應，生可卜也；陽病若得陰脈，如暑去秋來，萬物雖未即死，然日趨死候，故曰死也。蓋天人無二理，春夏為陽，秋冬為陰，陽主生，陰主殺故也。</p>
<p>【集註】方有執曰：陰陽者，通藏府、血氣、表裏、虛實、風寒、寒熱而總言之也。</p>
<p>程知曰：陰病見陽脈而主生者，邪氣自裏之表，欲汗而解也。陽病見陰脈而主死者，邪氣自表入裏，正虛邪盛也。故正氣實者，多見陽脈，正氣虛者，多見陰脈。</p>
<p>脈來緩，時一止復來者，名曰結；脈來數，時一止復來者，名曰促。陽盛則促，陰盛則結，此皆病脈。</p>
<p>【註】緩，四至脈也。緩時一止復來者，名曰結脈。數，六至脈也。數時一止復來者，名曰促脈。陽盛則促，陰盛則結，陰陽偏勝則病，故曰：此皆病脈也。</p>
<p>脈按之來緩，時一止復來者，名曰結；又脈來動而中止，更來小數，中有還者反動，名曰結陰也。脈來動而中止，不能自還，因而復動者，名曰代陰也，得此脈者必難治。</p>
<p>【按】脈按之來緩，時一止至，名曰結陰也數語，文義不順，且前論促結之脈已明，當是衍文。</p>
<p>【註】脈來至數不乖而中止，不能自還，因而復動，名曰代。乃一藏無氣，求他藏以代續之故也。凡病得此代脈者，必為難治，蓋以促結之止，如急行而蹶，雖然中止，即能自還，非代脈之止可比也。</p>
<p>陰陽相搏，名曰動。陽動則汗出，陰動則發熱，形冷惡寒者，此三焦傷也。若數脈見於關上，上下無頭尾，如豆大，厥厥動搖者，名曰動也。</p>
<p>【按】《素問》曰：陽加於陰謂之汗。陽加於陽，豈有汗出之理？陽動則「汗出」二字當是「發熱」二字；陰動則「發熱」二字當是「汗出」二字。</p>
<p>【註】動者，躁動也，謂陰陽互相鼓擊而不寧也。動，陽脈也。寸為陽，陽乘擊於陽，故陽動發熱也。尺為陰，陰乘擊於陰，故陰動汗出也。關界乎陰陽，則陰陽互相乘擊，故發熱汗出同見也。此為動而有力，陽盛之候，若按之不鼓，是為陽衰之診，則必形冷而不發熱，汗出而必惡寒，非摶擊陽盛之動，乃擾亂陽虛之動也。由三焦之陽氣傷，則不能外温肉分，故有是證也。動脈之狀，頗似數脈，惟上下無頭尾，如豆大，厥厥動搖，故名曰動也，厥厥者，謂似有根之搖動，動而不移，非若滑脈之流動，動而不居也。</p>
<p>【集註】方有執曰：陰陽相搏之陰陽，以二氣言；陽動陰動之陰陽，以部位言。下言動脈之定位與其形狀。厥厥，舉發貌。</p>
<p>程知曰：陽升陰降，交通上下，往來於尺、寸之間，則沖和安靜；惟陽欲升，而陰不足以和之使降，則兩相搏擊，其脈必數，而厥厥搖動見於關上也。</p>
<p>脈浮而緊者，名曰弦也。弦者，狀如弓弦，按之不移也。脈緊者，如轉索無常也。</p>
<p>【註】脈浮而緊者，名曰弦也，此非謂浮緊即弦脈，乃謂浮而勁緊，弦之狀也。弦緊相類，惟恐人將弦作緊，將緊作弦，故並舉相形以別之也。弦者，狀如弓弦，按之不移，即所謂端直也；緊者，如轉索無常，即所謂不端直也。端直則不能如轉索，轉索則不能似端直，其為勁急則同，所以相類也。</p>
<p>【集註】方有執曰：此明弦緊之辨。按之不移，言如弦之張於弓，一定而不可動移也。轉索無常，言左右旋轉而不可拘也。</p>
<p>程知曰：緊為寒邪方盛，直細中有轉動急疾之意，故謂如轉索也。</p>
<p>張錫駒曰：弦緊之分，在移與不移耳。</p>
<p>脈弦而大，弦則為減，大則為芤；減則為寒，芤則為虛。寒虛相摶，此名為革。婦人則半產漏下，男子則亡血失精。</p>
<p>【註】脈形粗大有力，謂之大；浮沉有力，中取無力，狀如蔥管謂之芤；沉而且大，按之勁急有力，謂之牢；浮而且大，舉之勁急有力，謂之革。革脈者，以鼓革而得名，外急中空之象也。弦則為勁，減其中取之勁，外急象也；大則為實，小其中取之實，中空象也。此以弦減、芤虛二脈，形容革脈也。女子得之半產漏下，男子得之亡血失精，寒虛相摶故也。</p>
<p>【集註】程知曰：言弦而虛大之脈也。弦則為減，謂陽氣減少而寒也；大則為芤，謂似革中空而虛也。虛寒相摶，則精血漏失，故有革象也。</p>
<p>問曰：脈有殘賊，何謂也？師曰：脈有弦、緊、浮、滑、沉、澀。此六脈名曰殘賊，能為諸脈作病也。</p>
<p>【註】此下，皆殘賊為病之診也。相乘之脈為正氣虛，隨我所虛而乘及之之謂也。殘賊之脈為邪氣實，恃彼之强而虐及之之謂也。此六脈者名曰殘賊，殘則明傷，賊則暗襲，脈中有此當屬實邪，不論何部，但本脈中兼見此脈，輒防邪至也。</p>
<p>【集註】方有執曰：諸脈，謂各部之脈也。作，起也。言六者若見於各部之脈中，則皆能於其部生起病端。</p>
<p>張錫駒曰：殘，傷殘；賊，賊害也。言此六者之脈，足以暗傷人之經脈血氣，如賊之害人而不覺，故曰能為諸脈作病也。</p>
<p>寸口脈陰陽俱緊者，法當清邪中於上焦，濁邪中於下焦。清邪中上，名曰潔也；濁邪中下，名曰渾也。陰中於邪，必內慄也，表氣微虛，裏氣不守，故使邪中於陰也。陽中於邪，必發熱頭痛，項强頸攣，腰痛脛酸，所謂陽中霧露之氣，故曰清邪中上。濁邪中下，陰氣為慄，足膝逆冷，便尿妄出，表氣微虛，裏氣微急，三焦相溷，內外不通。上焦怫鬱，藏氣相熏，口爛食齦也。中焦不治，胃氣上衝，脾氣不轉，胃中為濁，營衛不通，血凝不流。若衛氣前通者，小便赤黃，與熱相摶，因熱作使，遊於經絡，出入藏府，熱氣所過，則為癰膿。若陰氣前通者，陽氣厥微，陰無所使，客氣入內，嚏而出之，聲嗢咽塞，寒厥相追，為熱所擁，血凝自下，狀如豚肝。陰陽俱厥，脾氣孤弱，五液注下，下焦不闔，清便下重，令便數難，臍築湫痛，命將難全。</p>
<p>【註】寸口陰陽俱緊者，謂六脈浮沉俱緊也。浮脈緊，則霧露之邪中於上焦；沉脈緊，則寒邪中於下焦。上焦指太陽也，下焦指少陰也。霧露之邪，曰潔、曰清。清邪中上，發熱頭痛，項强頸攣，腰疼脛酸者，霧露之邪中於太陽表也。寒邪曰渾、曰濁。濁邪中下，陰氣為慄，足脛逆冷，便尿妄出者，寒邪中於少陰裏也。經曰：虛邪不能獨傷人，必因身形之虛而後客之也。蓋因其人表氣虛，裏氣不固，清濁之邪，中傷上下。三焦相溷，表裏不通，以致上焦清氣不宣，邪氣怫鬱，與藏相熏，口爛食齦；中焦不治，胃氣主下，而反上衝，脾氣主運，而反不轉，中焦皆濁，營衛不通，血凝不流行也。若正能勝邪，衛氣先通，其人必先小便赤黃，熱傷之經必血凝肉腐，而外發為癰膿也。若營氣先通，其人必先嚏嗢咽塞，熱擁於裏之血凝者自下，狀如豚肝也。若正不勝邪，陰陽俱逆，營衛不通，脾氣孤弱，不能散精，五液注下，下焦不闔，裏急墜痛，圊便數窘，命將難全也。</p>
<p>【集註】沈亮宸曰：傷寒之證，轉熱即佳，故少陰、厥陰，皆以發熱而愈，而凡下膿血與癰膿皆非死證。若陰陽俱厥，厥者必利，五液注下，下焦不闔，命將難全也。</p>
<p>方有執曰：清指風，濁指寒，曰潔、曰渾，以天地之偏氣言也。陰中於邪已下至濁邪中下一節，是釋上文。陰即下焦，陽即上焦也。陰氣為慄已下至血凝不流，是言證。若衛氣前通已下，言變癰膿之故。若陰氣前通已下，言變膿血利之故。衛氣既陽氣，營氣即陰氣，乃承上營衛不通而言，而清濁之所以為病，在其中矣！陰陽俱厥已下，言證並於裏而加重，故曰：命將難全也。</p>
<p>脈陰陽俱緊者，口中氣出，唇口乾燥，蜷臥足冷，鼻中涕出，舌上苔滑，勿妄治也。到七日以來，其人微發熱，手足温者，此為欲解；或到八日以上，反大發熱者，此為難治。設使惡寒者，必欲嘔也；腹內痛者，必欲利也。</p>
<p>【註】此承上條互詳其證，戒人臨此陰陽混淆之病，慎勿妄治也。此條之蜷臥足冷，即上條之濁邪中下也。此條之鼻涕舌苔，即上條之清邪中上也；此條之唇口乾燥，即上條之口爛蝕齦也；此條之反大發熱，即上條之癰膿下血也；此條之腹中痛，即上條之下重湫痛也；此條之惡寒，即上條之必內慄也。脈陰陽俱緊，傷寒脈也；口中氣出，唇口乾燥，胃經熱也；蜷臥足冷，少陰寒也；鼻中涕出，表傷風也；舌上苔滑，裏無熱也。似此表裏、陰陽、寒熱、虛實雜揉未定之病，慎勿妄治，則當審其孰輕、孰重、孰緩、孰急，先後施治可也。到七日以來，其人微發熱手足漸温者，此陰退陽復為欲解也；若到八日以上，反大發熱煮，乃邪盛正衰，此為難治也，設使惡寒，知尚在表。若嘔，必欲入裏也。腹內痛者，知邪已入裏，內攻必欲下利也。</p>
<p>【集註】方有執曰：微發熱，邪退也。大發熱，邪盛也。惡寒，尚在表也。腹內痛，已入裏也。</p>
<p>脈陰陽俱緊，至於吐利，其脈獨不解；緊去入安，此為欲解。若脈遲，至六七日不欲食，此為晚發，水停故也，為未解；食自可者，為欲解。</p>
<p>【按】緊去入安之「入」字，當是「人」字。人安，謂不吐利也。必是傳寫之訛。「此為晚發，水停故也」二句，與上下文義不屬，當是衍文。</p>
<p>【註】此發明脈陰陽俱緊，內外寒甚，至於吐、利解不解之義也。吐利後脈仍緊，為邪未盡不解也；緊去脈緩，為邪盡人安欲解也。若緊去脈遲，至六七日不欲食者，則胃未和為未解也；若欲食者，則胃已和，雖脈遲亦為欲解也。</p>
<p>【集註】成無己曰：脈陰陽俱緊，為寒氣甚於上下。至於吐利之後，緊脈不罷者，為其脈獨不解，緊去則人安為欲解也。</p>
<p>寸口脈浮而大，浮為虛，大為實，在尺為關，在寸為格，關則不得小便，格則吐逆。</p>
<p>【註】平脈以脈內外候關格，此以脈尺寸候關格。於此推之，凡陰陽盛極皆病關格，而不必定在內外、尺寸也。寸口脈浮而大，浮為正氣虛，大為邪氣實。在尺則陰邪實，關閉正氣不能宣，名曰關，關則不得小便也。在寸則陽邪實，格拒正氣不能化，名曰格，格則吐逆也。</p>
<p>【集註】張錫駒曰：浮大之脈在於尺，則為關陰，陰氣不能施化，故不得小便。浮大之脈在於寸，則為格陽，陽氣不能宣通，故吐逆。</p>
<p>脈浮而滑，浮為陽，滑為實，陽實相搏，其脈數疾，衛氣失度。浮滑之脈數疾，發熱汗出者，此為不治。</p>
<p>【註】浮為陽，滑為實，陽實相搏，其脈行於脈外者，數且疾矣。衛氣行疾，營氣行遲，營衛不相輔而行，故曰失度。浮、滑、數、疾，有餘之脈，見發熱無汗有餘之證，脈證相合則為可治；若見發熱汗出不足之證，脈證不合，不治明矣。</p>
<p>【集註】成無己曰：浮、滑、數、疾之脈，發熱汗出解者，邪氣退也。若不解者，正氣脫也，必不可治。經曰：脈陰陽俱盛大，汗出不解者死。</p>
<p>脈浮而數，浮為風，數為虛，風為熱，虛為寒，風虛相搏，則灑淅惡寒也。</p>
<p>【按】數為虛之「虛」字，當是「熱」字。「風為熱，虛為寒」二句當是衍文。風虛相搏之「虛」字，亦當是熱「字」。</p>
<p>【註】風寒在表則脈浮緊，風熱在表則脈浮數。表受風邪，故灑淅惡寒也。</p>
<p>諸脈浮數，當發熱而灑淅惡寒，若有痛處，飲食如常者，蓄積有膿也。</p>
<p>【註】諸脈浮數，謂寸、關、尺六脈俱浮數也。浮則為風，數則為熱，風熱遏鬱於表，則當發熱而灑淅惡寒也。若有隱痛之處，飲食如常者，非表邪之診，乃內癰蓄積有膿之診，於此知浮數之脈，不可概為風熱。</p>
<p>【集註】王肯堂曰：人身有焮<span data-rev="校" data-ver="張文賢">（ㄒ｜ㄣˋ）</span>腫痛楚處，未有不自覺者，此條所言，必是內癰，故曰：蓄積有膿也。如胃脘癰、肺癰、腸癰，皆各有辨，而胃癰之脈，人迎反盛，未有不誤以為傷寒者，故宜察之。</p>
<p>程應旄曰：脈證似傷寒，若不於若有痛處，飲食如常之證參酌，而誤以辛温發散，助其陽熱，否則誤以寒涼徹熱，遏住邪氣，滋害深矣。</p>
<p>張璐曰：若有焮腫，為熱壅經絡；若無腫處，必邪留藏府，隨內外而發癰膿也。</p>
<p>脈浮而大，浮為風虛，大為氣强。風氣相搏，必成癮疹。身體為癢，癢者名泄風，久久為痂癩。</p>
<p>【註】六脈俱浮而大，浮為風虛，大為氣强。强者，熱也。風熱相搏，必成癮疹也。身體為癢，癢者肌虛，熱氣外薄故也，名為泄風。若久不愈，則成痂癩。痂癩，疥、癬、癘、癩之類是也。</p>
<p>【集註】成無己曰：痂癩者，癘風也，眉少發稀，身有干瘡而腥臭，經云：脈風成癘是也。</p>
<p>朱震亨曰：經云：諸癢為虛，血燥不榮肌腠，所以癢也。</p>
<p>方有執曰：經云：外在腠理，則為泄風。</p>
<p>寸口諸微亡陽，諸濡亡血，諸弱發熱，諸緊為寒，諸乘寒者則為厥。鬱冒不仁，以胃無穀氣，脾澀不通，口急不能言，戰而慄也。</p>
<p>【按】濡浮而無力，候陽虛也，豈有亡血之理？弱沉而無力，候陰虛也，豈止發熱而已？諸濡亡血，當是諸濡衛虛；諸弱發熱，當是諸弱營虛。</p>
<p>【註】寸口者，指寸、關、尺三部而言也。諸微，謂凡病見微脈，皆亡陽也。諸濡，謂凡病見濡脈，皆衛虛也。諸弱，謂凡病見弱脈，皆營虛也。諸緊，謂凡病見緊脈，皆為寒也。諸乘寒者，謂諸微濡弱脈，亡陽營衛不足之人，一病即見殘賊。緊脈則為寒乘病厥也。厥於中者，鬱冒昏迷，不知痛癢；厥於經者，戰慄口噤不能言語，以平日胃虛損穀，脾虛不運，中虛不勝外邪也。</p>
<p>【集註】程知曰：諸乘寒者，則以陽極虛，而陰寒直乘之也，故為厥逆。其所以昏冒不知人，强直而無覺者，則以胃無穀氣，脾不流通，故使口噤不能言，外戰內慄而厥也。</p>
<p>問曰：曾為人所難，緊脈從何而來？師曰：假令亡汗若吐，以肺裏寒，故令脈緊也；假令咳者，坐飲冷水，故令脈緊也；假令下利，以胃中虛冷，故令脈緊也。</p>
<p>【註】此詳申上條，諸亡陽營衛不足之人，而見緊脈之義也。曾為人所難，問緊脈為寒實之診，虛冷亦見緊脈，是從何而來也？師曰：假令其人亡汗表虛，若吐胸虛，下利裏虛，寒邪乘虛為病，或外感寒邪，或內飲冷水，或中寒陰化，皆令脈緊也。若與浮同見，無汗，則為傷寒實邪；有汗，則為亡陽虛邪。與沉同見，腹痛不便，則為中寒實邪；腹痛下利，則為中寒虛邪。由此推之，凡諸實脈從虛化者，即未可謂之實矣。</p>
<p>【集註】程應旄曰：緊則為寒，稱曰乘脈，今復列之殘賊何義？曰：虛則為人乘，實則乘人，凡脈皆然，不獨緊也。</p>
<p>寸口脈微，尺脈緊，其人虛損多汗，知陰常在，絕不見陽也。</p>
<p>【註】上條以浮沉見微緊，此條以寸尺見微緊，皆陰盛陽亡之診，故曰：知陰常在，絕不見陽也。只曰虛損多汗者，略言之也。</p>
<p>【集註】程知曰：言寸微、尺緊為虛損多汗之證也。寸微弱為亡陽，尺緊疾為陰勝，陰勝於內，陽絕於外，故為虛損多汗。</p>
<p>師曰：病人脈微弱澀者，此為醫所病也。大發其汗，又數大下之，其人亡血，病當惡寒，後乃發熱，無休止時。夏月盛熱，欲著復衣；冬月盛寒，欲裸其身。所以然者，陽微則惡寒，陰弱則發熱。此醫發其汗，使陽氣微，又大下之，令陰氣弱。五月之時，陽氣在表，胃中虛冷，以陽氣內微，不能勝冷，故欲著復衣。十一月之時，陽氣在裏，胃中煩熱，以陰氣內弱，不能勝熱，故欲裸其身。又陰脈遲澀，故知血亡也。</p>
<p>【按】「又陰脈遲澀，故知血亡也」二句，與上文義不屬，非有闕文，即是衍文。</p>
<p>【註】病人脈微而澀，詢之為醫大發其汗，又數大下之，所以致此病也。其人亡血，略辭也，謂亡其血氣也。氣亡則陽微，陽微則惡寒；血亡則陰弱，陰弱則發熱；陽微陰弱，故病當惡寒後乃發熱也。輕者邪不留連，遇所不勝時則愈；重者無休止時，即遇所不勝尤甚也。然惡寒雖遇夏月盛熱，欲著復衣。所以然者，五月之時，陽氣在外，胃中虛冷，大發其汗，令陽氣微，故不勝寒也。發熱雖遇冬月盛寒，欲裸其身。所以然者，十一月之時，陽氣在內，胃中煩熱，又數下之，令陰氣弱，故不能勝熱也。此即論中所謂熱在骨髓寒在皮膚、寒在骨髓熱在皮膚，沉痼寒熱之病也。</p>
<p>【集註】王肯堂曰：非必遇夏乃寒，遇冬乃熱也。此但立其例，論其理耳。</p>
<p>寸口脈微而緩，微者衛氣疏，疏則其膚空；緩則胃氣實，實則穀消而水化也。穀入於胃，脈道乃行，水入於經，其血乃成。榮盛則其膚必疏，三焦絕經，名曰血崩。</p>
<p>【註】寸口脈微而緩，微者衛氣疏，疏則其表空虛也；緩者胃氣實，實則消化水穀也。穀入於胃，脈道之氣乃行；水入於經，脈絡之血乃成。今榮愈盛而衛愈疏，血愈多而氣愈少，氣血失其經常之道，故曰：三焦絕經。氣不能制血，血不能歸經，故血妄行而崩也。</p>
<p>【集註】成無己曰：衛氣者，温分肉，肥腠理。衛氣既疏，皮膚不得温，肥則空虛也。經曰：緩者胃氣有餘。有餘為實。故云：緩者胃氣實。《內經》曰：食入於胃，淫精於脈。是穀入於胃，脈道乃行也。《鍼經》曰：飲而液滲於絡，合和於血。是水入於經，其血乃成也。經，常也。三焦者，氣之道路。衛氣疏則氣不循常度，故三焦絕其常度也。</p>
<p>方有執：疏言不能固護，實猶言强也。穀入於胃至其血乃成，乃承上文穀消而水化也。陰血大下，而曰崩者，言其不能止靜，如山壞之勢也。</p>
<p>寸口脈微而澀，微者衛氣不行，澀者榮氣不逮，榮衛不能相將，三焦無所仰，身體痹不仁，榮氣不足，則煩疼口難言，衛氣虛，則惡寒數欠，三焦不歸其部，上焦不歸者，噫而酢吞；中焦不歸者，不能消穀引食；下焦不歸者，則遺溲。</p>
<p>【註】凡經脈內外，榮衛也；藏府內外，三焦也。故經曰：榮行脈中，衛行脈外。上焦心肺主之，中焦脾胃主之，下焦肝腎主之。分而言之，榮也，衛也，三焦也；合而言之，皆本乎一氣之流行，隨其所在而得名也。脈微而澀，榮衛不足，不足則榮衛不能相將而行，三焦無所仰賴，故身體周痹不仁。榮氣不足，故身煩疼，口難言語；衛氣不足，故惡寒數欠也。上焦司降，降者，清中之濁。下焦司升，升者，濁中之清。中焦司升降，清者令其上升，濁者令其下降。今榮衛不相將而行，三焦無所仰賴，故不能各歸其部，而失其職矣。上焦不歸，則濁氣不降，噫氣而吞酸；中焦不歸，則升降相違，故不能消穀引食；下焦不歸，則清氣不升，故不能約束而遺溲也。</p>
<p>寸口脈微而澀，微者衛氣衰，澀者榮氣不足。衛氣衰，面色黃；榮氣不足，面色青。榮為根，衛為葉，榮衛俱微，則根葉枯槁，而寒粟咳逆，唾腥吐涎沫也。</p>
<p>【註】此詳申榮衛上焦之證也。面色黃青，榮衛不足之色也。惡寒而慄，咳嗽唾腥，吐痰涎沫，肺損之證也。肺主皮毛，皮毛者，榮衛之所居，故肺損則皮聚而毛落，榮衛枯槁也。</p>
<p>【集註】成無己曰：榮行脈中為根，衛行脈外為葉，根葉俱微，則陰陽之氣衰也。</p>
<p>寸口脈弱而遲，弱者衛氣微，遲者營中寒。營為血，血寒則發熱；衛為氣，氣微者，心內飢，飢而虛滿，不能食也。</p>
<p>【按】條末「心內飢，飢而虛滿不能食」句，此是論脾胃，不關營衛。故弱者衛氣微，當是「陽氣微」；遲者營中寒，當是「脾中寒」，上下文義始屬。營為血，血寒則發熱，豈有血寒發熱之理乎？衛為氣，氣微者，當是陽氣微。脾中寒者，心內飢，閱下條言胃氣有餘，自知。</p>
<p>【註】此詳申營衛中焦之證也。緩以候胃，遲以候脾。胃主納穀，脾主化穀，故能食者胃也，能化者脾也。今陽微中寒，脾胃俱病，所以心內雖飢，飢而虛滿不能食也。</p>
<p>【集註】方有執曰：飢而虛滿者，陽主化穀，衛陽衰微不化穀，故虛滿而不能食也。</p>
<p>寸口脈弱而緩，弱者陽氣不足，緩者胃氣有餘，噫而吞酸，食卒不下，氣填於膈上也。</p>
<p>【註】此又詳申中焦之證也。寸口脈弱而緩，弱者陽氣不足，緩者胃氣有餘，不足則脾失健運，有餘則胃强能食。此胃强脾弱，所以雖能食而不能消化也，故使吞酸而噫，食卒不化，氣填脹悶於膈中也。</p>
<p>【集註】方有執曰：陽氣以胃中之陽氣言，不足則不能化穀；胃氣以胃中穀氣言，有餘言有宿食也。有宿食則鬱而生熱，故噫飽而吞酸，此蓋以飲食之內傷者言也。</p>
<p>趺陽脈遲而緩，胃氣如經也。趺陽脈浮而數，浮則傷胃，數則動脾。此非本病，醫特下之所為也。營衛內陷，其數先微，脈反但浮，其人必大便硬，氣噫而除。何以言之？本以數脈動脾，其數先微，故知脾氣不治，大便硬，氣噫而除，今脈反浮，其數改微，邪氣獨留，心中則飢，邪熱不殺穀，潮熱發渴。數脈當遲緩，脈因前後度數如法，病者則飢；數脈不時，則生惡瘡也。</p>
<p>【註】此以下辨趺陽之脈、少陰之脈也。趺陽一名衝陽，在腳背上，去陷骨三寸脈動處，乃是陽明胃經之動脈也。少陰一名太谿，在足內踝後跟骨上脈動處，乃足少陰腎經之動脈也。趺陽、少陰，乃古診法。越人以十二經雖皆有動脈，獨取寸口以決死生者，以寸口乃脈之大要會也。然此法不行久矣。設有危急之病，寸口脈不見，診此以決死生可也。若在平時，總不如以關脈為趺陽，尺脈為少陰，更為愈也。如趺陽胃脈遲而和緩，是胃氣不病，如經脈也，今趺陽脈浮而數，按之無力，浮以候府，浮而無力，則為傷胃；沉以候藏，數而無力，則為傷脾。詢之病者，特為醫下之所為，以致營衛之氣內陷。其先數脈變微，為脾弱也；浮脈仍浮反甚，為胃强也。胃强則邪氣獨留，故大便硬，潮熱發渴也；脾弱則脾氣不運，故邪熱不能殺穀，雖飢不食，氣噫而快也。醫者前後施治如法，而浮數之脈，自當遲緩如經，則飢欲食，病者愈也；若施治失宜，數脈終始不退，則生惡瘡也。</p>
<p>【集註】方有執曰：惡瘡與尿膿雖不同，其為血熱則皆然也。</p>
<p>程知曰：此言趺陽脈遲緩，妄下則有浮數之變也。</p>
<p>趺陽脈浮而澀，少陰脈如經者，其病在脾，法當下利。何以知之？若脈浮大者，氣實血虛也，今趺陽脈浮而澀，故知脾氣不足，胃氣虛也；以少陰脈弦而浮才見，此為調脈，故稱如經也。若反滑而數者，故知當屎膿也。</p>
<p>【按】「若脈浮大者，氣實血虛也」二句，與上文義不屬，當是衍文。少陰脈弦而浮，豈可謂如經乎？當改，「沉而滑」字。</p>
<p>【註】脾腎皆病下利，今趺陽胃脈浮澀，少陰腎脈如常，是病在脾不在腎也，何以知之？浮為陽，以候胃；澀為陰，以候脾。浮與澀合，故知脾氣不足，胃氣虛也。以少陰脈見沉而滑，故稱如經也。若沉滑而數者，是陽邪傷陰，故知當屎膿血也。</p>
<p>【集註】程知曰：水穀之下利屬於脾胃，而膿血之下利屬於腎，此可診趺陽、太谿而辨之也。</p>
<p>趺陽脈伏而澀，伏則吐逆，水穀不化，澀則食不得入，名曰關格，</p>
<p>【按】水穀不化之「化」字，當是「入」字，若是「化」字，是能食也，何名曰格？食不得入，當是不得小便，若有小便，是水道通也，何名曰關？必是傳寫之誤。</p>
<p>【註】前論以浮沉、尺寸候關格，此以趺陽候關格之診法也。趺陽者，胃脈也。脈伏而澀，伏則尺寸之陰陽停升降也，澀則三焦之元氣不流通也。不升降流通，故上則吐逆，下則不得小便，病名曰關格也。</p>
<p>趺陽脈滑而緊，滑者胃氣實，緊者脾氣强，持實擊强，痛還自傷，以手把刃，坐作瘡也。</p>
<p>【註】趺陽之脈以候脾胃，脈當和緩，今反滑而緊者，以滑為胃氣實，緊為脾氣强，滑緊並見，如持實以擊强，故主急痛，痛還自傷脾胃也。以手把刃而成瘡者，猶之操刃自割，而貽其害也。</p>
<p>【集註】方有執曰：滑為食，故在胃，則主穀氣實。緊為寒，故在脾，則主邪氣强。持實擊强，言胃實脾强，兩相搏擊而為病。譬如以手把刃而自傷，蓋謂非由藏府而傳變也。</p>
<p>趺陽脈沉而數，沉為實，數消穀。緊者，病難治。</p>
<p>【註】胃脈沉而數，沉主裏，數主熱，沉數為裏實熱，則能消穀。凡裏病得此脈者，皆易治也。若不沉數而沉緊，沉緊為裏寒，則為殘傷胃氣之診，故曰難治也。</p>
<p>【集註】方有執曰：沉以候裏，故在脾胃為土實，穀氣實也。數為熱，陽也；緊為寒，陰也。言趺陽主脾胃，脾胃主穀，穀氣實。若脈見數而陽熱勝，陽能化穀，雖病不足為害；若脈得緊而陰寒勝，陰不化穀，故為難治。</p>
<p>程知曰：言趺陽沉數為消穀之病也。沉為實，沉主裏也；數消穀，數為熱也。緊盛為邪勝，故為難治也。</p>
<p>趺陽脈大而緊者，當即下利，為難治。</p>
<p>【註】下利者，不論寒熱皆中虛之病，故脈宜小宜緩，為病脈相宜，則易治也。今趺陽胃脈大而緊，為病虛脈實，則不相宜，故為難治也。</p>
<p>【集註】成無己曰：大為虛，緊為寒，胃中虛寒，當即下利。下利脈亦微小，今反大緊，邪盛也，故曰難治。經曰：下利脈大者，為未止。</p>
<p>張璐曰：趺陽脈緊，為寒邪傷胃，故必下利。下利脈大為邪盛，故難治也。</p>
<p>趺陽脈微而緊，緊則為寒，微則為虛，微緊相搏，則為短氣。</p>
<p>【註】脈見浮微而沉緊，虛寒之診也。趺陽胃脈似有似無為陽虛，重按似緊為中寒，胃陽虛寒則氣短矣。緊脈主痛而不痛者，以緊兼微，雖緊不勁，故不痛也。</p>
<p>【集註】程知曰：言趺陽微緊，則中氣虛寒，為短氣之證也。</p>
<p>趺陽脈不出，脾不上下，身冷膚硬。</p>
<p>【註】趺陽脈伏不出，則中焦陽虛，脾胃不能上下輸布，衛氣不得，故病通身膚冷而硬也。</p>
<p>【集註】程知曰：身冷者衛氣不温也，膚硬者營血不濡也。</p>
<p>趺陽脈浮而芤，浮者衛氣衰，芤者榮氣傷，其身體瘦，肌肉甲錯。浮芤相搏，宗氣衰微，四屬斷絕。</p>
<p>【註】胃脈浮芤，浮者胃脈衰，芤者營氣傷。衛氣衰，故身體瘦也；營氣傷，故肌肉甲錯也。浮芤相搏，日久而宗氣衰微，生氣少矣。四屬斷絕，謂皮、肉、脂、髓四者俱竭，故一身枯瘦失滋養矣。</p>
<p>【集註】程應旄曰：衛以營為根，營以衛為護，而營衛之統於宗氣者，又以趺陽胃為根也。</p>
<p>趺陽脈緊而浮，浮為氣，緊為寒；浮為腹滿，緊為絞痛；浮緊相搏，腸鳴而轉，轉即氣動，膈氣乃下，少陰脈不出，其陰腫大而虛也。</p>
<p>【按】陰腫大而虛之「虛」字，當是「痛」字。細玩可知。</p>
<p>【註】外感，六脈浮緊，寒氣在外，故骨節煩痛；內傷，胃脈浮緊，寒氣在內，故腹滿絞痛。寒氣相搏，腸鳴而轉，轉則膈中寒氣下趨洞泄也。若少陰脈浮不出，則下焦陽虛，寒氣聚於陰器，不得發泄，故病疝陰腫大而痛也。</p>
<p>【集註】方有執曰：趺陽之土敗，而少陰所以無制也。</p>
<p>少陰負趺陽者，為順也。</p>
<p>【註】此少陰負趺陽大旨。蓋少陰腎屬水，趺陽胃屬土，雜病惡土尅水，而傷寒少陰病，惟恐土不能制水，水一泛溢，則嘔吐、下利，無所不至。若趺陽脈和，胃土有權，則水有制，而少陰負則為順矣。順者，土不為水侮也。</p>
<p>【集註】方有執曰：萬物資生於土，而百骸藉養於胃，水土平成，物阜人安，非天下之至順乎？古今謂趺陽有脈者不死，有以哉！</p>
<p>汪琥曰：趺陽脈，《圖經》原名衝陽脈，在足跗中指端，上行五寸，去陷谷穴三寸，足陽明脈之所過也，為原，故一名會原，診法病重者切之以決死生。傷寒以胃氣為本，趺陽之脈不衰，知胃氣尚在，病雖危猶可治也。</p>
<p>少陰脈弱而澀，弱者微煩，澀者厥逆。</p>
<p>【註】少陰脈弱而澀，弱者腎陰虛，故微煩也；澀者脈道滯，故肢冷也。</p>
<p>【集註】方有執曰：弱為虛損不足脈，陰虛生內熱，所以煩，然屬虛煩，故雖煩亦微也。澀為少血而不滑，不能上與陽相順接，所以厥而逆冷也。</p>
<p>程知曰：言腎脈微澀之病也。少陰，腎動脈也，在足內踝後跟骨上陷中也。</p>
<p>少陰脈不至，腎氣微，少精血，奔氣促迫，上入胸膈，宗氣反聚，血結心下；陽氣退下，熱歸陰股，與陰相動，令身不仁，此為尸厥。當刺期門、巨闕。</p>
<p>【註】少陰脈不至，是腎氣衰微，精血少也。腎者，陰中藏陽者也。腎陰虛竭，不能藏陽，陽氣上奔，迫促胸膈，宗氣反為所阻，聚而不行，血結心下。陽氣既奔於上，極必退下，退下則陰股間熱，與陰相動，所必然也，雖令知覺冥，身不仁而不死，此為尸厥也。當刺期門以通結血，刺巨闕以行宗氣，庶厥回而復甦也。</p>

<h1>卷十七</h1>

<h2>正誤存疑篇</h2>
<p>仲景《傷寒論》，篇篇可法，但成於漢末，傳寫多訛，錯簡亦復不少。如論中下利、嘔逆，用十棗湯峻劑攻之。陽重衄血，以麻黃湯發之。發汗病解反惡寒，「病解」之中，多一「不」字。心下痞，按之濡，「濡」字之上少一「不」字之類。諸家遵經註解，不得不穿鑿附會，致令千古不可多得之書，不能傳信於世，良可惜也！今加正誤一一列明，每條凡<span data-rev="訂" data-ver="*">小字傍右</span><span data-rev="訂">〔〕內</span>者，原文也；<span data-rev="訂" data-ver="*">傍左</span><span data-rev="訂">｛｝內</span>者，改正之文也；<span data-rev="訂" data-ver="*">居中</span><span data-rev="訂">〖〗內</span>者，原文所有，或移上，或移下，或他處移入及原文所無而補之者也。字上加□，刪去者也。尤有整節舛謬者三十五條，證不與脈符，藥不與病合，雖有是方，世無其病，即有其病，難用是藥，承訛襲謬，無濟實用。然其中尚有可採之句，所以各篇不動經文，强加註釋，復錄原文，附於卷末，以志闕疑云。</p>

<h2>太陽上篇正誤</h2>
<p>桂枝湯方</p>
<p>桂枝（〔去皮〕三兩）　芍藥（三兩）　甘草（炙，二兩）　生薑（切，三兩）　大棗（擘，十二枚）</p>
<p>【按】桂枝湯方，原文有「去皮」二字。夫桂枝氣味辛甘，全在於皮，若去皮是枯木矣，如何有解肌發汗之功耶？當刪之，後仿此。</p>
<p>若脈和，其人大煩，目重〔臉〕｛瞼｝內際黃者，此欲解也。</p>
<p>【按】「臉」字當是「瞼」。瞼，眼弦也。作「臉」字非，當改之。</p>
<p>太陽中風〔下〕｛不｝利嘔逆，表解者，乃可攻之。其人漐漐汗出，發〔作〕｛熱｝有時，頭痛，心下痞硬滿，引脅下痛，乾嘔短氣，汗出不惡寒者，此表解裏未和也，十棗湯主之。</p>
<p>【按】「下利」之「下」字，當是「不」字。若是「下」字，豈有上嘔下利而用十棗湯峻劑攻之之理乎？惟其大便不利，痞硬滿痛，始屬裏病；小便不利，嘔逆短氣，始屬飲病，乃可峻攻。發作之「作」字，當是「熱」字，始與太陽陽邪熱飲之義相合。若無熱汗出，乃少陰陰邪寒飲，真武湯證也。且「作」字與上下句文義皆不相屬，當改之。</p>
<p>太陽病，下之，其脈〔促〕｛浮｝不結胸者，此為欲解也。脈〔浮〕｛促｝者，必結胸；脈〔緊〕｛細數｝者，必咽痛；脈弦者，必兩脅拘急；脈〔細數〕｛緊｝者，頭痛未止；脈沉緊者，必欲嘔；脈沉滑者，協熱利；脈〔浮〕｛數｝滑者，必下血。</p>
<p>【按】「脈促」當是「脈浮」，始與不結胸為欲解之文義相屬。「脈浮」當是「脈促」，始與論中結胸、胸滿同義。「脈緊」當是「脈細數」，「脈細數」當是「脈緊」，始同論中二經本脈。「脈浮滑」當是「脈數滑」，浮滑是論中白虎湯證之脈，數滑是論中下膿血之脈。均當改之。</p>
<p>太陽病，二三日，不能臥，但欲起，心下必結。脈微弱者，此本有寒分也。反下之，若利止，必作結胸；未止者，四日復下〔之〕｛利｝，此作協熱利也。</p>
<p>【按】「四日復下之」之「之」字，當是「利」字。上文利未止，豈有復下之理乎？當改之。</p>
<p>太陽病下之後，脈促胸滿者，桂枝去芍藥湯主之。若〖汗出〗微惡寒，去芍藥方中，加附子湯主之。</p>
<p>【按】「微惡寒」之上，當有「汗出」二字，若無「汗出」二字，乃表未解也，無加附子之理，當補之。</p>
<p>太陽病，脈浮而動數，浮則為風，數則為熱，動則為痛，〔數則為虛〕，頭痛發熱，微盜汗出，而反惡寒者，表未解也。醫反下之，動數變遲，膈內拒痛，胃中空虛，客氣動膈，短氣煩躁，心中懊憹，陽氣內陷，心下因硬，則為結胸，大陷胸湯主之。若不結胸，但頭汗出，余無汗，劑頸而還，小便不利，身必發黃也。</p>
<p>【按】「數則為虛」句，衍文也，當刪之。</p>
<p>寒實結胸，無熱證者，與三物〔小陷胸湯〕白散。〔亦可服〕。</p>
<p>【按】「與三物小陷胸湯」，當是「三物白散」。「小陷胸湯」四字，當是錯簡。桔梗、貝母、巴豆三物，其色皆白，有三物白散之義，温而能攻，與寒實之理相合，小陷胸湯乃栝蔞、黃連，皆性寒之品，豈可以治寒實結胸之證耶？「亦可服」三字，亦衍文也，俱當刪之。</p>

<h2>太陽中篇正誤</h2>
<p>發汗病〔不〕解，反惡寒者，虛故也，芍藥甘草附子湯主之。</p>
<p>【按】「發汗病不解」之「不」字，衍文也。發汗病不解，則當惡寒，何謂反惡寒？病解惡寒，始可謂虛。當刪之。</p>
<p>病發熱頭痛，脈反沉，若不差，身體疼痛，〖下利清穀〗，當温其裏，宜四逆湯。</p>
<p>【按】「身體疼痛」之下，當有「下利清穀」四字。若無此四字，則當温其裏之文，竟無著落矣，未有表病而温裏之理也。閱後太陰篇中云：傷寒醫下之，續得不利清穀不止，身痛者，急當救裏，四逆湯。其義益明，遵經補之。</p>
<p>傷寒，〖若汗〗、若吐、若下後，七八日不解，熱結在裏，表裏俱熱，時〔時〕｛汗｝惡風，大渴，舌上乾燥而煩，欲飲水數升者，白虎加人參湯主之。</p>
<p>【按】「傷寒」之下，當有「若汗」二字，蓋汗較吐下傷津液為多也。「時時惡風」，當是「時汗惡風」，若非「汗」字，則時時惡風是表不解，白虎湯在所禁也。論中謂發熱無汗，表不解者，不可與白虎湯。渴欲飲水，無表證者，白虎加人參湯主之。細玩經文自知，當補之改之。</p>
<p>發汗已，脈浮數，〖小便不利〗，煩渴者，五苓散主之。</p>
<p>【按】「脈浮數」之下，當有「小便不利」四字，若無此四字，則為陽明內熱口燥之煩渴，是白虎湯證也。惟其小便不利而煩渴，斯為太陽水熱瘀結之煩渴，始屬五苓散證。若非小便不利而用五苓散，則犯重竭津液之禁矣。況太陽上篇類此證者數條，惟水入即吐一條，乃水不下行，故無小便不利之文，余皆有「小便不利」四字。今此四字，必是傳寫之遺，當補之。</p>
<p>服桂枝湯，或下之，仍頭項强痛，翕翕發熱，無汗，心下滿微痛，小便不利者，桂枝湯去〔桂〕｛芍藥｝加茯苓白朮湯主之。</p>
<p>【按】去桂當是去芍藥。此方去桂，將何以治仍頭項痛，發熱無汗之表乎？細玩其服此湯，曰餘依桂枝湯法煎服，其義自見。服桂枝湯已，温覆令一時許，通身漐漐微似有汗，此服桂枝湯法也。若去桂則是白芍、甘草、茯苓、白朮，並無辛甘走營衛之品，而曰：餘依桂枝湯法，無所謂也。且論中脈促胸滿、汗出惡寒者，用桂枝去芍藥加附子湯主之，去芍藥者，為胸滿者，今證雖稍異，而滿則同，其為去芍藥可知，當改之。</p>
<p>傷寒，醫以丸藥大下之，身熱不去，微煩者，梔子〔乾薑〕｛豉｝湯主之。</p>
<p>傷寒五六日大下之後，身熱不去，心中結痛者，未欲解也。梔子〔豉〕｛乾薑｝湯主之。</p>
<p>【按】梔子乾薑湯，當是梔子豉湯；梔子豉湯，當是梔子乾薑湯。斷無煩熱用乾薑，結痛用香豉之理，當移之。</p>
<p>太陽病，脈浮緊，無汗，發熱，身疼痛，八九日不解，表證仍在，此當發其汗，〖麻黃湯主之〗。服藥已，微除，其人發煩目瞑；劇者必衄，衄乃解。所以然者，陽氣重故也。</p>
<p>【按】張兼善曰：「麻黃湯主之」五字，不應在陽氣重之下，豈有衄乃解之後，而用麻黃湯之理乎？服藥已之上，並無所服何藥之文，將此五字移於其上，文義始合，當移之。</p>
<p>傷寒不大便，六七日，頭痛有熱者，與承氣湯。其小便清者，知不在裏，仍在表也，當須發汗，〔若〕｛苦｝頭痛者，必衄，宜桂枝湯。</p>
<p>【按】「若頭痛」之「若」字，當是「苦」字。苦頭痛方為必衄證，若是「若」字，則凡頭痛皆能致衄矣。當改之。</p>
<p>心下痞，按之〖不〗濡，其脈關上浮者，大黃黃連瀉心湯主之。</p>
<p>【按】「按之濡」，當是「按之不濡」，若按之濡，乃虛痞也，補之不暇，豈有用大黃瀉之之理乎？當補之。</p>

<h2>太陽下篇正誤</h2>
<p>小青龍湯方加減法內</p>
<p>若微利者，去麻黃加〔蕘花如雞子大，熬令赤色〕｛茯苓四兩｝。</p>
<p>【按】「加蕘花如雞子大」，此必傳寫之誤。考《本草》蕘花是芫花類也，每用之攻水其力甚峻，五分可令人下行數十次，豈有治停飲之微利，用雞子大之蕘花者乎？當改加茯苓四兩。</p>
<p>傷寒，心下有水氣，咳而微喘，發熱不渴，〖小青龍湯主之〗。服湯已，渴者，此寒去欲解也。</p>
<p>【按】「小青龍湯主之」六字，當在發熱不渴之下，始與服湯已渴者之文義相屬，豈有寒去欲解，而更服小青龍湯之理乎？當移之。</p>

<h2>陽明篇正誤</h2>
<p>陽明病，脈浮而緊者，必潮熱，發作有時；但浮者，必〔盜〕｛自｝汗出。</p>
<p>【按】自汗是陽明證，盜汗乃少陽證，「盜汗」應是「自汗」，當改之。</p>
<p>陽明病，脈遲，汗出多，〖發熱〗，微惡寒者，表未解也，可發汗，宜桂枝湯。</p>
<p>【按】「汗出多」之下，當有「發熱」二字。若無此二字，脈遲汗出多，微惡寒乃表陽虛，桂枝附子湯證也，豈有用桂枝湯發汗之理乎？當補之。</p>
<p>傷寒脈浮滑，此以表有熱，裏有〔寒〕｛熱｝，白虎湯主之。</p>
<p>【按】「裏有寒」之「寒」字，當是「熱」字。若是「寒」字，非白虎湯證也，當改之。</p>
<p>傷寒若吐、若下後不解，不大便五六日，上至十餘日，日晡所發潮熱，不惡寒，獨語如見鬼狀。若劇者，發則不識人，循衣摸床，惕而不安，微喘直視。脈〔弦〕｛滑｝者生，澀者死。微者，但發熱譫語者，大承氣湯主之。若一服利，止後服。</p>
<p>【按】「脈弦者生」之「弦」字，當是「滑」字，弦為陰負之脈，豈有必生之理？惟滑脈為陽，始有生理。況滑者通也。澀者塞也，凡物之理，未有不以通為生，而塞為死者，當改之。</p>
<p>太陽病，寸緩關浮尺弱，其人發熱汗出，復惡寒不嘔，但心下痞者，此以醫下之也；如其不下者，病人不惡寒而渴者，此轉屬陽明也。小便數者，大便必硬，不更衣十日無所苦也，渴欲飲水，少少與之，〔但以法救之〕｛若小便不利｝，渴者，宜五苓散。</p>
<p>【按】「但以法救之」五字，當是「若小便不利」五字，方與上文小便數，及下文渴者之義相屬。此條病勢不急救之之文，殊覺無謂。昔王三陽亦云：此處五苓散難用，不然經文渴者之下，當有缺文，當改之。</p>
<p>梔子蘖皮湯</p>
<p>【按】此方之甘草，當是茵陳蒿，必傳寫之誤也。</p>
<p>太陽病，當惡寒發熱，今自汗出，反不惡寒發熱，關上脈細數者，以醫吐之過也。一二日吐之者，腹中飢，口不能食；三四日吐之者，不喜糜粥，欲食冷食，〖五六日吐之者〗，朝食暮吐，以醫吐之所致也，此為小逆。</p>
<p>【按】「欲食冷食」之下，當有「五六日吐之者」六字，若無此一句，則不喜糜粥，欲食冷食，與朝食暮吐之文不相聯屬。且以上文一二日、三四日之文細玩之，則可知必有「五六日吐之」一句，由淺及深之義也。當補之。</p>
<p>寸口脈浮大，而醫下之，此為大逆。浮則無血，大則為寒，寒氣相摶，則為腸鳴，醫乃不知，而反飲冷水，〔令汗大出〕，水得寒氣，冷必相摶，其人必䭇。</p>
<p>【按】「令汗大出」四字，當是衍文，宜刪之。</p>
<p>陽明病，譫語有潮熱，反不能食者，胃中必有燥屎五六枚也，〖宜大承氣湯下之〗。若能食者，但硬耳。</p>
<p>【按】「宜大承氣湯下之」句，應在「必有燥屎五六枚」之下始合。若但便硬即用大承氣湯下之，殊失仲景慎重誤下之旨，當移之。</p>
<p>陽明中風，脈弦浮大而短氣，腹都滿，脅下及心痛，久按之，氣不通，鼻乾，不得汗，嗜臥，一身及面目悉黃，小便難，有潮熱，時時噦，耳前後腫，刺之小差，外不解，病過十日，脈續〔浮〕｛弦｝者，與小柴胡湯。但浮，無餘證者，與麻黃湯。若不尿。腹滿加噦者，不治。</p>
<p>【按】「續浮」之「浮」字，當是「弦」字，始與小柴胡湯法之脈相合。若是「浮」字。則上之浮既宜小柴胡湯，而下之浮又用麻黃湯，不自相矛盾耶？當改之。</p>
<p>發汗後，水藥不得入口為逆，若更發汗，必吐〔下〕不止。</p>
<p>【按】「必吐下不止」之「下」字，衍文也，當刪之。</p>

<h2>少陽篇正誤</h2>
<p>得病六七日，脈遲浮弱，惡風寒，手足温，醫二、三下之，不能食，而脅下滿痛，面目及身黃，頸項强，小便難者，與柴胡湯，後必下重，本渴而飲水嘔者，柴胡湯不中與也。〔食穀者噦〕。</p>
<p>【按】「食穀者噦」四字，衍文也。食穀嘔者有之，從無食穀噦者之證，當刪之。</p>
<p>傷寒五六日，頭汗出，微惡寒，手足冷，心下滿，口不欲食，大便硬，脈〖沉〗細者，此為陽微結，必有表復有裏也，脈沉亦在裏也。汗出為陽微，假令純陰結。不得復有外證，悉入在裏，此為半在裏、半在外也。脈雖沉〔緊〕｛細｝，不得為少陰病，所以然者，陰不得有汗，今頭汗出，故知非少陰也，可與小柴胡湯。設不了了者，得屎而解。</p>
<p>【按】「脈細」當是「脈沉細」，觀本條下文脈沉亦在裏也之「亦」字自知，當補之。脈雖沉緊之「緊」字，當是「細」字。觀本條上文並無「緊」字，如何說脈雖沉緊，此「雖」字又何所謂耶？當改之。</p>
<p>傷寒發熱，汗出不解，心下痞硬，嘔吐而〔下〕｛不｝利者，大柴胡湯主之。</p>
<p>【按】「下利」之「下」字，當是「不」字，若是「下」字，豈有上吐下利，而猶以大柴胡湯下之者乎？當改之。</p>
<p>太陽病，過經十餘日，反二、三下之，後四五日，柴胡證仍在者，先與小柴胡湯。嘔不止，心下急，鬱鬱微煩者，為未解也，與大柴胡湯下之則愈。</p>
<p>【按】許叔微曰：大柴胡湯，一方無大黃，一方有大黃。蓋大黃蕩滌蘊熱，傷寒中要藥。王叔和云：若不用大黃，恐不名大柴胡湯。且仲景曰：下之則愈，若無大黃，將何以下心下之急乎？當從叔和為是，宜補之。</p>
<p>太陽病，過經十餘日，心中〔温温〕｛嗢嗢｝欲吐，而胸中痛，大便反溏，腹微滿，鬱鬱微煩，先此時，自極吐下者，與調胃承氣湯，若不爾者，不可與。但欲嘔，胸中痛，微溏者，此非柴胡證，以嘔故知極吐下也。</p>
<p>【按】王肯堂曰：「温温」當是「嗢嗢」。又云以嘔下，疑有闕文，當改之。</p>

<h2>太陰篇正誤</h2>
<p>太陰之為病，腹滿而吐，食不下，時腹自痛，若下之，必胸下結硬，〖自利益甚〗。</p>
<p>【按】吳人駒曰「自利益甚」四字，當在「必胸下結硬」之下，若在吐食不下之下，則是已吐食不下而自利益甚矣。仲景復曰：若下之無所謂也，從而移之。</p>
<p>傷寒，本自寒〔下〕｛格｝，醫復吐下之，寒格更逆吐下，若食入口即吐，乾薑黃連黃芩人參湯主之。</p>
<p>【按】經論中並無寒下之病，亦無寒下之文。玩本條下文，寒格更逆吐下，可知寒下之「下」字，當是「格」字，文義始屬。註家皆釋胃寒下利，不但文義不屬，且與芩、連之藥不合，當改之。</p>

<h2>少陰篇正誤</h2>
<p>少陰病，飲食入口即吐，心中〔温温〕｛嗢嗢｝欲吐復不能吐。始得之，手足寒，脈弦遲者，此胸中實，不可下也，當吐之。若膈上有寒飲，乾嘔者，不可吐也，當温之，宜四逆湯。</p>
<p>【按】「温温」當是「嗢嗢」。嗢嗢者，乃吐飲之狀也，當改之。</p>

<h2>厥陰篇正誤</h2>
<p>傷寒，厥而心下悸者，〖以飲水多〗，宜先治水，當服茯苓甘草湯，却治其厥。不爾，水漬入胃，必作利也。</p>
<p>【按】「厥而心下悸者」之下，當有「以飲水多」四字，若無此四字，乃陰盛之厥悸，非停水之厥悸矣。何以即知是水，而曰宜先治水耶？當補之。</p>
<p>傷寒脈微而厥，至七八日膚冷，其人躁，無暫安時者，此為藏厥，非蚘厥也。蚘厥者，其人當吐蚘。今病者靜，而復時煩者，〔此〕｛非｝為藏寒，蚘上入其膈，故煩，須臾復止。得食而嘔，又煩者，蚘聞食臭出，其人當自吐蚘。蚘厥者，烏梅丸主之，又主久利。</p>
<p>【按】「此為藏寒」之「此」字，當是「非」字，若是「此」字，即是藏厥，與辨蚘厥之義不屬，當改之。</p>
<p>傷寒五六日，不〔結胸〕｛大便｝，腹濡，脈虛復厥者，不可下。此為亡血，下之死。</p>
<p>【按】「結胸」二字，當是「大便」二字。不結胸腹濡脈虛復厥，皆無可下之理，今曰不可下，何所謂也？當改之。</p>
<p>傷寒始發熱六日，厥反九日而利，凡厥利者，當不能食，今反能食者，恐為除中，食以索餅，〔不〕｛若｝發熱者，知胃氣尚在，必愈。恐暴熱來出而復去也，後三日脈之，其熱續在者，期之旦日夜半愈。所以然者，本發熱六日，厥反九日，復發熱三日，並前六日，亦為九日，與厥相應，故期之旦日夜半愈。後三日脈之而脈數，其熱不罷者，此為熱氣有餘，必發癰膿也。</p>
<p>【按】「不發熱者」之「不」字，當是「若」字，若是「不」字，即是除中，何以下接恐暴熱來出而復去之文耶？當改之。</p>
<p>傷寒脈遲，六七日，〖厥而下利〗，而反與黃芩湯徹其熱，脈遲為寒，今與黃芩湯復除其熱，腹中應冷，當不能食，今反能食，此名除中，必死。</p>
<p>【按】「傷寒脈遲六七日」之下，當有「厥而下利」四字，若無此四字，則非除中證也。況有此四字，始與下文反與黃芩湯之義相屬，當補之。</p>

<h2>合病併病篇正誤</h2>
<p>三陽合病，脈浮大〔上〕｛弦｝關上，但欲眠睡，目合則汗。</p>
<p>【按】「浮大上」之「上」字，當是「弦」字，始合論中三陽合病之脈，若是「上」字，則經論中從無兩寸脈主三陽病之理，當改之。</p>
<p>二陽並病，太陽初得病時，發其汗，汗先出不徹，因轉屬陽明，續自微汗出，不惡寒。若太陽證不罷者，不可下，下之為逆，如此可小發汗。設面色緣緣正赤者，陽氣怫鬱在表，當解之，〔熏之〕｛以汗｝。若發汗不徹，不足言，陽氣怫鬱不得越，當汗不汗，其人躁煩，不知痛處，乍在腹中，乍在四肢，按之不可得，其人短氣，但坐，以汗出不徹故也，更發汗則愈。何以知汗出不徹？以脈澀故知也。</p>
<p>【按】「熏之」二字，當是「以汗」二字，始與上下文義相屬，當改之。</p>

<h2>壞病篇正誤</h2>
<p>本太陽病不解，轉入少陽者，脅下硬滿，乾嘔，不能食，往來寒熱，尚未吐下，脈沉〔緊〕｛弦｝者，與小柴胡湯。若已吐、下、發汗、温鍼，譫語，柴胡證罷，此為壞病，知犯何逆，以法治之。</p>
<p>【按】「脈沉緊」當是「脈沉弦」。若是沉緊，是寒實在胸，當吐之診也。惟「脈沉弦」方與上文之義相屬，始可與小柴胡湯，當改之。</p>
<p>傷寒吐下後，發汗，虛煩，脈甚微，〔八九日心下痞硬，脅下痛，氣上衝咽喉〕，眩冒，經脈動惕者，久而成痿。</p>
<p>【按】「八九日心下痞硬，脅下痛，氣上衝咽喉」三句，與上下文義不屬。註家皆因有此三句，不得不支離蔓衍，牽强解釋。每見此病總因汗出過多，大傷津液而成，當用補氣補血、益筋壯骨之藥，經年始愈。此三句必是錯簡，當刪之。</p>
<p>汗家重發汗，必恍惚心亂，小便已，陰疼。〔與禹餘糧丸〕。</p>
<p>【按】禹餘糧丸，為澀痢之藥，與此證不合。「與禹餘糧丸」五字，衍文也，當刪之。</p>
<p>形作傷寒，其脈不弦緊而〔弱〕｛數｝，〔弱〕｛數｝者必渴，被火者必譫語。〔弱〕｛數｝者，發熱，脈浮，解之當汗出愈。</p>
<p>【按】三「弱」字，當俱是「數」字。若是「弱」字，熱從何有？不但文義不屬，論中並無此說，當改之。</p>

<h2>痙濕暍病篇正誤</h2>
<p>〔傷寒所致〕太陽病，痙濕暍，此三種，宜應別論。</p>
<p>【按】「傷寒所致」四字，甚無所謂，當刪之。</p>
<p>太陽病，發熱無汗，〔反〕惡寒者，名曰剛痙。</p>
<p>【按】「反惡寒」之「反」字，衍文也。剛痙證應惡寒，非反也，當刪之。</p>

<h2>霍亂篇正誤</h2>
<p>惡寒脈微而復利，利〖不〗止，亡〔血〕｛陽｝也，四逆加人參湯主之。</p>
<p>【按】「利止亡血」，如何用大熱補藥？利止是「利不止」，亡血應是「亡陽」，當改之。</p>

<h2>辨可下篇正誤</h2>
<p>問曰：人病有宿食，何以別之？師曰：寸口脈浮而大，按之反澀，尺中亦〔微〕｛大｝而澀，故知有宿食，當下之，宜大承氣湯。</p>
<p>【按】尺中「微」字，當是「大」字，若是「微」字，斷無可下之理，當改之。</p>

<h2>平脈法正誤</h2>
<p>假令脈來微去大，故名反，病在裏也；脈來〔頭小本大〕｛大去小｝，故名覆，病在表也。上微〔頭〕小者，〖為陰盛〗，則汗出；下微〔本大〕｛小｝者，〖為陽盛〗，則為關格不通，不得尿。頭無汗者可治，有汗者死。</p>
<p>【按】「脈來頭小本大」，當是「脈來大去小」。「上微頭小者」，當是「上微小者為陰盛」。「下微本大者」，當是「下微小者為陽盛」。始與上下之義相屬，當改之，補之。</p>
<p>寸口衛氣盛名曰高，營氣盛名曰章，高章相摶，名曰綱。衛氣弱名曰惵，營氣弱名曰卑，惵卑相摶，名曰損。衛氣和名曰緩，營氣和名曰遲，遲緩相摶，名曰〔沉〕｛强｝。</p>
<p>【按】「名曰沉」之「沉」字，應是「强」字，玩下文可知，當改之。</p>
<p>寸口脈緩而遲，緩則陽氣長，其色鮮，其顏光，其聲商，毛髮長；遲則陰氣盛，骨髓生，血滿，肌肉緊〔薄鮮硬〕。陰陽相抱，營衛俱行，剛柔相得，名曰强也。</p>
<p>【按】「薄鮮硬」三字，不成句，應是衍文，當刪之。</p>
<p>北方腎脈，其形何似？師曰：腎者水也，名曰少陰，其脈沉滑，是腎脈也。腎病自得沉滑而濡者，愈也。</p>
<p>【按】東南西方，皆有其文，惟缺北方，仿經文補之。</p>
<p>問曰：翕奄沉，名曰滑，何謂也？師曰：沉為純陰，翕為正陽，陰陽和合，故令脈滑，關尺自平。陽明脈微沉，食飲自可；少陰脈微滑，〔滑者緊之浮名也，此為陰實〕，其人必股內汗出，陰下濕也。</p>
<p>【按】「滑者緊之浮名也，此為陰實」二句，與上下之義不屬，當是錯簡。</p>
<p>陽脈〔浮〕｛濡｝，陰脈弱者，則血虛，血虛則筋急也。其脈〔沉〕｛弱｝者，營氣微也；其脈〔浮〕｛濡｝而汗出如流珠者，衛氣衰也。</p>
<p>【按】「陽脈浮」，「其脈浮」之二「浮」字，當是「濡」字，若是「浮」字，則與衛氣衰、汗出如流珠之義不屬。「其脈沉」之「沉」字，當是「弱」字，若是「沉」字，則與血虛營氣微之義不屬，當改之。</p>
<p>師曰：病家人來請云：病人發熱煩極。明日師到，病人向壁臥，此熱已去也。設令脈〔不〕｛自｝和，處言已愈。</p>
<p>【按】「不和」應是「自和」，若不和，如何言愈？當改之。</p>

<h2>辨脈法正誤</h2>
<p>脈來緩，時一止復來者，名曰結；脈來數，時一止復來者，名曰促。陽盛則促，陰盛則結，此皆病脈。〔脈按之來緩，時一止復動者，名曰結；又脈來動而中止，更來小數，中有還者反動，名曰結陰也。〕</p>
<p>【按】「脈按之來緩，時一止復動，至名曰結陰也」數語，文義不順，且前論促結之脈已明，衍文也，當刪之。</p>
<p>陰陽相摶，名曰動。陽動則〔汗出〕｛發熱｝，陰動則〔發熱〕｛汗出｝，形冷惡寒者，此三焦傷也。若數脈見於關上，上下無頭尾，如豆大，厥厥動搖者，名曰動也。</p>
<p>【按】陽動則「汗出」二字，當是「發熱」二字；陰動則「發熱」二字，當是「汗出」二字。陽加於陽，豈有汗出之理？《素問》曰：陽加於陰，謂之汗。遵經移之。</p>
<p>脈陰陽俱緊，主於吐利，其脈獨不解；緊去〔入〕｛人｝安，此為欲解。若脈遲，至六七日不欲食，〔此為晚發，水停故也〕，為未解；食自可者，為欲解。</p>
<p>【按】「緊去入安」之「入」字，當是「人」字。人安，謂不吐利也。「此為晚發，水停故也」二句，與上下文義不屬，應是衍文，當改之，刪之。</p>
<p>脈浮而數，浮為風，數為〔虛〕｛熱｝，〔風為熱，虛為寒〕，風〔虛〕｛熱｝，相摶，則灑淅惡寒也。</p>
<p>【按】「數為虛」之「虛」字，應是「熱」字。「風為熱，虛為寒」二句，應是衍文。風虛相摶之「虛」字，亦應是「熱」字。當改之。</p>
<p>寸口諸微亡陽，諸濡〔亡血〕｛衛虛｝，諸弱〔發熱〕｛營虛｝，諸緊為寒，諸乘寒者則為厥。鬱冒不仁，以胃無穀氣，脾澀不通，口急不能言，戰而慄也。</p>
<p>【按】「諸濡亡血」，當是「諸濡衛虛」，「諸弱發熱」，當是「諸弱營虛」。濡、浮而無力，候陽虛也，豈有亡血之理？弱、沉而無力，候陰虛也，豈止發熱而已？當改之。</p>
<p>師曰：病人脈微而澀者，此為醫所病也。大發其汗，又數大下之，其人亡血，病當惡寒，後乃發熱，無休止時，夏月盛熱，欲著復衣；冬月盛寒，欲裸其身。所以然者，陽微則惡寒，陰弱則發熱。此醫發其汗，使陽氣微，又大下之，令陰氣弱。五月之時，陽氣在表，胃中虛冷，以陽氣內微，不能勝冷，故欲著復衣。十一月之時，陽氣在裏，胃中煩熱，以陰氣內弱，不能勝熱，故欲裸其身。〔又陰脈遲澀，故知血亡也〕。</p>
<p>【按】「又陰脈遲澀，故知血亡也」二句，與上文義不屬，衍文也，當刪之。</p>
<p>寸口脈弱而遲，弱者〔衛〕｛陽｝氣微，遲者〔營〕｛脾｝中寒。〔營為血，血寒則發熱；衛為氣，氣微者〕｛陽氣微，脾中寒｝者心內飢，飢而虛滿，不能食也。</p>
<p>【按】條末「心內飢，飢而虛滿不能食」句，此是論脾胃，不關營衛。故弱者衛氣微，當是「陽氣微」；遲者營中寒，當是「脾中寒」；上下文義始屬。營為血，豈有血寒發熱之理？衛為氣，氣微者，皆不成文，今悉易之。當是「陽氣微，脾中寒者心內飢」，閱下條言胃氣有餘自知，當改之。</p>
<p>趺陽脈浮而澀，少陰脈如經者，其病在脾，法當下利。何以知之？〔若脈浮大者，氣實血虛也〕，今趺陽脈浮而澀，故知脾氣不足，胃氣虛也；以少陰脈〔弦〕｛沉｝而〔浮〕｛滑｝才見，此為調脈，故稱如經也。若反滑而數者，故知當尿膿也。</p>
<p>【按】「若脈浮大者，氣實血虛也」二句，與上下文義不屬，當刪之。少陰脈弦而浮，豈可謂如經乎？當改「沉」、「滑」二字。</p>
<p>趺陽脈伏而澀，伏則吐逆，水穀不〔化〕｛入｝；澀則〔食不得入〕｛不得小便｝，名曰關格。</p>
<p>【按】「水穀不化」之「化」字，當是「入」字，若是「化」字，是能食也，何名曰格？「食不得入」當是「不得小便」，若有小便，是水道通也，何名曰關？悉改之。</p>
<p>趺陽脈緊而浮，浮為氣，緊為寒；浮為腹滿，緊為絞痛；浮緊相摶，腸鳴而轉，轉即氣動，膈氣乃下，少陰脈不出，其陰腫大而〔虛〕｛痛｝也。</p>
<p>【按】「陰腫大而虛」之「虛」字，應改「痛」字，細玩自知。</p>

<h2>太陽上篇存疑</h2>
<p>病在陽，應以汗解之，反以冷水潠之，若灌之，其熱被却不得去，彌更益煩，肉上粟起，意欲飲水，反不渴者，服文蛤散；若不差者，與五苓散。身熱皮粟不解，欲引衣自覆者，若水以潠之洗之，益令熱被却不得出，當汗而不汗則煩。假令汗出已，腹中痛，與芍藥三兩，如上法。</p>

<h2>太陽下篇存疑</h2>
<p>太陽病，二日，反躁，反熨其背，而大汗出，大熱入胃，胃中水竭，躁煩，必發譫語，十餘日，振慄自下利者，此為欲解也。故其汗從腰以下不得汗，欲小便不得，反嘔欲失溲，足下惡風，大便硬，小便當數，而反不數，及多，大便已，頭卓然而痛，其人足心必熱，穀氣下流故也。</p>
<p>下之後，復發汗，晝日煩躁不得眠，夜而安靜，不嘔不渴，無表證，脈沉微，身無大熱者，乾薑附子湯主之。</p>
<p>發汗若下之，病仍不解，煩躁者，茯苓四逆湯主之。</p>
<p>傷寒，腹滿譫語，寸口脈浮而緊，此肝乘脾也，名曰縱，刺期門。</p>
<p>傷寒，發熱，嗇嗇惡寒者，大渴欲飲水，其腹必滿，自汗出，小便利，其病欲解。此肝乘肺也，名曰橫，刺期門。</p>

<h2>陽明篇存疑</h2>
<p>病人無表裏證，發熱七八日，雖脈浮數者，可下之。假令以下，脈數不解，合熱則消穀善飢，至六七日，不大便者，有瘀血，宜抵當湯。若脈數不解，而下不止，必協熱便膿血也。</p>
<p>脈浮而芤，浮為陽，芤為陰，浮芤相摶，胃氣生熱，其陽則絕。</p>
<p>陽明病，反無汗，而小便利，二三日，嘔而咳，手足厥者，必苦頭痛，若不咳不嘔，手足不厥者，頭不痛。</p>
<p>陽明病，但頭眩，不惡寒，故能食而咳，其人咽必痛，若不咳者，咽不痛。</p>

<h2>少陰篇存疑</h2>
<p>少陰病，吐利，手足逆冷，煩躁欲死者，吳茱萸湯主之。</p>

<h2>壞病篇存疑</h2>
<p>傷寒脈浮，自汗出，小便數，心煩，微惡寒，腳攣急，反與桂枝湯，欲攻其表，此誤也。得之便厥，咽中干，煩躁，吐逆者，作甘草乾薑湯與之，以復其陽；若厥愈足温者，更作芍藥甘草湯與之，其腳即伸；若胃氣不和，譫語者，少與調胃承氣湯；若重發汗，復加燒鍼者，四逆湯主之。</p>
<p>問曰：證象陽旦，按法治之而增劇，厥逆，咽中干，兩脛拘急而譫語。師言：夜半手足當温，兩腳當伸。後如師言。何以知此？答曰：寸口脈浮而大，浮為風，大為虛，風則生微熱，虛則兩脛攣，病形象桂枝，因加附子參其間，增桂令汗出，附子温經，亡陽故也。厥逆，咽中干，煩躁，陽明內結，譫語煩亂，更飲甘草乾薑湯，夜半陽氣還，兩足當熱，脛尚微拘急，重與芍藥甘草湯，爾乃脛伸，以承氣微溏，則止其譫語，故知病可愈。</p>
<p>傷寒六七日，大下後，寸脈沉而遲，手足厥逆，下部脈不至，咽喉不利，唾膿血，泄利不止者，為難治，麻黃升麻湯主之。</p>
<p>傷寒八九日，下之，胸滿煩驚，小便不利，譫語，一身盡重，不可轉側者，柴胡加龍骨牡蠣湯主之。</p>
<p>微數之脈，慎不可灸，因火為邪，則為煩逆，追虛逐實；血散脈中，火氣雖微，內攻有力，焦骨傷筋，血難復也。</p>
<p>脈浮宜以汗解，用火灸之，邪無從出，因火而盛，病從腰以下必重而痹，名火逆也。</p>
<p>傷寒脈浮，醫以火逼劫之，亡陽，必驚狂，起臥不安者，桂枝去芍藥加蜀漆龍骨牡蠣救逆湯主之。</p>

<h2>痙濕暍病篇存疑</h2>
<p>濕家下之，額上汗出，微喘，小便利者死；若下利不止者，亦死。</p>
<p>太陽中暍者，身熱疼重，而脈微弱，此亦夏月傷冷水，水得皮中所致也。</p>

<h2>辨不可汗病篇存疑</h2>
<p>脈濡而弱，弱反在關，濡反在巔，微反在上，澀反在下，微則陽氣不足，澀則無血，陽氣反微，中風汗出，而反躁煩，澀則無血，厥而且寒，陽微發汗，躁不得眠。</p>
<p>脈濡而弱，弱反在關，濡反在巔，弦反在上，微反在下，弦為陽運，微為陰寒，上實下虛；意欲得温，微弦為虛，不可發汗，發汗則寒慄，不能自還。</p>
<p>厥，脈緊，不可發汗；發汗則聲亂咽嘶，舌萎聲不得前。</p>
<p>咳者則劇，數吐涎沫，咽中必干，小便不利，心中飢煩，晬時而發，其形似瘧，有寒無熱，虛而寒慄。咳而發汗，蜷而苦滿，腹中復堅。</p>

<h2>辨不可下病篇存疑</h2>
<p>脈濡而弱，弱反在關，濡反在巔，微反在上，澀反在下，微則陽氣不足，澀則無血；陽氣反微，中風汗出，而反躁煩；澀則無血，厥而且寒。陽微不可下，下之則心下痞硬。</p>
<p>脈濡而弱，弱反在關，濡反在巔，弦反在上，微反在下。弦為陽運，微為陰寒，上實下虛；意欲得温，微弦為虛，虛者不可下也。</p>
<p>脈濡而弱，弱反在關，濡反在巔，浮反在上，數反在下，浮為陽虛，數為無血，浮為虛，數生熱；浮為虛，自汗出而惡寒；數為痛，振而寒慄；微弱在關，胸下為急，喘汗而不得呼吸，呼吸之中，痛在於脅。振寒相摶，形如瘧狀，醫反下之，故令脈數發熱，狂走見鬼，心下為痞，小便淋漓，少腹甚硬，小便則尿血也。</p>
<p>脈濡而緊，濡則衛氣微，緊則營中寒；陽微衛中風，發熱而惡寒；營緊胃氣冷，微嘔心內煩。醫為有大熱，解肌而發汗，亡陽虛煩躁，心下苦痞堅，表裏俱虛竭，卒起而頭眩，客熱在皮膚，悵怏不得眠。不知胃氣冷，緊寒在關元，技巧無所施，汲水灌其身，客熱因時罷，慄慄而振寒；重被而覆之，汗出而冒巔，體惕而又振，小便為微難，寒氣因水發，清穀不容間，嘔變反腸出，顛倒不得安，手足為微逆，身冷而內煩。遲欲從後救，安可復追還！</p>
<p>脈浮而大，浮為氣實，大為血虛；血虛為無陰，孤陽獨下陰部者，小便當赤而難，胞中當虛，今反小便利而大汗出，法應衛家當微，今反更實，津液四射；營竭血盡，干煩而不得眠，血薄肉消，而成暴液。醫復以毒藥攻其胃，此為重虛，客陽去有期，必下如汚泥而死。</p>
<p>傷寒，脈陰陽俱緊，惡寒發熱，則脈欲厥；厥者，脈初來大，漸漸小，更來漸大，是其候也。如此者，惡寒甚者，翕翕汗出，喉中痛；若熱多者，目赤脈多，睛不慧。醫復發之，咽中則傷；若復下之，則兩目閉，寒多便清穀，熱多便膿血；若熏之，則身發黃；若熨之，則咽燥。若小便利者，可救之；若小便難者，為危殆。</p>
<p>傷寒發熱，口中勃勃氣出，頭痛目黃，衄不可制，貪水者必嘔，惡水者厥。若下之，咽中生瘡，假令手足温者，必下重便膿血。頭痛目黃者，若下之，則目閉。貪水者，若下之，其脈必厥，其聲嚶，咽喉塞；若發汗，則戰慄，陰陽俱虛。惡水者，若下之，則裏冷不嗜食，大便完穀出；若發汗，則口中傷，舌上白苔，煩躁，脈數實，不大便六七日，後必便血；若發汗，則小便自利也。</p>
<p>微則為咳，咳則吐涎，下之則咳止，而利因不休；利不休則胸中如蟲囓，粥入則出，小便不利，兩脅拘急，喘息為難，頸背相引，臂則不仁，極寒反汗出，身冷若冰，眼睛不慧，語言不休。而穀氣多入，此為除中，口雖欲言，舌不得前。</p>
<p>脈數者，久數不止，止則邪結，正氣不能復，正氣却結於藏，故邪氣浮之，與皮毛相得。脈數者不可下，下之必煩利不止。</p>
<p>傷寒，發熱頭痛，微汗出，發汗則不識人；熏之則喘，不得小便，心腹滿；下之則短氣，小便難，頭痛背强；加温鍼則衄。</p>
<p>下利脈大者，虛也，以强下之故也。設脈浮革，因爾腸鳴者，屬當歸四逆湯。</p>

<h2>陶隱居《名醫別錄》合藥分劑法則</h2>
<p>凡言銼如麻豆大者，與㕮咀同意。夫㕮咀古之制也。古人無鐵刀，以口咬細，令如麻豆，為藥煎之，使藥水清，飲於腸中，則易升易散。今人以刀銼如麻豆大，此㕮咀之易成也。</p>
<p>古秤惟有銖兩，而無分名。今則以十黍為一銖（每銖約今四分一釐七毫），六銖為一分（去聲），四分成一兩，十六兩為一斤（李杲曰：六銖為一分，即今二錢半也，二十四銖為一兩。古云三兩即今之一兩，云二兩即今之六錢半也）。</p>
<p>今方家云等分者，非分兩之分，謂諸藥斤兩多少皆同爾，多是丸散用之。</p>
<p>丸散云刀圭者，十分（平聲）方寸匕之一，准如梧桐子大也。方寸匕者，作匕正方一寸，抄散取不落為度。五匕者，即今五銖錢邊五字者，抄之不落為度。一撮者，四刀圭也（匕即匙也）。</p>
<p>藥以升合分者，謂藥有虛實輕重，不得用斤兩，則以升平之。十撮為一勺，十勺為一合，十合為一升。升方作上徑一寸，下徑六分，深八分，納散藥物，按仰之正爾，微動令平爾（李時珍曰：古之一升，即今之二合半也）。</p>
<p>凡方云巴豆若干枚者，粒有大小，當去心皮柞之，以一分准十六枚。附子、烏頭若干枚者，去皮畢，以半兩准一枚。枳實若干枚者，去穰畢，以一分准二枚。橘皮一分准三枚。棗大小三枚准一兩。乾薑一累者，以一兩為正。</p>
<p>凡方云半夏一升者，洗畢稱五兩為正。蜀椒一升，三兩為正。吳茱萸一升，五兩為正。菟絲子一升，九兩為正。菴䕡子一升，四兩為正。蛇床子一升，三兩半為正。地膚子一升，四兩為正。其子各有虛實輕重，不可稱准者，取平升為正。</p>
<p>凡方云用桂一尺者，削去皮，重半兩為正。甘草一尺者，二兩為正。云某草一束者，三兩為正。云一把者，二兩為正。</p>
<p>凡煎湯藥，初欲微火令小沸，其水數依方多少；大略藥二十兩用水一斗者，煮取四升，以此為難。然利湯欲生，少水而多取汁；補湯欲熟，多水而少取汁。服湯宜小沸，熱則易下，冷則嘔涌。</p>
<p>凡云分再服三服者，要令勢令相及，並視人之强弱羸瘦，病之輕重，為之進退增減。不必局於方說，則活潑潑地也。</p>
<p>凡丸藥云如細麻者，即胡麻也，不必扁扁，略相稱爾！黍粟亦然。云如大麻子者，准三細麻也。如胡豆者，即今青斑豆也，以二大麻准之。如小豆者，今赤小豆也，以三大麻准之。如大豆者，以二小豆准之。如梧桐子者，以二大豆准之。如彈丸及雞子黃者，以四十梧子准之。</p>
<p>凡方云蜜一斤者，有七合。豬膏一斤者，有一升二合也。</p>

<h2>附：三陽三陰經脈各圖</h2>
<p>膀胱足太陽之脈，起於目內眥，上額交巔，其直者，從巔入絡腦，還出別下項，循肩膊內，俠脊抵腰中，入循膂，絡腎屬膀胱；其直者，從腰中下俠脊，貫臀入膕中；其支者，從膊內左右別，下貫胛，俠脊內，過髀樞，循髀外，從後廉，下合膕中，以下貫腨內，出外踝之後，循京骨，至小趾外側。</p>
<figure>
<img alt="足太陽膀胱經圖">
</figure>
<p>胃足陽明之脈，起於鼻之交頞中，旁約太陽之脈，下循鼻外，入上齒中，還出俠口，環脣，下交承漿，却循頤後下廉，出大迎，循頰車，上耳前，過客主人，循髮際至額顱；其支者，從大迎前，下人迎，循喉嚨，入缺盆。下膈，屬胃，絡脾；其直者，從缺盆下乳內廉，下挾臍，入氣街中；其支者，起於胃下口。循腹裏，下至氣街中，而合以下髀關，抵伏兔，下膝臏中，下循脛外廉，下足跗，入中趾外間；其支者，下廉穴三寸，而別下入中趾外間；其支者，別跗上入大趾間，出其端。</p>
<figure>
<img alt="足陽明胃經圖">
</figure>
<p>膽足少陽之脈，起於目銳眥，上抵頭角，下耳後，循頸，行手少陽之前，至肩上，却交出手少陽之後，入缺盆；其支者，從耳後入耳中，出走耳前，至目銳眥後；其支者，別銳眥，下大迎，合手少陽，抵於䪼，下加頰車，下頸合缺盆，以下胸中，貫膈，絡肝，屬膽，循脅裏，出氣街，繞毛際，橫入髀厭中，其直者，從缺盆下腋，循胸過季脅，下合髀厭中，以下循髀陽，出膝外廉，下外輔骨之前，直下抵絕骨之端，下出外踝之前，循足跗上，入小趾次趾之間；其支者，別跗上，入大趾之間，循大岐骨內出其端，還貫爪甲，出三毛。</p>
<figure>
<img alt="足少陽膽經圖">
</figure>
<p>脾足太陰之脈，起於大趾之端，循趾內側白肉際，過核骨後，上內踝前廉，上腨內，循脛骨後，交出厥陰之前，上膝股內前廉，入腹，屬脾，絡胃，上膈，挾咽，連舌本，散舌下；其支者，復從胃別上膈，注心中。</p>
<figure>
<img alt="足太陰脾經圖">
</figure>
<p>腎足少陰之脈，起於小趾之下，斜趨足心之湧泉穴，出於然谷之下，循內踝之後，別入跟中，以上腨內，出膕內廉，上股內後廉，貫脊，屬腎，絡膀胱；其直者，從腎上貫肝膈，入肺中，循喉嚨，挾舌本；其支者，從肺出絡心，注胸中。</p>
<figure>
<img alt="足少陰腎經圖">
</figure>
<p>肝足厥陰之脈，起於大趾聚毛之上，上循足跗上廉，去內踝一寸，上踝八寸，交出太陰之後，上膕內廉，循股陰，入毛中，過陰器，抵小腹，俠胃，屬肝，絡膽，上貫膈，布脅，循喉嚨之後，上入頏顙，連目系，上出額，與督脈會於巔；其支者，從目系，下頰裏，環唇內；其支者，復從肝別貫膈，上注肺。</p>
<figure>
<img alt="足厥陰肝經圖">
</figure>

<h2>附：傷寒刺灸等穴圖</h2>
<p>太陽病，初服桂枝湯，反煩不解者，先刺風池、風府，却與桂枝湯則愈。</p>
<p>【按】風池穴在顳顬<span data-rev="校" data-ver="張文賢">（ㄖㄨˊ）</span>後。顳顬，腦空穴也。後者，謂挾玉枕傍，骨下發際內，大筋外陷中，按之引耳中是也。足少陽、陽維之會，宜刺三分，肌肉厚者可五分，留七呼，禁灸。風府一穴，在項髮際上一寸，大筋內宛宛中，疾言其肉立起，言休立下，是其穴也。督脈、陽維之會，宜刺三分，肌肉薄者只二分，候病人呼氣即出，禁灸。太陽之邪，刺足少陽、督脈者，何也？蓋以風府在頭部中行，風池在第三行，太陽在第二行，則風池、風府實挾太陽經而行者也，況二穴皆為陽維之會。陽維者，謂諸陽之總也。刺之，諸陽之氣得泄，何患太陽之邪不去哉！</p>
<figure>
<img alt="太陽刺風池、風府穴圖">
</figure>
<p>太陽病，頭痛至七日以上自愈者，以行其經盡故也。若欲作再經者，鍼足陽明，使經不傳則愈。</p>
<p>【按】仲景云：鍼足陽明，成註未明指其穴。考之龐氏《總病論》云：補足陽明上三裏穴。推其意，得補則經氣實而不傳，殊不知仲景之意，鍼足陽明為迎而奪之，以泄其經之熱，使熱邪得泄，不至再傳他經，故云愈也。龐氏不明用鍼之理，以泄為補，恐誤矣。又考張氏《纘論》云：刺足陽明衝陽穴。衝陽者，即仲景所謂趺陽脈也，有診法而不言刺，張氏之言，實本史氏《傷寒論註》，不足法也。三裏二穴，在膝眼下三寸，胻骨外廉兩筋間宛宛中，坐而豎膝，低跗取之，極重按之，則跗上動脈即止，是其穴也，可刺五分，留七呼。</p>
<figure>
<img alt="太陽鍼足陽明三裏穴圖">
</figure>
<p>傷寒，腹滿譫語，寸口脈浮而緊，此肝乘脾也，名曰縱，刺期門。</p>
<p>傷寒發熱，嗇嗇惡寒，大渴欲飲水，其腹必滿，自汗出，小便利，其病欲解，此肝乘肺也，名曰橫，刺期門。</p>
<p>婦人中風，發熱惡寒，經水適來，得之七八日，熱除而脈遲身涼，胸脅下滿，如結胸狀，譫語者，此為熱入血室也，當刺期門，隨其實而瀉之。</p>
<p>陽明病，下血譫語者，此為熱入血室，但頭汗出者，刺期門，隨其實而瀉之，濈然汗出則愈。</p>
<p>太陽與少陽並病，頭項强痛或眩冒，時如結胸，心下痞硬者，當刺大椎第一間肺俞、肝俞，慎不可發汗，發汗則譫語。脈弦，五六日譫語不止，當刺期門。</p>
<p>【按】《圖經》云：期門二穴，在不容傍一寸五分，乳直下，第二肋骨端，近腹處，是其穴也，第二肋者，從下數至第二肋也。肋骨端者，在軟肋骨末之端也。刺四分，肥人量之。</p>
<figure>
<img alt="太陽、陽明、少陽刺期門穴圖">
</figure>
<p>太陽與少陽並病，頭項强痛或眩冒，時如結胸，心下痞硬者，當刺大椎第一間、肺俞、肝俞，慎不可發汗，發汗則譫語。脈弦，五六日譫語不止，當刺期門。</p>
<p>太陽、少陽並病。心下硬，頸項强而眩者，當刺大椎、肺俞、肝俞，慎勿下之。</p>
<p>【按】《圖經》云：督脈大椎穴，在第一椎上陷中，可刺五分，留三呼，泄五吸。肺俞二穴，在第三椎下，兩傍相去各一寸五分，可刺三分，留七呼，得氣即泄，肥人可刺五分。肝俞二穴，在第九椎下，兩傍相去各一寸五分，可刺三分，留六呼。仲景太陽少陽並病，及合邪也，故刺大椎、肺俞、肝俞，亦合泄之法也。</p>
<figure>
<img alt="太陽、少陽並病刺大椎、肺俞、肝俞穴圖">
</figure>
<p>少陰病，得之二三日，口中和，其背惡寒者，當灸之，附子湯主之。</p>
<p>【按】當灸之，仲景未言灸何穴。常器之云：當是足太陽膈關二穴，專灸背惡寒。其穴在第七椎下，兩傍相去各三寸陷中，正坐取之，可灸五壯。蓋以太陽為少陰之表，故外灸膈關以温其表，內用附子以温其裏也。</p>
<figure>
<img alt="少陰灸膈關穴圖">
</figure>
<p>少陰病吐利，手足不厥冷，反發熱者，不死。脈不至，灸少陰七壯。</p>
<p>【按】灸少陰七壯，仲景未言灸何穴。常器之云：當灸少陰太谿二穴。經曰：腎之原出於太谿，其穴在內踝後跟骨，動脈陷中。</p>
<figure>
<img alt="少陰灸太谿穴圖">
</figure>
<p>少陰病，下利便膿血者，可刺。</p>
<p>【按】可刺，仲景未言可刺何穴。常器之云：可刺足少陰幽門、交信。郭雍曰：可灸。考幽門二穴，在鳩尾下一寸，巨闕兩傍各五分陷者中，治瀉利膿血，刺五分灸五壯。交信二穴，在內踝上二寸，少陰前太陰後，廉筋骨間，治瀉利赤白，刺四分留五呼，灸三壯。兩說皆是。</p>
<figure>
<img alt="少陰刺灸幽門、交信穴圖">
</figure>
<p>少陰病，下利脈微澀，嘔而汗出，必數更衣，反少者，當温其上，灸之。</p>
<p>【按】灸之，仲景未言當灸何穴。常器之云：灸太衝。郭雍云：灸太谿。此穴皆不治嘔而汗出，裏急下利，惟幽門主治乾噦、嘔吐、裏急、下利，亦當灸幽門為是。</p>
<p>傷寒六七日，脈微，手足厥冷，煩躁，灸厥陰，厥不還者死。</p>
<p>【按】灸厥陰，仲景未言當灸何穴。常器之云：可灸太衝。以太衝二穴，為足厥陰之所注，凡病診太衝脈，可決人之生死。其穴在足大趾本節後二寸，跗間陷者中，動脈應手，是其穴也，灸三壯。</p>
<figure>
<img alt="厥陰灸太衝穴圖">
</figure>
<p>傷寒脈促，手足厥逆者，可灸之。</p>
<p>【按】可灸之，仲景未言當灸何穴。常器之云：太衝穴。前條手足厥逆，灸太衝；此條亦手足厥逆，亦當灸太衝。</p>
